﻿၁ မိစ့ၭ Genesis 1 

1 လၧအခၪ့ထံၭနီၪ ယွၩ မၩကဲၪထၪ့ မူၭခိၪ ဒဲဂၪ့ခိၪ လီၫ. 2 တၭ ဂၪ့ခိၪနီၪ အီၪဝ့ၫ လ့ၩတ့ၩ ဒဲပျီၩပျီၩလီၫ. ဆၧခံၭ အီၪလၧဆၧယိၬ အဖၫ့ခိၪတၭ, ယွၩအၥၭ ဂုၪဝ့ၫ လၧထံၫ အဖၫ့ခိၪလီၫ. 3 တၭ ယွၩ စံၭဝ့ၫဒၪ, မွဲဆၧဖၩ့ အီၪထၪ့ဆံၭ, တၭ ဆၧဖၩ့ အီၪဝ့ၫလီၫ. 4 တၭ ယွၩဒၪဘၪဆၧဖၩ့နီၪမွဲ ဆၧအဂ့ၩလီၫ. တၭ ယွၩအၪ့နၩ့ဖၭ ဆၧဖၩ့အဆၧၫ့ ဒဲဆၧခံၭအဆၧၫ့လီၫ. 5 တၭ ဆၧအဖၩ့နီၪ ယွၩ ကိၭဝ့ၫ လၧမုဆၫတၭ, ဆၧအခံၭနီၪ ယွၩ ကိၭဝ့ၫ လၧမုနၩလီၫ. မုဂၪအီၪ, ဒဲမုဂီၩအီၪတၭ, မုလနံၩလီၫ. 6 ယွၩ စံၭဝ့ၫဒၪ, လၧထံၫအၥၭကျၩနီၪ, မွဲမူၭဖိၭဖၫ့ ကဲၪထၪ့တၭ, အၪ့နၩ့ဖၭ ထံၫ ဒဲထံၫအဆၧၫ့နီၪဆံၭ. 7 တၭ ယွၩ မၩကဲၪထၪ့ မူၭဖိၭဖၫ့နီၪ, ဒဲအၪ့နၩ့ဖၭ ထံၫ လၧမူၭဖိၭဖၫ့ အဖၫ့လၬ ဒဲထံၫ လၧမူၭဖိၭဖၫ့ အဖၫ့ခိၪ အဆၧၫ့ နီၪလီၫ. တၭ ဆၧမၩအၥၭဘဲၫနီၪလီၫ. 8 တၭ မူၭဖိၭဖၫ့နီၪ ယွၩ ကိၭဝ့ၫ လၧမူၭခိၪလီၫ. မုဂၪအီၪ, ဒဲမုဂီၩအီၪ တၭ, မုနံၫနံၩ လနံၩလီၫ. 9 တၭ ယွၩ စံၭဝ့ၫဒၪ, ထံၫ လၧမူၭခိၪ အဖၫ့လၬယီၩ, မွဲအအီၪကီၪ့ လၧအလး လစီၪ့ဎးတၭ, ခီၫ့ၥူၫခိၪ အီၪဖျီၪထၪ့ဆံၭ. တၭ ဆၧမၩအၥၭဘဲၫနီၪလီၫ. 10 ခီၫ့ၥူၫခိၪနီၪ ယွၩ ကိၭဝ့ၫ လၧဂၪ့ခိၪတၭ, ထံၫအီၪကီၪ့အလးနီၪ, ကိၭဝ့ၫ လၧမၫဆမံၭတၭ, ယွၩ ဒၪဘၪဝ့ၫ လၧအဂ့ၩလီၫ. 11 တၭ ယွၩ စံၭဝ့ၫဒၪ, မွဲဂၪ့ခိၪ ဒုၭမဲၪထၪ့ နၪ့ၥံၪမံၩ့ၥံၪ, ဘုၪၥံၪဂူၫၥံၪ ၥၪဝ့ၫ လၧဘုၪၥၪ, ၥံၪ့ၥံၪဝၪၥံၪ ၥၪဝ့ၫ လၧအၥၪ ဒၪဝ့ၫအၥိၭ လၧအချံၫ အီၪလၧအလီၩ့ လၧဂၪ့ခိၪချိၫ့ယီၩဆံၭ, တၭ ဆၧမၩအၥၭဘဲၫနီၪလီၫ. 12 တၭ ဂၪ့ခိၪ ဒုၭမဲၪထၪ့ နၪ့ၥံၪမံၩ့ၥံၪ, ဘုၪၥံၪဂူၫၥံၪ ၥၪဝ့ၫ လၧဘုၪၥၪ ဒဲၥံၪ့ၥံၪဝၪၥံၪ ၥၪဝ့ၫ လၧအၥၪဒၪဝ့ၫ အၥိၭ, လၧအချံၫ အီၪလၧအလီၩ့ လၧဂၪ့ခိၪချိၫ့လီၫ. တၭ ယွၩ ဒၪဘၪဝ့ၫ လၧအဂ့ၩလီၫ. 13 မုဂၪအီၪ, ဒဲမုဂီၩအီၪတၭ, မုၥၧၫ့နံၩ လနံၩ လီၫ. 14 တၭ ယွၩ စံၭဝ့ၫဒၪ, ဘဲၫၥိၭ အမိအၪ့နၩ့ဖၭ မုဆၫ ဒဲမုနၩ အဆၧၫ့နီၪ, မွဲဆၧဖၩ့အဖျိၪ့လဖၪ ကဲၪထၪ့ လၧမူၭဖိၭဖၫ့နီၪဆံၭ. တၭမွဲ အအီၪလၧဆၧမၩနဲၪ့ အဂး, လၧဆၧအမုအလၩ အဂး, ဒဲလၧမုနံၩအဂး, ဒဲလၧအနံၪ့အလၩ အဂးဆံၭ. 15 တၭ ဘဲၫၥိၭ အမိဖၩ့ထၪ့ လၧဂၪ့ခိၪချိၫ့ နီၪ, မွဲအအီၪဝ့ၫ လၧမူၭဖိၭဖၫ့ လၧဆၧဖၩ့ၥံၪ အဂးနီၪ ဆံၭ, တၭ ဆၧမၩအၥၭဘဲၫနီၪလီၫ. 16 တၭ ယွၩ မၩကဲၪထၪ့ ဆၧအဖၩ့ဖၭဒိၪ နံၫဖျိၪ့လီၫ. အဒိၪလဖျိၪ့ ဘဲၫၥိၭ အမိပၧၩ့ မုဆၫတၭ. 17 အဆံၭလဖျိၪ့ ဘဲၫၥိၭ အမိပၧၩ့ မုနၩတၭ, ဒဲအမၩကဲၪထၪ့ ၡၪၥံၪဆ့လီၫ. 18 ဘဲၫၥိၭ အမိဖၩ့ထၪ့ လၧဂၪ့ခိၪချိၫ့တၭ, ဘဲၫၥိၭ အမိပၧၩ့ မုဆၫ ဒဲမုနၩ, ဒဲအၪ့နၩ့ဖၭ ဆၧအဖၩ့ ဒဲဆၧအခံၭ အဆၧၫ့တၭ, ယွၩ အီၪက့ၪဝ့ၫ လၧမူၭဖိၭဖၫ့နီၪလီၫ. တၭ ယွၩ ဒၪဘၪဝ့ၫ လၧအဂ့ၩလီၫ. 19 မုဂၪအီၪ, ဒဲမုဂီၩအီၪတၭ, မုလံနံၩ လနံၩလီၫ. 20 တၭ ယွၩ စံၭဝ့ၫဒၪ, မွဲထံၫ ဒုၭအီၪထၪ့ ဆၧအီၪလၧအၥၭမၧၫ့ အၪအၪလ့ၬ, ဒဲထိၪၥံၪလံၪၥံၪ ယူၩထၪ့ လၧဂၪ့ခိၪ အဖၫ့ခိၪ လၧမူၭခိၪ အဆၧဖိၭဖၫ့နီၪဆံၭ. 21 တၭ ယွၩ မၩကဲၪထၪ့ ယၪဖၭဒိၪ ဒဲကယဲ ဆၧအၥၭမၧၫ့ လၧအဂဲၩဝ့ၫ လၧထံၫ ဒုၭအီၪထၪ့ဝ့ၫ အၪအၪလ့ၬ, ဘဲၫအဆၨၩဒၪဝ့ၫအၥိၭနီၪ, ဒဲထိၪၥံၪ ကိၭမံၩ့ဒ့ၭ ဘဲၫအဆၨၩဒၪဝ့ၫ အၥိၭနီၪလီၫ. တၭ ယွၩ ဒၪဘၪဝ့ၫ လၧအဂ့ၩလီၫ. 22 တၭ ယွၩ ဆိၪဂ့ၩ အဝ့ၫၥံၪ, စံၭဝ့ၫဒၪ, ဖၭထၪ့ အၪအၪလ့ၬ တၭ, မၩဎွ့ၩထၪ့ မၫဆမံၭ အဖၧၩ့နီၪဆံၭ. ထိၪၥံၪလံၪၥံၪနီၪ, မွဲအအၪထၪ့ လၧဂၪ့ခိၪချိၫ့ဆံၭ. 23 မုဂၪအီၪ, ဒဲမုဂီၩအီၪတၭ, မုယဲနံၩ လနံၩလီၫ. 24 တၭ ယွၩ စံၭဝ့ၫဒၪ, မွဲဂၪ့ခိၪ ဒုၭဖၭထၪ့န့ ဆၧအၥၭမၧၫ့, ဘဲၫအဆၨၩဒၪဝ့ၫ အၥိၭ, ဆၧဖိၪဆၧဎါအဒိၩ့, ဒဲဆၧအစွၩၥ့ၪ, ဒဲဆၧဖိၪဆၧဎါအမံၩ့ ဘဲၫအဆၨၩဒၪဝ့ၫ အၥိၭနီၪဆံၭ, တၭ ဆၧမၩအၥၭဘဲၫနီၪလီၫ. 25 တၭ ယွၩ မၩကဲၪထၪ့ ဂၪ့ခိၪ အဆၧဖိၪဆၧဎါအမံၩ့ ဘဲၫအဆၨၩဒၪဝ့ၫအၥိၭ, ဒဲဆၧဖိၪဆၧဎါအဒိၩ့ ဘဲၫအဆၨၩဒၪဝ့ၫ အၥိၭ, ဒဲကယဲ ဆၧအစွၩ လၧဂၪ့ခိၪချိၫ့ ဘဲၫအဆၨၩဒၪဝ့ၫ အၥိၭနီၪလီၫ, တၭ ယွၩ ဒၪဘၪဝ့ၫ လၧအဂ့ၩလီၫ. 26 ယွၩ စံၭဝ့ၫဒၪ, ပမိမၩကဲၪထၪ့ ၦၡၩ ဘဲၫ ပဂၩ့ဒၪ ပဝ့ၫအၥိၭ ဘဲၫ ပနၫ့ဆါဒၪ ပဝ့ၫအၥိၭတၭ, အဝ့ၫၥံၪ မိပၧၩ့ ဒ့ၪၥံၪယၪၥံၪ လၧမၫဆမံၭဖၧၩ့, ဒဲထိၪၥံၪလံၪၥံၪ လၧဆၧဖိၭဖၫ့, ဒဲဆၧဖိၪဆၧဎါ, ဒဲဂၪ့ခိၪ ထၧၫ့ဖျိၪ့ယၫ, ဒဲကယဲ ဆၧအစွၩအဂဲၩ လၧအစွၩ လၧဂၪ့ခိၪချိၫ့ဆံၭ. 27 တၭ ယွၩ မၩကဲၪထၪ့ ၦၡၩအခွၫ ဘဲၫအဂၩ့ဒၪဝ့ၫအၥိၭနီၪ, တၭ မၩကဲၪထၪ့ဝ့ၫ လၧယွၩအဂၩ့လီၫ. ၦမုၪ ဒဲၦခွၫနီၪ မၩကဲၪထၪ့ အဝ့ၫၥံၪလီၫ. 28 ယွၩ ဆိၪဂ့ၩ အဝ့ၫၥံၪ, ဒဲစံၭ အဝ့ၫၥံၪ, အၪထၪ့ဂီထၪ့ နၥံၪဝ့ၫ အၪအၪလ့ၬ ဒဲမၩဎွ့ၩထၪ့ ဂၪ့ခိၪချိၫ့ယီၩ, ဒဲမၩနၧၩ့မၩစၪ ဂၪ့ခိၪ ဒဲပၧၩ့ ဒ့ၪၥံၪယၪၥံၪ လၧမၫဆမံၭဖၧၩ့, ဒဲထိၪၥံၪလံၪၥံၪ လၧဆၧဖိၭဖၫ့, ဒဲကယဲ ဆၧအၥၭမၧၫ့ လၧအဂဲၩ လၧဂၪ့ခိၪချိၫ့ ကိၭအမံၩ့ဒ့ၭဆံၭ. 29 ယွၩစံၭဝ့ၫဒၪ, ယိခွါ, ယဖ့ၪလၫ့ယူၭ နၥံၪ လၧဘုၪၥံၪဂူၫၥံၪ ကိၭအမံၩ့ဒ့ၭ အီၪလၧအချံၫအၥၪ လၧဂၪ့ခိၪ ထၧၫ့ဖျိၪ့ယၫ, ဒဲၥံၪ့ၥံၪဝၪၥံၪ ကိၭအမံၩ့ဒ့ၭ လၧအမိၥၪထၪ့ အဆၧၥၪဒၪဝ့ၫလဖၪနီၪ အီၪလၧအချံၫၥံၪလီၫ. တၭ ဆၧလဖၪနီၪ မိကဲၪထၪ့ နၥံၪအဆၧအၪ့လီၫ. 30 တၭ ကယဲ ဆၧဖိၪဆၧဎါ လၧဂၪ့ခိၪချိၫ့, ဒဲကယဲ ထိၪၥံၪလံၪၥံၪ လၧဆၧဖိၭဖၫ့, ဒဲကယဲ ဆၧလၧအစွၩ လၧဂၪ့ခိၪချိၫ့ လၧအအီၪလၧအၥၭမၧၫ့လဖၪနီၪ, ယဖ့ၪလၫ့ယူၭ လၧနၪ့ၥံၪမံၩ့ၥံၪ ကိၭအမံၩ့ဒ့ၭ လၧအဆၧအၪ့ အဂးနီၪ, တၭ ဆၧမၩအၥၭဘဲၫနီၪလီၫ. 31 ယွၩ ယိဆၧ လၧအမၩကဲၪထၪ့ဝ့ၫ လမံၩ့လါလါ ကိၭအမံၩ့နီၪတၭ, ဒၪဘၪဝ့ၫ လၧအဂ့ၩမၬလီၫ. မုဂၪအီၪ, ဒဲမုဂီၩအီၪတၭ, မုဎူၫနံၩ လနံၩလီၫ. 

၁ မိစ့ၭ Genesis 2 

1 ဘဲၫနီၪၥိၭ မူၭခိၪ ဒဲဂၪ့ခိၪ, ဒဲကယဲ အၥုၭမုခမျၧးနီၪ ဂီၩ့ဝ့ၫဒၪ ထီးအလူၬလီၫ. 2 တၭ လၧမုနွ့ၫနံၩ လနံၩနီၪ ယွၩ မၩထုၬ အဆၧမၩ လၧအမၩဝ့ၫ, အီၪပွံၭ လၧမုနွ့ၫနံၩ လနံၩ လၧကယဲ အဆၧမၩ လၧအမၩဝ့ၫ ထီးအလူၬ လီၫ. 3 ယွၩ ဆိၪဂ့ၩ မုနွ့ၫနံၩ လနံၩနီၪ, ဒဲအီၪက့ၪဆံၫ့ဎံၪဝ့ၫလီၫ. အဂဲးဘဲၫယီၩ အီၪပွံၭဝ့ၫ လၧမုလနံၩနီၪ လၧကယဲ အဆၧမၩ ထီးအလူၬ လၧယွၩ မၩကဲၪထၪ့ဝ့ၫဒၪ လီၫ. 4 မူၭခိၪ ဒဲဂၪ့ခိၪ အဂဲးအကၠီၪ့ ထီးအဘၪကဲၪထၪ့ဝ့ၫနီၪ, လၧမုလနံၩ လၧယဟိဝၩ ယွၩ မၩကဲၪထၪ့ ဂၪ့ခိၪ, ဒဲမူၭခိၪလဖၪမွဲ အယီၩ, 5 တၭ ကယဲ ဆၧမဲၪထၪ့ လၧဆံၬၥံၪနၩၥံၪ လၧဂၪ့ခိၪဖၧၩ့နီၪ, ဒဲကယဲ ဘုၪၥံၪဂူၫၥံၪ လၧဆံၬၥံၪနၩၥံၪ အဖၧၩ့နီၪ မဲၪထၪ့ဒံၭအ့ၬ, အဂဲးဘဲၫယီၩ ယဟိဝၩ ဒုၭဆၧၩ့လၩ့ဆၧ လၧဂၪ့ခိၪချိၫ့ဒံၭအ့ၬ, ဒဲၦၡၩ လၧအမိမၩကၩ လၧဂၪ့ခိၪနီၪ အီၪနးဂၩဒံၭအ့ၬ. 6 ဆၧအွံၩထၪ့ လၧဂၪ့ခိၪတၭ မၩဘၪစီၪ ဂၪ့ခိၪ ထီးအလူၬ လီၫ. 7 ယဟိဝၩ ယွၩ မၩကဲၪထၪ့ ၦၡၩအခွၫ လၧဂၪ့ခိၪအမုၬ တၭ, အူၪၡိၫနုၬ ဆၧမၧၫ့အၥၪ လၧအနၫဖၧၩ့တၭ, ၦခွၫနီၪ ကဲၪထၪ့ ၦၡၩအၥၭမၧၫ့လီၫ. 8 တၭ ယဟိဝၩ ၥုၪ့လၩ့ဖျၭလၩ့ ကျိၭလလး လၧအံဒံၫ့ အဖၧၩ့ မုထၪ့လခီၫတၭ, ၦၡၩ လၧအမၩကဲၪထၪ့ဝ့ၫနီၪ မွဲအအီၪက့ၪဝ့ၫ ထီးနီၪလီၫ. 9 တၭ ယဟိဝၩ ယွၩ ဒုၭမဲၪထၪ့ ကယဲ ၥံၪ့လၧၦယိဂ့ၩ, ဒဲၦအၪ့ဂ့ၩ လၧဂၪ့ခိၪဖၧၩ့ လထံၭလါလါ, ဒဲဆၧမၧၫ့အၥံၪ့လထံၭ လၧအအီၪဝ့ၫ လၧကျိၭအၥၭကျၩနီၪ, ဒဲဆၧၥ့ၪယၫဆၧဂ့ၩ ဒဲဆၧအၧၩ့အၥံၪ့လထံၭ ဆ့လီၫ. 10 တၭ ထံၫမိၡါ လချိၬ စဲၪ့ထၪ့ခွံၬ လၧအံဒံၫ့ အဖၧၩ့ ဘဲၫၥိၭ အမိမၩဘၪစီၪ ကျိၭအလး လီၫ. ထဲၩ့ဖၭထၪ့ ထီးနီၪတၭ, ကဲၪထၪ့ဝ့ၫ ထံၫချိၬ လံချိၬ လီၫ. 11 အခၪ့ထံၭလချိၬနီၪ အမံၩ့မွဲ ပဲၡၫ့လီၫ. အဝ့ၫနီၪ လ့ၩဎဲၪ့ ခးဟၭ၀လၫ ထၧၫ့ခးယၫတၭ, အလးနီၪ ထီၫ့ အီၪဝ့ၫဒၪ, 12 ဒဲခးအထီၫ့နီၪ မွဲထီၫ့အဂ့ၩလီၫ. ဒဲမနံၬၥံၫ့လၫ, ဒဲထၫ့မျါမဟူၫယၫ အီၪဝ့ၫ ထီးနီၪလီၫ. 13 တၭ ထံၫချိၬ နံၫဘီၩ့လဘီၩ့နီၪ အမံၩ့မွဲ ဂဲဟၫ့လီၫ. အဝ့ၫနီၪ လ့ၩဖျီၫ့ ခးကုၡၫ ထၧၫ့ခးယၫလီၫ. 14 တၭ ထံၫချိၬ ၥၧၫ့ဘီၩ့လဘီၩ့နီၪ အမံၩ့မွဲ တဲဂြံၬလီၫ. အဝ့ၫနီၪ လ့ၩ လၧခးအစံရအၫ အနဲၩ့ထံၭ လၧမုထၪ့လခီၫလီၫ. ဒဲထံၫချိၬ လံဘီၩ့လဘီၩ့နီၪ, မွဲယုၫပြ့တံၫလီၫ. 15 တၭ ယဟိဝၩ ယွၩ မၩန့ ၦၡၩအခွၫနီၪတၭ အီၪက့ၪဝ့ၫ လၧအံဒံၫ့ အကျိၭဖၧၩ့ ဘဲၫၥိၭ အမိမၩဆၧ လၧအဖၧၩ့ ဒဲခိၭဝ့ၫဒၪလီၫ. 16 ယဟိဝၩ ယွၩ မၪလူၬ ၦၡၩအခွၫနီၪတၭ, စံၭဝ့ၫဒၪ, ကယဲ ၥံၪ့ လၧကျိၭအဖၧၩ့ယီၩ, န အၪ့ဘၪပျီၩ မၬကၨ. 17 အ့ၪမွဲ ဆၧၥ့ၪယၫဆၧဂ့ၩ ဒဲဆၧအၧၩ့အၥံၪ့ လထံၭနီၪ, ထီးအၪ့အၥၪ လဂ့ၩ, အဂဲးဘဲၫယီၩ မုလနံၩ လၧနအၪ့ဆၧနီၪတၭ နမိၥံၫတၡါလီၫ. 18 ယဟိဝၩ ယွၩ စံၭဝ့ၫဒၪ, ၦၡၩအခွၫ အီၪလဂၩဎး လဂ့ၩဘၪတၭ, ယမိမၩကဲၪထၪ့ ၦမၩဆၧၩ့ဝ့ၫ လဂၩကြၨၭ လၧအဂးလီၫ. 19 တၭ ယဟိဝၩ ယွၩ မၩကဲၪထၪ့ ကယဲ ဆၧဖိၪဆၧဎါ လၧမံၩ့လၬကျၩ, ဒဲကယဲ ထိၪၥံၪလံၪၥံၪ လၧဆၧဖိၭဖၫ့ ကိၭမံၩ့ဒ့ၭလီၫ. ဒုၭဂဲၫဝ့ၫ လၧၦခွၫအအီၪ ဘဲၫၥိၭ အမိဒၪဝ့ၫ လၧအမိဖျိၬအမံၩ့ ဘဲၫၥ့ၪလဲၪ ဘဲၫၥ့ၪလဲၪအဂးနီၪ, တၭ ကယဲ ဆၧအမၧၫ့ လမံၩ့လါလါ လၧၦၡၩနီၪ ဖျိၬဝ့ၫအမံၩ့တၭ, ကဲၪထၪ့ အမံၩ့လီၫ. 20 တၭ ၦၡၩနီၪ ဖျိၬ ကယဲ ဆၧဖိၪဆၧဎါ အဒိၩ့ ဒဲထိၪၥံၪလံၪၥံၪ လၧဆၧဖိၭဖၫ့, ဒဲကယဲ ဆၧဖိၪဆၧဎါ လၧမံၩ့လၬကျၩ ကိၭအဆၨၩဒ့ၭအမံၩ့လီၫ. အ့ၪမွဲ လၧၦခွၫအဂး ၦမၩဆၧၩ့ဝ့ၫလဂၩ ကြၨၭလၧအဂးနီၪ ဆၧဒၪန့ဘၪဝ့ၫ အီၪအ့ၬ. 21 ယဟိဝၩ ယွၩ ဒုၭမံၫမၪ ၦၡၩအခွၫနီၪတၭ, အဝ့ၫဒၪ မံၫဝ့ၫတၭ, အဆၧမၩန့ အဂုၬဎွံၪလဘီၩ့တၭ, မၩဘုၭထၬထဲၩ့ဝ့ၫ အယၪ လၧအလးလီၫ. 22 ဆၧဂုၬဎွံၪ လၧအမၩန့ဝ့ၫ လၧၦခွၫအဖၧၩ့နီၪ, ယဟိဝၩ ယွၩ မၩကဲၪထၪ့ ၦမုၪတၭ, ဖ့ၪလၫ့ဝ့ၫ လၧၦခွၫနီၪလီၫ. 23 တၭ ၦခွၫနီၪ စံၭဝ့ၫဒၪ, ဘိၩ့နဲၪ့ယီၩ အယီၩမွဲ ဎွံၪ လၧယဎွံၪလဖၪ, ဒဲယၪ လၧယယၪလီၫ. တၭ အယီၩမွဲ ဆၧမၩန့ထၪ့ဝ့ၫ လၧၦခွၫအဖၧၩ့တၭ, ဆၧမိကိၭဝ့ၫ လၧၦမုၪ လီၫ. 24 မၩအၥၭဘဲၫနီၪတၭ, ဆၧလၧၦခွၫ မိဘၪစဲၪ့ဒၪ အမိအဖါတၭ, မိဘၪၥုၭဘူၭအၥၭ လၧအမၫ အအီၪလခီၫတၭ, ဆၧလၧၦနံၫဂၩနီၪ မိဘၪကဲၪထၪ့ လၥွံၪဎး လယၪဎးလီၫ. 25 တၭ ဆၧလၧၦနံၫဂၩ ၦခွၫ ဒဲအမၫနီၪ အီၪဘိၪ့ လါနၫ့တၭ, အမ့ၬမဲဘၪအ့ၬ. 

၁ မိစ့ၭ Genesis 3 

1 တၭ ဆၧလၧဂူနီၪ ကိၪ့ဆၧၥ့ၪနဲၪ့ ကယဲ ဆၧဖိၪဆၧဎါ လၧမံၩ့လၬကျၩ လၧယဟိဝၩ ယွၩ မၩကဲၪထၪ့ဝ့ၫနီၪလီၫ. အဝ့ၫဒၪ စံၭၦမုၪနီၪ, ကယဲ ၥံၪ့ လထံၭလါလါနီၪ, ယွၩ မၪလူၬနၥံၪ အၪ့လဂ့ၩ, မွဲတၡါဆ့ဧၪ. 2 တၭ ၦမုၪ စံၭဆၧၫ့ဝ့ၫ, ၥံၪ့အၥၪ လၧကျိၭဖၧၩ့နီၪ, ပအၪ့ဘၪ မၬကၨ. 3 အ့ၪမွဲ ၥံၪ့ အီၪလၧကျိၭအၥၭကျၩ လထံၭနီၪ, အၪ့ လဂ့ၩ, ထိၭဘၪ လဂ့ၩတၭ နၥံၪ မိၥံၫ ဘၪခိၬလီၫ, ယွၩ စံၭဝ့ၫဒၪ. 4 တၭ ဂူနီၪ စံၭဆၧၫ့ၦမုၪ, နၥံၪ မိၥံၫတၡါ အ့ၬ. 5 အဂဲးဘဲၫယီၩ ယွၩ ၥ့ၪယၫ လၧမုလနံၩ လၧနၥံၪ အၪ့ဝ့ၫနီၪ, နၥံၪအမ့ၬၥၪၥံၪ မိဝဲထၪ့အၥၭ, နၥံၪ မိလၩ့ဂၬ ယွၩတၭ, မိၥ့ၪယၫ ဆၧဂ့ၩ, ဒဲဆၧအၧၩ့နီၪလီၫ. 6 တၭ ၦမုၪ ဒၪဘၪဝ့ၫ လၧၥံၪ့လထံၭနီၪ ဂ့ၩ လၧဆၧအၪ့ အဂး, ဒဲဎံၫလၩ လၧၦယိဝ့ၫ အဂး, ဒဲဆၧမုၬလၩအၥံၪ့ လထံၭ လၧအမိဒုၭကိၪ့ၥ့ၪဆၧ အဂးတၭ, မၩန့ ဆၧၥၪနီၪ အၪ့ဝ့ၫတၭ, ဖ့ၪလၫ့ အဝၩဆ့ လၧအအီၪလၧအၥိၭနီၪတၭ, အဝ့ၫဒၪ အၪ့ဝ့ၫလီၫ. 7 တၭ ၦနံၫဂၩနီၪ အမ့ၬၥၪၥံၪ ဝဲထၪ့အၥၭနီၪ ၥ့ၪယၫဝ့ၫ လၧအအီၪဘိၪ့လီၫ. တၭ အဝ့ၫၥံၪ ဆၭဘုၭထၬ ချိၪ့ဒိၩ့အလၪလဖၪ လၧအခဲးအယးဒံၩ့အဂးလီၫ. 8 တၭ အဝ့ၫၥံၪ နါဂၧၫ့ဝ့ၫ လၧယဟိဝၩ ယွၩ အလူ ဂဲၫလၧကျိၭအလး လၧမုၡူၪလၩ့လခီၫတၭ, ၦခွၫ ဒဲအမၫ အီၪက့ၪၥူၪခွံၬအၥၭ လၧယဟိဝၩ ယွၩ အမ့ၬယၫ လၧၥံၪ့အကျၩ လၧကျိၭအလးနီၪလီၫ. 9 ယဟိဝၩ ယွၩ ကိၭထၪ့ ၦခွၫနီၪတၭ, စံၭဝ့ၫဒၪ, မွဲနအီၪခီၫခီၫလဲၪ. 10 အဝ့ၫဒၪ စံၭဆၧၫ့ဝ့ၫ, ယနါဂၧၫ့နလူ လၧကျိၭဖၧၩ့တၭ, လၧယအီၪဘိၪ့ အကၠီၩ့နီၪ, ယၥၭမဲၪဆၧတၭ, ယအီၪက့ၪၥူၪယၥၭလီၫ. 11 တၭ အဝ့ၫဒၪ စံၭဝ့ၫ, မွဲပလၫ ဒုၭနဲၪနၧၩ လၧနအီၪဘိၪ့ လဂၩလဲၪ, ၥံၪ့လထံၭ လၧယမၪလူၬနၧၩ, အၪ့အၥၪ လဂ့ၩနီၪ, မွဲနအၪ့ဘၪယူၭဧၪ. 12 တၭ ၦခွၫ စံၭဝ့ၫ, ၦမုၪ လၧနဖ့ၪလၫ့ အီၪလၧယၥိၭ လဂၩနီၪ, ဖ့ၪလၫ့ ယၧၩ ၥံၪ့အၥၪတၭ, ယအၪ့ဘၪ ယဝ့ၫလီၫ. 13 တၭ ယဟိဝၩ ယွၩ စံၭၦမုၪနီၪ, ဆၧယီၩ လၧနမၩယူၭ မွဲဆၧနီၪလမံၩ့လဲၪ, ၦမုၪစံၭဝ့ၫ, ဂူ အၪ့လီၫန့ယၧၩတၭ, ယအၪ့ဘၪလီၫ. 14 ယဟိဝၩ ယွၩ စံၭဂူနီၪ, လၧနမၩဆၧယီၩ အကၠီၩ့ တၭ, နဘၪဆိၪအၧၩ့နၭနဲၪ့ ဆၧဖိၪဆၧဎါအဒိၩ့, ဒဲဆၧဖိၪဆၧဎါ လၧမံၩ့လၬကျၩ ထီးအလူၬလီၫတၭ နမိဘၪစွၩ လၧနဂူၭဖိၫ့, ဒဲနမိဘၪအၪ့ ဂၪ့ခိၪအမုၬမုနံၩ လၧနမၧၫ့နဝ့ၫ ထီးအလူၬလဖၪနီၪလီၫ. 15 တၭ ယမိဒုၭထၫ့ဒုၪဒၩနၧၩ လၧၦမုၪ, ဒဲနချံၫနၥၪ လၧၦမုၪ အချံၫအၥၪနီၪလီၫ. အဝ့ၫနီၪ မိဒိၪဆံဖိၫနခိၪတၭ, နမိဒိၪဆံဖိၫ အဝ့ၫဒၪ အခၪ့နိးခဲၫ့လီၫ. 16 အဝ့ၫဒၪ စံၭၦမုၪ, နဒၧၩ့အဆၧဆၫနီၪ, ယမိမၩအၪထၪ့ အၪအၪလ့ၬတၭ, လၧဆၧဆၫအဖၧၩ့နီၪ, နမိအီၪဖျဲၪန့ နဖိၪလဖၪလီၫ. နမိဘၪဒိၭနဲၩ့နၥၭ လၧနဝၩတၭ, အဝ့ၫဒၪ မိပၧၩ့ဘၪနၧၩလီၫ. 17 တၭ စံၭၦခွၫနီၪ, နခိၭနၪ နမၫအလူ အကၠီၩ့တၭ, နအၪ့ၥံၪ့ၥၪ လၧယမၪလူၬနၧၩ, စံၭဝ့ၫ, မွဲနထီးအၪ့ လဂ့ၩ တၭ, ဂၪ့ခိၪ ဘၪဆိၪအၧၩ့ လၧနကၠီၩ့လီၫ. လၧဆၧခိဆၧဝီၩအဖၧၩ့ နဘၪမၩကၩ လဆိၩဒၪနၥၭလီၫ. 18 တၭ ဆၧဆူၪဆၧမဲၪ, ဒဲနၪ့ၥံၪမံၩ့ၥံၪ မိမဲၪထၪ့ လၧနဂးတၭ, နမိအၪ့ ဘုၪၥံၪဂူၫၥံၪ လၧဆၧပျၩ့ဖၧၩ့လီၫ. 19 တၭ နမိဘၪ အၪ့ဆၧ လၧနမ့ၬ အခိၥွ့ၫလၩ့ ထီးနထဲၩ့ထဲၩ့ လၧဂၪ့ခိၪလၬလီၫ. အဂဲးဘဲၫယီၩ ဆၧမၩန့နၧၩ လၧဂၪ့ခိၪအဖၧၩ့ တၭ, အဂဲးဘဲၫယီၩ နမွဲ ဂၪ့ခိၪအမုၬတၭ, နမိဘၪကဲၪထဲၩ့ လၧဂၪ့ခိၪအမုၬလီၫ. 20 တၭ စအၫဒၫ့ ဖျိၬအမၫအမံၩ့ လၧနးအံၫလီၫ. အဂဲးဘဲၫယီၩ မွဲကယဲ ၦမၧၫ့ဝ့ၫ ထီးအလူၬ အမိလီၫ. 21 တၭ ယဟိဝၩ ယွၩ မၩ ဆဲၫ့ဆၧဖံၭ လၧစအၫဒၫ့ အဂး, ဒဲလၧအမၫ အဂးတၭ, ဒုၭၥိၭထၪ့ဝ့ၫလီၫ. 22 တၭ ယဟိဝၩ စံၭဝ့ၫဒၪ, ယိခွါ, ၦၡၩနီၪ ကဲၪထၪ့ဝ့ၫ ဘဲၫၦလဂၩ လၧပကျၩ အၥိၭ, လၧအမိၥ့ၪယၫ ဆၧဂ့ၩ ဒဲဆၧအၧၩ့လီၫ. တၭ ဘိၩ့နဲၪ့ယီၩ မိယူၬထၪ့ ဘၪခိၬ အစူၪတၭ, မိမၩန့ ၥံၪ့မၧၫ့အၥၪတၭ မိမၧၫ့ဝ့ၫ အဆိၩဆိၩအကၠၪကၠၪလီၫ. 23 တၭ ယဟိဝၩ ယွၩ အၪ့မၧၫ့ အစဲၪ့ထၪ့ခွံၬ လၧကျိၭ အံဒံၫ့အလး, ဘဲၫအမိမၩကၩ လၧဂၪ့ခိၪ လၧဆၧမၩန့ အဝ့ၫ လၧအဖၧၩ့လီၫ. 24 အဝ့ၫဒၪ နၫ့ထၪ့ခွံၬ ၦၡၩတၭ, လၧကျိၭအံဒံၫ့ မုထၪ့လခီၫနီၪ, အီၪက့ၪ ခ့ၫရူၬလဖၪ, ဒဲနၭမ့ၪခဲၩထၪ့ လၧအဝံၩ့ဝၩ့အၥၭ ဝၬဝၬ ဘဲၫအမိခိၭ ၥံၪ့မၧၫ့ အဖၧၩ့ၥၭလီၫ. 

1 စအၫဒၫ့ ၥ့ၪယၫအမၫ နးအံၫတၭ, အဝ့ၫ ဒၧၩ့ထၪ့ဝ့ၫနီၪ, အီၪဖျဲၪန့ အဖိၪ စကံၫ့တၭ, စံၭဝ့ၫဒၪ, ယန့ဘၪယူၭ ၦၡၩအခွၫလဂၩ လၧယဟိဝၩယူၭ. 2 တၭ အီၪဖျဲၪန့ဒီၭ အဖု စအၫဘလၭလီၫ. စအၫဘလၭနီၪ မွဲၦယူၬၥိၪအဒီၪ့လဖၪလီၫ, အ့ၪမွဲ စကံၫ့လဂၩနီၪ မွဲၦမၩအၪ့ကၩ လၧဂၪ့ခိၪလီၫ. 3 တၭ ဆၧမၩအၥၭ လၧအဆၧၫ့အထီ ဖီၩ့ခွံၬနီၪ, စကံၫ့ ဂဲၫဆိၬ ဂၪ့ခိၪအဆၧၥၪတၭ, မၩဘိၪ့ ယဟိဝၩ လီၫ. 4 တၭ စအၫဘလၭ ဂဲၫဆိၬဆ့ ၥိၪအဖိၪဝဲၡါလဖၪ ဒဲအၥိၪ လီၫ. 5 တၭ ဘၪ ယဟိဝၩအၥၭ လၧစအၫဘလၭ ဒဲအဆၧမၩဘိၪ့လီၫ. အ့ၪမွဲ စကံၫ့ ဒဲအဆၧမၩဘိၪ့နီၪ လဘၪဘၪ အၥၭတၭ, စကံၫ့ အၥၭထၪ့ ဒိၪမၬတၭ အမ့ၬလၩ့ၡါဝ့ၫဒၪလီၫ. 6 တၭ ယဟိဝၩ စံၭစကံၫ့နီၪ, မွဲဘၪနီၫ နၥၭထၪ့လဲၪ, မွဲဘၪနီၫ နမ့ၬလၩ့ၡါလဲၪ. 7 န အ့ၪမၩ ဆၧဂ့ၩတၭ, ဆၧအီၪက့ၪထၪ့ထီၫနၧၩနီၪ, မွဲအ့ၬဧၪ, န အ့ၪမၩ ဆၧလဂ့ၩဘၪနီၪ, ဆၧဒဲၩဘၭ ခိၭဆၧ လၧတရၫ့ထံၭတၭ, အဆၧဆိၫ့န့ဘၪနီၪ, မွဲလၧနၧၩတၭ, နဝ့ၫဒၪ မၩနၧၩ့မၩစၪဆၧနီၪဆံၭ. 8 စကံၫ့ လီၩဘၪဝ့ၫ လၧအဖု စအၫဘလၭတၭ, ဆၧမၩအၥၭ လၧအဝ့ၫၥံၪ အီၪလၧဆၧပျၩ့ဖၧၩ့ အဘိၩ့ဘၭနီၪ, စကံၫ့ ဂဲထုၪ့ ထၫ့ဒုၪဒၩ အဖု စအၫဘလၭတၭ, မၩၥံၫဝ့ၫ လီၫ. 9 တၭ ယဟိဝၩ စံၭစကံၫ့, နဖုလဂၩနီၪ, မွဲအအီၪခီၫခီၫလဲၪ, တၭ အဝ့ၫဒၪ စံၭဆၧၫ့ဝ့ၫ, ယၥ့ၪယၫအ့ၬ, ယဝ့ၫဒၪယီၩ ယမွဲ ၦခိၭယိယဖုဆ့ဧၪ. 10 တၭ အဝ့ၫဒၪ စံၭဆၧၫ့ဝ့ၫ, မွဲနမၩယူၭ ဆၧနီၪလမံၩ့လဲၪ, နဖုအၥွံၪအၥီၫနီၪ ကိၭထၪ့ယၧၩ လၧဂၪ့ခိၪလၬလီၫ. 11 တၭ ဘိၩ့နဲၪ့ယီၩ နဘၪဆိၪအၧၩ့ လၧဂၪ့ခိၪ လၧအအၩ့ထၪ့ အနိၭ ဘဲၫၥိၭ အမိဒိၭန့ နဖုအၥွံၪ လၧနစူၪဖၧၩ့လီၫ. 12 ထီးနမၩကၩ လၧဂၪ့ခိၪနီၪ, ဆၧလမိဖ့ၪလၫ့ဘၪနၧၩ လၧအဂဲးအဘၭ တၭ, နမိကဲၪထၪ့ ၦလ့ၩလိၭဝၭၡၫ, ဒဲၦစဲၪ့ဝံၩ့ဝၩ့ လၧဂၪ့ခိၪချိၫ့လီၫ. 13 တၭ စကံၫ့ စံၭယဟိဝၩ, ယဆၧဒဲၩဘၭ ဒိၪ ထီးယထိးနၧၩ့အ့ၬ. 14 ယိခွါ, မုဆၫလနံၩယီၩ နနၫ့ထၪ့ခွံၬယၧၩ လၧဂၪ့ခိၪချိၫ့တၭ, ဒဲယဘၪ အီၪကဒုၩ ခွံၬယၥၭ လၧနမ့ၬ, ဒဲယမိကဲၪထၪ့ ၦစဲၪ့ဖျိၭ, ဒဲၦစဲၪ့ဝံၩ့ဝၩ့ လၧဂၪ့ခိၪချိၫ့လီၫ. တၭ ဆၧမိမၩအၥၭ ထီးဒၪ ၦလၧအဒၪန့ယၧၩ လဂၩလါလါနီၪ မိမၩၥံၫယၧၩလီၫ. 15 တၭ ယဟိဝၩ စံၭအဝ့ၫဒၪ, မၩအၥၭဘဲၫနီၪတၭ, ကယဲ ၦလၧအမၩၥံၫစကံၫ့ လဂၩဂၩနီၪ မိဘၪထိး ဆၧဒဲၩဘၭ နွ့ၫစၩလီၫ. တၭ ယဟိဝၩ အီၪက့ၪ ဆၧမၩနဲၪ့ လၧစကံၫ့ အဂး, ဘဲၫၥိၭ ၦလၧအဒၪန့ အဝ့ၫနီၪ, မွဲအထီးမၩၥံၫဝ့ၫ နးဂၩလဂ့ၩလီၫ. 16 စကံၫ့ စဲၪ့ထၪ့ခွံၬ လၧယဟိဝၩ အမ့ၬယၫတၭ, လ့ၩအီၪဝ့ၫ လၧခးနီၭအဖၧၩ့ အီၪလၧအံဒံၫ့ မုထၪ့လခီၫ လီၫ. 17 တၭ စကံၫ့ ၥ့ၪယၫ အမၫတၭ, အဝ့ၫဒၪ ဒၧၩ့ထၪ့ တၭ အီၪဖျဲၪန့ စအံနၧၭလီၫ. မွဲအမၩကဲၪထၪ့ ဒိၩ့လဖျိၪ့တၭ ဖျိၬဝ့ၫအမံၩ့ ဘဲၫ အဖိၪခွၫ စအံနၧၭ အမံၩ့အၥိၭနီၪလီၫ. 18 စအံနၧၭ ထၪ့ဖိၪ စအဲရၭတၭ, စအဲရၭနီၪ ထၪ့ဖိၪ စမဟုယလၭတၭ, စမဟုယလၭနီၪ ထၪ့ဖိၪ စမၥုစလၭတၭ, စမၥုစလၭနီၪ ထၪ့ဖိၪ စလၫမ့ၭလီၫ. 19 တၭ စလၫမ့ၭနီၪ န့အမၫ နံၫဂၩလီၫ. အလဂၩနီၪ အမံၩ့မွဲ နးအၫဒၫတၭ, အဝ့ၫလဂၩ အမံၩ့မွဲ နးဇံလၫလီၫ. 20 နးအၫဒၫနီၪ အီၪဖျဲၪန့ စယၫဘလၭလီၫ, အဝ့ၫနီၪမွဲ ၦလၧအအီၪဝ့ၫ လၧတဲၩဖၧၩ့ ဒဲယိ အဆၧဖိၪဆၧဎါ အဒိၩ့လဖၪ အဖါလီၫ. 21 အထၧၫ့ဖုဝဲလဂၩ အမံၩ့မွဲ စယုဘလၭ လီၫ. အဝ့ၫလဂၩနီၪ မွဲၦလၧအဒံၩ့နါဒံၩ့, ဒဲအူၪပံၩလဖၪ အဖါလီၫ. 22 တၭ နးဇံလၫ အီၪဖျဲၪန့ စတုၫဘလၭကံၫ့ ၦလၧအၥီၪ့လိၪ ကယဲ ၦလၧအမၩ ထမၬထၭ ဒဲထမၬ ထီးကိၭဂၩဒ့ၭလီၫ. တၭ စတုၫဘလၭကံၫ့ အထၧၫ့ဖုဝဲမုၪမွဲ နးန့အမၫလီၫ. 23 စလၫမ့ၭ စံၭအမၫၥံၪ, နးအၫဒၫ, ဒဲနးဇံလၫလဖၪနီၪ, နါဂၧၫ့ ယလူ. စလၫမ့ၭ အမၫၥံၪဧ့, ခိၭနၪ ယဆၧချဲၩ့ယီၩ ဆံၭ, အဂဲးဘဲၫယီၩ ယမၩၥံၫ ၦလဂၩ လၧယဘၪထူၬ အဂး, ဒဲဖိၪၥၪခွၫလဂၩ လၧယဘၪထး အလး အဂး လီၫ. 24 တၭ ၦလၧအမၩၥံၫ စကံၫ့နီၪ အ့ၪဘၪထိး ဆၧဒဲၩဘၭ နွ့ၫစၩတၭ, မွဲမၬ ၦလၧအမၩၥံၫ စလၫမ့ၭနီၪ မိဘၪ ဆၧဒဲၩဘၭ နွ့ၫဆံၫနွ့ၫစၩလီၫ. 25 စအၫဒၫ့ ၥ့ၪယၫဒီၭ အမၫတၭ, အဝ့ၫဒၪ အီၪဖျဲၪန့ အဖိၪခွၫတၭ, ကိၭဝ့ၫ အမံၩ့ စစ့ၥၭလီၫ. အဂဲးဘဲၫယီၩ ယွၩ အီၪက့ၪယၧၩ လၧဆၧအချံၫအၥၪ အဂူၫဂၩ လၧစအၫဘလၭ အလး, အဂဲးဘဲၫယီၩ စကံၫ့ မၩၥံၫ အဝ့ၫလဂၩ လီၫ. 26 စစ့ၥၭ ထၪ့ဖိၪ အဖိၪခွၫဆ့တၭ, ကိၭဝ့ၫ အမံၩ့ လၧစအံနိၭလီၫ. ထီးနီၪလဖၧၫ့ ၦကိၭထၪ့ၥၫ့ ယဟိဝၩအမံၩ့လီၫ. 

၁ မိစ့ၭ Genesis 5 

1 အယီၩမွဲ စအၫဒၫ့ အဆၨၩအဆၬလဖၪ အဆရၫ့ လီၫ. မုလနံၩ လၧယွၩ မၩကဲၪထၪ့ ၦၡၩနီၪ, မွဲအမၩကဲၪထၪ့ဝ့ၫ လၧယွၩအဂၩ့လီၫ. ၦမုၪ ဒဲၦခွၫနီၪ မၩကဲၪထၪ့ဝ့ၫတၭ, ဆိၪဂ့ၩ အဝ့ၫၥံၪ, 2 တၭ မုလနံၩ လၧအမၩကဲၪထၪ့ဝ့ၫနီၪ ဖျိၬဝ့ၫအမံၩ့ စအၫဒၫ့လီၫ. 3 တၭ စအၫဒၫ့ အီၪဝ့ၫ အနံၪ့ လယၩၥၧၫ့ဆံၫတၭ, ထၪ့ဖိၪလၩ့ဂၬ လၧအနၫ့ဆါဒၪဝ့ၫ ဘဲၫအဂၩ့ဒၪဝ့ၫ အၥိၭနီၪတၭ, ဖျိၬဝ့ၫအမံၩ့ စစ့ၥၭလီၫ. 4 တၭ စအၫ့ဒၫ့ အမုနံၩ လၧအထၪ့ဖိၪ စစ့ၥၭ အလးခဲၫ့နီၪ, အနံၪ့ ဎိၭယၩတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 5 တၭ စအၫဒၫ့ အမုနံၩ ထီးအလူၬနီၪ, အနံၪ့ ခွံၫယၩၥၧၫ့ဆံၫတၭ, ၥံၫဝ့ၫဒၪလီၫ. 6 စစ့ၥၭ အီၪဝ့ၫ အနံၪ့ လယၩယဲနံၪ့တၭ, ထၪ့ဖိၪ စအံနိၭလီၫ. 7 တၭ စစ့ၥၭ အီၪဝ့ၫ လၧအထၪ့ဖိၪ စအံနိၭ အလးခဲၫ့ အနံၪ့ ဎိၭယၩနွ့ၫနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 8 တၭ စစ့ၥၭ အမုနံၩ ထီးအလူၬနီၪ, မွဲခွံၫယၩလဆံၫနံၫနံၪ့တၭ, ၥံၫဝ့ၫဒၪလီၫ. 9 စအံနိၭ အီၪဝ့ၫ အနံၪ့ ခွံၫဆံၫတၭ, ထၪ့ဖိၪ စက့နၫ့ လီၫ. 10 တၭ စအံနိၭ အီၪဝ့ၫ လၧအထၪ့ဖိၪ စက့နၫ့ အလးခဲၫ့နီၪ, အနံၪ့ ဎိၭယၩလဆံၫယဲနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 11 တၭ စအံနိၭ အမုနံၩ ထီးအလူၬနီၪ မွဲအနံၪ့ ခွံၫယၩယဲနံၪ့တၭ, ၥံၫဝ့ၫဒၪလီၫ. 12 စက့နၫ့ အီၪဝ့ၫ အနံၪ့ နွ့ၫဆံၫတၭ, ထၪ့ဖိၪ စမဟၫလလံၫလၭလီၫ. 13 တၭ စက့နၫ့ အီၪဝ့ၫ လၧအထၪ့ဖိၪ စမဟၫလလံၫလၭ အလးခဲၫ့နီၪ, အနံၪ့ ဎိၭယၩလံဆံၫတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 14 တၭ စက့နၫ့ အမုနံၩ ထီးအလူၬနီၪ မွဲအနံၪ့ ခွံၫယၩလဆံၫတၭ, ၥံၫဝ့ၫဒၪ လီၫ. 15 စမဟၫလလံၫလၭ အီၪဝ့ၫ အနံၪ့ ဎူၫဆံၫယဲနံၪ့တၭ, ထၪ့ဖိၪ စယၫရ့ၭလီၫ. 16 တၭ စမဟၫလလံၫလၭ အီၪဝ့ၫ လၧအထၪ့ဖိၪ စယၫရ့ၭ အလးခဲၫနီၪ, အနံၪ့ ဎိၭယၩၥၧၫ့ဆံၫတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 17 တၭ စမဟၫလလံၫလၭ အမုနံၩ ထီးအလူၬနီၪ မွဲဎိၭယၩခွံၫဆံၫယဲနံၪ့တၭ, ၥံၫဝ့ၫဒၪလီၫ. 18 စယၫရ့ၭ အီၪဝ့ၫ အနံၪ့ လယၩဎူၫဆံၫနံၫနံၪ့တၭ, ထၪ့ဖိၪ စအံနၧၭလီၫ. 19 စယၫရ့ၭ အီၪဝ့ၫ လၧအထၪ့ဖိၪ စအံနၧၭ အလးခဲၫ့နီၪ အနံၪ့ ဎိၭယၩတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 20 တၭ စယၫရ့ၭ အမုနံၩ ထီးအလူၬနီၪ, မွဲအနံၪ့ ခွံၫယၩဎူၫဆံၫနံၫနံၪ့တၭ, ၥံၫဝ့ၫဒၪလီၫ. 21 စအံနၧၭ အီၪဝ့ၫ အနံၪ့ ဎူၫဆံၫယဲနံၪ့တၭ, ထၪ့ဖိၪ စမၥုစလၫလီၫ. 22 စအံနၧၭ လၧအထၪ့ဖိၪ စမၥုစလၫ အလးခဲၫ့နီၪ, လ့ၩဆၧ လၧယွၩအၥိၭ အနံၪ့ ၥၧၫ့ယၩတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 23 စအံနၧၭ အမုနံၩ ထီးအလူၬနီၪ မွဲအနံၪ့ ၥၧၫ့ယၩဎူၫဆံၫယဲနံၪ့လီၫ. 24 စအံနၧၭ လ့ၩဆၧ လၧယွၩအၥိၭတၭ, လအီၪလၧၩ့ဘၪနီၪ, အဂဲးဘဲၫယီၩ ယွၩ မၩန့ထၪ့ဝ့ၫလီၫ. 25 စမၥုစလၫ အီၪဝ့ၫ အနံၪ့ လယၩဎိၭဆံၫနွ့ၫနံၪ့တၭ, ထၪ့ဖိၪ စလၫမ့ၭလီၫ. 26 စမၥုစလၫ အီၪဝ့ၫ လၧအထၪ့ဖိၪ စလၫမ့ၭ အလးခဲၫ့နီၪ အနံၪ့ နွ့ၫယၩဎိၭဆံၫနံၫနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 27 စမၥုစလၫ အမုနံၩ ထီးအလူၬနီၪ, မွဲအနံၪ့ ခွံၫယၩဎူၫဆံၫခွံၫနံၪ့တၭ, ၥံၫဝ့ၫဒၪလီၫ. 28 စလၫမ့ၭ အီၪဝ့ၫ အနံၪ့ လယၩဎိၭဆံၫနံၫနံၪ့တၭ, ထၪ့ဖိၪ အဖိၪခွၫလဂၩလီၫ. 29 တၭ ဖျိၬဝ့ၫအမံၩ့ စနိအၫတၭ, စံၭဝ့ၫဒၪ, အယီၩလဂၩ မိမၩမုၬထၪ့ထဲၩ့ပၧၩ လၧပဆၧမၩ လၧပမၩဆၧ လၧပစူၪ ထီးဆၧပွံၭပၥၭ အဂဲးအကၠီၪ့ လၧဂၪ့ခိၪ လၧယဟိဝၩ ဆိၪအၧၩ့ အကၠီၩ့လီၫ. 30 စလၫမ့ၭ အီၪဝ့ၫ လၧအထၪ့ဖိၪ စနိအၫ အလးခဲၫ့နီၪ အနံၪ့ ယဲယၩခွံၫဆံၫယဲနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 31 စလၫမ့ၭ အမုနံၩ ထီးအလူၬနီၪ, မွဲအနံၪ့ နွ့ၫယၩနွ့ၫဆံၫနွ့ၫနံၪ့တၭ, ၥံၫဝ့ၫဒၪလီၫ. 32 စနိအၫ အီၪဝ့ၫ အနံၪ့ ယဲယၩတၭ, ထၪ့ဖိၪ စၡံၫ့, စဟၫ့, ဒဲစယၫဖ့ၭလီၫ. 

၁ မိစ့ၭ Genesis 6 

1 ဆၧမၩအၥၭ ထီးၦၡၩအခွၫၥံၪ အီၪထၪ့ၥၫ့ အၪအၪလ့ၬ လၧဂၪ့ခိၪချိၫ့တၭ, အဖိၪမုၪလဖၪ အီၪဖျဲၪဝ့ၫ လၧအဂးနီၪ, 2 ယွၩအဖိၪခွၫလဖၪ ဒၪဘၪဝ့ၫ လၧၦၡၩအဖိၪမုၪၥံၪ မွဲအဂ့ၩတၭ, မၩန့ အမၫ လၧကယဲ အရွံန့ဝ့ၫလဖၪနီၪလီၫ. 3 ယဟိဝၩ စံၭဝ့ၫဒၪ, လၧၦၡၩမၪဘၪ ဆၧအဖၧၩ့နီၪ, ယၥၭမု လဂဲးလိၬတ့ၭလိၬဘၪ အဆိၩအကၠၪတၭ, အဝ့ၫဒၪမွဲ ဆၧယၪဆ့လီၫ, မွဲလါနၫ့တၭ, အမုနံၩလဖၪ မိအီၪ အနံၪ့ လယၩနံၫဆံၫလီၫ. 4 တၭ ဆၧလၧမုနံၩလဖၪနီၪ, ၦလၧအအၪ့ဂူၬမၩဆီၪ့ ဆၧအၧၩ့လဖၪ အီၪဝ့ၫ လၧဂၪ့ခိၪချိၫ့လီၫ. ထီးယွၩအဖိၪခွၫၥံၪ လ့ၩနုၬ လၧၦၡၩအဖိၪမုၪၥံၪ အအီၪနီၪ အလးခဲၫ့တၭ, အဝ့ၫၥံၪ အီၪဖျဲၪန့ ဖိၪၥၪၥံၪ လၧအဂးလီၫ. တၭ အဝ့ၫၥံၪ ကဲၪထၪ့ ၦလၧအဂဲးဆီၪ့အဘၭဆီၪ့, ဒဲၦလၧအမံၩ့ ဂၧၫ့ထၪ့ၥၩလၩ့လီၫ. 5 ယဟိဝၩ ဒၪဘၪ ၦၡၩ အဆၧဒဲၩဘၭနီၪ, လၧအဒိၪ လၧဂၪ့ခိၪချိၫ့တၭ, ကယဲ အကိၪ့ဆၧ လၧအဆီၫ့မီၪ့ လၧအၥၭ လမံၩ့လါလါနီၪ, မွဲဆၧအၧၩ့ ကိၭမုနံၩမုနၩဒ့ၭ လီၫ. 6 လၧအမၩကဲၪထၪ့ ၦၡၩ လၧဂၪ့ခိၪချိၫ့ အကၠီၩ့နီၪ, ယဟိဝၩ နီၫ့ယါလၩ့ထဲၩ့အၥၭတၭ, အၥၭအုၭ လၧအၥၭခံဖၧၩ့လီၫ. 7 ယဟိဝၩ စံၭဝ့ၫဒၪ, ၦၡၩ လၧယမၩကဲၪထၪ့နီၪ, ယမိထူၭခွံၬဝ့ၫ လၧဂၪ့ခိၪချိၫ့တၭ, ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, ဆၧစွၩဆၧဂဲၩ, ဒဲထိၪၥံၪလံၪၥံၪ လၧဆၧဖိၭဖၫ့ ထီးအလူၬလီၫ. အဂဲးဘဲၫယီၩ ယမၩကဲၪထၪ့ အဝ့ၫၥံၪ အကၠီၩ့နီၪ, ယနီၫ့ယါလၩ့ထဲၩ့ယၥၭ လီၫ. 8 အ့ၪမွဲ စနိအၫ န့ဘၪ အခိးအတၩ လၧယဟိဝၩ အမ့ၬၥၪဖၧၩ့လီၫ. 9 အယီၩမွဲ စနိအၫ အဆၨၩအဆၬလီၫ. တၭ စနိအၫ မွဲၦအတီၩအလီၩ့ ဒဲၦအလၧၫ့အဎွ့ၩ လၧၦလၧအဆိၩဒၪဝ့ၫ အကျၩလီၫ. စနိအၫ လ့ၩဆၧ လၧယွၩအၥိၭလီၫ. 10 တၭ စနိအၫ ထၪ့ဖိၪ အဖိၪခွၫ ၥၧၫ့ဂၩ, စၡံၫ့, စဟၫ့, ဒဲစယၫဖ့ၭလီၫ. 11 ဂၪ့ခိၪ အုၪဝ့ၫ လၧယွၩ အမ့ၬယၫတၭ, ဂၪ့ခိၪ လၧၫ့ထၪ့ဎွ့ၩထၪ့ဝ့ၫ လၧဆၧအၪ့ဂူၬမၩဆီၪ့ ဆၧအၧၩ့လီၫ. 12 ယွၩ ယိလၩ့ လၧဂၪ့ခိၪချိၫ့တၭ, ယိခွါ, မွဲအဘၪ ဆၧစံၪစၪဝ့ၫလီၫ. အဂဲးဘဲၫယီၩ ကယဲ ဆၧဖံၭဆၧယၪ မၩစံၪစၪ အဖၧၩ့ၥၭ လၧဂၪ့ခိၪချိၫ့ ထီးအလူၬလီၫ. 13 တၭ ယွၩ စံၭစနိအၫ, ဆၧယၪ ထီးအလူၬအထုၬ ဂဲၫထၪ့ယူၭ လၧယမ့ၬယၫယူၭ, အဂဲးဘဲၫယီၩ ဂၪ့ခိၪ လၧၫ့ဎွ့ၩဝ့ၫ လၧဆၧအၪ့ဂူၬမၩဆီၪ့ ဆၧအၧၩ့ လၧအဝ့ၫၥံၪ အကၠီၩ့တၭ, ယိခွါ, ယမိမၩဂၭဂီၩ့ခွံၬဎုၬ အဝ့ၫၥံၪ လၧဂၪ့ခိၪလီၫ. 14 တၭ မၩ တလၫဖၭဒိၪ လၧၥံၪ့ကိၬဖၫ လၧနဂးဆံၭ. နမိဘၪမၩ ဒူၭဖၧၩ့ၥံၪ လၧတလၫဖၧၩ့တၭ, လၧအချိၫ့မွဲဂ့ၩ, လၧအဖၧၩ့မွဲဂ့ၩ, နမိဘၪဂုၪ လၧၥံၪ့ထူၭလီၫ. 15 တၭ နမိဘၪမၩ ဘဲၫယီၩ, တလၫဖၭဒိၪနီၪ အဖၭထီၫ အဖျါၥၧၫ့ယၩ, အဒၪ့ဎၩ့ အဖျါယဲဆံၫ, အထၪ့ထီၫလခီၫ အဖျါၥၧၫ့ဆံၫလီၫ. 16 တၭ နမိဘၪမၩ ဆၧဖၩ့ လၧတလၫဖၭဒိၪနီၪ အဂး, ဒဲအဖၫ့ခိၪနီၪ နမိဘၪမၩဂီၩ့ လၧလဖျါတၭ, တလၫဖၭဒိၪ အတရၫ့နီၪ နမိဘၪမၩ လၧအနဲၩ့ဖၩလခီၫလီၫ. နမိဘၪမၩ ဒူၭဖၧၩ့ အခၪ့ထံၭလဆၫ့, ဒဲနံၫဆၫ့လဆၫ့, ဒဲၥၧၫ့ဆၫ့လဆၫ့လီၫ. 17 ယိခွါ, ယဝ့ၫဒၪယီၩ ယမိဒုၭဂဲၫထၪ့ ထံၫလုၬဘံၭဆၧ လၧဂၪ့ခိၪချိၫ့, လၧအမိမၩဂၭဂီၩ့ခွံၬ ကယဲ ဆၧယၪ လၧအအီၪလၧဆၧမၧၫ့အၥၪ လၧမူၭခိၪ အဖၫ့လၬလီၫ. တၭ ကယဲ ဆၧအီၪ လၧဂၪ့ခိၪချိၫ့ မိၥံၫခွံၬ ကိၭအမံၩ့ဒ့ၭလီၫ. 18 အ့ၪမွဲ နဝ့ၫဒၪယီၩ, ယမိမၩဂုးမၩခၧၫ့ ယဆၧအုၩ့လၩ့ လၧနၥိၭတၭ, နမိဘၪ လ့ၩနုၬ လၧတလၫဖၭဒိၪ အဖၧၩ့နီၪ, နဝ့ၫဒၪ, ဒဲနဖိၪခွၫၥံၪ, ဒဲနမၫ, ဒဲနဖိၪခွၫ အမၫၥံၪ, လၧနၥိၭလီၫ. 19 တၭ နမိဘၪ ဒုၭလ့ၩနုၬ ဆၧနံၫဒုၩနံၫဒုၩ, လၧကယဲ ဆၧအၥၭမၧၫ့ အကျၩ လၧဆၧကိၭမံၩ့ဒ့ၭ အကျၩ လၧတလၫဖၭဒိၪ အဖၧၩ့ ဘဲၫၥိၭ အမိမၧၫ့ဎုၬ လၧနၧၩတၭ, အမိ ဒဲအဖၫ မိဘၪအီၪဝ့ၫဒၪလီၫ. 20 ထိၪၥံၪလံၪၥံၪ ဘဲၫအဆၨၩဒၪဝ့ၫအၥိၭ, ဆၧဖိၪဆၧဎါ ဘဲၫအဆၨၩဒၪဝ့ၫအၥိၭ, ကယဲ ဆၧစွၩဆၧဂဲၩ လၧဂၪ့ခိၪချိၫ့ ဘဲၫအဆၨၩဒၪဝ့ၫအၥိၭနီၪ, နံၫဒုၩနံၫဒုၩ လၧကိၭဆၨၩဒ့ၭ အကျၩနီၪ, မိဂဲၫလၧနအီၪ, ဘဲၫၥိၭ အမိမၧၫ့ဒံၭလီၫ. 21 တၭ မၩန့ ဆၧအၪ့ လၧဆၧကိၭအမံၩ့ဒ့ၭ လၧဆၧအၪ့အကျၩနီၪ ဆံၭ, နမိဘၪ အီၪက့ၪကီၪ့ လၧနအီၪတၭ, မွဲအမိကဲၪထၪ့ ဆၧအၪ့ လၧနဂး, ဒဲလၧအဝ့ၫၥံၪ အဂးဆ့လီၫ. 22 တၭ စနိအၫ မၩဝ့ၫ ဘဲၫကယဲ ဆၧလၧယွၩ မၪလူၬဝ့ၫ အၥိၭနီၪ ထီးအလူၬလီၫ, ဘဲၫနီၪအၥိၭမွဲ အမၩဝ့ၫဒၪ လီၫ. 

1 တၭ ယဟိဝၩ စံၭစနိအၫ, ဂဲၫနုၬနဝ့ၫ, ဒဲနၡၩဂံၪ့ဖိၪ ထီးအလူၬ လၧတလၫဖၭဒိၪ အဖၧၩ့ယီၩဆံၭ, အဂဲးဘဲၫယီၩ နဝ့ၫဒၪယီၩ ယဒၪန့နၧၩ လၧၦအတီၩအလီၩ့ လၧယမ့ၬယၫ လၧၦလဆိၩယီၩ အကျၩလီၫ. 2 ကယဲ ဆၧဖိၪဆၧဎါ လၧအဆံၫ့အကျၩနီၪ, နမိဘၪ မၩန့ နွ့ၫဒုၩနွ့ၫဒုၩ, အမိ ဒဲအဖၫ, ဒဲလၧဆၧဖိၪဆၧဎါ အလဆံၫ့ဘၪအကျၩနီၪ, နံၫဒုၩနံၫဒုၩ အမိ ဒဲအဖၫလီၫ. 3 လၧထိၪၥံၪလံၪၥံၪ လၧဆၧဖိၭဖၫ့ အကျၩနီၪ, နမိဘၪမၩန့ နွ့ၫဘံၪ့နွ့ၫဘံၪ့ဆ့, အမိ ဒဲအဖၫ ဘဲၫၥိၭ အချံၫအၥၪ မိမၧၫ့ထၪ့ လၧဂၪ့ခိၪချိၫ့ ထၧၫ့ဖျိၪ့ယၫလီၫ. 4 အဂဲးဘဲၫယီၩ နွ့ၫနံၩ ဖီၩ့ခွံၬတၭ, ယမိအၪ့မၧၫ့ ဆၧဂဲၫဆၧၩ့လၩ့ အနံၩလံဆံၫ ဒဲအနၩလံဆံၫ လၧဂၪ့ခိၪချိၫ့တၭ, ကယဲ ဆၧအၥၭမၧၫ့ လၧယမၩကဲၪထၪ့ လမံၩ့လါလါနီၪ, ယမိထူၭခွံၬဝ့ၫ လၧဂၪ့ခိၪချိၫ့လီၫ. 5 တၭ စနိအၫ မၩ ကယဲ ဆၧလၧယဟိဝၩ မၪလူၬဝ့ၫနီၪလီၫ. 6 တၭ လၧထံၫလုၬဘံၭခွံၬ ဆၧအီၪဝ့ၫ လၧဂၪ့ခိၪချိၫ့နီၪ စနိအၫ အၥၭၡါ အနံၪ့ ဎူၫယၩလီၫ. 7 တၭ စနိအၫ ဒဲအဖိၪခွၫၥံၪ, ဒဲအမၫ, ဒဲအဖိၪခွၫအမၫၥံၪ အီၪလၧအၥိၭနီၪ, လ့ၩနုၬ လၧတလၫဖၭဒိၪ အဖၧၩ့ လၧထံၫမိလုၬဘံၭဆၧ အကၠီၩ့လီၫ. 8 လၧဆၧဖိၪဆၧဎါ အဆံၫ့, ဒဲလၧဆၧဖိၪဆၧဎါ အလဆံၫ့ဘၪ, ဒဲလၧထိၪၥံၪလံၪၥံၪ, ဒဲကယဲ ဆၧလၧအစွၩ လၧဂၪ့ခိၪချိၫ့ လမံၩ့လါလါ အကျၩ, 9 နံၫဒုၩနံၫဒုၩနီၪ လ့ၩနုၬ လၧတလၫဖၧၩ့ လၧစနိအၫအအီၪ, အမိ ဒဲအဖၫ ဘဲၫယွၩ မၪလူၬ စနိအၫ အၥိၭနီၪလီၫ. 10 ဆၧမၩအၥၭ လၧနွ့ၫနံၩ ဖီၩ့ခွံၬတၭ ထံၫလုၬဘံၭဆၧ အီၪထၪ့ဝ့ၫ လၧဂၪ့ခိၪချိၫ့လီၫ. 11 လၧစနိအၫ အၥၭၡါ အနံၪ့ ဎူၫယၩလၩနံၫဘံၪ့လဘံၪ့ ဒဲလၩထၪ့ လဆံၫနွ့ၫနံၩလနံၩနီၪ, ဆၧယိၬဖၧၩ့ဖၭဒိၪ အထံၫထၪ့ဖျိၭအလး ဘုၪ့ဖိးထၪ့အၥၭတၭ, ဒဲမူၭခိၪ အဆၧဖိး ဝဲထၪ့အၥၭလီၫ. 12 တၭ ဆၧဆၧၩ့လၩ့ဖၭဒိၪ လၧဂၪ့ခိၪ အနံၩလံဆံၫ အနၩလံဆံၫလီၫ. 13 ဆၧလၧမုလနံၩနီၪ စနိအၫ, ဒဲစနိအၫ အဖိၪခွၫၥံၪ, စၡံၫ့, စဟၫ့ ဒဲစယၫဖ့ၭလဖၪ, ဒဲစနိအၫအမၫ, ဒဲအဖိၪခွၫလဖၪ အမၫ ၥၧၫ့ဂၩ အီၪလၧအၥိၭနီၪ, လ့ၩနုၬဝ့ၫ လၧတလၫဖၭဒိၪ အဖၧၩ့လီၫ. 14 အဝ့ၫၥံၪ ဒဲကယဲ ဆၧအၥၭမၧၫ့ လမံၩ့လါလါ, ဘဲၫအဆၨၩဒၪဝ့ၫအၥိၭ, ဒဲကယဲ ဆၧဖိၪဆၧဎါ ဘဲၫအဆၨၩဒၪဝ့ၫအၥိၭ, ကယဲ ဆၧအစွၩ လၧဂၪ့ခိၪချိၫ့ ဘဲၫအဆၨၩဒၪဝ့ၫအၥိၭ, ဒဲကယဲ ထိၪၥံၪလံၪၥံၪ ဘဲၫအဆၨၩဒၪဝ့ၫအၥိၭတၭ, ကယဲ ဆၧအီၪလၧအဒံၭ လမံၩ့လါလါနီၪလီၫ. 15 တၭ အဝ့ၫၥံၪ လ့ၩနုၬ လၧတလၫဖၭဒိၪ အဖၧၩ့ လၧစနိအၫ အၥိၭ နံၫဒုၩနံၫဒုၩ လၧကယဲ ဆၧယၪ အကျၩ, ကယဲ ဆၧမၧၫ့အၥၪ အီၪဝ့ၫ လၧအဖၧၩ့လီၫ. 16 တၭ ဆၧလၧအလ့ၩနုၬလဖၪနီၪ အမိ ဒဲအဖၫ, လၧကယဲ ဆၧယၪအကျၩ, ဘဲၫယွၩမၪလူၬဝ့ၫ အၥိၭနီၪလီၫ. တၭ ယဟိဝၩ ကၭဘံၭထၬဝ့ၫ လၧအလးခဲၫ့လီၫ. 17 ထံၫလုၬဘံၭဆၧနီၪ အၥၫ့ လံဆံၫ လၧဂၪ့ခိၪချိၫ့တၭ, ထံၫ ဒိၪထၪ့ ထီးအဆိၬ တလၫဖၭဒိၪ လၧဂၪ့ခိၪ အဖၫ့ခိၪနီၪတၭ, ထၪ့ဖီၫဝ့ၫဒၪလီၫ. 18 ထံၫဆီၪ့ထၪ့နီၪ ဒိၪထၪ့ အၪအၪလ့ၬ လၧဂၪ့ခိၪချိၫ့တၭ, တလၫဖၭဒိၪ လ့ၩဆၧ လၧထံၫဖံၭခိၪလီၫ. 19 ထံၫဒိၪထၪ့ ဆီၪ့ဆီၪ့လ့ၬ, ဆီၪ့ဆီၪ့လ့ၬ လၧဂၪ့ခိၪချိၫ့တၭ, ကယဲ ခိၪလီၩ့ အထီၫ လၧမူၭခိၪ ထၧၫ့ဘံၪ့ယၫ အဖၫ့လၬနီၪ လၩ့ဘံၭခွံၬဝ့ၫဒၪလီၫ. 20 ထံၫဒိၪထၪ့ အထၪ့ထီၫနီၪ လဆံၫယဲဖျါတၭ, ခိၪလီၩ့ၥံၪ လၩ့ဘံၭခွံၬဝ့ၫဒၪလီၫ. 21 တၭ ကယဲ ဆၧယၪ လၧအဂဲၩ လၧဂၪ့ခိၪချိၫ့, ထိၪၥံၪလံၪၥံၪမွဲဂ့ၩ, ဆၧဖိၪဆၧဎါအဒိၩ့မွဲဂ့ၩ, ဆၧဖိၪဆၧဎါ အမံၩ့မွဲဂ့ၩ, ကယဲ ဆၧအစွၩ လၧဂၪ့ခိၪချိၫ့မွဲဂ့ၩ, ကယဲ ၦၡၩ ကိၭအဂၩမွဲဂ့ၩ, ၥံၫဝ့ၫဒၪ ထီးအလူၬလီၫ. 22 တၭ ဆၧထီးအလူၬ လၧဆၧမၧၫ့အၥၪ အီၪလၧအနၫဖၧၩ့ လၧအအီၪလၧခီၫ့ယီၩ, ၥံၫဝ့ၫဒၪ ကိၭအမံၩ့ဒ့ၭလီၫ. 23 တၭ ကယဲ ဆၧအၥၭမၧၫ့ လၧဂၪ့ခိၪချိၫ့, ၦၡၩ ဖိးလၧဆၧဖိၪဆၧဎါ, ဒဲဆၧအစွၩအဂဲၩ, ဒဲထိၪၥံၪလံၪၥံၪ လၧဆၧဖိၭဖၫ့နီၪ, ဘၪ ဆၧထူၭခွံၬ ထီးအလူၬလီၫ. အဝ့ၫၥံၪ ဘၪ ဆၧထူၭခွံၬ လၧဂၪ့ခိၪချိၫ့တၭ, အီၪလၩ့ထးန့ၫ စနိအၫ ဒဲၦလၧအအီၪလၧအၥိၭ လၧတလၫဖၭဒိၪအဖၧၩ့ နီၪလီၫ. 24 တၭ ထံၫအီၪဂုးခၧၫ့ လၧဂၪ့ခိၪချိၫ့ အၥၫ့ လယၩယဲဆံၫလီၫ. 

1 ယွၩ နၪ့ထၪ့ထဲၩ့ စနိအၫ ဒဲကယဲ ဆၧအၥၭမၧၫ့တၭ, ကယဲ ဆၧဖိၪဆၧဎါ လၧအအီၪလၧအၥိၭ လၧတလၫဖၭဒိၪ အဖၧၩ့နီၪ, ယွၩ ဒုၭအူၪထၪ့လံၩ လၧဂၪ့ခိၪချိၫ့ တၭ, ထံၫ လၩ့ၥံၭထဲၩ့ဝ့ၫဒၪလီၫ. 2 ဆၧယိၬဖၧၩ့ အထံၫထၪ့ဖျိၭအလး, ဒဲမူၭခိၪ အဆၧဖိးလဖၪ ကၭဘံၭထဲၩ့ အၥၭတၭ, ဆၧဂဲၫဆၧၩ့လၩ့ဖၭဒိၪ လၧမူၭခိၪနီၪ ဆၧမၩထုၬဝ့ၫဒၪလီၫ. 3 ထံၫထဲၩ့ထဲၩ့ လၧဂၪ့ခိၪ လထံၪဎး တၭ, အၥၫ့ လယၩယဲဆံၫ ဖီၩ့ခွံၬနီၪ ထံၫလၩ့ၡၩထဲၩ့ဝ့ၫဒၪလီၫ. 4 တၭ လၧလၩနွ့ၫဘံၪ့လဘံၪ့ လၩထၪ့ လဆံၫနွ့ၫနံၩ လနံၩနီၪ, တလၫဖၭဒိၪ ဘုၭထၬ လၧခိၪလီၩ့ အၫရရၭ အဒၩ့ခိၪနီၪလီၫ. 5 ထံၫ လၩ့ၡၩ လထံၪဎး ထီၩ့လၩ့လၧလၩဆံၫဘံၪ့ လဘံၪ့တၭ, လၧလၩဆံၫဘံၪ့ လဘံၪ့, ဒဲလၩထၪ့ လနံၩနီၪ ခိၪလီၩ့ဒၩ့ခိၪ ဆၧအီၪဖျီၪထၪ့ဝ့ၫဒၪ လီၫ. 6 တၭ ဆၧမၩအၥၭ လၧအၥၫ့ လံဆံၫ ဖီၩ့ခွံၬနီၪ, စနိအၫ ဝဲထၪ့ တလၫဖၭဒိၪ အဖိး လၧအမၩဝ့ၫဒၪလီၫ. 7 တၭ ကွဲၪဖျါထၪ့ ကျၭလဘံၪ့နီၪ, အဝ့ၫ လ့ၩဂဲၫထဲၩ့, လ့ၩဂဲၫထဲၩ့ ထီးထံၫအွံၩထၪ့ခွံၬ လၧဂၪ့ခိၪချိၫ့လီၫ. 8 ထံၫလၩ့ၥံၭဧၪ လလၩ့ၥံၭဘၪဧၪ လၧဂၪ့ခိၪချိၫ့ယီၩ, ဘဲၫၥိၭ အမိၥ့ၪယၫတၭ, ကွဲၪဖျါထၪ့ ထိၪလွံ လဘံၪ့ လၧအအီၪလီၫ. 9 ထိၪလွံ လဘံၪ့နီၪ လဒၪဘၪ အီၪပွံၭအလး လၧအခၪ့အဂး နးစီၪ့တၭ, ဂဲၫထဲၩ့ထဲၩ့ လၧအလး လၧအအီၪလၧတလၫဖၭဒိၪ အဖၧၩ့နီၪ, အဂဲးဘဲၫယီၩ ထံၫ အီၪ လၧဂၪ့ခိၪချိၫ့ ထၧၫ့ဖျိၪ့ယၫလီၫ. အဝ့ၫဒၪ ယူၬထၪ့ အစူၪ မၩန့ဝ့ၫတၭ, ဒုၭနုၬထဲၩ့ဝ့ၫ လၧတလၫဖၭဒိၪ အဖၧၩ့လီၫ. 10 အီၪခိၭဒံၭ နွ့ၫၥၫ့တၭ, ဖျါထၪ့ခွံၬဒီၭ ထိၪလွံ လဘံၪ့နီၪ လၧတလၫဖၭဒိၪ အဖၧၩ့လီၫ. 11 ထိၪလွံနီၪ ဂဲၫထဲၩ့ လၧအအီၪလၧမုဂၪလၩ့တၭ, ယိခွါ, အလဲအိၫ့ အလၪ လၧအဘျၨၪန့ဝ့ၫ လဘံၪ့ အီၪလၧအနိၭဖၧၩ့လီၫ. တၭ စနိအၫ ၥ့ၪယၫဝ့ၫ လၧထံၫလၩ့ၥံၭခွံၬ လၧဂၪ့ခိၪချိၫ့ လီၫ. 12 အီၪခိၭဒီၭ နွ့ၫၥၫ့တၭ, ဖျါထၪ့ခွံၬ ထိၪလွံနီၪတၭ လဂဲၫထဲၩ့လၧၩ့ဘၪ လၧအအီၪနီၪလီၫ. 13 ဆၧမၩအၥၭ လၧအနံၪ့ ဎူၫယၩလနံၪ့, လၩခၪ့ထံၭလဘံၪ့ လၩထၪ့လနံၩနီၪ ထံၫအွံၩထၪ့ခွံၬ လၧဂၪ့ခိၪချိၫ့ တၭ, စနိအၫ ရိလၩ့ခွံၬ တလၫဖၭဒိၪ အခိၪတၭ, ယိဝ့ၫနီၪ ဒၪဘၪ ဂၪ့ခိၪ ဎဲၫ့ထၪ့ယူၭ. 14 တၭ လၧလၩနံၫဘံၪ့ လဘံၪ့, လၩထၪ့ နံၫဆံၫနွ့ၫနံၩလနံၩနီၪ ဂၪ့ခိၪ ဎဲၫ့ထၬယူၭလီၫ. 15 တၭ ယွၩချဲၩ့ဆၧ လၧစနိအၫ စံၭဝ့ၫဒၪ, 16 စဲၪ့လၩ့ခွံၬ လၧတလၫဖၭဒိၪ အဖၧၩ့ဆံၭ. နဝ့ၫဒၪ, ဒဲနမၫ, ဒဲနဖိၪခွၫၥံၪ, ဒဲနဖိၪခွၫလဖၪ အမၫၥံၪ, လၧနၥိၭနီၪဆံၭ. 17 တၭ ဒုၭစဲၪ့လၩ့ လၧနၥိၭ လၧကယဲ ဆၧအၥၭမၧၫ့ ဒဲလၧဆၧယၪ ထီးအလူၬ အကျၩ, ထိၪၥံၪလံၪၥံၪ, ဆၧဖိၪဆၧဎါ, ဒဲကယဲ ဆၧအစွၩ လၧအစွၩ လၧဂၪ့ခိၪချိၫ့, ဘဲၫၥိၭ အမိဖၭထၪ့ အၪအၪလ့ၬ လၧဂၪ့ခိၪချိၫ့တၭ, ၥၪထၪ့ ဒဲအၪထၪ့ လၧဂၪ့ခိၪချိၫ့နီၪဆံၭ. 18 တၭ စနိအၫ စဲၪ့လၩ့ခွံၬဝ့ၫ, ဒဲအဖိၪခွၫၥံၪ, ဒဲအမၫ, ဒဲအဖိၪခွၫလဖၪ အမၫၥံၪ လၧအၥိၭလီၫ. 19 ကယဲ ဆၧဖိၪဆၧဎါ, ကယဲ ဆၧစွၩဆၧဂဲၩ, ဒဲကယဲ ထိၪၥံၪလံၪၥံၪ, ဒဲကယဲ ဆၧအစွၩ လၧဂၪ့ခိၪချိၫ့ လမံၩ့လါလါ, ဘဲၫအဒီၪ့ဒၪဝ့ၫအၥိၭနီၪ, စဲၪ့လၩ့ခွံၬဝ့ၫ လၧတလၫဖၭဒိၪ အဖၧၩ့လီၫ. 20 တၭ စနိအၫ မၩ ဆၧလုအလး လၧယဟိဝၩ အဂးတၭ, မၩန့ ကယဲ ဆၧဖိၪဆၧဎါ လၧအဆံၫ့, ဒဲကယဲ ထိၪၥံၪလံၪၥံၪ လၧအဆံၫ့လဖၪ အကျၩ လမံၩ့လါလါနီၪ, လုထၪ့ ဆၧလုမ့ၪ လၧဆၧလုလး အဖၫ့ခိၪနီၪလီၫ. 21 ယဟိဝၩ နၧၫ့ထၪ့ ဆၧနၧၫ့မၧၫ့တၭ, ယဟိဝၩ စံၭ လၧအၥၭခံဖၧၩ့, ၦၡၩအၥၭ ကိၪ့ထၪ့ ဆၧအၧၩ့ လၧအၥၭဘၪ့ လံၩလံၩ လါနၫ့တၭ, ယလဆိၪအၧၩ့လၧၩ့ဘၪ ဂၪ့ခိၪ လၧၦၡၩ အကၠီၩ့တၭ, ယလကျီၪ့လၧၩ့ဘၪ ကယဲ ဆၧအၥၭမၧၫ့ ဘဲၫယမၩဝဲၩယူၭ အၥိၭနီၪလီၫ. 22 ဂၪ့ခိၪ အမုနံၩ လၧအအီၪဒံၭ အဘိၩ့ဘၭ ထီးအလူၬနီၪ, ဎွံၪဆၧအခၫ, ဒဲကူၭဆၧအခၫ, ဒဲဆၧဂီးအခၫ, ဒဲဆၧခိအခၫ, ဒဲဆၧယီၩအခၫ, ဒဲနံၩ ဒဲနၩ, လထုၬဘၪလီၫ. 

၁ မိစ့ၭ Genesis 9 

1 ယွၩ ဆိၪဂ့ၩ စနိအၫ ဒဲအဖိၪခွၫၥံၪတၭ စံၭအဝ့ၫၥံၪ, မွဲနၥံၪ ၥၪထၪ့ ဒဲအၪထၪ့တၭ, မၩဎွ့ၩထၪ့ ဂၪ့ခိၪဆံၭ. 2 တၭ ဆၧၥၭမဲၪနၥံၪ ဒဲဆၧဝၭထိၬ လၧနၥံၪအကၠီၩ့ မိအီၪလၧကယဲ ဆၧဖိၪဆၧဎါ အလီၩ့ လၧအအီၪဝ့ၫ လၧဂၪ့ခိၪချိၫ့ယီၩ, ဒဲလၧကယဲ ထိၪၥံၪလံၪၥံၪ အလီၩ့, လၧအအီၪဝ့ၫ လၧဆၧဖိၭဖၫ့, ဒဲကယဲ ဆၧလၧအစွၩ လၧဂၪ့ခိၪချိၫ့ အလီၩ့, ဒဲလၧကယဲ ဒ့ၪၥံၪယၪၥံၪ အလီၩ့ လၧမၫဆမံၭဖၧၩ့ နီၪလီၫ. တၭ ဆၧဖ့ၪလၫ့ခွံၬ အဝ့ၫၥံၪ လၧနၥံၪ အစူၪဖၧၩ့လီၫ. 3 ကယဲ ဆၧဂဲၩ လၧအမၧၫ့ဝ့ၫ လမံၩ့လါလါနီၪ မိကဲၪထၪ့ ဆၧအၪ့ လၧနၥံၪ အဂး, ဘဲၫဆၧဒိၭဆၧလၪ အၥိၭနီၪ ယဖ့ၪလၫ့နၥံၪ လၧဆၧထီးအလူၬလီၫ. 4 အ့ၪမွဲ ဆၧယၪ အီၪလၧအၥၭမၧၫ့ ဘဲၫၦစံၭဆၧအၥိၭ, အၥွံၪနီၪတၭ, ထီးအၪ့ လဂ့ၩ. 5 ယမိအၪ့ဎၬ နၥံၪ အၥၭမၧၫ့အၥွံၪ တၡါတၭ, ယမိအၪ့ဎၬဝ့ၫ လၧကယဲ ဆၧဖိၪဆၧဎါ အစူၪဖၧၩ့, လၧကယဲ ၦၡၩ အစူၪဖၧၩ့တၭ, ကယဲ ၦၡၩ အထၧၫ့ဖုဝဲ အစူၪဖၧၩ့ လဂၩလါလါနီၪ ယမိအၪ့ဎၬ ၦၡၩ အၥၭမၧၫ့လီၫ. 6 ၦလၧအလူၫလၩ့ခွံၬ ၦၡၩအၥွံၪနီၪ, မိဘၪ ဆၧလူၫလၩ့ခွံၬ အၥွံၪဒၪဝ့ၫ လၧၦၡၩ အစူၪဖၧၩ့လီၫ. အဂဲးဘဲၫယီၩ ယွၩ မၩကဲၪထၪ့ ၦၡၩ ဘဲၫ အခံးအဂၩ့ဒၪဝ့ၫ အၥိၭနီၪလီၫ. 7 တၭ နၥံၪဝ့ၫဒၪယီၩ, ၥၪထၪ့ နၥံၪဝ့ၫတၭ, အၪထၪ့ဆံၭ, ထၪ့ဖိၪ အၪဂၩ လၧဂၪ့ခိၪချိၫ့, ဒဲအၪထၪ့ လၧအဖၫ့ခိၪဆံၭ. 8 ယွၩ စံၭစနိၭအၫ, ဒဲအဖိၪခွၫၥံၪ လၧအအီၪလၧအၥိၭ တၭ, စံၭဝ့ၫဒၪ, 9 ယဝ့ၫဒၪယီၩ, ယိခွါ, ယအီၪက့ၪဂုးခၧၫ့ ယဆၧအုၩ့လၩ့ လၧနၥံၪ, ဒဲလၧနၥံၪ အချံၫအၥၪ လၧနၥံၪ အလးခဲၫ့လီၫ. 10 ဒဲလၧကယဲ ဆၧၥၭမၧၫ့ အီၪလၧနၥံၪအၥိၭ လၧထိၪၥံၪလံၪၥံၪ လၧဆၧဖိၪဆၧဎါ အဒိၩ့, ဒဲလၧကယဲ ဆၧဖိၪဆၧဎါ လၧဂၪ့ခိၪချိၫ့ၥံၪ အကျၩ အီၪလၧနၥံၪအၥိၭ, လၧကယဲ ဆၧလၧအစဲၪ့လၩ့ခွံၬ လၧတလၫဖၭဒိၪအဖၧၩ့ ကယဲ ဆၧဖိၪဆၧဎါ လၧဂၪ့ခိၪချိၫ့ လမံၩ့လါလါနီၪလီၫ. 11 တၭ ယမိအီၪက့ၪဂုးခၧၫ့ ယဆၧအုၩ့လၩ့ လၧနၥံၪလီၫ. ကယဲ ဆၧယၪ လမိဘၪလၧၩ့ဘၪ ဆၧဒၪ့ထ့ၬခွံၬဝ့ၫ လၧထံၫလၩ့ဘံၭဆၧတၭ, ထံၫလုၬဘံၭဆၧ လၧအမိမၩဂၭဂီၩ့ခွံၬ ဂၪ့ခိၪယီၩ မိအီၪထၪ့လၧၩ့အ့ၬ. 12 တၭ ယွၩ စံၭဝ့ၫဒၪ, ယဆၧအုၩ့လၩ့ အဆၧမၩနဲၪ့ လၧယအုၩ့လၩ့ လၧနၥံၪ, ဒဲကယဲ ဆၧၥၭမၧၫ့ လၧအအီၪလၧနၥံၪအၥိၭ အဆိၩအကၠၪနီၪ မွဲ အယီၩ, 13 ယမိအီၪက့ၪ ယချံၪ လၧဆၧအုၪ့ အလီၩ့တၭ, မိကဲၪထၪ့ ဆၧအုၩ့လၩ့ အဆၧမၩနဲၪ့ လၧယအုၩ့လၩ့ဆၧ လၧဂၪ့ခိၪနီၪလီၫ. 14 ဆၧမိမၩအၥၭ ထီးယဒုၭအုၪ့ထၪ့ဆၧ လၧဂၪ့ခိၪ အဖၫ့ခိၪတၭ, ချံၪလဒုၩနီၪ မိအီၪဖျီၪ လၧဆၧအုၪ့ အလီၩ့နီၪလီၫ. 15 တၭ ယမိနၪ့ထၪ့ထဲၩ့ ယဆၧအုၩ့လၩ့ လၧယအုၩ့လၩ့ဆၧ လၧနၥံၪ, ဒဲကယဲ ဆၧၥၭမၧၫ့ အီၪလၧကယဲ ဆၧယၪ အကျၩနီၪလီၫ. တၭ ထံၫ မိကဲၪထၪ့ဆၧ လၧအမၩလၩ့ဘံၭဆၧ, ဘဲၫၥိၭ အမိမၩဂၭဂီၩ့ခွံၬ ကယဲ ဆၧယၪ ထီးအလူၬနီၪ မွဲအ့ၬ. 16 တၭ ဆၧလၧချံၪလဒုၩနီၪ မိအီၪလၧဆၧအုၪ့ အလီၩ့တၭ, ယမိယိ အဝ့ၫ ဘဲၫယမိနၪ့ထၪ့ထဲၩ့ ယဆၧအုၩ့လၩ့ အၥိၭ အဆိၩအကၠၪ လၧယွၩအုၩ့လၩ့ဆၧ, ဒဲကယဲ ဆၧၥၭမၧၫ့ လၧကယဲ ဆၧယၪအကျၩ လၧအအီၪလၧဂၪ့ခိၪလီၫ. 17 တၭ ယွၩ စံၭ စနိအၫ, အယီၩ, မွဲဆၧအုၩ့လၩ့ လၧယအုၩ့လၩ့ဆၧ လၧကယဲ ဆၧယၪ လၧဂၪ့ခိၪချိၫ့ အဆၧမၩနဲၪ့လီၫ. 18 တၭ စနိအၫ အဖိၪခွၫၥံၪ လၧအစဲၪ့လၩ့ခွံၬ လၧတလၫဖၭဒိၪ အဖၧၩ့နီၪ, မွဲစၡံၫ့, စဟၫ့, ဒဲစယၫဖ့ၭလီၫ, တၭ စဟၫ့နီၪ, မွဲစကၫနအၫ့ အဖါလီၫ. 19 အဝ့ၫၥံၪနီၪ မွဲစနိအၫ အဖိၪခွၫ ၥၧၫ့ဂၩတၭ, ၦလဖၪနီၪ အဆၨၩအဆၬ အီၪဎံၩ့ ဂၪ့ခိၪချိၫ့ယီၩလီၫ. 20 တၭ စနိအၫ ကဲၪထၪ့ ၦမၩကၩ လၧဂၪ့ခိၪတၭ, ၥုၪ့လၩ့ စဘံၭမုအလးလီၫ. 21 အဝ့ၫ အီၩစဘံၭထံၫနီၪ မၧၩ့ဝ့ၫ တၭ, အီၪဘိၪ့ လၧအတဲၩဖၧၩ့လီၫ. 22 စကၫနအၫ့ အဖါ စဟၫ့လဂၩ ဒၪဘၪ အဖါအီၪဘိၪ့ဝ့ၫတၭ, လီၩဘၪ အထၧၫ့ဖုဝဲ နံၫဂၩ လၧအအီၪလၧခီၫ့လီၫ. 23 စၡံၫ့ ဒဲစယၫဖ့ၭ မၩန့ ဖၬဘဲၩ့လုၬ လဘံၪ့တၭ, အီၪက့ၪထၪ့ဝ့ၫ လၧအခိၬထံၭ နံၫဂၩလူၬတၭ, လ့ၩဂုၩ့ထဲၩ့အၥၭ လခီၫတၭ, မၩဘံၭ အဖါအီၪဘိၪ့နီၪတၭ, လဒၪဘၪ အဖါ အီၪဘိၪ့ဝ့ၫဒၪလီၫ. 24 စနိအၫ မံၫနၪ့ထၪ့အၥၭ လၧအအီၩ စဘံၭထံၫ အဖၧၩ့တၭ, ဆၧလၧအဖိၪဒၪဘၨၩ မၩဝ့ၫနီၪ ၥ့ၪယၫဝ့ၫဒၪလီၫ. 25 တၭ စံၭဝ့ၫဒၪ, မွဲစကၫနအၫ့ ဘၪ ဆၧဆိၪအၧၩ့ ဆံၭ, မိကဲၪထၪ့ဎီးလဖၪအဎီး လၧအထၧၫ့ဖုဝဲလဖၪ အဎီးလီၫ. 26 တၭ စံၭဝ့ၫဒၪ, ယဟိဝၩ စၡံၫ့အယွၩနီၪ, မွဲ အဘၪဆိၪဂ့ၩဆံၭ, တၭ စကၫနအၫ့ မိကဲၪထၪ့ အဎီးအၡၩလီၫ. 27 ယွၩ မိမၩလဲထၪ့ စယၫဖ့ၭ အလးတၭ, မိအီၪဝ့ၫ လၧစၡံၫ့ အတဲၩလဖၪ အဖၧၩ့တၭ, စကၫနအၫ့ မိကဲၪထၪ့ အဎီးအၡၩလီၫ. 28 တၭ စနိအၫ အီၪဝ့ၫ လၧထံၫလုၬဘံၭဆၧ အလးခဲၫ့နီၪ, အနံၪ့ ၥၧၫ့ယၩယဲဆံၫလီၫ. 29 စနိအၫ အမုနံၩ ထီးအလူၬနီၪ, အနံၪ့ ခွံၫယၩယဲဆံၫတၭ, ၥံၫဝ့ၫဒၪလီၫ. 

၁ မိစ့ၭ Genesis 10 

1 လၧထံၫလုၬဘံၭဆၧ အလးခဲၫ့နီၪ, စနိအၫ အဖိၪခွၫ စၡံၫ့, စဟၫ့ ဒဲစယၫဖ့ၭၥံၪ အဆၨၩအဆၬ လၧအလၩ့ဆိၩထဲၩ့ဝ့ၫ မွဲဘဲၫယီၩ, 2 စယၫဖ့ၭ အဖိၪခွၫၥံၪ, မွဲစဂိမၧၫ, ဒဲစမ့ဂီၭ, ဒဲစမၭဒအဲၫ, ဒဲစယၫဝၫ့, ဒဲစတုဘလၭ, ဒဲစမံၡ့ၭ, ဒဲစတဲရၭလီၫ. 3 စဂိမၧၫ အဖိၪခွၫၥံၪ, မွဲစအၭၡခံၫနၭ, ဒဲစရဲဖၭ, ဒဲစတိၫဂၫမၫလီၫ. 4 စယၫဝၫ့ အဖိၪခွၫၥံၪ, မွဲစအံၫလဲၡၫ, ဒဲစတၫၡံၭ, ဒဲစကံတံၫ့, ဒဲစဒိဒနံၫ့လီၫ. 5 တၭ ၦအဆၨၩလဖၪနီၪ အခးဖိၪ လၩ့မုလၩ့ဖၭဝ့ၫ လၧအခးဖၧၩ့နီၪ, ကယဲ ၦဘဲၫ အဆၧချဲၩ့အလၨ အၥိၭ, ဘဲၫအဝ့ၫၥံၪ အဂံၪ့ဒီၪ့ လၧအဆၨၩအကျၩ အၥိၭ ကိၭဂၩဒ့ၭလီၫ. 6 စဟၫ့ အဖိၪခွၫၥံၪ, မွဲစကုၡၫ, ဒဲစမံၭဇရံၫ့, ဒဲစဖၧၭ ဒဲစကၫနအၫ့လီၫ. 7 စကုၡၫ အဖိၪခွၫၥံၪ, မွဲစစံဘၫ, ဒဲစဟၭ၀လၫ, ဒဲစစၭဘတၫ, ဒဲစရၫအမၫ, ဒဲစစၫဘတံၫခၫလီၫ. တၭ စရၫအမၫ အဖိၪခွၫၥံၪ, မွဲစရံဘၫ, ဒဲစဒံဒၫ့ လီၫ. 8 စကုၡၫ ထၪ့ဖိၪ စနံၪ့ရီၭလီၫ, အဝ့ၫနီၪ ကဲၪထၪ့ ၦအဒိၪ လၧဂၪ့ခိၪချိၫ့လီၫ. 9 မွဲ ၦအၪ့ဎၬဆၧဖၭဒိၪ လၧယဟိဝၩ အမ့ၬယၫလီၫ. မၩအၥၭဘဲၫနီၪတၭ, ၦစံၭဝ့ၫ, ဘဲၫ စနံၪ့ရီၭအၥိၭ, ၦအၪ့ဎၬဆၧဖၭဒိၪ လၧယဟိဝၩ အမ့ၬယၫနီၪလီၫ. 10 တၭ အဘၩ့အမုး အခၪ့ထံၭနီၪ မွဲ ဘၫဘလၭ, ဒဲအံရ့ၭ, ဒဲအၭကၭ, ဒဲကၪလနံၫ အီၪဝ့ၫ လၧခးၡဲနၫ အဖၧၩ့လီၫ. 11 မွဲအစဲၪ့ထၪ့ခွံၬ လၧခး ထီးနီၪတၭ, ထီၩ့လၧအစံရအၫ အဖၧၩ့နီၪ မၩကဲၪထၪ့ ဒိၩ့ နံနဝ့ၫ, ဒဲရဟိဘိၭ, ဒဲကၫလၫ 12 ဒဲရံစံၫ့ အီၪဝ့ၫ လၧနံနဝ့ၫ ဒဲကၫလၫ အဘိၩ့ဆၧၩ့နီၪလီၫ. အဝ့ၫနီၪမွဲ ဒိၩ့ဖၭဒိၪ လဖျိၪ့လီၫ. 13 စမံၭဇရံၫ့ ထၪ့ဖိၪ, စလုဒံၫ့, ဒဲစအၪ့အမံၫ့, ဒဲစလဟ့ဘံၫ့, ဒဲစနၭတုၫဟံၫ့. 14 ဒဲစပၭၥြုစံၫ့, ဒဲစကၭလုဟံၫ့, (ၦဖလံၡၫဖိၪ လဆၨၩ လၩ့ဆၨၩထဲၩ့ လၧအဝ့ၫၥံၪ) 15 ဒဲစကၫပတိရံၫ့လီၫ. စကၫနအၫ့ ထၪ့ဖိၪ အဝဲၡါ စဇဲဒၧၫ့, ဒဲစဟ့ၥၭ, 16 ဒဲၦယံဘုၫဖိၪ, ဒဲၦအၫမိၫဖိၪ, ဒဲၦဂၧဂၫဖိၪ, 17 ဒဲၦဟံဝဲၫဖိၪ, ဒဲၦအၫကၫဖိၪ, ဒဲၦစံၫဖိၪ, ဒဲၦအၫဝၭဖိၪ 18 ဒဲၦစ့မၫဖိၪ ဒဲၦဟ့မၫဖိၪလီၫ. လၧခဲၫ့ထဲၩ့ ၦကၫနအၫ့ဖိၪ အဂံၪ့ဒီၪ့ၥံၪ လၩ့မုလၩ့ဖၭဝ့ၫဒၪလီၫ. 19 ၦကၫနအၫ့ဖိၪ အနဲၩ့ထံၭနီၪ, မွဲလၧဇဲဒၧၫ့, လၧနဂဲၫနုၬ လၧဂံရၫ ဖိးလၧဂ့ဇၫ ထီးနလ့ၩဆၧ ထီၩ့လၧစီဒၧၫ့, ဒဲဂမီရၫ, ဒဲအၫဒမၫ, ဒဲဇဘိအံၫ့, ထီၩ့လၧလၫၡၫလီၫ. 20 အဝ့ၫၥံၪနီၪ မွဲစဟၫ့ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့ အၥိၭ ဘဲၫ အဆၧချဲၩ့အလၨ အၥိၭ လၧအခးဖၧၩ့, ဒဲလၧအဆၨၩ အကျၩနီၪလီၫ. 21 စအံဘၧၫ အဖိၪခွၫ ထီးအလူၬ အဖါမွဲ စၡံၫ့, လၧအမွဲ စယၫဖ့ၭ အဝဲလဂၩနီၪ, ဖိၪလဖၪ အီၪဖျဲၪ လၧအဂးဆ့ လီၫ. 22 တၭ စၡံၫ့ အဖိၪခွၫလဖၪ, မွဲစအံလၫ့, ဒဲစအၭၡၧၫ, ဒဲစအၫဖၭစၭ, ဒဲစလၧၭ, ဒဲစအၫရၫ့လီၫ. 23 တၭ စအၫရၫ့ အဖိၪခွၫၥံၪမွဲ စအုဇၭ, ဒဲစဟုလၭ, ဒဲစဂံၥၧၫ, ဒဲစမၫၡၭ လီၫ. 24 တၭ စအၫဖၭစၭနီၪ ထၪ့ဖိၪ စၡၫလၫ, တၭ စၡၫလၫနီၪ ထၪ့ဖိၪ စအံဘၧၫလီၫ. 25 တၭ လၧစအံဘၧၫ အဂးနီၪ အဖိၪခွၫ အီၪဖျဲၪဝ့ၫ နံၫဂၩလီၫ. အလဂၩအမံၩ့မွဲ စပံလ့ၭ, အဂဲးဘဲၫယီၩ လၧအဝ့ၫလဂၩ အဆိၩနီၪ အခးဖိၪၥံၪ လၩ့မုလၩ့ဖၭလီၫ, ဒဲအထၧၫ့ဖုဝဲအမံၩ့ မွဲ စယီၭတၫ့လီၫ. 26 ဒဲစယီၭတၫ့နီၪ ထၪ့ဖိၪ စအၫလမိဒၭ, ဒဲစၡံလ့ၭဖၫ, ဒဲစဟၫဇၫမ့ၫဝံၭ, ဒဲမယံရၫ, 27 ဒဲစဟဒိရၫ့, ဒဲစယုဇလၭ. ဒဲစဒံၭလၫ, 28 ဒဲစအိဘလၭ, ဒဲစအဘံၫမအ့လၭ, ဒဲစၡံဘၫ. 29 ဒဲစအိဖၧၫ, ဒဲစဟၫ၀လၫ, ဒဲစယိဘၭ လီၫ. အဝ့ၫၥံၪ ထီးအလူၬနီၪ, မွဲစယီၭတၫ့ အဖိၪခွၫၥံၪ လီၫ. 30 တၭ အဝ့ၫၥံၪ အီၪအလးနီၪ မွဲလၧမံၡၫ, ထီးနလ့ၩဆၧ လၧစ့ၭဖၫ, ခိၪလီၩ့လဖျိၪ့ အီၪလၧမုထၪ့လခီၫလီၫ. 31 အဝ့ၫၥံၪနီၪ မွဲစၡံၫ့ အဖိၪခွၫၥံၪ ဘဲၫဂံၪ့ဒီၪ့အၥိၭ, ဘဲၫအဆၧချဲၩ့ အလၨဒၪဝ့ၫအၥိၭ လၧအခးဖၧၩ့ ဘဲၫအဆၨၩဒၪဝ့ၫ အၥိၭနီၪလီၫ. 32 အဝ့ၫၥံၪနီၪ မွဲစနိအၫ အဖိၪခွၫၥံၪ အဂံၪ့ဒီၪ့လဖၪ ဘဲၫအဆိၩအၥိၭ လၧအဆၨၩၥံၪ အကျၩနီၪလီၫ. တၭ လၧထံၫလုၬဘံၭဆၧ အလးခဲၫ့နီၪ, ၦဆၨၩၥံၪ လၩ့မုလၩ့ဖၭ ဎံၩ့ ဂၪ့ခိၪချိၫ့ လၧအဝ့ၫၥံၪ နီၪလီၫ. 

1 တၭ ဂၪ့ခိၪဖိၪ အီၪလၧအလၨ လမံၩ့ဎး ဒဲအဆၧချဲၩ့ လမံၩ့ဎး ထီးအလူၬလီၫ. 2 ဆၧမၩအၥၭ လၧၦၡၩ စဲၪ့ထၪ့ခွံၬ လ့ၩစိၩ မုထၪ့လခီၫ အဘိၩ့ဘၭနီၪတၭ, အဝ့ၫၥံၪ ဒၪန့ ဆၧပျၩ့ အီၪလၧခးၡဲနၫ အဖၧၩ့တၭ, အီၪဝ့ၫ ထီးနီၪလီၫ. 3 တၭ အဝ့ၫၥံၪ စံၭလိၬအၥၭ ဆုၬဆုၬ, ဂဲၫဘီၪ. မၩၡီၩ့ အၩ့ကတဲၩ တၭ, ဎူထၪ့ အၪအၪလ့ၬဘီၪ. တၭ အဝ့ၫၥံၪ အီၪလၧအၩ့ကတဲၩ လၧလိးအလး, ဒဲကျဲၩ့တံၭခိလီၪ့ လၧ၁ယိၭအလးလီၫ. 4 တၭ အဝ့ၫၥံၪ စံၭဝ့ၫ, ဂဲၫဘီၪ, ပမိမၩၡီၩ့ ဒိၩ့လဒိၩ့ လၧပဂး, ဒဲတၨၭအထီၫ လၧအခံၫထိၭ ထၪ့ဘၭ လၧမူၭခိၪအဖၧၩ့ လဖျိၪ့, ဒဲမၩၡီၩ့ ပမံၩ့ လမံၩ့ ဘဲၫၥိၭ ပထီးလၩ့ မုလၩ့ဖၭ လၧဂၪ့ခိၪချိၫ့ ဎံၩ့လ့ၬ လဂ့ၩလီၫ. 5 တၭ ယဟိဝၩ ဂဲၫလၩ့ ယိဝ့ၫ ဒိၩ့လဒိၩ့ ဒဲတၨၭထီၫ လၧၦၡၩ မၩထၪ့ဝ့ၫနီၪလီၫ. 6 ယဟိဝၩ စံၭဝ့ၫဒၪ, ယိခွါ, ၦၡၩမွဲ ၦလဆၨၩဎး, အဆၧချဲၩ့လမံၩ့ဎး ထီးအလူၬတၭ, မၩထၪ့ၥၫ့ ဆၧယီၩတၭ, ဘိၩ့နဲၪ့ယီၩ ကယဲ ဆၧလၧအကိၪ့မၩဆၧ လမံၩ့လါလါ, ဆၧမိပဒၩ့ထၬဝ့ၫ နးမံၩ့အ့ၬ. 7 ဂဲၫဘီၪ, မွဲပမိလ့ၩလၩ့ၡီၩ့တၭ, မၩဘံၪဘူၪ အဝ့ၫၥံၪ အဆၧချဲၩ့ ဘဲၫၥိၭ အထီးနၪၥ့ၪလိၬ အဆၧချဲၩ့ ဆုၬဆုၬ လဂ့ၩ. 8 ယဟိဝၩ မၩလၩ့မုလၩ့ဖၭ အဝ့ၫၥံၪ လၧဂၪ့ခိၪ ထၧၫ့ဖျိၪ့ယၫတၭ, အဝ့ၫၥံၪ လမၩလၧၩ့ဘၪ ဒိၩ့နီၪလီၫ. 9 မၩအၥၭဘဲၫနီၪတၭ, အမံၩ့မွဲ ဘၫဘလၭနီၪ, အဂဲးဘဲၫယီၩ ထီးနီၪ ယဟိဝၩ မၩဘံၪဘူၪ ဂၪ့ခိၪဖိၪ ထီးအလူၬ အဆၧချဲၩ့ ဒဲထီးနီၪ ယဟိဝၩ မၩလၩ့မုလၩ့ဖၭ အဝ့ၫၥံၪ လၧဂၪ့ခိၪချိၫ့ ထၧၫ့ဖျိၪ့ယၫလီၫ. 10 တၭ အယီၩမွဲ စၡံၫ့ အဆိၩလဖၪလီၫ. တၭ ထံၫလုၬဘံၭဆၧ အလးခဲၫ့ နံၫနံၪ့နီၪ စၡံၫ့ အီၪဝ့ၫ အနံၪ့လယၩ တၭ, ထၪ့ဖိၪ စအၫဖၭစၭလီၫ. 11 တၭ စၡံၫ့ အီၪဝ့ၫ လၧအထၪ့ဖိၪ စအၫဖၭစၭ အလးခဲၫ့နီၪ, အနံၪ့ ယဲယၩတၭ, ထၪ့ဖိၪ အဖိၪမုၪၥံၪ, ဒဲအဖိၪခွၫၥံၪလီၫ. 12 စအၫဖၭစၭ အီၪဝ့ၫ အနံၪ့ ၥၧၫ့ဆံၫယဲနံၪ့တၭ, ထၪ့ဖိၪ စၡၫလၫလီၫ. 13 စအၫဖၭစၭ အီၪဝ့ၫ လၧအထၪ့ဖိၪ စၡၫလၫ အလးခဲၫ့နီၪ အနံၪ့ လံယၩၥၧၫ့နံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 14 စၡၫလၫ အီၪဝ့ၫ အနံၪ့ ၥၧၫ့ဆံၫတၭ, ထၪ့ဖိၪ စအံဘၧၫလီၫ. 15 စၡၫလၫ အီၪဝ့ၫ လၧအထၪ့ဖိၪ စအံဘၧၫ အလးခဲၫ့နီၪ အနံၪ့ လံယၩၥၧၫ့နံၪ့ တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 16 စအံဘၧၫ အီၪဝ့ၫ အနံၪ့ ၥၧၫ့ဆံၫလံနံၪ့တၭ, ထၪ့ဖိၪ စပံလ့ၭလီၫ. 17 စအံဘၧၫ အီၪဝ့ၫ လၧအထၪ့ဖိၪ စပံလ့ၭ အလးခဲၫ့နီၪ အနံၪ့ လံယၩၥၧၫ့ဆံၫတၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 18 စပံလ့ၭ အီၪဝ့ၫ အနံၪ့ ၥၧၫ့ဆံၫ တၭ, ထၪ့ဖိၪ စရုၫလီၫ. 19 စပံလ့ၭ အီၪဝ့ၫ လၧအထၪ့ဖိၪ စရုၫ အလးခဲၫ့နီၪ အနံၪ့ နံၫယၩခွံၫနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 20 စရုၫ အီၪဝ့ၫ အနံၪ့ ၥၧၫ့ဆံၫနံၫနံၪ့တၭ, ထၪ့ဖိၪ စစံရၧၭလီၫ. 21 စရုၫ အီၪဝ့ၫ လၧအထၪ့ဖိၪ စစံရၧၭ အလးခဲၫ့နီၪ အနံၪ့ နံၫယၩနွ့ၫနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 22 စစံရၧၭ အီၪဝ့ၫ အနံၪ့ ၥၧၫ့ဆံၫတၭ, ထၪ့ဖိၪ စနၫဟီၫလီၫ. 23 စစံရၧၭ အီၪဝ့ၫ လၧအထၪ့ဖိၪ စနၫဟီၫ အလးခဲၫ့နီၪ အနံၪ့ နံၫယၩ တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 24 စနၫဟီၫ အီၪဝ့ၫ အနံၪ့ နံၫဆံၫခွံၫနံၪ့တၭ, ထၪ့ဖိၪ စတံရၫလီၫ. 25 စနၫဟီၫ အီၪဝ့ၫ လၧအထၪ့ဖိၪ စတံရၫ အလးခဲၫ့နီၪ အနံၪ့ လယၩလဆံၫခွံၫနံၪ့တၭ, ထၪ့ဖိၪ အဖိၪမုၪၥံၪ ဒဲအဖိၪခွၫၥံၪလီၫ. 26 စတံရၫ အီၪဝ့ၫ အနံၪ့ နွ့ၫဆံၫတၭ, ထၪ့ဖိၪ စအၫဘြၫ့, စနၫဟီၫ, ဒဲစဟၫရၫ့လီၫ. 27 တၭ အယီၩမွဲ စတံရၫ အဆိၩလဖၪလီၫ. တၭ စတံရၫ ထၪ့ဖိၪ စအၫဘြၫ့, ဒဲစနၫဟီၫ, ဒဲစဟၫရၫ့လီၫ. 28 တၭ စဟၫရၫ့နီၪ ထၪ့ဖိၪ စလီၭလီၫ. အဖါ စတံရၫ လချုၭၥံၫ ဒံၭဘၪတၭ, စဟၫရၫ့ ၥံၫ လၧခး လၧအအီၪဖျဲၪဝ့ၫ လၧအဖၧၩ့, လၧၦခၫလဒံအၫဖိၪ အဒိၩ့အၧၫ အဖၧၩ့နီၪလီၫ. 29 တၭ စအၫဘြၫ့, ဒဲစနၫဟီၫ န့ အမၫၥံၪလီၫ. တၭ စအၫဘြၫ့ အမၫအမံၩ့မွဲ နးစၫရ့ၫ, ဒဲစနၫဟီၫ အမၫအမံၩ့မွဲ နးမံလကၫ, စဟၫရၫ့ အဖိၪမုၪလီၫ. အဝ့ၫလဂၩနီၪ မွဲနးမံလကၫ, ဒဲနးအံစကၫ အဖါလီၫ. 30 တၭ နးစၫရ့ၫ လဂၩနီၪ မွဲၦထူၬဖိၪတၭ, အဖိၪ အီၪဘၪအ့ၬ. 31 တၭ စတံရၫ မၩန့ အဖိၪခွၫ စအၫဘြၫ့, ဒဲအလံၩ စဟၫရၫ့ အဖိၪခွၫ စလီၭ, ဒဲအဒဲၪ နးစၫရ့ၫ, အဖိၪခွၫ စအၫဘြၫ့ အမၫ လၧအၥိၭတၭ, အဝ့ၫၥံၪ စဲၪ့ထၪ့ခွံၬဝ့ၫ လၧၦခၫလဒံအၫဖိၪ အဒိၩ့အၧၫနီၪ, ဘဲၫၥိၭ အမိလ့ၩစိၩ လၧခးကၫနအၫ့နီၪလီၫ. လ့ၩဝ့ၫ ဖိးလၧဟၫရၫ့တၭ, အီၪဝ့ၫ ထီးနီၪလီၫ. 32 တၭ စတံရၫ အမုနံၩ ထီးအလူၬနီၪ မွဲအနံၪ့ နံၫယၩယဲနံၪ့တၭ, စတံရၫ ၥံၫဝ့ၫ လၧဟၫရၫ့ အဖၧၩ့ လီၫ. 

1 တၭ ယဟိဝၩ စံၭစအၫဘြၫ့နီၪ, စဲၪ့ထၪ့ခွံၬနဝ့ၫ လၧနထံၫနခး အဖၧၩ့, ဒဲလၧနဘူၭနထံး အအီၪ, ဒဲလၧနဖါ အဂံၪ့ဖၧၩ့, လ့ၩ လၧခးလဘံၪ့ လၧယမိဒုၭနဲၪနၧၩနီၪ ဆံၭ. 2 ယမိဒုၭကဲၪထၪ့နၧၩ လၧၦလဆၨၩဖၭဒိၪတၭ, ယမိဆိၪဂ့ၩနၧၩ ဒဲယမိမၩဒိၪ နမံၩ့တၭ, နမိကဲၪထၪ့ ဆၧဆိၪဂ့ၩလီၫ. 3 တၭ ၦလၧအဆိၪဂ့ၩနၧၩနီၪ, ယမိဆိၪဂ့ၩ အဝ့ၫၥံၪ, ဒဲၦလၧအမၩကြၩ့ထမးနၧၩနီၪ, ယမိဆိၪအၧၩ့ အဝ့ၫၥံၪလီၫ. တၭ ၦဂၪ့ခိၪဖိၪ အဂံၪ့ဒီၪ့လဖၪ ထီးအလူၬနီၪ မိဘၪ ဆၧဆိၪဂ့ၩ လၧနဖၧၩ့လီၫ. 4 စအၫဘြၫ့ စဲၪ့ထၪ့ခွံၬ ဘဲၫယဟိဝၩ မၪလူၬဝ့ၫ အၥိၭနီၪတၭ, စလီၭ လ့ၩဝ့ၫ လၧအၥိၭလီၫ. တၭ လၧစအၫဘြၫ့ စဲၪ့ထၪ့ခွံၬဝ့ၫ လၧဟၫရၫ့ အဖၧၩ့နီၪ, အၥၭၡါယူၭ အနံၪ့ နွ့ၫဆံၫယဲနံၪ့လီၫ. 5 စအၫဘြၫ့ မၩန့အမၫ နးစၫရ့ၫ ဒဲအမၧၩ့ စလီၭ, ဒဲကယဲ အဆၧဖိၪဆၧလံၩ လၧအမၩန့ဝ့ၫ, ဒဲၦၡၩ လၧအန့ဘၪဝ့ၫ လၧဟၫရၫ့ အဖၧၩ့တၭ, စဲၪ့ထၪ့ခွံၬဝ့ၫ ဘဲၫၥိၭ အမိလ့ၩ လၧခးကၫနအၫ့တၭ, လ့ၩနုၬ လၧခးကၫနအၫ့ အဖၧၩ့လီၫ. 6 တၭ စအၫဘြၫ့ ခၫ့ဂၬဆၧ လၧခးနီၪ အဖၧၩ့ ဖိးလၧၡံခံၫ့အလး, ထီးမိရံၫ အၥံၪ့ထိၭဖၫနီၪလီၫ. အထီထီးနီၪ ၦကၫနအၫ့ဖိၪ အီၪဝ့ၫ လၧခးနီၪလီၫ. 7 ယဟိဝၩ မၩဖျီၪထၪ့ အၥၭ လၧစအၫဘြၫ့တၭ, စံၭဝ့ၫဒၪ, ယမိဖ့ၪလၫ့ ခးလဘံၪ့ယီၩ လၧနချံၫနၥၪလီၫ. တၭ ထီးနီၪ မွဲအမၩထၪ့ ဆၧလုအလး လၧယဟိဝၩ လၧအမၩဖျီၪထၪ့အၥၭ လၧအမ့ၬယၫ အဂးလီၫ. 8 အဝ့ၫဒၪ စဲၪ့ထၪ့ခွံၬဝ့ၫ ထီးနီၪ ထီၩ့လၧခိၪလီၩ့လဖျိၪ့ အီၪလၧဒိၩ့ဘ့ၫ၁လၭ အမုထၪ့လခီၫတၭ, ၥုၪ့အတဲၩ နီၪ, ဒိၩ့ဘ့ၫ၁လၭ အီၪလၧမုနုၬလခီၫ, ဒဲဒိၩ့ဟၫအဲၫ လၧမုထၪ့လခီၫလီၫ. မၩ ဆၧလုအလးထီးနီၪ လၧယဟိဝၩ အဂးတၭ, ကိၭထၪ့ ယဟိဝၩအမံၩ့လီၫ. 9 စအၫဘြၫ့ စဲၪ့ထၪ့ခွံၬဝ့ၫတၭ, ၥုၭအလးစိၩ မုခံၫ့လခီၫလီၫ. 10 ဆၧၥၭဝံလၩ့ဒိၩ အီၪထၪ့ လၧခးဖၧၩ့နီၪတၭ, စအၫဘြၫ့ လ့ၩလၩ့ဝ့ၫ လၧအံဇံၭ ဘဲၫၥိၭ အမိအီၪ ၦမွံၩ ထီးနီၪလီၫ. အဂဲးဘဲၫယီၩ ဆၧၥၭဝံလၩ့ဒိၩနီၪ အီၪနၭမၬ လၧခးဖၧၩ့နီၪလီၫ. 11 တၭ ဆၧမၩအၥၭဘူၭ လၧအမိလ့ၩနုၬ လၧအံဇံၭနီၪ, စံၭအမၫ နးစၫရ့ၫ, ယိခွါ, ၦယိနၧၩလမံၩ့ ယၥ့ၪယၫ လၧနမွဲ ၦမုၪအဎံၫအလၩလီၫ. 12 ဆၧမိမၩအၥၭ ထီးၦအံဇံၭဖိၪ ဒၪဘၪ နၧၩတၭ, မိစံၭဝ့ၫ, ၦလဂၩယီၩ မွဲအဝ့ၫနီၪ အမၫလီၫ. အဝ့ၫၥံၪ မိမၩၥံၫ ယၧၩတၭ, အ့ၪမွဲ နဝ့ၫဒၪ မိဒုၭမၧၫ့ဒံၭနၧၩလီၫ. 13 တၭ စံၭလါ လၧနမွဲ ယထၧၫ့ဖုဝဲမုၪ ဘဲၫၥိၭ ဆၧမိမၩဂ့ၩယၧၩ လၧနကၠီၩ့နီၪဆံၭ. တၭ ယၥၭ မိမၧၫ့ဒံၭ လၧနကၠီၩ့လီၫ. 14 ဆၧမၩအၥၭ ထီးစအၫဘြၫ့ နုၬ လၧအံဇံၭ အဖၧၩ့ တၭ, ၦအံဇံၭဖိၪ ဒၪဘၪ ၦမုၪနီၪ လၧအဎံၫလၩ ဒိၪမၬ လီၫ. 15 ဖၫရိၫ အၦဒိၪဖၭဒိၪလဖၪ ဒၪဘၪဝ့ၫနီၪ စံၭထၪ့အၪ့အူၭဝ့ၫ လၧဖၫရိၫ အမ့ၬယၫတၭ, ဆၧမၩန့ၥိၫ့ထၪ့ဝ့ၫ လၧဖၫရိၫ အဂံၪ့ဖၧၩ့လီၫ. 16 အဝ့ၫဒၪ မၩဂ့ၩ စအၫဘြၫ့ လၧအကၠီၩ့တၭ, အဝ့ၫနီၪ အီၪလၧၥိၪ ဒဲချီ, ဒဲကၥ့ၪယီၩ့အဖၫ, ဒဲဎီးခွၫ, ဒဲဎီးမုၪ, ဒဲကၥ့ၪယီၩ့အမိ ဒဲကလအူၭၥံၪလီၫ. 17 တၭ ယဟိဝၩ စ့ၩရၫ့ ဖၫရိၫ ဒဲအဂံၪ့ဖိၪ လၧဆၧဆၫဖၭဒိၪလဖၪ လၧစအၫဘြၫ့အမၫ နးစၫရ့ၫ အကၠီၩ့ လီၫ. 18 ဖၫရိၫ ကိၭန့ စအၫဘြၫ့တၭ, စံၭဝ့ၫဒၪ, နမၩယၧၩ လၧဆၧနီၪလမံၩ့လဲၪ. အဝ့ၫလဂၩယီၩ မွဲနမၫနီၪ, နလလီၩဘၪယၧၩ မွဲဘၪလဲၪ. 19 အယီၩမွဲ ယထၧၫ့ဖုဝဲမုၪနီၪ, နစံၭမွဲဘၪလဲၪ. တၭ ယမိမၩန့ကၪယူၭ လၧယမၫလီၫ. တၭ ဘိၩ့နဲၪ့ယီၩ, ယိခွါ, မၩန့ နမၫတၭ, စဲၪ့ထၪ့ခွံၬဘီၪ. 20 ဖၫရိၫ မၪလူၬ အခ့ၫအၡၩ လၧအဂဲးအကၠီၪ့တၭ, အဝ့ၫၥံၪ ၥိၫ့ထၪ့ခွံၬ အဝ့ၫဒၪ ဒဲအမၫ, ဒဲကယဲ ဆၧလၧအအီၪ လၧအစူၪဖၧၩ့ ထီးအလူၬလီၫ. 

၁ မိစ့ၭ Genesis 13 

1 စအၫဘြၫ့ စဲၪ့ထၪ့ခွံၬ လၧအံဇံၭ, အဝ့ၫဒၪ, ဒဲအမၫ, ဒဲကယဲ အဆၧအီၪ ထီးအလူၬ, ဒဲစလီၭ အီၪလၧအၥိၭ တၭ, လ့ၩစိၩဝ့ၫ လၧမုခံၫ့လခီၫလီၫ. 2 တၭ စအၫဘြၫ့ လၧၫ့ဎွ့ၩဝ့ၫ လၧဆၧဖိၪဆၧဎါ, ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ အၪမၬလီၫ. 3 တၭ လ့ၩဝ့ၫထူထူ လၧမုခံၫ့လခီၫ, ထီၩ့လၧဒိၩ့ဘ့ၫ၁လၭ ထီးအလး လၧအတဲၩ အီၪလၧအခၪ့ထံၭ လၧဒိၩ့ဘ့ၫ၁လၭ ဒဲဒိၩ့ဟၫအဲၫ အဘိၩ့ဆၧၩ့, 4 ထီၩ့လၧဆၧလုအလးအီၪ လၧအမၩဝ့ၫ လၧအခၪ့ထံၭ လီၫ. တၭ စအၫဘြၫ့ ကိၭထၪ့ ယဟိဝၩအမံၩ့ ထီးနီၪလီၫ. 5 တၭ စလီၭ လၧအလ့ၩဆၧ လၧစအၫဘြၫ့အၥိၭ အီၪဆ့ လၧၥိၪအဒီၪ့လဖၪ, ဒဲချီအဒီၪ့လဖၪ, ဒဲတဲၩလဖၪနီၪလီၫ. 6 ဘဲၫၥိၭ အဝ့ၫၥံၪ မိအီၪစီၪ့ဎးတၭ, ခးလဘံၪ့နီၪ ထီဝါအ့ၬ. အဂဲးဘဲၫယီၩ အဆၧဖိၪဆၧလံၩ အီၪအၪမၬတၭ, အီၪဝ့ၫလစီၪ့ဎး ၥ့ၪဝါအ့ၬ. 7 တၭ ၦလၧအယိ စအၫဘြၫ့ အဆၧဖိၪဆၧဎါ အဒီၪ့လဖၪ, ဒဲၦလၧအယိ စလီၭ အဆၧဖိၪဆၧဎါ အဒီၪ့လဖၪနီၪ, အဲၪ့လိၬဆိၭ ချဲၩ့လိၬအၥၭလီၫ. တၭအထီထီးနီၪ ၦကၫနအၫ့ဖိၪ ဒဲၦပံရ့ၭဖိၪ အီၪဝ့ၫ လၧခးဖၧၩ့နီၪလီၫ. 8 တၭ စအၫဘြၫ့ စံၭစလီၭ မွဲဆၧအဲၪ့လိၬဆိၭချဲၩ့ထီးအီၪ လၧယၧၩဒဲနၧၩ, ဒဲၦၡၩယိ ယဆၧဖိၪဆၧဎါ, ဒဲၦၡၩယိ နဆၧဖိၪဆၧဎါလဖၪနီၪ လဂ့ၩ, အဂဲးဘဲၫယီၩ ပဝ့ၫဒၪယီၩ ပမွဲ ထၧၫ့ဖုဝဲလီၫ. 9 ခးလဘံၪ့ယီၩ အီၪလၧနမ့ၬယၫ ထၧၫ့ဘံၪ့ယၫ, မွဲအ့ၬဧၪ. မၩ လၩ့မုလၩ့ဖၭလါ နၥၭ လၧယၧၩဆံၭ, အ့ၪမွဲ လၧနစူၪစ့ၪလခီၫတၭ, ယမိလ့ၩယဝ့ၫ လၧစူၪထွ့ၪလခီၫ လီၫ. အ့ၪမွဲ လၧစူၪထွ့ၪလခီၫတၭ, ယမိလ့ၩယဝ့ၫ လၧစူၪစ့ၪလခီၫလီၫ. 10 စလီၭ ကျဲၪ့ထၪ့ အမ့ၬတၭ, ဒၪဘၪ ယီၫဒၫ့ အဆၧပျၩ့ဖၧၩ့ ထၧၫ့ဘံၪ့ယၫ လၧအဘၪစီၪ ထၧၫ့ဘံၪ့ယၫ (ယဟိဝၩ မၩဂၭဂီၩ့ စီဒၧၫ့ ဒဲဂမီရၫဒံၭအ့ၬ,) တၭ ဘဲၫယဟိဝၩ အကျိၭအၥိၭ, ဘဲၫခးအံဇံၭ ထီးနလ့ၩနုၬ လၧဇိအၫ အဖၧၩ့အလးနီၪလီၫ. 11 တၭ စလီၭ ရွံန့ ယီၫဒၫ့ အဆၧပျၩ့ဖၧၩ့ ထၧၫ့ဘံၪ့ယၫ လၧအနၫ့ဆါ အဂးလီၫ. စလီၭ စဲၪ့ထၪ့ လ့ၩဝ့ၫစိၩ မုထၪ့လခီၫတၭ, အဝ့ၫၥံၪ လၩ့မုလၩ့ဖၭလိၬအၥၭလီၫ. 12 စအၫဘြၫ့ အီၪဝ့ၫ လၧခးကၫနအၫ့ အဖၧၩ့တၭ, စလီၭ အီၪဝ့ၫ လၧဆၧပျၩ့ အဒိၩ့ၥံၪ အဖၧၩ့တၭ, ၥုၪ့အတဲၩ ဖိးလၧစီဒၧၫ့လခီၫလီၫ. 13 တၭ စီဒၧၫ့ အၦၡၩလဖၪနီၪ မွဲၦအအၧၩ့ ဒဲၦဆၧဒဲၩဘၭဖိၪ လၧယဟိဝၩ အမ့ၬယၫ ဒိၪမၬ လီၫ. 14 လၧစလီၭ လၩ့မုလၩ့ဖၭ လၧအဝ့ၫဒၪ အလးခဲၫ့နီၪ ယဟိဝၩ စံၭစအၫဘြၫ့, ကျဲၪ့ထၪ့ နမ့ၬတၭ, ထီးနအီၪ အလးနီၪ ယိထၪ့ လၧမုဖၩ, ဒဲမုခံၫ့, ဒဲမုထၪ့, ဒဲလၧမုနုၬ နီၪဆံၭ. 15 အဂဲးဘဲၫယီၩ ခးလၧနဒၪဘၪနီၪ ယမိဖ့ၪလၫ့ နၧၩ ထၧၫ့ဘံၪ့ယၫ, ဒဲလၧနချံၫနၥၪ အဆိၩဆိၩ အကၠၪကၠၪလီၫ. 16 ယမိဒုၭအီၪ နချံၫနၥၪ ဘဲၫဂၪ့ခိၪမုၬ အၥိၭ တၭ, ၦဝံထၪ့နၬထၪ့ ဂၪ့ခိၪမုၬနီၪ အ့ၪၥ့ၪတၭ, မိဝံထၪ့နၬထၪ့ နချံၫနၥၪဆ့လီၫ. 17 ဂဲထုၪ့ဘီၪ, လ့ၩထၪ့ လၧခးဖၧၩ့ ခၫ့ဂၬ လၧအဖၭထီၫလခီၫ, လၧအဒၪ့ဎၩ့ လခီၫနီၪ ဆံၭ. အဂဲးဘဲၫယီၩ ယမိဖ့ၪလၫ့လၧနၧၩလီၫ. 18 စအၫဘြၫ့ ၥုၭအတဲၩတၭ, လ့ၩအီၪဝ့ၫ ထီၩ့မၫမရံၫ အၥံၪ့ထိၭဖၫ လၧအအီၪလၧဒိၩ့ ဟံဘြၧၫ့တၭ, မၩထၪ့ ဆၧလုအလး လၧယဟိဝၩ အဂး ထီးနီၪလီၫ. 

၁ မိစ့ၭ Genesis 14 

1 ဆၧမၩအၥၭ လၧၡဲနၫ အစဎွၩ အၫမရ့ၫဖ့လၭ အမုနံၩလဖၪနီၪ, အ့လစၫ အစဎွၩ အၫရအီၭ, အံလၫ့ အစဎွၩ ခ့ဒၧၫလအိမၧၫ ဒဲၦဆၨၩလဖၪ အစဎွၩ တဲဒလၭၥံၪ, 2 ဒုၭလိၬအၥၭ လၧစီဒၧၫ့ အစဎွၩ ဘံရၫ, ဒဲဂမီရၫ အစဎွၩ ဘၧၡၫ, ဒဲအၫဒမၫ အစဎွၩ ၡဲနၫ, ဒဲဇဘိအံၫ့ အစဎွၩ ၡမံဘၧၫ, ဒဲဘံလၫ (အဝ့ၫဒၪမွဲ ဇိအၫ) အစဎွၩလီၫ. 3 ၦလဖၪနီၪ မွဲအထၧၫ့ထံၩထၧၫ့ၥိၭလိၬအၥၭ ထီးအလူၬ လၧစံဒံၫ့ အဆၧဒၩ အဖၧၩ့တၭ, အဝ့ၫလစီၪ့နီၪ မွဲပၪ့လဲၪ ထံၫလၪလီၫ. 4 အဝ့ၫၥံၪ မၩ စခ့ဒၧၫလအိမၧၫ အဆၧ လဆံၫနံၫနံၪ့ တၭ, လဆံၫၥၧၫ့နံၪ့လနံၪ့နီၪ မွဲအပိၩ့ထၪ့ဝ့ၫလီၫ. 5 တၭ လဆံၫလံနံၪ့လနံၪ့နီၪ စခ့ဒၧၫလအိမၧၫ ဂဲၫဝ့ၫ ဒဲစဎွၩၥံၪ လၧအအီၪလၧအၥိၭတၭ, ကျီၪ့ခွံၬ ၦရ့ၭဖၫဖိၪၥံၪ အီၪလၧအၭၡတ့ၫရီၭကၫနအံၫ့ ဒဲၦဇုဇံၫ့ဖိၪ အီၪလၧဟၫ့ အဖၧၩ့, ဒဲၦအံမံၫ့ဖိၪ အီၪလၧၡၫဝ့ၫကံရၥ့အံၫ့, 6 ဒဲၦဟီဖိၪ အီၪလၧအခိၪလီၩ့ စံအၫ ထီၩ့လၧအ့ၫလပၫရၫ့ လၧအအီၪလၧမံၩ့လၬကျၩ အနဲၩ့ထံၭနီၪလီၫ. 7 အဝ့ၫၥံၪ ဂဲၫထဲၩ့ထဲၩ့ဝ့ၫတၭ, လ့ၩဝ့ၫ လၧအံၫ့မံၡပၭတၭ, အဝ့ၫလစီၪ့နီၪ မွဲကၫဒ့ၭလီၫ. တၭ ကျီၪ့ခွံၬ ၦအၫမလ့ၭ အခး ထၧၫ့ဘံၪ့ယၫ, ဒဲၦအၫမီၫဖိၪဆ့ လၧအအီၪလၧဟၫဇဇၫ့တၫမၫ အဖၧၩ့လီၫ. 8 စီဒၧၫ့ အစဎွၩ, ဒဲဂမီရၫ အစဎွၩ, ဒဲအၫဒမၫ အစဎွၩ, ဒဲဇဘိအံၫ့ အစဎွၩ, ဒဲဘံလၫ (အဝ့ၫဒၪမွဲ ဇိအၫ)အစဎွၩၥံၪ လ့ၩထၪ့တၭ, ဒုၭဆၧ လၧအဝ့ၫၥံၪ လၧစံဒံၫ့ အဆၧပျၩ့ဖၧၩ့နီၪလီၫ. 9 ဒုၭဆၧ လၧအံလၫ့ အစဎွၩ ခ့ဒၧၫလအိမၧၫ, ဒဲၦဆၨၩလဖၪ အစဎွၩ တဲဒလၭ, ဒဲၡဲနၫ အစဎွၩ အၫမရ့ၫဖ့လၭ, ဒဲအ့လစၫ အစဎွၩ အၫရအီၭတၭ, စဎွၩလံဂၩ ဒုၭယဲဂၩလီၫ. 10 စံဒံၫ့ အဆၧဒၩဖၧၩ့ ဎွ့ၩ လၧကျဲၩ့တံၭခိလီၪ့ အဖၧၩ့တၭ, စီဒၧၫ့ ဒဲဂမီရၫ အစဎွၩလဖၪ စဲၪ့ဝ့ၫတၭ, လၩ့ထံၩဖါဝ့ၫ ထီးနီၪတၭ, ၦလၧအအီၪလၩ့ထးလဖၪနီၪ စဲၪ့ဖျိၭဝ့ၫ လၧခိၪလီၩ့လီၫ. 11 အဝ့ၫၥံၪ မၩန့ စီဒၧၫ့ ဒဲဂမီရၫ အဆၧဖိၪဆၧလံၩ ထီးအလူၬ ဒဲအဆၧအၪ့ဆၧအီၩ ထီးအလူၬတၭ, လ့ၩဆၧလီၫ. 12 အဝ့ၫၥံၪ မၩန့ စအၫဘြၫ့ အမၧၩ့ စလီၭ, ဒဲအဆၧဖိၪဆၧလံၩ တၭ လ့ၩဆၧလီၫ. တၭ အဝ့ၫဒၪနီၪ အီၪဝ့ၫ လၧစီဒၧၫ့ အဖၧၩ့လီၫ. 13 တၭ ၦလၧအဂၭဖျ့ၭလဂၩ ဂဲၫလီၩဘၪ ၦဟံဘြုၫဖိၪ စအၫဘြၫ့လီၫ. တၭ အဝ့ၫဒၪနီၪ အီၪဝ့ၫ ထီးမၫမရံၫ အၥံၪ့ထိၭဖၫလီၫ. စမၫမရံၫနီၪ မွဲၦအၫမီၫဖိၪ ထၧၫ့ဖုဝဲ လၧစအ့ၡကီၫလၭ, ဒဲထၧၫ့ဖုဝဲ လၧစအၫနၧၫလီၫ. အဝ့ၫၥံၪမွဲ ၦအုၩ့လၩ့လိၬအၥၭ လၧစအၫဘြၫ့ လီၫ. 14 တၭ ထီးစအၫဘြၫ့ နါဂၧၫ့ဘၪ လၧဆၧဖီၪ့န့ အထၧၫ့ဖုဝဲတၭ, ကိၭထၪ့, တဲၩ့ဝဲၩ ၦလၧအၥီၪ့လိၪဝ့ၫ လၧအအီၪဖျဲၪ လၧအဂံၪ့ဖၧၩ့, ၦၥၧၫ့ယၩလဆံၫဎိၭဂၩတၭ, လီၩ့ဆီး အဝ့ၫၥံၪ ဖိးလၧဒၫ့နီၪလီၫ. 15 အဝ့ၫဒၪ ဒဲအခ့ၫအၡၩ အၪ့နၩ့ဖၭလိၬအၥၭ ဒုၭအဝ့ၫၥံၪ လၧမုနၩတၭ, ကျီၪ့ခွံၬဝ့ၫတၭ, လီၩ့ဆီးဝ့ၫ ဖိးလၧဟိဘၫ လၧအအီၪလၧဒိၩ့ဒမၭစကၧၭ အစူၪစ့ၪလခီၫ. 16 တၭ ဂဲၫထဲၩ့ဆိၬထဲၩ့ ဆၧဖိၪဆၧလံၩ ထီးအလူၬ ဒဲဂဲၫထဲၩ့ဆိၬ အထၧၫ့ဖုဝဲ စလီၭ လဂၩဆ့, ဒဲအဆၧဖိၪဆၧလံၩ, ဒဲၦမုၪၦမၧၩ့ဆ့, ဒဲၦခမျၧးလီၫ. 17 တၭ လၧစအၫဘြၫ့ ဂဲၫထဲၩ့ထဲၩ့ လၧအကျီၪ့ခွံၬ စခ့ဒၧၫလအိမၧၫ, ဒဲစဎွၩၥံၪ လၧအအီၪလၧအၥိၭ အလးခဲၫ့နီၪ, စီဒၧၫ့ အစဎွၩ လ့ၩအၪ့ဂၬဝ့ၫ လၧၡၫဝ့ၫ အဆၧဒၩဖၧၩ့လီၫ. အလစီၪ့နီၪ မွဲစဎွၩ အဆၧဒၩဖၧၩ့လီၫ. 18 တၭ စ့လံၫ့ အစဎွၩ မ့ၫလခံစဒ့ၭ ဂဲၫဆိၬထၪ့န့ ကိၪ ဒဲစဘံၭထံၫ လီၫ. အဝ့ၫဒၪနီၪမွဲ ဆၧထၪ့ထီၫထုၬ ယွၩအၡၩလုဆၧ လီၫ. 19 အဝ့ၫဒၪနီၪ ဆိၪဂ့ၩဝ့ၫတၭ, စံၭဝ့ၫဒၪ, စအၫဘြၫ့ ဘၪဆဲၫ့ လၧဆၧထီၫထုၬ ယွၩ လၧအမွဲ ဂၪ့ခိၪ ဒဲမူၭခိၪ အကဆါနီၪ, မွဲအဘၪဆိၪဂ့ၩဝ့ၫဆံၭ. 20 ဒဲဆၧထီၫထုၬယွၩ လၧအဖ့ၪလၫ့ နဒုၪနဒၩ လၧနစူၪဖၧၩ့နီၪ, မွဲအဘၪ ဆၧဆိၪဂ့ၩဆံၭ. ကယဲ ဆၧထီးအလူၬနီၪ စအၫဘြၫ့ ဖ့ၪလၫ့ အဝ့ၫဒၪ ဆံၫပိၩ့လပိၩ့လီၫ. 21 စီဒၧၫ့ စဎွၩ စံၭစအၫဘြၫ့, ဖ့ၪလၫ့ယၧၩ လၧၦၡၩ တၭ, မၩန့ ဆၧဖိၪဆၧလံၩ လၧနဂးဒၪနဝ့ၫဆံၭ. 22 တၭ စအၫဘြၫ့ စံၭစီဒၧၫ့ အစဎွၩ, ယယူၬထၪ့ ယစူၪ လၧယဟိဝၩ ဆၧထီၫထုၬယွၩ လၧအမွဲ ဂၪ့ခိၪ ဒဲမူၭခိၪအကဆါနီၪ, 23 လၧယလမၩန့ဘၪ ဆၧဘၪဆဲၫ့ လၧနၧၩ နးမံၩ့တၭ, န့ၫလူၪလဘီၩ့ ဒဲခၪ့ဖံၭဖျံၩ လဘီၩ့နီၪ, ယမၩန့အ့ၬ, နမိစံၭ ဘၪခိၬ ဘဲၫယီၩ, ယဝ့ၫဒၪယီၩ ယမၩကဲၪဒိၪ စအၫဘြၫ့လီၫ. 24 ယမိမၩန့ ကယဲ ဖိၪၥၪခွၫလဖၪ အၪ့ဆၧ, ဒဲၦလၧအလ့ၩဎုၬဆၧ လၧယၧၩ စအၫနၧၫ, စအ့ၡကီၫလၭ, ဒဲစမၫမရံၫ အဂးလီၫ. အဝ့ၫၥံၪနီၪ, မွဲအမၩန့ဒၪဝ့ၫ လၧအဂးဆံၭ. 

1 ဆၧလဖၪယီၩ အလးခဲၫ့တၭ, ယဟိဝၩအလူ လၩ့ဘၪ စအၫဘြၫ့ လၧအဒၪဆၧ လၧယၫလခီၫ အဖၧၩ့နီၪ, စံၭဝ့ၫဒၪ, စအၫဘြၫ့ဧ့, ထီးၥၭမဲၪဆၧ လဂ့ၩ, ယမွဲထၩ့ဖံၭ လဘံၪ့ လၧနဂးတၭ, နမိန့ဘၪ နဘိၪ့ ဒိၪဒိၪလ့ၬလီၫ. 2 စအၫဘြၫ့ စံၭဝ့ၫဒၪ, ကဆါ ယဟိဝၩဧ့, နမိဖ့ၪလၫ့ယၧၩ ဘဲၫၥ့ၪလဲၪ, အဂဲးဘဲၫယီၩ ယဝ့ၫဒၪယီၩ ယမွဲ ၦထူၬဖိၪ လီၫ. ၦလၧအမိန့ၥၫဆၧ လၧယဂံၪ့ဖၧၩ့ မွဲၦဒမၭစကၧၭဖိၪ စအံၫလအ့ဇၫ လဂၩယီၩလီၫ. 3 စအၫဘြၫ့ စံၭဝ့ၫဒၪ, ယိခွါ, နလဖ့ၪလၫ့ဘၪယၧၩ လၧဆၧအချံၫအၥၪတၭ, ယိခွါ, ယၡၩဂံၪ့ဖိၪလဂၩ မွဲယၡၩန့ၥၫဆၧလီၫ. 4 ယိခွါ, ယဟိဝၩအလူ လၩ့ဘၪ အဝ့ၫတၭ, စံၭဝ့ၫဒၪ, အဝ့ၫလဂၩနီၪ မိကဲၪ နၡၩန့ၥၫဆၧအ့ၬ, အ့ၪမွဲ ၦလၧအမိဂဲၫထၪ့ လၧနအီၩ့ဖၧၩ့ လဂၩနီၪ, မိကဲၪ နၡၩန့ၥၫဆၧလီၫ. 5 အဝ့ၫဒၪ ၥိၫ့ထၪ့ဝ့ၫ လၧခီၫ့တၭ, စံၭအဝ့ၫဒၪ, ယိထၪ့ဆၧ လၧမူၭခိၪနီၪ, နဝံထၪ့နၬထၪ့ အ့ၪၥ့ၪတၭ, ဝံထၪ့နၬထၪ့ ၡၪလဖၪနီၪဆံၭ. တၭ စံၭအဝ့ၫဒၪ နချံၫနၥၪ မိမၩအၥၭ ဘဲၫနီၪၥိၭလီၫ. 6 အဝ့ၫဒၪ နဲၩယဟိဝၩတၭ, ဆၧအီၪက့ၪ အဆၧနဲၩနီၪ လၧဆၧတီၩဆၧလီၩ့ လၧအဂးလီၫ. 7 တၭ ၦလဂၩနီၪ စံၭအဝ့ၫဒၪ, ဆၧလၧယၧၩယီၩ, ယမွဲယဟိဝၩ လၧအဂဲၫၥိၫ့ထၪ့နၧၩ လၧၦခၫလဒံအၫဖိၪ ဒိၩ့အၧၫ အဖၧၩ့, ဘဲၫၥိၭ ယမိဖ့ၪလၫ့နၧၩ ခးလဘံၪ့ယီၩ, လၧနမိန့ၥၫ အဂးလီၫ. 8 တၭ အဆၧစံၭဝ့ၫဒၪ, ကဆါ ယဟိဝၩဧ့, ယမိန့ၥၫခးနီၪ, မွဲယမိၥ့ၪယၫ ဘဲၫၥ့ၪလဲၪ. 9 တၭ အဆၧစံၭ အဝ့ၫဒၪ မၩန့ လၧယဂး ချီမိ ၥၧၫ့နံၪ့လဒုၩ, ဒဲဘ့ၪအမိ ၥၧၫ့နံၪ့လဒုၩ, ၥိၪဖၫ ၥၧၫ့နံၪ့လဒုၩ, ဒဲထိၪလွံလဘံၪ့, ဒဲကၪကဲၪလဘံၪ့နီၪဆံၭ. 10 အဝ့ၫဒၪ မၩန့ ဆၧလဖၪနီၪ လၧအဂးတၭ, ဖ့ၬဖၭဝ့ၫ ထီးအကျၩနီၪ, အီၪက့ၪဝ့ၫ လါခီၫလါခီၫ ဎၩ့လိၬအၥၭ လကဲၩ့ ဒဲလကဲၩ့လီၫ. အ့ၪမွဲ ထိၪလဖၪနီၪ, ဖ့ၬဖၭဝ့ၫအ့ၬ, 11 ထိၪၥံၪလံၪၥံၪ ဂဲၫလၩ့ လၧဆၧစွၪ အလီၩ့တၭ, စအၫဘြၫ့ မၩတုၩ့ဝ့ၫလီၫ. 12 ထီးမုလၩ့နုၬတၭ, ဆၧမံၫမၪ လၩ့ဘၪ လၧစအၫဘြၫ့ အလီၩ့တၭ, ယိခွါ, ဆၧခံၭတၪ့ လၩ့ဘၪ လၧအလီၩ့တၭ, ဝၭထိၬဝၭတ့ၭဝ့ၫဒၪလီၫ. 13 အဝ့ၫဒၪ စံၭစအၫဘြၫ့, ၥ့ၪယၫနဝ့ၫ လၩ့ထံးလၩ့ဆ့ၭ လၧနချံၫနၥၪ မိကဲၪထၪ့ ၦမွံၩ လၧခးလဘံၪ့ အဖၧၩ့ လၧအလမွဲဘၪ အဆၧဒၪဝ့ၫတၭ, မိဘၪမၩ ခးဖိၪနီၪအဆၧ, ဒဲအဝ့ၫၥံၪ မိမၩနၭမၩၡၪ့ဝ့ၫ အနံၪ့လံယၩနီၪလီၫ. 14 လၧနီၪအမ့ၬယၫ ၦလဆၨၩ လၧအဝ့ၫၥံၪ မိမၩအဆၧနီၪ, ယမိစ့ၩရၫ့ဝ့ၫလီၫ. လၧခဲၫ့ထဲၩ့တၭ, အဝ့ၫၥံၪ မိစဲၪ့ထၪ့ခွံၬဝ့ၫ လၧအဆၧဖိၪဆၧလံၩ အၪအၪလ့ၬလီၫ. 15 တၭ နမိထဲၩ့ထဲၩ့ လၧနဖါၥံၪ အအီၪ မုၬမုၬလီၫ. ထီးနၥၭၡါ ဂ့ၩဂ့ၩဘၪဘၪနီၪ, နမိဘၪ ဆၧခုၪ့လၩ့ဘၧၩ့ခွံၬနၧၩလီၫ. 16 တၭ လၧယၫ ၦလံဆိၩလဆိၩနီၪ အဝ့ၫၥံၪ မိဂဲၫထဲၩ့ထဲၩ့ဝ့ၫ ထီးယီၩလီၫ. အဂဲးဘဲၫယီၩ ၦအၫမီၫဖိၪၥံၪ အဆၧအၧၩ့ဆၧၥၫ့ လဎွ့ၩထၪ့ဒံၭဘၪလီၫ. 17 တၭ ထီးမုလၩ့နုၬ ဒဲဆၧခံၭလၩ့နီၪ, ယိခွါ, ဖံၫ့ချၪ အီၪလၧမ့ၪခူၪ, ဒဲမ့ၪလၪခဲၩထၪ့ လၧအလ့ၩ လၧဆၧလၧအဖ့ၬဖၭဝ့ၫနီၪ လါခီၫလါခီၫ အဘိၩ့ဆၧၩ့လီၫ. 18 ဆၧလၧမုနံၩလနံၩနီၪ, ယဟိဝၩ အုၩ့လၩ့ဆၧ လၧစအၫဘြၫ့တၭ, စံၭဝ့ၫဒၪ ယဖ့ၪလၫ့ယူၭ နချံၫနၥၪ လၧခးလဘံၪ့ယီၩ လၧအံဇံၭ အထံၫချိၬ ဖိးလၧထံၫမိၡါဖၭဒိၪ, ထံၫယုၫဖြ့တံၫ, 19 ၦကံၫ့နဲၭဖိၪၥံၪ, ဒဲၦကံၫ့နစဲၭဖိၪ, ဒဲၦကၭဒမၧၫ့ဖိၪၥံၪ, 20 ဒဲၦဟံၥၭဖိၪၥံၪ, ဒဲၦပံရ့ၭဖိၪၥံၪ, ဒဲၦရ့ၭဖၫဖိၪၥံၪ, 21 ဒဲၦအၫမီၫဖိၪၥံၪ, ဒဲၦကၫနအၫ့ဖိၪၥံၪ, ဒဲၦဂၧဂၫဖိၪၥံၪ, ဒဲၦယံဘူၫဖိၪၥံၪလီၫ. 

၁ မိစ့ၭ Genesis 16 

1 စအၫဘြၫ့အမၫ နးစၫရ့ၫ လအီၪဖျဲၪဘၪ အဖိၪ လၧအဂးနီၪ, အဝ့ၫ အီၪလၧအဎီးမုၪလဂၩ ၦအံဇံၭဖိၪတၭ, အမံၩ့မွဲ နးဟၫဂၫလီၫ. 2 တၭ နးစၫရ့ၫ စံၭ စအၫဘြၫ့, ယိခွါ, ယဟိဝၩ ပဒၩ့ယၧၩ ဘဲၫၥိၭ ယထီးအီၪဖျဲၪဆၧ လဂ့ၩလီၫ. လ့ၩနုၬ လၧယဎီးမုၪ အအီၪနီၪဆံၭ, ဘၪလဘၪ ယမိကဲၪထၪ့ လၧအဝ့ၫဒၪလီၫ. တၭ စအၫဘြၫ့ ခိၭနၪ အမၫ နးစၫရ့ၫအလူလီၫ. 3 လၧစအၫဘြၫ့ အီၪဝ့ၫ လၧခးကၫနအၫ့ အနံၪ့ လဆံၫ အလးခဲၫ့နီၪ, စအၫဘြၫ့ အမၫ နးစၫရ့ၫ မၩန့ အဎီးမုၪ ၦအံဇံၭဖိၪ နးဟၫဂၫတၭ, ဖ့ၪလၫ့ဝ့ၫ လၧအဝၩ စအၫဘြၫ့ လၧအမၫ အဂးလီၫ. 4 အဝ့ၫဒၪ လ့ၩနုၬ လၧနးဟၫဂၫ အအီၪတၭ, အဝ့ၫနီၪ ဒၧၩ့ထၪ့ဝ့ၫလီၫ. ထီးအၥ့ၪယၫဝ့ၫ လၧအဒၧၩ့ထၪ့ဝ့ၫတၭ, အကဆါမုၪ လၧအမ့ၬယၫနီၪ, မွဲဆၧနးမံၩ့အ့ၬ. 5 တၭ နးစၫရ့ၫ စံၭစအၫဘြၫ့, ယမၩမၪ ဆၧယီၩ အီၪလၧနလီၩ့ လီၫ. ယဖ့ၪလၫ့ယူၭ ယဎီးမုၪ လၧနၥၭနၫၡါတၭ, ထီးအၥ့ၪယၫဝ့ၫ လၧအဒၧၩ့ထၪ့တၭ, လၧအမ့ၬယၫနီၪ, ယမွဲလၧၩ့ဆၧ နးမံၩ့အ့ၬ. တၭမွဲ ယဟိဝၩ စ့ၩရၫ့ဆၧ ဘၪဆဲၫ့ လၧယၧၩ ဒဲနၧၩနီၪဆံၭ. 6 တၭ စအၫဘြၫ့ စံၭ နးစၫရ့ၫ, ယိခွါ, နဎီးမုၪ အီၪလၧနစူၪဖၧၩ့လီၫ, မၩ အဝ့ၫဒၪ ကယဲ အဂ့ၩ လၧနမ့ၬၥၪဖၧၩ့ဆံၭ. နးစၫရ့ၫ မၩနၭမၩၡၪ့ အဝ့ၫတၭ, အဝ့ၫဒၪ စဲၪ့ထၪ့ခွံၬ လၧအမ့ၬယၫ လီၫ. 7 တၭ ယဟိဝၩအၥီၫ့လဂၩ ဒၪဘၪ အဝ့ၫ လၧထံၫထၪ့ဖျိၭလဖၧၩ့ အနဲၩ့ထံၭ, လၧမံၩ့လၬကျၩ ထီးထံၫထၪ့ဖျိၭ အနဲၩ့ထံၭ အီၪဝ့ၫ လၧဒိၩ့ၡၧၫ အဖၧၩ့ၥၭနီၪလီၫ. 8 တၭ စံၭဝ့ၫဒၪ, နးစၫရ့ၫ အဎီးမုၪ နးဟၫဂၫဧ့, မွဲနဂဲၫအထံၭ ခီၫခီၫလဲၪ, မွဲနမိလ့ၩ ခီၫခီၫလဲၪ, တၭ အဝ့ၫ စံၭဝ့ၫဒၪ, ယစဲၪ့ထၪ့ခွံၬ လၧယကဆါမုၪ နးစၫရ့ၫ အမ့ၬယၫလီၫ. 9 ယဟိဝၩအၥီၫ့လဂၩ စံၭအဝ့ၫဒၪ, ထဲၩ့ထဲၩ့ လၧနကဆါမုၪ အအီၪတၭ, ဆၪ့လၩ့နၥၭ လၧအစူၪဖၧၩ့ဆံၭ. 10 ယဟိဝၩအၥီၫ့ စံၭအဝ့ၫ, ယမိမၩအၪထၪ့ နချံၫနၥၪ အၪအၪလ့ၬတၭ, လၧအအၪ အကၠီၩ့နီၪ, ၦဝံထၪ့နၬထၪ့ၥ့ၪ အ့ၬ. 11 တၭ ယဟိဝၩအၥီၫ့ စံၭအဝ့ၫ, ယိခွါ, နဒၧၩ့ထၪ့ ယူၭ, နမိအီၪဖျဲၪန့ နဖိၪခွၫတၭ, နမိဘၪဖျိၬအမံၩ့ လၧစအံၡမၫအ့လၭလီၫ. အဂဲးဘဲၫယီၩ ယဟိဝၩ နါဂၧၫ့ယူၭ နဆၧနၭဆၧၡၪ့ယူၭ. 12 အဝ့ၫနီၪ မိကဲၪထၪ့ ၦၡၩအမံၩ့ လဂၩတၭ, အစူၪ မိထၫ့ဒုၪဒၩ ကယဲ ၦၡၩ လဂၩလါလါ, ဒဲကယဲ ၦၡၩ လဂၩလါလါ အစူၪ မိထၫ့ဒုၪဒၩ အဝ့ၫနီၪတၭ, မိအီၪဝ့ၫ လၧအထၧၫ့ဖုဝဲ ထီးအလူၬ အမ့ၬယၫ လီၫ. 13 တၭ ယဟိဝၩ လၧအချဲၩ့ဆၧ လၧအဝ့ၫနီၪ, ၦမုၪ ကိၭဝ့ၫအမံၩ့, နဝ့ၫဒၪယီၩ နမွဲ ဆၧအီၪဖျီၪ အယွၩလီၫ. အဂဲးဘဲၫယီၩ ၦမုၪ စံၭဝ့ၫဒၪ, ယဒၪဆၧဖျီၪနီၪ, မွဲယယိထွ့ၫ ထီးယီၩ ဒၪလ့ၬဧၪ. 14 မၩအၥၭဘဲၫနီၪတၭ, ထံၫဖၧၩ့ လဖၧၩ့နီၪ, ၦကိၭဝ့ၫ လၧဘံၫအၧၫလဟဲရီၫအံၫ [ၦမၧၫ့ဝ့ၫ, ၦလၧအဒၪဘၪယၧၩ လဂၩ အထံၫဖၧၩ့] လီၫ. ယိခွါ, အီၪဝ့ၫ လၧကၫဒ့ၭ, ဒဲဘံရ့ၭ အဘိၩ့ဆၧၩ့နီၪလီၫ. 15 နးဟၫဂၫ အီၪဖျဲၪန့ အဖိၪခွၫ လၧစအၫဘြၫ့ အဂးလီၫ. တၭ စအၫဘြၫ့ ကိၭ အဖိၪခွၫ လၧနးဟၫဂၫ အီၪဖျဲၪန့ဝ့ၫ အမံၩ့ လၧစအံၡမၫအ့လၭလီၫ. 16 လၧနးဟၫဂၫ အီၪဖျဲၪန့ စအံၡမၫအ့လၭ လၧစအၫဘြၫ့ အဂးနီၪ စအၫဘြၫ့ အၥၭၡါ အနံၪ့ ဎိၭဆံၫဎူၫနံၪ့လီၫ. 

၁ မိစ့ၭ Genesis 17 

1 လၧစအၫဘြၫ့ အၥၭၡါ ခွံၫဆံၫခွံၫနံၪ့နီၪ, ယဟိဝၩ နဲၪဖျီၪထၪ့အၥၭ လၧစအၫဘြၫ့ အမ့ၬယၫတၭ, စံၭအဝ့ၫ ဆၧလၧယၧၩယီၩ, ယမွဲယွၩ လၧအၥ့ၪဆၧလူၬတၭ, လ့ၩဆၧ လၧယမ့ၬယၫတၭ, လၧၫ့ထၪ့ဎွ့ၩထၪ့ဆံၭ. 2 ယမိအုၩ့လၩ့ဆၧ လၧနၧၩတၭ, ယမိမၩအၪထၪ့နၧၩ အၪအၪလ့ၬလီၫ. 3 စအၫဘြၫ့ ထွံၩလၩ့ၡီၫ့လၩ့ အခိၪတၭ, ယွၩ ချဲၩ့ဆၧ လၧအဝ့ၫနီၪ စံၭဝ့ၫဒၪ, 4 ယဝ့ၫဒၪယီၩ, ယိခွါ, ယဆၧအုၩ့လၩ့ အီၪလၧနၧၩတၭ, နမိကဲၪထၪ့ ၦအၪဆၨၩအဖါလီၫ. 5 တၭ ဆၧလကိၭလၧၩ့ဘၪ နမံၩ့ လၧစအၫဘြၫ့တၭ, နမံၩ့ မိမွဲ စအၫဘြဟၫ့လီၫ. အဂဲးဘဲၫယီၩ, ယမိအီၪက့ၪနၧၩ လၧၦအၪဆၨၩအဖါလီၫ. 6 တၭ ယမိဒုၭၥၪထၪ့နၧၩ အၪအၪလ့ၬတၭ, ယမိဒုၭကဲၪထၪ့ နၧၩ လၧၦအၪဆၨၩတၭ, စဎွၩလဖၪ မိလၩ့ဆၨၩ လၧနၧၩလီၫ. 7 တၭ ယမိဒုၭအီၪဂုးအီၪခၧၫ့ ယဆၧအုၩ့လၩ့ လၧနၧၩ, ဒဲနချံၫနၥၪ လၧနလးခဲၫ့ လၧအဆိၩအကၠၪ, လၧယမိကဲၪထၪ့ နယွၩ, ဒဲနချံၫနၥၪ လၧနလးခဲၫ့ဆ့ လီၫ. 8 ယမိဖ့ၪလၫ့နၧၩ ဒဲနချံၫနၥၪ လၧနလးခဲၫ့နီၪ လၧခးလဘံၪ့, လၧနအီၪမွံၩ လၧအဖၧၩ့ယီၩ, ခးကၫနအၫ့ ထၧၫ့ဘံၪ့ယၫ လၧနဆၧန့ဘၪ အဆိၩအကၠၪ အဂးတၭ, ယမိကဲၪထၪ့ အဝ့ၫၥံၪ အယွၩလီၫ. 9 တၭ ယွၩ စံၭစအၫဘြဟၫ့, နမိဘၪထီးန့ ယဆၧအုၩ့လၩ့ နဝ့ၫဒၪ, ဒဲနချံၫနၥၪ လၧနလးခဲၫ့နီၪ, လၧအဝ့ၫၥံၪ အဆိၩလဖၪ အကျၩလီၫ. 10 တၭ ယဆၧအုၩ့လၩ့လိၬ လၧယၧၩ ဒဲနၧၩ ဒဲနချံၫနၥၪ လၧနလးခဲၫ့နီၪ, လၧနၥံၪဘၪ ထီးန့နီၪ, မွဲ အယီၩ, ကယဲ ၦခွၫ လၧနၥံၪအကျၩ လဂၩလါလါနီၪ, ဘၪဒိၭဆၧကူၭတရံၭလီၫ. 11 တၭ နၥံၪ ဘၪကူၭတရံၭခွံၬ နၥံၪ အဆၧခိၪဖံၭလီၫ. တၭ ဆၧနီၪ မိကဲၪထၪ့ ယဆၧအုၩ့လၩ့ ဒဲနၥံၪ အဆၧမၩနဲၪ့လီၫ. 12 တၭ ၦဎိၭနံၩဖိၪ လၧနၥံၪအကျၩ ကယဲ ၦခွၫ လၧနၥံၪ အဆိၩလဖၪ အကျၩ, ၦလၧအအီၪဖျဲၪ လၧဂံၪ့ဖၧၩ့ မွဲဂ့ၩ, ၦလၧနၥံၪ ဎွ့ၩဝ့ၫ လၧစ့ၩ ၦလခီၫဘၩ့မုးဖိၪ လၧအလမွဲဘၪ နၥံၪအချံၫအၥၪ မွဲဂ့ၩ, မိဘၪဒိၭဆၧကူၭတရံၭလီၫ. 13 ၦလၧအအီၪဖျဲၪ လၧနဂံၪ့ဖၧၩ့, ဒဲၦလၧနဎွ့ၩဝ့ၫ လၧစ့ၩနီၪ ဘၪဒိၭ တၡါ ဆၧကူၭတရံၭလီၫ. တၭ ယဆၧအုၩ့လၩ့ မိအီၪလၧနၥံၪ အယၪကျၩ လၧဆၧအုၩ့လၩ့ အဆိၩအကၠၪ အဂးလီၫ. 14 တၭ ၦခွၫ လၧအလဒိၭဘၪ ဆၧကူၭတရံၭ, လၧအဆၧခိၪဖံၭ လဘၪဘၪ ဆၧကူၭတရံၭနီၪ, အဝ့ၫလဂၩ မိဘၪ ဆၧဒၪ့ထ့ၬခွံၬဝ့ၫ လၧၦအဆၨၩဒၪဝ့ၫလီၫ, မွဲအလၨၪခၫ့ဖၬ ယဆၧအုၩ့လၩ့လီၫ. 15 တၭ ယွၩ စံၭစအၫဘြဟၫ့, နမၫ နးစၫရ့ၫယီၩ, န ဘၪကိၭအမံၩ့ လၧနးစၫရ့ၫနီၪ မွဲအ့ၬ, အ့ၪမွဲ နးစၫရၫ မိမွဲအမံၩ့လီၫ. 16 တၭ ယမိဆိၪဂ့ၩဝ့ၫ ဒဲယမိဖ့ၪလၫ့ နဖိၪခွၫ လၧအဝ့ၫဆ့လီၫ. ယမိဆိၪဂ့ၩဝ့ၫတၭ, အဝ့ၫ မိကဲၪထၪ့ ၦဆၨၩလဖၪ, ဒဲၦဆၨၩ အစဎွၩလဖၪ မိလၩ့ဆၨၩ လၧအဝ့ၫလီၫ. 17 စအၫဘြဟၫ့ ထွံၩလၩ့ၡီၫ့လၩ့ အခိၪတၭ, နံထၪ့, စံၭလၩ့အၥၭ, ၦလၧအၥၭၡါ အနံၪ့ လယၩလဂၩယီၩ, ဘၪမိထၪ့ဖိၪဧၪ. တၭ ၦလၧအၥၭၡါ အနံၪ့ ခွံၫဆံၫ နးစၫရၫ လဂၩနီၪ မိအီၪဖျဲၪန့ဆၧ ဆ့ဧၪ. 18 တၭ စအၫဘြဟၫ့ စံၭ ယွၩ, မွဲစအံၡမၫအ့လၭ မၧၫ့လါဝ့ၫ လၧနမ့ၬယၫဆံၭ. 19 ယွၩ စံၭဝ့ၫဒၪ, နမၫ နးစၫရၫ မိအီၪဖျဲၪန့ အဖိၪခွၫ တၡါ တၭ, နမိဘၪဖျိၬအမံၩ့ လၧစအံစၭလီၫ. တၭ ယမိဒုၭအီၪဂုးအီၪခၧၫ့ ယဆၧအုၩ့လၩ့လိၬ လၧအဝ့ၫဒၪ, ဒဲအချံၫအၥၪ လၧအလးခဲၫ့လဖၪနီၪ လၧဆၧအုၩ့လၩ့ အဆိၩအကၠၪ အဂးလီၫ. 20 ဆၧလၧစအံၡမၫအ့လၭ အဂးနီၪ, ယနါဂၧၫ့ယူၭ နလူယူၭ, ယိခွါ, ယဆိၪဂ့ၩ အဝ့ၫယူၭ, ယမိဒုၭၥၪထၪ့ အဝ့ၫတၭ, ယမိမၩအၪထၪ့ အဝ့ၫ အၪအၪလ့ၬတၭ, အဝ့ၫ မိထၪ့ဖိၪ ၦဒိၪလဆံၫနံၫဂၩတၭ, ယမိဒုၭကဲၪထၪ့ အဝ့ၫဒၪ လၧၦလဆၨၩ ဖၭဒိၪလီၫ. 21 အ့ၪမွဲ ယမိဒုၭအီၪဂုးအီၪခၧၫ့ ယဆၧအုၩ့လၩ့လိၬ လၧစအံစၭ လၧနးစၫရၫ မိအီၪဖျဲၪန့ နဂး ကဲခိၬလနံၪ့ ထီးအထီယီၩ ဆၧၫ့ထဲၩ့အလးလီၫ. 22 ထီးအချဲၩ့ဆၧ လၧအဝ့ၫနီၪ ဂီၩ့တၭ, ယွၩ စဲၪ့ခွံၬ လၧစအၫဘြဟၫ့ အအီၪနီၪလီၫ. 23 တၭ မုလနံၩဎးနီၪ ဘဲၫယွၩ မၪလူၬဝ့ၫ အၥိၭနီၪ, စအၫဘြဟၫ့ မၩန့ အဖိၪခွၫ စအံၡမၫအ့လၭ, ဒဲကယဲ ၦအီၪဖျဲၪ လၧအဂံၪ့ဖၧၩ့နီၪ, ဒဲကယဲ ၦလၧအဎွ့ၩဝ့ၫ လၧစ့ၩ, ဒဲကယဲ အခွၫ လၧစအၫဘြဟၫ့ အဂံၪ့ဖိၪ အကျၩ ကိၭအဂၩဒ့ၭနီၪ, ကူၭတရံၭ အဝ့ၫၥံၪ အဆၧခိၪဖံၭလီၫ. 24 တၭ စအၫဘြဟၫ့ ဒိၭဆၧကူၭတရံၭ အဆၧခိၪဖံၭနီၪ, အၥၭၡါ အနံၪ့ ခွံၫဆံၫခွံၫနံၪ့လီၫ. 25 တၭ အဖိၪခွၫ စအံၡမၫအ့လၭ လၧအဒိၭ ဆၧကူၭတရံၭ အဆၧခိၪဖံၭနီၪ, အၥၭၡါဝ့ၫ လဆံၫၥၧၫ့နံၪ့လီၫ. 26 တၭ စအၫဘြဟၫ့ ဒဲအဖိၪခွၫ စအံၡမၫအ့လၭ, ဒိၭ ဆၧကူၭတရံၭ လနံၩဎးနီၪလီၫ. 27 တၭ ကယဲ အဂံၪ့ဖိၪ, ၦအီၪဖျဲၪ လၧအဂံၪ့ဖၧၩ့, ဒဲၦလၧအဎွ့ၩဝ့ၫလၧစ့ၩ ၦလခီၫဘၩ့မုးဖိၪနီၪ, ဒိၭဆၧကူၭတရံၭ လၧအၥိၭ ထီးအလူၬလီၫ. 

1 လၧမုခိလၩ့နီၪ အဝ့ၫ ဆၧၫ့နၩ့ လၧတဲၩအတရၫ့ထံၭ တၭ, ယဟိဝၩ မၩဖျီၪထၪ့အၥၭ လၧအမ့ၬယၫ ထီးမၫမရံၫအၥံၪ့ထိၭဖၫၥံၪလီၫ. 2 စအၫဘြဟၫ့ ကျဲၪ့ထၪ့ အမ့ၬ ယိဝ့ၫတၭ, ယိခွါ, ၦၥၧၫ့ဂၩ ဆၧၫ့ထုၪ့ အီၪဎၩ့ လၧအမ့ၬယၫလီၫ. တၭ ထီးအဒၪဘၪဝ့ၫနီၪ, စဲၪ့တလဲးခွံၬဝ့ၫ လၧအတရၫ့ ဘဲၫၥိၭ အမိအၪ့ဂၬထၪ့ အဝ့ၫၥံၪတၭ, ထွံၩလၩ့အၥၭ လၧဂၪ့ခိၪချိၫ့, 3 တၭ, စံၭဝ့ၫဒၪ, ယကဆါဧ့, ယ အ့ၪဘၪ ဆၧအခိးအတၩ လၧနမ့ၬယၫတၭ, လ့ၩဖီၩ့ခွံၬလါ လၧနခ့ၫနၡၩအအီၪ လဂ့ၩ. 4 မွဲၦဂဲၫဆိၬ ထံၫလဆံၭတၭ, ၥူၫဝၭခွံၬ နၥံၪအခၪ့, အီၪပွံၭဒၪခလူၬ လၧၥံၪ့ အဖၫ့လၬနီၪဘီၪ. 5 ယမိမၩန့ ကိၪလကဲၩ့တၭ, မၩဂုးထၪ့ထဲၩ့ နၥံၪအၥၭဆံၭ, လၧခဲၫ့တၭ နၥံၪ မိလ့ၩဒံၭ ဆၧ လီၫ, အဂဲးဘဲၫယီၩ လၧဆၧလမံၩ့အကၠီၩ့နီၪ, နၥံၪ ဂဲၫ လၧနၥံၪအဎီးအၡၩ အအီၪလီၫ. တၭ အဝ့ၫၥံၪ စံၭဝ့ၫဒၪ, ဘဲၫနီၪအၥိၭ, မၩ ထီးဒၪနစံၭဆၧ အၥိၭနီၪဆံၭ. 6 တၭ စအၫဘြဟၫ့ ထဲၩ့ချဲၫ့ချဲၫ့ လၧတဲၩဖၧၩ့ လၧနးစၫရၫ အအီၪတၭ, စံၭဝ့ၫဒၪ, တဲၩ့ဝဲၩန့ ကိၪမုၬ ၥၧၫ့စံအၫ [ဘဲၫပစံၭဆၧအၥိၭ လနၬကၪယူၭ] ချဲၫ့ချဲၫ့နီၪ, ဘံၭဝ့ၫတၭ, မၩ ကိၪထၧၫ့ဘံၪ့ယၫလဖၪ လၧဖံၫ့ချၪ အဖၫ့ခိၪ နီၪဆံၭ. 7 စအၫဘြဟၫ့ စဲၪ့တလဲး လၧချီလဒီၪ့အအီၪ တၭ, မၩန့ ချီဖိၪ လၧအယၪဘၪ့ ဒဲလၧအဂ့ၩလဒုၩတၭ, ဖ့ၪလၫ့ဝ့ၫ လၧၦဖိၪၥၪခွၫ လဂၩတၭ, အဝ့ၫနီၪ တဲၩ့ဝဲၩဝ့ၫ ချဲၫ့ချဲၫ့လီၫ. 8 အဝ့ၫ မၩန့ ဆၧနူထံၫလၩ့ဒၭ, ဒဲဆၧနူထံၫ, ဒဲချီဖိၪ လၧအတဲၩ့ဝဲၩဝ့ၫနီၪ, အီၪက့ၪလၩ့ဝ့ၫ လၧအဝ့ၫၥံၪ အမ့ၬယၫတၭ, အနၫ့ဆါဒၪဝ့ၫ ဆၧၫ့ထုၪ့ လၧအနဲၩ့ထံၭ လၧၥံၪ့အဖၫ့လၬနီၪတၭ, အဝ့ၫၥံၪ အၪ့ဝ့ၫဒၪ လီၫ. 9 တၭ အဝ့ၫၥံၪ စံၭအဝ့ၫဒၪ, နမၫ နးစၫရၫနီၪ မွဲအအီၪ ခီၫခီၫလဲၪ. တၭ အဝ့ၫနီၪ စံၭဝ့ၫဒၪ, ယိခွါ, အီၪဝ့ၫ လၧတဲၩဖၧၩ့နီၪလီၫ. 10 တၭ ၦလဂၩနီၪ စံၭဝ့ၫဒၪ, ထီးဆၧမၧၫ့ အဆၧၫ့အထီနီၪ, ယမိဂဲၫထဲၩ့တၡါ လၧနအီၪတၭ, ယိခွါ, နမၫ နးစၫရၫ မိအီၪ လၧအဖိၪခွၫလီၫ. တၭ နးစၫရၫ အီၪဝ့ၫ လၧတဲၩတရၫ့ အချိၫ့လခီၫ နါဂၧၫ့ဝ့ၫဒၪလီၫ. 11 စအၫဘြဟၫ့ ဒဲနးစၫရၫနီၪ, အၥၭၡါဝ့ၫတၭ, အနံၪ့ လယၩ ဖီၩ့ခွံၬယူၭ အၪနံၪ့အၪလၩယူၭနီၪ, ဆၧလကဲၪထၪ့လၧၩ့ဘၪ လၧနးစၫရၫ ဘဲၫၦမုၪ အထူၫအရူၫ အၥိၭနီၪလီၫ. 12 တၭ နးစၫရၫ နံဝ့ၫ လၧအၥၭခံဖၧၩ့တၭ, စံၭဝ့ၫဒၪ, ယၥၭၡါက့ၭယူၭ ယဝ့ၫ အလးခဲၫ့နီၪ, မွဲယမိအီၪလၧဆၧမုၬလၩဆ့ဧၪ. ဒဲယကဆါ အၥၭၡါယူၭဆ့လီၫ. 13 တၭ ယဟိဝၩ စံၭစအၫဘြဟၫ့နီၪ, နးစၫရၫနံတၭ, စံၭဝ့ၫ, ယၥၭၡါယူၭ, ယမိအီၪဖျဲၪန့ ယဖိၪ တၡါဧၪနီၪ, မွဲဘၪလဲၪ. 14 ဆၧလၧယဟိဝၩမၩ လၥ့ၪဘၪ, မွဲအအီၪ လမံၩ့မံၩ့ဆ့ဧၪ, ထီးအဆၧၫ့အထီ အ့ၪဘၪတၭ, ယမိဂဲၫထဲၩ့ လၧနအီၪ ထီးဆၧမၧၫ့ အဆၧၫ့အထီ ဆၧၫ့ထဲၩ့အလးနီၪ, နးစၫရၫ မိအီၪလၧအဖိၪခွၫလီၫ. 15 တၭ နးစၫရၫ မီၪ့ဘံၭဝ့ၫတၭ, စံၭဝ့ၫဒၪ, ယနံဘၪအ့ၬ, ၥၭမဲၪဆၧအဂဲး လီၫ. တၭ အဝ့ၫနီၪ စံၭဝ့ၫဒၪ, မွဲအ့ၬ, နနံဘၪနဝ့ၫ မၬကၨ. 16 ၦလဖၪနီၪ စဲၪ့ထၪ့ ထီးနီၪတၭ, ယိဝ့ၫ လၧဒိၩ့စီဒၧၫ့ တၭ, စအၫဘြဟၫ့ လ့ၩလၧအဝ့ၫၥံၪ အၥိၭ မိၥိၫ့ လၧဖၧၩ့ၥၭ အဂဲးလီၫ. 17 တၭ ယဟိဝၩ စံၭဝ့ၫဒၪ, ဆၧလၧယမိမၩယီၩ, မွဲယမိအီၪက့ၪၥူၪခွံၬ လၧစအၫဘြဟၫ့ဆ့ဧၪ. 18 တၭ စအၫဘြဟၫ့ မိကဲၪထၪ့ ၦလဆၨၩဖၭဒိၪ ဒဲအီၪဆီၪ့ဝ့ၫတၭ, ကယဲ ၦၡၩ လၧဂၪ့ခိၪချိၫ့ မိဘၪ ဆၧဆိၪဂ့ၩ လၧအဖၧၩ့ ကိၭအဆၨၩဒ့ၭလီၫ. 19 အဂဲးဘဲၫယီၩ ယၥ့ၪယၫ အဝ့ၫဒၪ လၧအမိအၪ့မၧၫ့န့ အဖိၪအလံၩ ဒဲအဂံၪ့ဖိၪ လၧအလးခဲၫ့နီၪတၭ, ဒဲအဝ့ၫၥံၪ မိဖိၬ ယဟိဝၩအဖၧၩ့ၥၭ ဘဲၫၥိၭ အမိမၩ ဆၧတီၩဆၧလီၩ့ ဒဲဆၧစ့ၩရၫ့တီၩ, ဘဲၫၥိၭ ယဟိဝၩ မိဒုၭလၩ့ဘၪ ကယဲ ဆၧလၧအစံၭဝဲၩဝ့ၫ လၧစအၫဘြဟၫ့ အလီၩ့နီၪလီၫ. 20 ယဟိဝၩ စံၭဝ့ၫဒၪ, မွဲဒိၩ့စီဒၧၫ့ ဒဲဂမီရၫ အဆၧဂၪ့ကိၭ ဒိၪဝ့ၫအၪဝ့ၫအကၠီၩ့တၭ, ဒဲအဆၧဒဲၩဘၭ ယိၬမၬအကၠီၩ့, 21 ယမိလ့ၩလၩ့တၭ, အဝ့ၫၥံၪ မၩဝ့ၫ ထီးအလူၬ ဘဲၫအဆၧဂၪ့ကိၭ လၧအဂဲၫထၪ့ လၧယအီၪ အၥိၭနီၪဧၪ, ယမိယိတၭ, အ့ၪလမွဲဘၪတၭ, ယမိၥ့ၪယၫလီၫ. 22 ၦလဖၪနီၪ ကၠၪဒိၭချိၫ့အၥၭ ထီးနီၪတၭ, လ့ၩစိၩစီဒၧၫ့ လီၫ. အ့ၪမွဲ စအၫဘြဟၫ့နီၪ ဆၧၫ့ထုၪ့ဒံၭ လၧယဟိဝၩ အမ့ၬယၫလီၫ. 23 စအၫဘြဟၫ့ ၥုၭဘူၭအၥၭတၭ, စံၭဝ့ၫဒၪ, မွဲနမိမၩဂၭဂီၩ့ဎုၬ ၦအတီၩအလီၩ့ ဒဲၦလတီၩလလီၩ့ဘၪဆ့ဧၪ. 24 ဘၪလဘၪ ၦအတီၩအလီၩ့ ယဲဆံၫ မိအီၪဝ့ၫ လၧဒိၩ့ဖၧၩ့ လီၫ. မွဲနမိမၩဂၭဂီၩ့ဆ့တၭ, လဖျါဘၪအလး လၧၦအတီၩအလီၩ့ ယဲဆံၫ လၧအအီၪဝ့ၫ လၧအဖၧၩ့အကၠီၩ့ နီၪဧၪ. 25 မွဲနထီးမၩဘဲၫနီၪ လဂ့ၩ, မၩၥံၫဎုၬ ၦအတီၩအလီၩ့ ဒဲၦလတီၩလလီၩ့ဘၪတၭ, ၦအတီၩအလီၩ့ မိမၩအၥၭ ဘဲၫၦလတီၩလလီၩ့ဘၪ အၥိၭနီၪ, မွဲဆၧထီးမၩအၥၭ ဘဲၫနီၪလၧနၧၩ လဂ့ၩ, ၦလၧအစ့ၩရၫ့ ဂၪ့ခိၪ ထၧၫ့ဖျိၪ့ယၫ လဂၩနီၪ, မွဲအမိမၩတီၩအ့ၬဧၪ. 26 တၭ ယဟိဝၩ စံၭဝ့ၫဒၪ, ယ အ့ၪဒၪဘၪ ၦအတီၩအလီၩ့ ယဲဆံၫ လၧဒိၩ့စီဒၧၫ့ အဖၧၩ့နီၪ, ယမိကွဲၪဖျါခွံၬအလး ထၧၫ့ဒိၩ့ယၫ လၧအဝ့ၫၥံၪ အကၠီၩ့လီၫ. 27 စအၫဘြဟၫ့ စံၭဆၧၫ့ဆၧတၭ, စံၭဝ့ၫဒၪ, ယိခွါ, ယအီၪက့ၪယၥၭ လၧယမိချဲၩ့ဆၧ လၧယကဆါယီၩ, ယမွဲဂၪ့ခိၪအမုၬ ဒဲဖံၫ့ချၪ ယဝ့ၫလီၫ. 28 ဘၪလဘၪ ၦအတီၩအလီၩ့ ယဲဆံၫနီၪ မိၡၩလၩ့ ယဲဂၩတၭ, မွဲနမိမၩဂၭဂီၩ့ ဒိၩ့ ထၧၫ့ဖျိၪ့ယၫ လၧယဲဂၩ အကၠီၩ့ဆ့ဧၪ. အဝ့ၫနီၪ စံၭဝ့ၫဒၪ, ယ အ့ၪဒၪဘၪ လံဆံၫယဲဂၩ ထီးနီၪတၭ, ယမၩဂၭဂီၩ့အ့ၬ. 29 တၭ အဝ့ၫနီၪ ချဲၩ့ဒီၭလဖၧၫ့, စံၭဝ့ၫဒၪ, ဘၪလဘၪ ဆၧမိဒၪန့ ၦလံဆံၫ ထီးနီၪလီၫ. တၭ အဝ့ၫနီၪ စံၭဝ့ၫဒၪ, ယလမၩဘၪ လၧၦလံဆံၫ အကၠီၩ့လီၫ. 30 တၭ အနီၪ စံၭဝ့ၫဒၪ, မွဲကဆါ ထီးၥၭထၪ့ လဂ့ၩ, ယမိချဲၩ့ဆၧလီၫ. ဘၪလဘၪ ဆၧမိဒၪန့ ၦၥၧၫ့ဆံၫ ထီးနီၪလီၫ. အဝ့ၫနီၪ စံၭဝ့ၫဒၪ, ယ အ့ၪဒၪဘၪ ၦၥၧၫ့ဆံၫ ထီးနီၪတၭ, ယမိမၩအ့ၬ. 31 တၭ အနီၪ စံၭဝ့ၫဒၪ, ယိခွါ, ဘိၩ့နဲၪ့ယီၩ, ယအီၪက့ၪယၥၭ လၧယမိချဲၩ့ဆၧ လၧယကဆါလီၫ. ဘၪလဘၪ ဆၧမိဒၪန့ ၦနံၫဆံၫ ထီးနီၪလီၫ. တၭ အဝ့ၫနီၪ စံၭဝ့ၫဒၪ, ယ လမၩဂၭဂီၩ့ဘၪ လၧၦနံၫဆံၫ အကၠီၩ့နီၪလီၫ. 32 အနီၪ စံၭဝ့ၫဒၪ, မွဲကဆါ ထီးၥၭထၪ့ယၧၩ လဂ့ၩတၭ, ယမိချဲၩ့ဆၧန့ၫ အယီၩလဖၧၫ့လီၫ. ဘၪလဘၪ ဆၧမိဒၪန့ ၦဆံၫဂၩ ထီးနီၪလီၫ. တၭ အဝ့ၫနီၪ စံၭဝ့ၫဒၪ, လၧၦဆံၫဂၩ အကၠီၩ့နီၪ ယမိမၩဂၭဂီၩ့အ့ၬ. 33 ထီးယဟိဝၩ ချဲၩ့ဆၧ လၧစအၫဘြဟၫ့ ဂီၩ့တၭ, စဲၪ့ထၪ့ခွံၬဝ့ၫလီၫ. တၭ စအၫဘြဟၫ့ ထဲၩ့ထဲၩ့ဝ့ၫ လၧအလးလီၫ. 

1 တၭ မုမ့ၬဂၪလၩ့လခီၫနီၪ အၥီၫ့နံၫဂၩ ဂဲၫဝ့ၫ လၧဒိၩ့ စီဒၧၫ့လီၫ. စလီၭ ဆၧၫ့နၩ့ဝ့ၫ လၧစီဒၧၫ့ အတရၫ့ဖၧၩ့ တၭ, စလီၭ ဒၪဘၪဝ့ၫနီၪ, ဂဲထုၪ့ ဘဲၫၥိၭ အမိအၪ့ဂၬ အဝ့ၫၥံၪ အဂဲးတၭ, ထွံၩလၩ့ချုၬလၩ့အမ့ၬ လၧဂၪ့ခိၪချိၫ့ တၭ, 2 စံၭဝ့ၫဒၪ, ယိခွါ, ယကဆါၥံၪဧ့, ဂဲၫထဲၩ့နုၬ လၧနၥံၪ အဎီးအၡၩ အဂံၪ့ဖၧၩ့တၭ, အီၪၥၫ့နၩချီၩ့တၭ, ၥူၫဝၭခွံၬ နၥံၪအခၪ့ဘီၪ; နၥံၪ မိဂဲထုၪ့ ဂီၩဂီၩတၭ, လ့ၩဆၧ လၧယၫလီၫ. တၭ အဝ့ၫၥံၪ စံၭဝ့ၫဒၪ, မွဲအ့ၬ, မွဲပမိအီၪလၧဖၧၩ့ၥၭ ၥၫ့နၩချီၩ့လီၫ. 3 အဝ့ၫဒၪ ယၭဝ့ၫ ဆီၪ့ဆီၪ့လ့ၬတၭ, အဝ့ၫၥံၪ ဂဲၫထဲၩ့ဝ့ၫ လၧအအီၪနီၪ, လ့ၩနုၬ လၧအဂံၪ့ဖၧၩ့လီၫ. အဝ့ၫ မၩ ဆၧအၪ့ဆၧအီၩ လၧအဝ့ၫၥံၪ အဂးတၭ, ၥၪမံၫ့ကိၪ လၧအလဘၪဘၪလၧမံၪ တၭ အဝ့ၫၥံၪ အၪ့ဝ့ၫဒၪလီၫ. 4 မွဲလါနၫ့တၭ, ဘိၩ့အဝ့ၫၥံၪ လချုၭ မံၫနၩ့ဒံၭဘၪနီၪ, ၦဒိၩ့ဖိၪ, ၦစီဒၧၫ့ဖိၪ လၧအၥၭဘၪ့မွဲဂ့ၩ, အၥၭၡါမွဲဂ့ၩ, ကယဲ ၦခမျၧး လၧလခီၫလါလါနီၪ, ဂဲၫအီၪဝၬဖီၩ့ ဂံၪ့ လဖျိၪ့နီၪလီၫ. 5 အဝ့ၫၥံၪ ကိၭထၪ့ စလီၭတၭ, စံၭအဝ့ၫ, ၦလၧအဂဲၫ လၧနအီၪ လဂၪယီၩ, မွဲအအီၪခီၫခီၫလဲၪ, ဂဲၫဆိၬထၪ့န့ အဝ့ၫၥံၪ လၧပအီၪ, ဘဲၫၥိၭ ပမိၥ့ၪယၫ အဝ့ၫၥံၪအၥိၭနီၪဆံၭ. 6 စလီၭ လ့ၩထၪ့ လၧဖၧၩ့ၥၭ လၧအဝ့ၫၥံၪ အအီၪတၭ, ကၭဘံၭထၬ တရၫ့ လၧအလးခဲၫ့ လီၫ. 7 တၭ စံၭဝ့ၫဒၪ, ယထၧၫ့ဖုဝဲၥံၪဧ့, မွဲနၥံၪ ထီးမၩ ဆၧအၧၩ့ဆၧၥၫ့ လဂ့ၩ, 8 ယိခွါ, ယအီၪလၧယဖိၪမုၪ နံၫဂၩ လၧအလၥ့ၪယၫဘၪ ၦခွၫတၭ, ဖ့ၪလၫ့ ယဂဲၫဆိၬ အဝ့ၫၥံၪ လၧနၥံၪ အအီၪတၭ, မၩ ထီးဒၪ အဂ့ၩ လၧနၥံၪ အမ့ၬၥၪဖၧၩ့ဆံၭ. အ့ၪမွဲ ၦလဖၪယီၩ, မွဲနၥံၪ ထီးမၩ လၧဆၧနးမံၩ့ လဂ့ၩ, မွဲအဂဲၫဝ့ၫ လၧယဂံၪ့ခိၪ အကဒုၩဖၧၩ့ လၧဆၧနီၪလမံၩ့ အဂဲးလီၫ. 9 အဝ့ၫၥံၪ စံၭဝ့ၫဒၪ, ပျဲၩပၧၩ တၭ, စံၭဝ့ၫဒၪ, အဝ့ၫလဂၩယီၩ, ဂဲၫအီၪမွံၩတၭ, မိစ့ၩရၫ့တၡါဆၧလီၫ. ဘိၩ့နဲၪ့ယီၩ ပမိမၩနၧၩ နၭနဲၪ့ အဝ့ၫၥံၪနီၪဒံၭလီၫ. တၭ ဆၪ့မၬ ၦလဂၩနီၪ စလီၭ လဂၩ တၭ, ဘူၭ လၧအမိမၩထ့ဖၭ တရၫ့လီၫ. 10 ၦၡၩနီၪ ယူၬထၪ့ အစူၪတၭ, ကၠူၭန့ စလီၭ လၧအအီၪလၧဂံၪ့ဖၧၩ့ တၭ, ကၭဘံၭထၬ တရၫ့နီၪလီၫ. 11 တၭ မၩဘျီၪ ၦလၧအအီၪလၧတရၫ့ထံၭ အမ့ၬၥၪ, ၦလၧအဆံၭလဖၪ, ဒဲၦလၧအဒိၪလဖၪဆ့လီၫ. တၭ အဝ့ၫၥံၪ မၩပွံၭအၥၭ ဘဲၫၥိၭ အမိဒၪန့ဘၪ တရၫ့နီၪလီၫ. 12 တၭ ၦလဖၪနီၪ စံၭစလီၭ ထီးယီၩ ၦဘၪဆဲၫ့ လၧနၧၩ မွဲအအီၪဒံၭ ၦလဖၪလဲၪ. နမၬၥံၪ, ဒဲနဖိၪခွၫၥံၪ, ဒဲနဖိၪမုၪၥံၪနီၪ, ဒဲကယဲ နဆၧအီၪဝ့ၫ လၧဒိၩ့ဖၧၩ့ လမံၩ့လါလါနီၪ, ဒုၭစဲၪ့ထၪ့ခွံၬ လၧဆၧအလးယီၩဆံၭ. 13 အဂဲးဘဲၫယီၩ ပမိမၩဂၭဂီၩ့ခွံၬ ဆၧအလးထီးယီၩလီၫ. အဂဲးဘဲၫယီၩ အဝ့ၫၥံၪ အဆၧဂၪ့ကိၭဒိၪ ထၪ့ဘၭ လၧယဟိဝၩ အမ့ၬယၫတၭ, ယဟိဝၩ အၪ့မၧၫ့ ပဂဲၫမၩဂၭဂီၩ့ခွံၬဝ့ၫဒၪလီၫ. 14 စလီၭ စဲၪ့ထၪ့ဝ့ၫတၭ, ချဲၩ့ဆၧ လၧအမၬလဖၪ လၧအန့မၫ အဖိၪမုၪၥံၪတၭ, စံၭဝ့ၫဒၪ, ဂဲထုၪ့ စဲၪ့ထၪ့ခွံၬ လၧဆၧအလးယီၩဘီၪ; အဂဲးဘဲၫယီၩ, ယဟိဝၩ မိမၩဂၭဂီၩ့ခွံၬ ဒိၩ့လဖျိၪ့ယီၩလီၫ. တၭ လၧအမၬၥံၪ အမ့ၬယၫနီၪ အဝ့ၫဒၪ မၩအၥၭ ဘဲၫၦလၧအချဲၩ့လိၬကွ့ၩ အၥိၭနီၪလီၫ. 15 ထီးမုဆဲၪ့ထၪ့တၭ, အၥီၫ့ၥံၪ အၪ့မၧၫ့ စလီၭ လ့ၩဆၧ ချဲၫ့ချဲၫ့တၭ, စံၭဝ့ၫဒၪ, ဂဲထုၪ့ဘီၪ, မၩန့ နမၫ, ဒဲနဖိၪမုၪ နံၫဂၩ လၧအအီၪ ထီးယီၩ, ဘဲၫၥိၭ နထီးဘၪ ဆၧဂၭဂီၩ့ လၧဒိၩ့ယီၩ အဆၧအၧၩ့ဆၧၥၫ့ အဖၧၩ့ လဂ့ၩ, ဧီၪ. 16 အဝ့ၫဒၪ အီၪခိၭဒၪခလူၬတၭ; လၧယဟိဝၩ အဆၧယၫ့ၥၭ အကၠီၩ့, ၦလဖၪနီၪ ဖီၪ့ထၬအစူၪ, ဒဲအမၫအစူၪ, ဒဲအဖိၪမုၪ နံၫဂၩအစူၪ, ၥိၫ့ထၪ့ခွံၬဝ့ၫ လၧဒိၩ့တၭ, အီၪက့ၪဝ့ၫ လၧခီၫ့နီၪလီၫ. 17 ဆၧမၩအၥၭ ထီးအဝ့ၫၥံၪ ဒုၭစဲၪ့ထၪ့ဝ့ၫလၧခီၫ့ ဂီၩ့တၭ, အဝ့ၫလဂၩ စံၭဝ့ၫဒၪ, စဲၪ့ဖီၩ့ဖျ့ၭ လၧနၥၭမၧၫ့ အဂးဆံၭ; ထီးယိထဲၩ့ လၧနလးခဲၫ့ ဒဲအီၪလၧဆၧပျၩ့ဖၧၩ့ယီၩ လဂ့ၩ; စဲၪ့ဖီၩ့ဖျ့ၭခွံၬ ထီၩ့လၧခိၪလီၩ့နီၪဆံၭ; ဘၪလဘၪ နမိထီၩ့ဘၪခိၬ လၧဆၧဂၭဂီၩ့ဂၭစၪဖီၩ! 18 တၭ စလီၭ စံၭအဝ့ၫၥံၪ; ယကဆါဧ့, မွဲဆၧထီးမၩအၥၭ ဘဲၫနီၪအၥိၭ လဂ့ၩ. 19 ယိခွါ, နဎီးနၡၩ န့ဘၪ အခိးအတၩ လၧနမ့ၬယၫ ဒဲနဒုၭမၧၫ့ဒံၭ ယၥၭတၭ, နမၩဒိၪထၪ့ နခိးနတၩ လၧနမၩယၧၩလီၫ. ယစဲၪ့ဖီၩ့ဖျ့ၭခွံၬ ထီၩ့လၧခိၪလီၩ့နီၪ ၥ့ၪအ့ၬ, ဆၧအၧၩ့ဆၧၥၫ့ လမံၩ့မံၩ့နီၪ, မိဘၪ ဘၪခိၬယၧၩတၭ ယမိၥံၫလီၫ. 20 ယိခွါ, ဒိၩ့လဖျိၪ့ အီၪဘူၭ လၧယမိစဲၪ့ လၧအအီၪတၭ, မွဲအဆံၭလဖျိၪ့လီၫ. ဒုၭစဲၪ့ဖီၩ့ဖျ့ၭခွံၬလါယၧၩ လၧနီၪ ဆံၭ. တၭမွဲ အဆံၭလဖျိၪ့ လမွဲဘၪဧၪ, တၭ ယၥၭမိမၧၫ့ ဒံၭလီၫ. 21 အဝ့ၫဒၪ စံၭဝ့ၫ, ယိခွါ, ယထိးဆၧၫ့နၧၩ လၧဆၧလမံၩ့ယီၩ အဂဲးအကၠီၪ့ဆ့ယူၭတၭ, ယလမၩဂၭဂီၩ့ဘၪ ဒိၩ့လဖျိၪ့ လၧနချဲၩ့ဆၧ လၧအကၠီၩ့နီၪလီၫ. 22 စဲၪ့ဖီၩ့ဖျ့ၭခွံၬ ချဲၫ့ချဲၫ့ ထီၩ့လၧနီၪဆံၭ; အဂဲးဘဲၫယီၩ နလချုၭလ့ၩထီၩ့ဒံၭဘၪ ထီးနီၪတၭ, ယမၩၥ့ၪ နးမံၩ့အ့ၬ; မၩအၥၭဘဲၫနီၪတၭ, ဒိၩ့လဖျိၪ့နီၪ ဘၪ ဆၧကိၭအမံၩ့ လၧဇိအၫလီၫ. 23 မုထၪ့ လၧဂၪ့ခိၪချိၫ့တၭ, စလီၭ လ့ၩနုၬ လၧဒိၩ့ဇိအၫ အဖၧၩ့နီၪလီၫ. 24 ထီးနီၪလဖၧၫ့ ယဟိဝၩ အၪ့မၧၫ့ ဆၧဂဲၫဆၧၩ့ လၩ့ လၧကး ဒဲမ့ၪတၭ, ဂဲၫလၩ့ လၧယဟိဝၩ အအီၪလၧမူၭခိၪ နီၪ, ဘၪ လၧဒိၩ့စီဒၧၫ့, ဒဲဂမီရၫ အဖၫ့ခိၪလီၫ. 25 တၭ အဝ့ၫ မၩဂၭဂီၩ့ခွံၬ ဒိၩ့လဖၪနီၪ, ဒဲဆၧပျၩ့ ထၧၫ့ဘံၪ့ယၫ, ဒဲကယဲ ၦဒိၩ့ဖိၪလဖၪ, ဒဲဆၧမဲၪထၪ့ လၧဂၪ့ခိၪချိၫ့နီၪလီၫ. 26 အ့ၪမွဲ အမၫလဂၩ ယိထဲၩ့ အလးခဲၫ့တၭ, ကဲၪထၪ့ဝ့ၫ လၧထံၫလၪ အထုၪ့လီၫ. 27 စအၫဘြဟၫ့ ဂဲထုၪ့ထၪ့ ဂီၩဂီၩတၭ, လ့ၩဝ့ၫ လၧအလး လၧအအီၪဆၧၫ့ထုၪ့ လၧယဟိဝၩ အမ့ၬယၫ, 28 တၭ ယိဝ့ၫ လၧစီဒၧၫ့ ဒဲဂမီရၫ အအီၪ ဒဲလၧဆၧပျၩ့ဖၧၩ့ အဂၪ့ခိၪ ထၧၫ့ဘံၪ့ယၫ အအီၪ, ဒဲယိထၪ့ဝ့ၫတၭ, ယိခွါ, ဂၪ့ခိၪ အမ့ၪခူၪ ထၪ့ဝ့ၫ ဘဲၫဖံၫ့ချၪ အမ့ၪခူၪ အၥိၭနီၪလီၫ. 29 ဆၧမၩအၥၭ ထီးယွၩ မၩဂၭဂီၩ့ ဆၧပျၩ့ အဒိၩ့လဖၪနီၪ, ယွၩနၪ့ထၪ့ထဲၩ့ စအၫဘြဟၫ့တၭ, ထီးအမၩဂၭဂီၩ့ ဒိၩ့ လၧစလီၭ အီၪဝ့ၫ လၧအဖၧၩ့လဖၪနီၪ, အဝ့ၫဒၪ အၪ့မၧၫ့ စလီၭ စဲၪ့ထၪ့ခွံၬ လၧဆၧဂၭဂီၩ့ အဖၧၩ့လီၫ. 30 စလီၭ စဲၪ့ထၪ့ခွံၬ လၧဇိအၫတၭ, အီၪဝ့ၫ လၧခိၪလီၩ့ ထိၩ့ချိၬ, ဒဲအဖိၪမုၪ နံၫဂၩ အီၪလၧအၥိၭလီၫ. အဂဲးဘဲၫယီၩ အီၪဝ့ၫ လၧဇိအၫ အဖၧၩ့နီၪ ၥၭမဲၪဝ့ၫဒၪလီၫ. အဆၧအီၪဝ့ၫ လၧအဆၧအိၩဖၧၩ့တၭ အဝ့ၫနီၪ ဒဲအဖိၪမုၪၥံၪ နံၫဂၩ အီၪလၧအၥိၭလီၫ. 31 အဝဲၡါလဂၩ စံၭအဖု, ပဖါ အၥၭၡါယူၭတၭ, ၦလၧအမိဂဲၫနုၬ လၧပအီၪ ဘဲၫၦဂၪ့ခိၪဖိၪ အထူၫအရူၫ အၥိၭနီၪ အီၪဝ့ၫ လၧဂၪ့ခိၪချိၫ့ နးဂၩအ့ၬ. 32 ဂဲၫဘီၪ, အၪ့မၧၫ့ၡီၩ့ ပဖါ အီၩ စဘံၭထံၫ တၭ, ပမိမံၫဎုၬဝ့ၫ ဘဲၫၥိၭ ပမိဒုၭမၧၫ့ထၪ့ ဆၧအချံၫအၥၪ လၧပဖါနီၪဆံၭ. 33 ဆၧလၧမုနၩနီၪ အဝ့ၫၥံၪ ဒုၭအီၩ အဖါ လၧစဘံၭထံၫတၭ, အဝဲၡါလဂၩ လ့ၩနုၬ မံၫဎုၬဝ့ၫ လၧအဖါလီၫ. တၭ မံၫနၩ့မွဲဂ့ၩ, ဂဲထုၪ့မွဲဂ့ၩ, အဖါ လၥ့ၪယၫဘၪဝ့ၫလီၫ. 34 တၭ ဆၧမၩအၥၭ လၧမုဆဲၪ့ထၪ့ လနံၩနီၪ, အဝဲ စံၭအဖု, ယိခွါ, လၧမုဂၪလနၩနီၪ ယမံၫဎုၬ လၧယဖါလီၫ. တၭမွဲ ပအၪ့မၧၫ့ၡီၩ့ အအီၩဒီၭ စဘံၭထံၫ ကဲမုနၩယီၩတၭ, လ့ၩနုၬ မံၫဎုၬ နဝ့ၫ ဘဲၫၥိၭ ပမိဒုၭမၧၫ့ထၪ့ ဆၧအချံၫအၥၪ လၧပဖါနီၪလီၫ. 35 အဝ့ၫၥံၪ ဒုၭအီၩ အဖါ လၧစဘံၭထံၫ လၧမုလနၩနီၪတၭ, အဖုလဂၩ လ့ၩမံၫဎုၬဝ့ၫ လၧအဝ့ၫဒၪတၭ, မံၫနၩ့မွဲဂ့ၩ, ဂဲထုၪ့မွဲဂ့ၩ, အဖါ လၥ့ၪယၫဘၪဝ့ၫလီၫ. 36 တၭ စလီၭ အဖိၪမုၪ နံၫဂၩနီၪ ဒၧၩ့ထၪ့ဝ့ၫ လၧအဖါလီၫ. 37 အဝဲၡါလဂၩ အီၪဖျဲၪန့ အဖိၪခွၫတၭ, ကိၭဝ့ၫအမံၩ့ လၧစမိအၭလီၫ. တၭ အဝ့ၫနီၪ မွဲၦမိအၭဖိၪ အဖါ ခီးဘိၩ့နဲၪ့ယီၩ လီၫ. 38 တၭ အဖုလဂၩ အီၪဖျဲၪန့ အဖိၪခွၫဆ့တၭ, ကိၭဝ့ၫအမံၩ့ လၧစဘံၪ့အၫမဲၫလီၫ. တၭ အဝ့ၫနီၪ မွဲၦအၫမၧၫ့ဖိၪ အဖါ ခီးဘိၩ့နဲၪ့ယီၩ လီၫ. 

၁ မိစ့ၭ Genesis 20 

1 စအၫဘြဟၫ့ စဲၪ့ထၪ့ခွံၬ ထီးနီၪ ထီၩ့လၧခး အီၪလၧမုခံၫ့လခီၫတၭ, အီၪဝ့ၫလၧကၫဒ့ၭ ဒဲၡၧၫ အဘိၩ့ဆၧၩ့တၭ, အီၪၦမွံၩ လၧဂံရၫအဖၧၩ့လီၫ. 2 တၭ စအၫဘြဟၫ့ စံၭလၧအမၫ နးစၫရၫ အဂဲးနီၪ, အဝ့ၫဒၪမွဲ ယထၧၫ့ဖုဝဲမုၪလီၫ. တၭ ဂံရၫ အစဎွၩ အဘံမလ့ၭ အၪ့မၧၫ့ဝ့ၫတၭ မၩန့ နးစၫရၫလီၫ. 2 ယွၩ ဂဲၫ လၧစအဘံမလ့ၭ အအီၪလၧဆၧမံၫမး အဖၧၩ့ လၧမုနၩတၭ, စံၭအဝ့ၫ, ယိခွါ, နမွဲ ၦၥံၫ လၧၦမုၪ လၧနမၩန့ဝ့ၫ အကၠီၩ့လီၫ. အဂဲးဘဲၫယီၩ အဝ့ၫဒၪနီၪ မွဲၦလဂၩ အမၫလီၫ. 4 တၭ စအဘံမလ့ၭ လ့ၩဘူၭဘၪဝ့ၫဒံၭအ့ၬ. စံၭဝ့ၫဒၪ, ကဆါဧ့, မွဲနမိမၩၥံၫ ၦအတီၩလဆၨၩဆ့ဧၪ. 5 အဝ့ၫ အနၫ့ဆါဒၪဝ့ၫ စံၭ ယၧၩ, အဝ့ၫနီၪ, မွဲယထၧၫ့ဖုဝဲမုၪ, မွဲအ့ၬဧၪ. တၭ ၦမုၪ ဆ့, အနၫ့ဆါဒၪဝ့ၫနီၪ, စံၭ, အဝ့ၫနီၪ, မွဲယထၧၫ့ဖုဝဲခွၫ လီၫ. ယမၩဆၧယီၩ လၧယၥၭ ထၧၫ့ဖျိၪ့ယၫ, ဒဲယစူၪ အဆၧဒဲၩဘၭ လအီၪဘၪလီၫ. 6 တၭ ယွၩ လီၩဘၪ အဝ့ၫဒၪ လၧဆၧမံၫမး အဖၧၩ့နီၪ, ယနၫ့ဆါဒၪယဝ့ၫ ယၥ့ၪယၫ လၧနမၩ ဆၧယီၩ လၧနၥၭ ထၧၫ့ဖျိၪ့ယၫလီၫ. တၭ ဘဲၫၥိၭ နထီးမၩမၪဘၪယၧၩ လဂ့ၩ, ယနၫ့ဆါဒၪယဝ့ၫ ဒၪလ့ၬ, ယပဒၩ့ထၬနၧၩဆ့လီၫ. မၩအၥၭဘဲၫနီၪတၭ, ယဖ့ၪလၫ့ နထိၭဘၪဝ့ၫအ့ၬ. 7 အခိးမွဲ ဘိၩ့နဲၪ့ယီၩ ဖ့ၪထဲၩ့ ၦလဂၩနီၪ အမၫဆံၭ, အဂဲးဘဲၫယီၩ အဝ့ၫနီၪ မွဲမီၪလဂၩတၭ, မိဘၩဆိၪဖၪန့ နဂးတၭ, နမိမၧၫ့လီၫ. အ့ၪမွဲ န အ့ၪလဖ့ၪထဲၩ့ဘၪတၭ, ၥ့ၪယၫ နဝ့ၫ လၧနမိၥံၫ တၡါ, နဝ့ၫဒၪ, ဒဲကယဲ ဆၧဘၪဆဲၫ့ လၧနၧၩ ထီးအလူၬနီၪ ဆံၭ. 8 စအဘံမလ့ၭနီၪ ဂဲထုၪ့ လၧဂီၩလခီၫတၭ, ကိၭန့ အခ့ၫအၡၩ ထီးအလူၬတၭ, လီၩလၩ့ဆၧလဖၪနီၪ လၧအဝ့ၫၥံၪ အနါဖၧၩ့ ထီးအလူၬတၭ, ၦလဖၪနီၪ ၥၭမဲၪဝ့ၫဒၪ ဒိၪမၬလီၫ. 9 စအဘံမလ့ၭ ကိၭန့ စအၫဘြဟၫ့တၭ, စံၭဝ့ၫ, မွဲနမၩပၧၩ လၧဆၧနီၪလမံၩ့လဲၪ, ဘဲၫၥိၭ နမိအၪ့မၧၫ့လၩ့ ဆၧဒဲၩဘၭအဒိၪ လမံၩ့ဘၪယၧၩ ဒဲယဘၩ့ယမုးတၭ, မွဲယမၩမၪနၧၩ လၧဆၧနီၪလမံၩ့လဲၪ, တၭ နမၩဘၪယၧၩ လၧဆၧမၩလဖၪ လၧအကြၨၭ ၦမၩအ့ၬ. 10 တၭ စအဘံမလ့ၭ စံၭစအၫဘြဟၫ့ ဘဲၫနမိမၩဆၧယီၩ လမံၩ့တၭ, မွဲနဘၪ ဆၧနီၪလမံၩ့လဲၪ. 11 စအၫဘြဟၫ့ စံၭဝ့ၫဒၪ, အဂဲးဘဲၫယီၩ, ယစံၭ မွဲမၬ ဆၧၥၭမဲၪယွၩ လအီၪဘၪ ထီးယီၩတၭ, ၦမိမၩၥံၫယၧၩ လၧယမၫ အကၠီၩ့ လီၫ. 12 မွဲလါနၫ့တၭ, မွဲလၧယထၧၫ့ဖုဝဲမုၪဆ့လီၫ. မွဲဝ့ၫ လၧယဖါအဖိၪမုၪဆ့လီၫ. မွဲလါနၫ့တၭ လမွဲဘၪ ယမိအဖိၪမုၪတၭ, ကဲၪထၪ့ လၧယမၫလီၫ. 13 ဆၧမၩအၥၭ ထီးယွၩ အၪ့မၧၫ့ ယစဲၪ့ဒၪ ယဖါအဂံၪ့တၭ, ယစံၭအဝ့ၫနီၪ, နခိးနတၩ လၧနမိဘၪမၩယၧၩမွဲ အယီၩ, ကယဲ အလး လၧပမိလ့ၩ ထီၩ့လစီၪ့လါလါနီၪ, စံၭလၧယကၠီၩ့, အဝ့ၫဒၪ, မွဲယထၧၫ့ဖုဝဲခွၫဆံၭ. 14 စအဘံမလ့ၭ မၩန့ ၥိၪ, ဒဲချီ, ဒဲဎီးမုၪ, ဒဲဎီးခွၫလဖၪတၭ, ဖ့ၪလၫ့ စအၫဘြဟၫ့ ဒဲဖ့ၪလၫ့ထဲၩ့ဝ့ၫ လၧအမၫလီၫ. 15 တၭ စအဘံမလ့ၭ စံၭဝ့ၫဒၪ, ယိခွါ, ယခး အီၪလၧနမ့ၬယၫလီၫ. ထီးအဘၪနၥၭ လစီၪ့စီၪ့နီၪ အီၪနဝ့ၫဆံၭ. 16 တၭ စံၭ နးစၫရၫ လဂၩနီၪ, ယိခွါ, ယဖ့ၪလၫ့ယူၭ စ့ၩလထီၫ့ လၧနထၧၫ့ဖုဝဲခွၫယူၭ, ယိခွါ, အနီၪမွဲ ဆၧမၩဘံၭမ့ၬ လၧနဂး လၧကယဲ ၦလၧအအီၪလၧနၥိၭ အဂး, ဒဲလၧၦထီးအလူၬ အဂးတၭ, ၦမုၪဘၪ ဆၧၥီၪ့ထဲၩ့ဝ့ၫလီၫ. 17 စအၫဘြဟၫ့ ဘၩဆိၪဖၪ ယွၩတၭ, ယွၩ မၩဘျၪထဲၩ့ စအဘံမလ့ၭ, ဒဲအမၫ, ဒဲအဎီးမုၪလဖၪတၭ, အဝ့ၫၥံၪ အီၪဖျဲၪန့ အဖိၪလဖၪလီၫ. 18 အဂဲးဘဲၫယီၩ ယဟိဝၩ မၩဘံၭထၬယူၭ စအဘံမလ့ၭ အၡၩဂံၪ့ဖိၪ အဒၧၩ့လး ထီးအလူၬ လၧစအၫဘြဟၫ့ အမၫ နးစၫရၫ အကၠီၩ့လီၫ. 

1 ယဟိဝၩ အီၪၡီၩ့ နးစၫရၫ ဘဲၫအစံၭဝဲၩဝ့ၫအၥိၭ တၭ, ယဟိဝၩ မၩ နးစၫရၫ ဘဲၫအလီၩဘၪဝဲၩဝ့ၫ အၥိၭနီၪလီၫ. 2 အဂဲးဘဲၫယီၩ နးစၫရၫ ဒၧၩ့ထၪ့တၭ, အီၪဖျဲၪန့ စအၫဘြဟၫ့ အဖိၪခွၫ လၧအၥၭၡါဝ့ၫ အခံၫ့အခၫ ထီးအဆၧၫ့အထီ လၧယွၩ လီၩဝဲၩဝ့ၫနီၪလီၫ. 3 တၭ အဖိၪခွၫ လၧဆၧအီၪဖျဲၪန့ဝ့ၫ လၧအဂး လၧနးစၫရၫ အီၪဖျဲၪန့ဝ့ၫ လဂၩနီၪ, စအၫဘြဟၫ့ ဖျိၬဝ့ၫအမံၩ့ လၧစအံစၭလီၫ. 4 အဖိၪခွၫ စအံစၭ အီၪဎိၭနံၩတၭ, အဖါ စအၫဘြဟၫ့ ကူၭတရံၭဝ့ၫ ဘဲၫယွၩ မၪလူၬဝဲၩဝ့ၫ အၥိၭနီၪလီၫ. 5 တၭ လၧအဖိၪခွၫ စအံစၭ အီၪဖျဲၪဝ့ၫ လၧအဂးနီၪ စအၫဘြဟၫ့ အၥၭၡါ အနံၪ့ လယၩယူၭလီၫ. 6 နးစၫရၫ စံၭဝ့ၫဒၪ, ယွၩ ဒုၭနံထၪ့ယၧၩတၭ, ကယဲ ၦလၧအနါဂၧၫ့ဝ့ၫ ထီးအလူၬလဖၪနီၪ မိနံထၪ့ လၧယၥိၭလီၫ. 7 တၭ စံၭဝ့ၫဒၪ ယမွဲ ပလၫ လီၩဘၪ စအၫဘြဟၫ့ လၧနးစၫရၫ မိဒုၭအၪ့နူ ဖိၪၥၪနီၪ လဂၩလဲၪ, အဂဲးဘဲၫယီၩ လၧအၥၭၡါဝ့ၫနီၪ ယအီၪဖျဲၪန့ ဖိၪခွၫ လၧအဂးလီၫ. 8 ဖိၪၥၪနီၪ ဒိၪထၪ့တၭ, လၩ့ဖၭ လၧအမိ အနူထံၫလီၫ. တၭ မုလနံၩ လၧစအံစၭ လၩ့ဖၭ လၧအမိ အနူထံၫနီၪ စအၫဘြဟၫ့ မၩ ဆၧအၪ့ဆၧအီၩ ဖၭဒိၪလီၫ. 9 တၭ နးစၫရၫ ဒၪဘၪ ၦအံဇံၭဖိၪ နးဟၫဂၫ အဖိၪခွၫ လၧအအီၪဖျဲၪန့ စအၫဘြဟၫ့ အဂးနီၪ နံဒုၪဒွ့ၪဝ့ၫလီၫ. 10 တၭ အဝ့ၫ စံၭစအၫဘြဟၫ့နီၪ, နၫ့ထၪ့ခွံၬ ဎီးမုၪ ဒဲအဖိၪခွၫဆံၭ. အဂဲးဘဲၫယီၩ ဎီးမုၪ အဖိၪခွၫ လန့ၥၫဘၪဆၧ လၧယဖိၪခွၫ စအံစၭနီၪလီၫ. 11 တၭ ဆၧလမံၩ့နီၪမွဲ ဆၧကၪမၬ လၧစအၫဘြဟၫ့ အမ့ၬယၫ လၧအဖိၪခွၫ အကၠီၩ့လီၫ. 12 တၭ ယွၩ စံၭစအၫဘြဟၫ့, မွဲအထီးကဲၪထၪ့ ဆၧကၪ လၧနမ့ၬယၫ လၧနဖိၪခွၫအကၠီၩ့, ဒဲလၧနဎီးမုၪ အကၠီၩ့နီၪ လဂ့ၩ, ကယဲ နးစၫရၫ လီၩနၧၩ ထီးအလူၬနီၪ ခိၭနၪအလူဆံၭ. အဂဲးဘဲၫယီၩ ဆၧမိကိၭ နချံၫနၥၪ လၧစအံစၭ အဖၧၩ့လီၫ. 13 ဒဲယမိဒုၭကဲၪထၪ့ ဎီးမုၪ အဖိၪခွၫဆ့ လၧၦလဆၨၩ, လၧအမွဲ နချံၫနၥၪ အကၠီၩ့လီၫ. 14 စအၫဘြဟၫ့ ဂဲထုၪ့ လၧဂီၩတၭ, မၩန့ ကိၪ ဒဲထံၫလထိၪ့ တၭ, ဖ့ၪလၫ့ဝ့ၫ လၧနးဟၫဂၫ အီၪက့ၪထၪ့ဝ့ၫ လၧအခိၬထံၭတၭ အၪ့မၧၫ့ အလ့ၩဆၧလီၫ. အဝ့ၫဒၪ စဲၪ့ထၪ့တၭ လ့ၩဝံၩ့ဝၩ့ လၧမံၩ့လၬကျၩ ဘံအၧၫၡံၫဘၫ အဖၧၩ့နီၪလီၫ. 15 ထံၫလူၬဝ့ၫ လၧထိၪ့ဖၧၩ့တၭ, အဝ့ၫနီၪ အီၪက့ၪ ဖိၪၥၪ လၧၥံၪ့ဖိၪလထံၭ အဖၫ့လၬလီၫ. 16 တၭ လ့ၩဆၧၫ့နၩ့ ဆဲၫဎၩ့ လၧအဝ့ၫနီၪ ယဲၩ့ဝ့ၫ ဖိၭဘိၭ ၦခၭချံၪလဆိၩ လီၫ. အဂဲးဘဲၫယီၩ စံၭဝ့ၫဒၪ, မွဲယထီးဒၪဘၪ ဖိၪၥၪနီၪ ၥံၫဝ့ၫ လဂ့ၩ, တၭ ဆၧၫ့နၩ့ ဆဲၫဎၩ့ လၧအဝ့ၫဒၪ ထုၭထၪ့ အလူတၭ အမ့ၬထံၫ လၩ့ဝ့ၫဒၪလီၫ. 17 ယွၩ ခိၭနၪ ဖိၪၥၪအလူတၭ, ယွၩအၥီၫ့ လၧမူၭခိၪ ကိၭလၩ့ နးဟၫဂၫ နီၪ, စံၭဝ့ၫ, နးဟၫဂၫဧ့, မွဲနမၩ ဆၧနီၪလမံၩ့လဲၪ, အၪ့ယိၪဆၧ လဂ့ၩ, အဂဲးဘဲၫယီၩ ယွၩ ခိၭနၪယူၭ ဖိၪၥၪအလူ ထီးအအီၪအလးနီၪယူၭ. 18 ဂဲထုၪ့ ဘိၭဂဲထုၪ့ဖိၪၥၪနီၪ ဆိၬထၪ့ လၧနစူၪဆံၭ. အဂဲးဘဲၫယီၩ ယမိအီၪက့ၪ အဝ့ၫ လၧၦလဆၨၩဖၭဒိၪလီၫ. 19 ယွၩ ဝဲထၪ့ ၦမုၪအမ့ၬၥၪလဖၪတၭ, အဝ့ၫနီၪ ဒၪဘၪ ထံၫဖၧၩ့လဖၧၩ့နီၪ, လ့ၩ မၩဎွ့ၩ ထံၫထိၪ့တၭ, ဒုၭအီၩ ဖိၪၥၪနီၪလီၫ. 20 ယွၩ အီၪလၧဖိၪၥၪ အၥိၭတၭ, အဝ့ၫ ဒိၪထၪ့ဝ့ၫနီၪ, အီၪဝ့ၫ လၧမံၩ့လၬကျၩတၭ, ကဲၪထၪ့ ၦခၭဆၧဖိၪလီၫ. 21 အီၪဝ့ၫ လၧမံၩ့လၬကျၩ ပၫရၫ့တၭ, အမိဒုၭန့ အမၫ လၧခးအံဇံၭ အဖၧၩ့လီၫ. 22 ဆၧမၩအၥၭ လၧအဆၧၫ့အထီ ထီးနီၪ, စအဘံမလ့ၭ, ဒဲအၥုၭမုခမျၧး အခိၪ စဖဲၫကီၫလၭ လီၩဘၪ စအၫဘြဟၫ့တၭ, စံၭဝ့ၫဒၪ, ကယဲ နမၩဆၧ လမံၩ့လါလါနီၪ ယွၩအီၪလၧနၥိၭလီၫ. 23 တၭ ဘိၩ့နဲၪ့ယီၩ, ဆိၪလၩ့နၥၭ လၧယွၩ အမ့ၬယၫ လၧနလအၪ့လီၫန့ဘၪယၧၩ မွဲဂ့ၩ, ယဖိၪခွၫမွဲဂ့ၩ, ယဆၨၩယဆၬမွဲဂ့ၩနီၪဆံၭ. ဘဲၫဆၧအခိးအတၩ လၧယမၩနၧၩ အၥိၭနီၪ, နမိဘၪ မၩယၧၩ, ဒဲခး လၧနအီၪမွံၩ လၧအဖၧၩ့လီၫ. 24 တၭ စအၫဘြဟၫ့ စံၭဝ့ၫဒၪ, ယမိဆိၪလၩ့ယၥၭလီၫ. 25 တၭ စအၫဘြဟၫ့ အၪ့ၥီၪ့ စအဘံမလ့ၭ လၧထံၫဖၧၩ့လဖၧၩ့ အဂဲးအကၠီၪ့, လၧစအဘံမလ့ၭ အဎီးအၡၩ မၩန့ဆီၪ့ဝ့ၫ အကၠီၩ့လီၫ. 26 တၭ စအဘံမလ့ၭ စံၭဝ့ၫဒၪ, ဆၧလမံၩ့ယီၩ မွဲပလၫမၩ လဂၩလဲၪနီၪ, ယၥ့ၪယၫအ့ၬ, နလီၩဘၪ ယၧၩအ့ၬ, တၭ ယလနါဂၧၫ့ဘၪ ထီးမုဆၫလနံၩယီၩ လီၫ. 27 စအၫဘြဟၫ့ မၩန့ ၥိၪ ဒဲဘ့ၪ, ဒဲချီလဖၪတၭ, ဖ့ၪလၫ့ဝ့ၫ လၧစအဘံမလ့ၭတၭ, အဝ့ၫၥံၪ မၩဆၧအုၩ့လၩ့လိၬအၥၭ နံၫဂၩလူၬလီၫ. 28 တၭ စအၫဘြဟၫ့ အီၪက့ၪ ၥိၪဖိၪအမိ နွ့ၫဒုၩလစီၪ့ဒၪလီၫ. 29 တၭ စအဘံမလ့ၭ စံၭ စအၫဘြဟၫ့ ဆၧလၧၥိၪဖိၪအမိ နွ့ၫဒုၩ လၧနအီၪက့ၪ လစီၪ့နီၪမွဲ ဆၧနီၪလဲၪ. 30 တၭ အဝ့ၫနီၪ စံၭ အဂဲးဘဲၫယီၩ ၥိၪဖိၪအမိ နွ့ၫဒုၩ နဘၪမၩန့ လၧယစူၪဖၧၩ့ ဘဲၫအမိကဲၪထၪ့ ဆၧထိးအၥၭ လၧပဂး လၧယခုၪ့လၩ့ယူၭ ထံၫဖၧၩ့ယီၩလီၫ. 31 မၩအၥၭဘဲၫနီၪတၭ, ဆၧလၧအလးနီၪ, ၦကိၭဝ့ၫအမံၩ့ လၧဘံအၧၫၡံၫဘၫလီၫ. အဂဲးဘဲၫယီၩ အဝ့ၫၥံၪ ဆိၪလၩ့လိၬအၥၭ ထီးနီၪ နံၫဂၩလူၬလီၫ. 32 အဝ့ၫၥံၪ မၩ ဆၧအုၩ့လၩ့လိၬအၥၭ ထီးဘံအၧၫၡံၫဘၫ နီၪလီၫ. စအဘံမလ့ၭ, ဒဲအၥုၭမုခမျၧးအခိၪ စဖဲၫကီၫလၭနီၪ ဂဲထုၪ့တၭ ထဲၩ့ထဲၩ့ဝ့ၫ လၧဖလံၡၫဖိၪ အခးလီၫ. 33 စအၫဘြဟၫ့ ၥုၪ့ ၥံၪ့ၥံၪဝၪၥံၪ လၧဘံအၧၫၡံၫဘၫ အဖၧၩ့တၭ, ကိၭထၪ့ ယဟိဝၩအမံၩ့, ယွၩအဆိၩအကၠၪ လီၫ. 34 တၭ စအၫဘြဟၫ့ အီၪမွံၩ လၧၦဖလံၡၫဖိၪ အခးဖၧၩ့ အၪနံၩအၪၥၫ့လီၫ. 

1 ဆၧမၩအၥၭ လၧဆၧလဖၪနီၪ အလးခဲၫ့တၭ, ယွၩ မၩခွါ စအၫဘြဟၫ့တၭ, စံၭဝ့ၫ, စအၫဘြဟၫ့ဧ့! တၭ အဝ့ၫဒၪစံၭ, ယအီၪ ထီးယီၩလီၫ. 2 တၭ အဝ့ၫဒၪ စံၭဝ့ၫ, မၩန့ နဖိၪခွၫ, နဖိၪခွၫ လဂၩဎး စအံစၭ လၧနအဲၪဝ့ၫနီၪ, လ့ၩလၧခးမိၫရဲအၫတၭ, လုထၪ့ အဝ့ၫ ထီးနီၪ လၧဆၧလုမ့ၪအဂး, လၧခိၪလီၩ့လဖျိၪ့ အလီၩ့ လၧခိၪလီၩ့အကျၩ လၧယမိလီၩဘၪနၧၩ နီၪဆံၭ. 3 လၧဂီၩလခီၫနီၪ စအၫဘြဟၫ့ ဂဲထုၪ့ ဂီၩဂီၩတၭ, မၩထၪ့ အကၥ့ၪယီၩ့တၭ, မၩန့ အခ့ၫအၡၩ နံၫဂၩ ဒဲအဖိၪခွၫ စအံစၭတၭ, ဖၭန့ ၥံၪ့မု လၧဆၧလုမ့ၪအဂးနီၪ ဂဲထုၪ့ လ့ၩစိၩဝ့ၫ လၧအလး လၧယွၩ လီၩဘၪဝဲၩဝ့ၫလီၫ. 4 တၭ ၥၧၫ့နံၩလနံၩနီၪ, စအၫဘြဟၫ့ ကျဲၪ့ထၪ့ အမ့ၬတၭ, ဒၪဘၪ အလးနီၪ အီၪယဲၩ့ဝ့ၫဒၪလီၫ. 5 တၭ စအၫဘြဟၫ့ စံၭအခ့ၫအၡၩလဖၪ, နၥံၪဝ့ၫ ဒဲကၥ့ၪယီၩ့ အီၪထီးယီၩ ဘီၪ, တၭ ယဝ့ၫဒၪ ဒဲဖိၪၥၪယီၩ, ပမိလ့ၩ လၧယၫနီၪ ဘၩဆၧ ဂီၩ့တၭ, ပ မိဂဲၫထဲၩ့ထဲၩ့ လၧနၥံၪ အအီၪလီၫ. 6 စအၫဘြဟၫ့ မၩန့ ၥံၪ့မု လၧဆၧလုမ့ၪ အဂးတၭ, အီၪက့ၪထၪ့ဝ့ၫ လၧအဖိၪခွၫ စအံစၭ အလီၩ့တၭ, မၩန့ မ့ၪ ဒဲဒီၩလဘံၪ့ လၧအစူၪဖၧၩ့တၭ, လ့ၩဝ့ၫ နံၫဂၩလူၬ လစီၪ့ဎးလီၫ. 7 စအံစၭ စံၭအဖါ အၫဘြဟၫ့တၭ, စံၭဝ့ၫဒၪ, ယဖါဧ့, တၭ အဝ့ၫဒၪစံၭ, ယဖိၪခွၫဧ့, ယအီၪ ထီးယီၩ လီၫ. တၭ အဝ့ၫနီၪ စံၭ, ယိခွါ, မ့ၪ ဒဲၥံၪ့မုနီၪ, အ့ၪမွဲ ၥိၪဖိၪ လၧဆၧလုမ့ၪ အဂးနီၪ, မွဲအအီၪခီၫခီၫလဲၪ. 8 တၭ စအၫဘြဟၫ့ စံၭဝ့ၫဒၪ, ယဖိၪခွၫဧ့, ယွၩ မိတဲၩ့ဝဲၩဒၪ ၥိၪဖိၪ လၧဆၧလုမ့ၪ အဂးလီၫ. တၭ အဝ့ၫၥံၪ လ့ၩ နံၫဂၩလူၬ လစီၪ့ဎးလီၫ. 9 တၭ အဝ့ၫၥံၪ လ့ၩ ထီၩ့လၧအလး လၧယွၩ စံၭဝဲၩဝ့ၫနီၪ, စအၫဘြဟၫ့ မၩထၪ့ ဆၧလုအလးနီၪ တဲၩ့ဝဲၩ ၥံၪ့မုတၭ, စၧၩ့ထၬ အဖိၪခွၫ စအံစၭတၭ, အီၪက့ၪထၪ့ဝ့ၫ လၧဆၧလုအလး လၧၥံၪ့မု အဖၫ့ခိၪလီၫ. 10 စအၫဘြဟၫ့ မၩန့ ဒီၩလဘံၪ့, ယၩ့ထၪ့ အစူၪ ဘဲၫၥိၭ အမိမၩၥံၫ အဖိၪခွၫလီၫ. 11 ယဟိဝၩအၥီၫ့ ကိၭလၩ့ လၧမူၭခိၪတၭ, စံၭဝ့ၫဒၪ, စအၫဘြဟၫ့ဧ့! စအၫဘြဟၫ့ဧ့! တၭ အဝ့ၫဒၪစံၭ, ယအီၪ ထီးယီၩလီၫ. 12 တၭ အဆၧစံၭဝ့ၫ, ထီးယၩ့ထၪ့နစူၪ လၧဖိၪၥၪနီၪ အလီၩ့ လဂ့ၩ, ထီးမၩအဝ့ၫ လၧဆၧနးမံၩ့ လဂ့ၩ, အဂဲးဘဲၫယီၩ ဘိၩ့နဲၪ့ယီၩ ယၥ့ၪယၫ လၧနၥၭမဲၪယွၩတၭ, ယမၩန့နဖိၪခွၫ, နဖိၪခွၫ လဂၩဎးနီၪ, နလယၭဘၪလီၫ. 13 စအၫဘြဟၫ့ ကျဲၪ့ထၪ့ အမ့ၬ, ယိဆၧတၭ, ယိခွါ, ၥိၪဖၫလဒုၩ အီၪလၧအလးခဲၫ့ အနိၩ့ ဘၪကွၭ လၧဆၧၡိၬကျၩလီၫ. တၭ စအၫဘြဟၫ့ လ့ၩမၩန့ ၥိၪဖၫလဒုၩနီၪ လုထၪ့ဝ့ၫ လၧဆၧလုမ့ၪအဂး, လၧအဖိၪခွၫအလးလီၫ. 14 တၭ ဆၧအလးနီၪ စအၫဘြဟၫ့ ကိၭဝ့ၫအမံၩ့ လၧယဟိဝၩယံရၫ, ဘဲၫၦစံၭ ထီးမုဆၫလနံၩယီၩ အၥိၭ, လၧယဟိဝၩ အခိၪလီၩ့ လဖျိၪ့အလီၩ့နီၪ ဆၧမိတဲၩ့ဝဲၩဝ့ၫဒၪလီၫ. 15 တၭ ယဟိဝၩအၥီၫ့ ကိၭလၩ့ စအၫဘြဟၫ့နီၪ လၧမူၭခိၪ နံၫဘျၩ့လဘျၩ့လီၫ. 16 စံၭဝ့ၫဒၪ, ယၧၩ ယဟိဝၩယီၩ, ယဆိၪလၩ့ယၥၭတၭ, စံၭမွဲ နမၩ ဆၧယီၩလမံၩ့ တၭ, လဖီၪ့ထၬဘၪ နဖိၪခွၫ, နဖိၪခွၫလဂၩဎးနီၪ, 17 ယမိဆိၪဂ့ၩနၧၩဖၭဒိၪတၭ, ယမိမၩအၪထၪ့ နချံၫနၥၪ အၪအၪလ့ၬ ဘဲၫၡၪၥံၪ လၧမူၭခိၪ အၥိၭနီၪ, ဘဲၫမ့ၭအဖျိၪ့ လၧအအီၪဝ့ၫ လၧမၫဆမံၭနဲၩ့ အၥိၭနီၪလီၫ. တၭ နချံၫနၥၪ မိန့ဘၪ အဒုၪအဒၩ အတရၫ့လီၫ. 18 မွဲလၧနခိၭနၪ ယလူ အကၠီၩ့တၭ, ကယဲ ၦၡၩ လၧဂၪ့ခိၪချိၫ့ လဆၨၩလါလါနီၪ မိဘၪ ဆၧဆိၪဂ့ၩ လၧနချံၫနၥၪ အဖၧၩ့လီၫ. 19 စအၫဘြဟၫ့ ထဲၩ့ထဲၩ့ လၧအခ့ၫအၡၩ အအီၪနီၪ အဝ့ၫၥံၪ ဂဲထုၪ့တၭ, လ့ၩဝ့ၫ လစီၪ့ဎး လၧဘံအၧၫၡံၫဘၫ တၭ, စအၫဘြဟၫ့ အီၪဝ့ၫ လၧဘံအၧၫၡံၫဘၫလီၫ. 20 ဆၧမၩအၥၭ လၧဆၧလဖၪနီၪ အလးခဲၫ့, ၦစံၭစအၫဘြဟၫ့တၭ, စံၭဝ့ၫဒၪ, ယိခွါ, နးမံလကၫ အီၪဖျဲၪန့ အဖိၪလဖၪ လၧနထၧၫ့ဖုဝဲ စနၫဟီၫ အဂးနီၪဆ့လီၫ. 21 စဟၧဇၭ အဝဲၡါ, ဒဲအဖု စဘၧဇၭ ဒဲစအၫရၫ့ အဖါ, စက့ၫမၠုၫအ့လၭ. 22 ဒဲစခံစ့ၭ, ဒဲစဟၫဇိၫ, ဒဲစပံလဒၭ, ဒဲစယံဒလၭ, ဒဲစဘၥူၫအ့လၭ, 23 တၭ စဘၥူၫအ့လၭနီၪ ထၪ့ဖိၪ နးရဘ့ၭကၫနီၪလီၫ. ၦဎိၭဂၩလဂၩနီၪ, နးမံလကၫ အီၪဖျဲၪန့ စအၫဘြဟၫ့ အထၧၫ့ဖုဝဲ စနၫဟီၫ အဂးလီၫ. 24 တၭ အၥံၪမၫ အမံၩ့ နးရူမၫ အီၪဖျဲၪန့ စတံဘၧၫ, ဒဲစဂ့ဟၫ့, ဒဲစၥၫဟၭ, ဒဲစမၫအခၫဆ့လီၫ. 

၁ မိစ့ၭ Genesis 23 

1 တၭ နးစၫရၫ အၥၭၡါ အနံၪ့ လယၩနံၫဆံၫနွ့ၫနံၪ့နီၪ, မွဲနးစၫရၫ အၥၭမၧၫ့ဝ့ၫ အနံၪ့လဖၪလီၫ. 2 တၭ နးစၫရၫ ၥံၫဝ့ၫ လၧကၧၫယၭအါဘၫ, အဝ့ၫနီၪ မွဲဟံဘြၧၫ့ အီၪလၧခးကၫနအၫ့ အဖၧၩ့လီၫ. တၭ စအၫဘြဟၫ့ ဂဲၫ ဘဲၫၥိၭ အမိဂၪ့ဝ့ၫ လၧနးစၫရၫ အဂး, ဒဲအမ့ၬထံၫ မိလၩ့ လၧအကၠီၩ့လီၫ. 3 စအၫဘြဟၫ့ ဂဲထုၪ့ လၧအဆၧၥံၫ အမ့ၬယၫတၭ, ချဲၩ့ဆၧ လၧစဟ့ၥၭ အဖိၪခွၫလဖၪတၭ, စံၭဝ့ၫဒၪ, 4 ယဝ့ၫဒၪယီၩ, ယမွဲ ၦမွံၩတၭ, ယအီၪမွံၩ လၧနၥံၪ အကျၩလီၫ. ဖ့ၪလၫ့ယၧၩ ဆၧၥွၪခိၪ လၧဆၧဖီၪ့ထၬ အဂး လၧနၥံၪအကျၩဆံၭ. တၭ ယမိခုၪ့လၩ့ဘၧၩ့ခွံၬ ယဆၧၥံၫ လၧယမ့ၬယၫလီၫ. 5 စဟ့ၥၭ အဖိၪခွၫလဖၪ စံၭဆၧၫ့ စအၫဘြဟၫ့တၭ, စံၭဝ့ၫ, 6 ကဆါဧ့, ခိၭနၪ ပလူဆံၭ, နမွဲ ယွၩအၦဒိၪလဂၩ လၧပကျၩလီၫ. ထီးဒၪ နရွံန့ဆၧ လၧပၥွၪခိၪ အကျၩ လစီၪ့စီၪ့နီၪ ခုၪ့လၩ့ဘၧၩ့ခွံၬ နဆၧၥံၫ လၧအဖၧၩ့ နီၪဆံၭ. ၦလၧအပဒၩ့ နခုၪ့လၩ့ဘၧၩ့ခွံၬ နဆၧၥံၫ လၧအၥွၪခိၪဖၧၩ့နီၪ အီၪလၧပကျၩ နးဂၩအ့ၬ. 7 စအၫဘြဟၫ့ ဂဲထုၪ့တၭ, ၡီၫ့ကူၭလၩ့အၥၭ လၧၦခးဖိၪ စဟ့ၥၭ အဖိၪခွၫလဖၪ အမ့ၬယၫလီၫ. 8 ချဲၩ့ဆၧ လၧအဝ့ၫၥံၪတၭ, စံၭဝ့ၫဒၪ, အ့ၪဘၪနၥံၪအၥၭ လၧယမိခုၪ့လၩ့ဘၧၩ့ခွံၬ ယဆၧၥံၫ လၧယမ့ၬယၫတၭ, ခိၭနၪ ယလူတၭ, အၪ့ကံၩ့အၪ့ယၫန့ ယဂး လၧစဇိဟၫ အဖိၪခွၫ စအံဖြၧၫ့ လဂၩ, 9 ဘဲၫၥိၭ အမိဖ့ၪလၫ့ယၧၩ လၧဆၧအိၩဖၧၩ့ မၭကပံလၫ လၧအမွဲအဆၧ, အီၪလၧဂၪ့ခိၪလဝၩ့ဖၧၩ့ အထုၬနီၪဆံၭ. မွဲအဘၪအၪ့ဆၫန့ယၧၩ လၧစ့ၩ အလၧၫ့အဎွ့ၩ အဂးနီၪ, ဘဲၫၥိၭ အမိကဲၪထၪ့ ဆၧၥွၪခိၪ အဆၧဖီၪ့ထၬ လၧနၥံၪ အကျၩလီၫ. 10 တၭ စအံဖြၧၫ့ အီၪဆၧၫ့နၩ့ဝ့ၫ လၧစဟ့ၥၭ အဖိၪခွၫလဖၪ အကျၩလီၫ. တၭ ၦဟ့ၥၭဖိၪ စအံဖြၧၫ့ စံၭဆၧၫ့ စအၫဘြဟၫ့ လၧစဟ့ၥၭ အဖိၪခွၫလဖၪ အနါဖၧၩ့, ကယဲ ၦလ့ၩနုၬဝ့ၫ လၧအဒိၩ့ အတရၫ့နီၪတၭ, စံၭဝ့ၫဒၪ, 11 မွဲအ့ၬ, ကဆါဧ့, ခိၭနၪ ယလူဆံၭ. ဂၪ့ခိၪလဝၩ့နီၪ ယဖ့ၪလၫ့ ဒဲဆၧအိၩဖၧၩ့ အီၪဝ့ၫ လၧအဖၧၩ့နီၪ, ယဖ့ၪလၫ့ နၧၩ လၧယဆၨၩဒၪယဝ့ၫ အမ့ၬယၫယီၩ, ယဖ့ၪလၫ့ နၧၩလီၫ, ခုၪ့လၩ့ဘၧၩ့ခွံၬ နဆၧၥံၫဆံၭ. 12 တၭ စအၫဘြဟၫ့ ကူၭလၩ့အၥၭ လၧၦခးဖိၪ အမ့ၬယၫ, 13 တၭ ချဲၩ့ဆၧ လၧစအံဖြၧၫ့ လၧၦခးဖိၪ အနါဖၧၩ့, စံၭဝ့ၫဒၪ, မွဲကဒၪယူၭ, လါနၫ့တၭ, ခိၭနၪလါ ယလူဆံၭ. ယမိဖ့ၪလၫ့နၧၩ လၧစ့ၩ လၧဂၪ့ခိၪလဝၩ့ယီၩ အဂးလီၫ. မၩန့ လၧယစူၪဖၧၩ့ဆံၭ, တၭ ယမိခုၪ့လၩ့ဘၧၩ့ ယဆၧၥံၫ ထီးနီၪလီၫ. 14 စအံဖြၧၫ့ စံၭဆၧၫ့ စအၫဘြဟၫ့တၭ, စံၭဝ့ၫ, 15 ကဆါဧ့, ခိၭနၪ ယလူဆံၭ, ဂၪ့ခိၪလဝၩ့ အဎွ့ၩနီၪ စ့ၩၡက့လၭ လံယၩ [ၡက့လၭနီၪ မွဲလဘၭ] တၭ, ဆၧနီၪ လၧယၧၩ ဒဲနၧၩ အတွၭ အီၪ ဘဲၫၥ့ၪလဲၪ. တၭ ခုၪ့လၩ့ဘၧၩ့ခွံၬ နဆၧၥံၫဆံၭ. 16 စအၫဘြဟၫ့ ခိၭနၪ စအံဖြၧၫ့အလူတၭ, စအၫဘြဟၫ့ ခံၫ့န့ စအံဖြၧၫ့ စ့ၩ လၧအစံၭ လၧစဟ့ၥၭ အဖိၪခွၫလဖၪ အနါဖၧၩ့, စ့ၩၡက့လၭ [အဘၭ] လံယၩ လၧၦအၪ့ခၩဆၧဖိၪ ထိးဆၧၫ့ဝ့ၫဒၪလီၫ. 17 တၭ စအံဖြၧၫ့ အဂၪ့ခိၪလဝၩ့ လၧအအီၪဝ့ၫ လၧမၭကပံလၫ အဖၧၩ့ လၧမၫမရံၫ အမ့ၬယၫ, ဂၪ့ခိၪလဝၩ့ ဒဲဆၧအိၩဖၧၩ့ အီၪလၧအဖၧၩ့, ဒဲကယဲ ၥံၪ့ လၧအအီၪလၧဂၪ့ခိၪလဝၩ့ အဖၧၩ့, ဒဲအီၪဝ့ၫ လၧအနဲၩ့ထံၭ ဝၬဝၬ ထီးအလူၬနီၪ, ဆၧမၩခၧၫ့ဝ့ၫ, 18 လၧစအၫဘြဟၫ့ အဆၧဎွ့ၩထၬ အဂး လၧစဟ့ၥၭ အဖိၪခွၫလဖၪ အမ့ၬယၫ, လၧကယဲ ၦလၧအလ့ၩနုၬ လၧဒိၩ့အတရၫ့ ထီးအလူၬလဖၪ အမ့ၬယၫလီၫ. 19 လၧဆၧလဖၪနီၪ အလးခဲၫ့, စအၫဘြဟၫ့ ခုၪ့လၩ့ဘၧၩ့ခွံၬ အမၫ နးစၫရၫ လၧဆၧအိၩဖၧၩ့ အီၪဝ့ၫ လၧမၭကပံလၫ အဂၪ့ခိၪလဝၩ့ အဖၧၩ့ လၧမၫမရံၫ အမ့ၬယၫ လီၫ. အနီၪမွဲ ဟံဘြၧၫ့ အီၪဝ့ၫ လၧခးကၫနအၫ့ အဖၧၩ့ လီၫ. 20 တၭ ဂၪ့ခိၪလဝၩ့ ဒဲဆၧအိၩဖၧၩ့ အီၪဝ့ၫ လၧအဖၧၩ့ နီၪ, စဟ့ၥၭ အဖိၪခွၫလဖၪ မၩခၧၫ့ဝ့ၫ လၧစအၫဘြဟၫ့ အဂး, လၧဆၧၥွၪခိၪ အဆၧဖီၪ့ထၬ အဂးလီၫ. 

၁ မိစ့ၭ Genesis 24 

1 စအၫဘြဟၫ့ အၥၭၡါဝ့ၫတၭ, လ့ၩနုၬ ယဲၩ့ယူၭ လၧနံၪ့ၥံၪ အဖၧၩ့ယူၭ, တၭ ယဟိဝၩ ဆိၪဂ့ၩယူၭ စအၫဘြဟၫ့ လၧဆၧထီးအလူၬ အဖၧၩ့လီၫ. 2 တၭ စအၫဘြဟၫ့ စံၭအဎီးအၡၩ အၥၭၡါ လၧအဂံၪ့ဖၧၩ့ လဂၩ, လၧအပၧၩ့ ကယဲ အဆၧအီၪ ထီးအလူၬနီၪ, အီၪက့ၪလါ နစူၪ လၧယကံၪဒူၪ အဖၫ့လၬဆံၭ. 3 တၭ ယမိဒုၭဆိၪလၩ့နၥၭ လၧယဟိဝၩ, မူၭခိၪအယွၩ ဂၪ့ခိၪအယွၩ အမ့ၬယၫ, လၧနလမၩန့ဘၪ ယဖိၪခွၫအမၫ လၧၦကၫနအၫ့ အဖိၪမုၪ လၧယအီၪလၧအကျၩယီၩလီၫ. 4 မွဲနမိဘၪလ့ၩ လၧယခးဒၪယဝ့ၫ, ဒဲလၧယဘူၭယထံး အအီၪ တၭ, မၩန့ ယဖိၪခွၫ စအံစၭ အမၫနီၪဘီၪ. 5 အဎီးအၡၩ စံၭဝ့ၫ, ဘၪလဘၪ လဘၪဘၪ ၦမုၪအၥၭ လၧအမိဖိၬယခဲၫ့ ထီၩ့လၧခးလဘံၪ့ယီၩတၭ; မွဲယ ဘၪအၪ့မၧၫ့ နဖိၪခွၫ ထဲၩ့ထဲၩ့တၡါ လၧခး လၧနဂဲၫထၪ့ လၧအဖၧၩ့နီၪဆ့ဧၪ. 6 တၭ စအၫဘြဟၫ့ စံၭဝ့ၫ, ထီးလၩ့နၥၭဘီၪ, မွဲနထီးဒုၭထဲၩ့ထဲၩ့ ယဖိၪခွၫထီးနီၪ လဂ့ၩ. 7 ယဟိဝၩ, မူၭခိၪအယွၩ လၧအမၩန့ယၧၩ လၧယဖါ အဂံၪ့ဖၧၩ့, ဒဲလၧယဘူၭယထံး အခး, လၧအချဲၩ့ဆၧ လၧယၧၩ, ဒဲဆိၪလၩ့အၥၭ လၧယၧၩတၭ, စံၭ, ဆၧလၧခးလဘံၪ့ယီၩ, ယမိဖ့ၪလၫ့ နချံၫနၥၪလီၫ. အဝ့ၫနီၪ မိအၪ့မၧၫ့လၩ့ အၥီၫ့လဂၩ လ့ၩ လၧနမ့ၬယၫတၭ, နဘၪမၩန့ ယဖိၪခွၫ အမၫ ထီးနီၪလီၫ. 8 အ့ၪလဘၪဘၪ ၦမုၪအၥၭ လၧအမိဖိၬ နခဲၫ့တၭ, ယဒုၭဆိၪလၩ့နၥၭယီၩ လဘၪလၧၩ့ဘၪ နၧၩ, အ့ၪမွဲ ယဖိၪခွၫ ထဲၩ့ထဲၩ့ ထီးနီၪလမံၩ့, ထီးဒုၭ ထဲၩ့ထဲၩ့အဝ့ၫ လဂ့ၩ. 9 အဎီးအၡၩ အီၪက့ၪအစူၪ လၧအကဆါ စအၫဘြဟၫ့ အကံၪဒူၪ အဖၫ့လၬတၭ, ဆိၪလၩ့အၥၭ လၧအဝ့ၫ လၧဆၧလမံၩ့နီၪ အဂဲးအကၠီၪ့လီၫ. 10 အဎီးအၡၩ မၩန့ ကလအူၭ ဆံၫဒုၩ လၧအကဆါ အကလအူၭ အကျၩတၭ, လ့ၩဆၧလီၫ. တၭ အကဆါ အဆၧဖိၪဆၧလံၩ အီၪဝ့ၫ လၧအစူၪဖၧၩ့ ထီးအလူၬလီၫ. ဂဲထုၪ့ဝ့ၫတၭ, လ့ၩဝ့ၫ ထီၩ့လၧခးမ့စိၫပတ့မၠၫ ထီၩ့လၧဒိၩ့နၫဟီၫလီၫ. 11 တၭ မုဂၪလၩ့ အဆၧၫ့အထီ လၧၦမုၪၥံၪ စဲၪ့ထၪ့ အၪ့ဒုၪ့ထံၫနီၪ, အဝ့ၫဒၪ ဒုၭထွံၩလၩ့ ကလအူၭ အခၪ့ လၧထံၫဖၧၩ့ အနဲၩ့ထံၭ, လၧဒိၩ့လဖျိၪ့နီၪ လၧခီၫ့ လခီၫလီၫ. 12 တၭ အဝ့ၫဒၪနီၪ စံၭ, ယဟိဝၩ, ယကဆါ စအၫဘြဟၫ့အယွၩဧ့, မၩဘီၪထၪ့ယီၫထၪ့ယၧၩ လၧမုဆၫလနံၩယီၩဆံၭ; မွဲယကဆါ စအၫဘြဟၫ့ ဘၪအခိးအတၩ လၧနၧၩဆံၭ. 13 ယိခွါ, ယဆၧၫ့ထုၪ့ လၧထံၫထၪ့ဖျိၭ အနဲၩ့ထံၭယီၩတၭ, ၦဒိၩ့ဖိၪ အဖိၪမုၪလဖၪ စဲၪ့ထၪ့ အၪ့ဒုၪ့ထံၫ. 14 မွဲဆၧမၩအၥၭ လၧၦမုၪနၩ့ လၧယမိစံၭအဝ့ၫ အီၪက့ၪလၩ့ နထံၫဆဲၩ ဘဲၫ ယမိအီၩထံၫဆံၭနီၪတၭ, မိစံၭဝ့ၫ အီၩကဒၪဘီၪ, တၭ ယမိဒုၭအီၩ နကလအူၭလဖၪနီၪဆ့တၭ; အဝ့ၫနီၪ, မွဲအကဲၪ ၦလၧနအီၪက့ၪ အဝ့ၫ လၧနခ့ၫနၡၩ စအံစၭ အဂးနီၪဆံၭ. လၧဆၧနီၪလမံၩ့ အကၠီၩ့တၭ, ယမိၥ့ၪယၫ လၧယကဆါ န့ဘၪ အခိးအတၩ လၧနၧၩလီၫ. 15 ဆၧမၩအၥၭ လၧအချဲၩ့ဆၧနီၪ, လချုၭလူၬဒံၭဘၪ တၭ, ယိခွါ, နးရဘ့ၭကၫ လၧဆၧအီၪဖျဲၪဝ့ၫ လၧစအၫဘြဟၫ့ အထၧၫ့ဖုဝဲ စနၫဟီၫ အမၫ နးမံလကၫ အဖိၪခွၫ စဘၥူၫအ့လၭ အဂးလဂၩ, စဲၪ့ထၪ့ဆိၬ ထံၫဆဲၩ အီၪလၧအခိၬထံၭလီၫ. 16 တၭ ၦမုၪနၩ့နီၪ အခံးအဂၩ့ ဂ့ၩမၬဆ့; မွဲၦမုၪနၩ့ လၧၦခွၫၥ့ၪယၫဝ့ၫ နးဂၩအ့ၬ, လ့ၩလၩ့ လၧထံၫထၪ့ဖျိၭနီၪ, မၩဎွ့ၩ အထံၫဆဲၩတၭ ဂဲၫထဲၩ့ထၪ့ဝ့ၫလီၫ. 17 ဆၧအဎီးအၡၩ စဲၪ့တလဲး လၧအအီၪတၭ, စံၭဝ့ၫဒၪ, ထံၫ လၧနထံၫဆဲၩဖၧၩ့နီၪ, ဖ့ၪလၫ့လါ ယအီၩ နးဆံၭဘီၪ. 18 တၭ အဝ့ၫဒၪစံၭ, ကဆါဧ့, အီၩဘီၪ. အီၪက့ၪလၩ့ အထံၫဆဲၩ လၧအစူၪလီၩ့ ချဲၫ့ချဲၫ့ ဒုၭအီၩဝ့ၫဒၪလီၫ. 19 တၭ ဒုၭအီၩဝ့ၫ ဂီၩ့တၭ, စံၭဝ့ၫဒၪ, ယမိအၪ့ဒုၪ့ထံၫ လၧနကလအူၭ အဂး ထီးအဘျဲၩအီၩဆ့လီၫ. 20 မၩဝ့ၫ ချဲၫ့ချဲၫ့တၭ, ထံၫ လၧအထံၫဆဲၩဖၧၩ့နီၪ, လူၫလၩ့ခွံၬဝ့ၫ လၧချိၭဖၧၩ့တၭ, စဲၪ့အၪ့ဒုၪ့ဒီၭ ထံၫ လၧထံၫဖၧၩ့တၭ, အၪ့ဒုၪ့ထံၫ လၧအကလအူၭ ထီးအလူၬ အဂးလီၫ. 21 ၦလဂၩနီၪ ထီၫမံၫထီၫမၪဆၧ လၧအကၠီၩ့တၭ, မွဲယဟိဝၩ မၩဘီၪထၪ့ယီၫထၪ့ အဖၧၩ့ၥၭဧၪနီၪ, ဘဲၫၥိၭ အမိၥ့ၪယၫဝ့ၫတၭ အီၪလၩ့မါပံၭလီၫ. 22 ထီးကလအူၭ အီၩဆၧ ဂီၩ့တၭ, ဆၧမၩအၥၭ လၧၦလဂၩနီၪ မၩန့ စူၪၥံၭထီၫ့ အလယၧးနီၪ ဎၧၫ့ဝ့ၫ ၡက့လၭ [အဘၭ] လခီၫ, ဒဲထဲၫ့ဎွံၪ နံၫဘီၩ့ အလယၧး ဎၧၫ့ဝ့ၫ ၡက့လၭ လဆံၫ လၧအစူၪ အဂးလီၫ. 23 တၭ စံၭဝ့ၫဒၪ, နမွဲ ပလၫအဖိၪမုၪ လဂၩလဲၪ; ဒုၭနဲၪလါယၧၩဆံၭ. ဘဲၫၥိၭ ပမိအီၪလၧနဖါ အဂံၪ့ဖၧၩ့ ကဲမုနၩနီၪတၭ; မွဲအလးအီၪဆ့ဧၪ. 24 တၭ အဝ့ၫနီၪ စံၭ, ယမွဲ နးမံလကၫ အဖိၪခွၫ, လၧအအီၪဖျဲၪန့ လၧစနၫဟီၫ အဂး, စဘၥူၫအ့လၭနီၪ အဖိၪမုၪလီၫ. 25 တၭ စံၭဝ့ၫဒၪ, လီခၫ့ ဒဲနၪ့ၥံၪမံၩ့ၥံၪ အီၪ အၪလ့ၬ, ဒဲလး လၧမုနၩအဂးနီၪ, အီၪဝ့ၫဆ့လီၫ. 26 ၦလဂၩနီၪ ၡီၫ့လၩ့ အခိၪတၭ, ဘၩထၪ့ ယဟိဝၩ, 27 စံၭဝ့ၫဒၪ, ယဟိဝၩ ယကဆါ စအၫဘြဟၫ့အယွၩ လၧအလဒုၭလ့ၩဒၪဘၪ အခိးအတၩ, ဒဲအဆၧမွဲဆၧတီၩ လၧယကဆါ လဂၩနီၪ, မွဲအဘၪ ဆၧဆိၪဂ့ၩဆံၭ; ယဝ့ၫဒၪယီၩ ယအီၪလၧဖၧၩ့ၥၭနီၪ, ယဟိဝၩ ၥိၫ့ယၧၩ ထီၩ့လၧယကဆါ အထၧၫ့ဖုဝဲ အဂံၪ့လီၫ. 28 တၭ ၦမုၪနၩ့နီၪ စဲၪ့တလဲး ဒုၭနဲၪ အမိအဂံၪ့ဖိၪ လၧဆၧလဖၪနီၪလီၫ. 29 တၭ နးရဘ့ၭကၫ အထၧၫ့ဖုဝဲခွၫ, အီၪလဂၩ အမံၩ့မွဲ စလၫဘၫ့လီၫ. တၭ စလၫဘၫ့ စဲၪ့တလဲး လၧၦလဂၩ အအီၪ လၧထံၫထၪ့ဖျိၭ အနဲၩ့ထံၭနီၪလီၫ. 30 ထီးအဒၪဘၪ စူၪၥံၭထီၫ့, ဒဲထဲၫ့ဎွံၪ လၧအထၧၫ့ဖုဝဲမုၪ အစူၪလီၩ့တၭ, ထီးအနါဂၧၫ့ အထၧၫ့ဖုဝဲမုၪ နးရဘ့ၭကၫ အဆၧချဲၩ့, လၧအစံၭ ၦလဂၩနီၪ စံၭယၧၩဘဲၫနီၪ, ဆၧမၩအၥၭ လၧအလ့ၩဝ့ၫ လၧၦလဂၩနီၪ အအီၪ တၭ, ယိခွါ, အီၪဆၧၫ့ထုၪ့ဝ့ၫ လၧကလအူၭ အနဲၩ့ထံၭ, ထီးထံၫထၪ့ဖျိၭနီၪလီၫ. 31 တၭ အဝ့ၫဒၪ စံၭ ၦလၧအဘၪ ဆၧဆိၪဂ့ၩ လၧယဟိဝၩ လဂၩဧ့, ဂဲၫနုၬဆံၭ, နအီၪဆၧၫ့ထုၪ့ လၧခီၫ့ယီၩ, မွဲဘၪလဲၪ. ယတဲၩ့ဝဲၩယူၭ ဂံၪ့, ဒဲအလးလစီၪ့ လၧကလအူၭ အဂးယူၭလီၫ. 32 တၭ ၦလဂၩနီၪ လ့ၩနုၬဝ့ၫ လၧဂံၪ့ဖၧၩ့လီၫ. ကွဲၪလၩ့ခွံၬ ကလအူၭတၭ, ဖ့ၪလၫ့ လီခၫ့, ဒဲနၪ့ၥံၪမံၩ့ၥံၪ လၧကလအူၭ အဂးတၭ, ထံၫ လၧအၥူၫဝၭခွံၬ အခၪ့အဂး, ဒဲလၧၦၡၩ အီၪလၧအၥိၭလဖၪ အခၪ့ အဂးဆ့လီၫ. 33 တၭ ဆၧအီၪက့ၪ ဆၧအၪ့ဆၧအီၩ လၧအမ့ၬယၫလီၫ. မွဲလါနၫ့တၭ အဝ့ၫနီၪ စံၭဝ့ၫဒၪ, ယလချုၭလီၩဒံၭဘၪ ယဆၧချဲၩ့ တၭ, ယအၪ့ဘၪ ယဝ့ၫအ့ၬ; တၭ အဝ့ၫဒၪစံၭ, လီၩဘၪ ဘီၪ. 34 တၭ အဆၧစံၭဝ့ၫဒၪ, ယမွဲစအၫဘြဟၫ့ အဎီးအၡၩ လီၫ. 35 ယကဆါလဂၩနီၪ, ယဟိဝၩ ဆိၪဂ့ၩယူၭဖၭဒိၪ ယူၭတၭ; ကဲၪထၪ့ဝ့ၫ လၧၦအဒိၪလီၫ. တၭ ဆၧဖ့ၪလၫ့ဝ့ၫ လၧၥိၪ, ဒဲဘ့ၪ, ဒဲချီ, ဒဲကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲအဎီးအၡၩခွၫ, ဒဲအဎီးအၡၩမုၪ, ဒဲကလအူၭ, ဒဲကၥ့ၪယီၩ့လဖၪလီၫ. 36 တၭ ယကဆါ အမၫ နးစၫရၫ အီၪဖျဲၪန့ အဖိၪခွၫ လၧယကဆါ အဂး, လၧအၥၭၡါက့ၭလီၫ. တၭ ကယဲ အဆၧ လမံၩ့လါလါနီၪ, ဖ့ၪလၫ့ယူၭဝ့ၫ လၧအဝ့ၫနီၪ ထီးအလူၬလီၫ. 37 ယကဆါ ဒုၭဆိၪလၩ့ယၥၭ တၭ, စံၭဝ့ၫဒၪ, မၩန့ ယဖိၪခွၫအမၫ လၧၦကၫနအၫ့ဖိၪ, လၧယအီၪလၧအခးဖၧၩ့လဖၪ အဖိၪမုၪ အကျၩ လဂ့ၩ. 38 အ့ၪမွဲ နမိဘၪလ့ၩ လၧယဖါအဂံၪ့, ဒဲလၧယဒီၪ့ဒၪ ယဝ့ၫ အအီၪတၭ, မၩန့ ယဖိၪခွၫအမၫလီၫ. 39 တၭ ယစံၭ ယကဆါနီၪ, ဘၪလဘၪ ၦမုၪနီၪ လမိဖိၬဘၪအၥၭ လၧယခဲၫ့လီၫ. 40 မွဲအစံၭယၧၩ, ယဟိဝၩ လၧယလ့ၩဆၧ လၧအမ့ၬယၫ မိအၪ့မၧၫ့ အၥီၫ့လဂၩ လ့ၩလၧနၥိၭ တၭ, မိမၩဘီၪထၪ့ယီၫထၪ့ နဖၧၩ့ၥၭတၭ; နဘၪမၩန့ ယဖိၪခွၫအမၫ လၧယဒီၪ့ဒၪယဝ့ၫ အကျၩ, ဒဲလၧယဖါ အဂံၪ့ဖၧၩ့နီၪလီၫ. 41 ထီးနီၪလဖၧၫ့ ယဒုၭဆိၪဆၧနီၪ လဘၪလၧၩ့ဘၪနၧၩတၭ, န အ့ၪထီၩ့လၧယၡၩလဒီၪ့ဒၪယဝ့ၫ အအီၪတၭ, အဝ့ၫၥံၪ အ့ၪလဖ့ၪလၫ့ဘၪ လၧနၧၩတၭ, ယဒုၭဆိၪ ဆၧယီၩ, မိဘၪလၧၩ့နၧၩအ့ၬ. 42 တၭ လၧမုဆၫလနံၩယီၩ, ယ ဂဲၫထီၩ့လၧထံၫထၪ့ဖျိၭ တၭ, ယစံၭ, ယဟိဝၩ, ယကဆါ စအၫဘြဟၫ့အယွၩဧ့, န အ့ၪမၩဘီၪမၩယီၫ ယဖၧၩ့ၥၭ လၧယဖိၬတၭ; 43 ယိခွါ, ယဆၧၫ့ထုၪ့ လၧထံၫထၪ့ဖျိၭ အနဲၩ့ထံၭတၭ, ဆၧမိမၩအၥၭ လၧၦမုၪနၩ့ ဂဲၫထၪ့ အၪ့ဒုၪ့ထံၫတၭ, ယ စံၭအဝ့ၫ, ထံၫ လၧနထံၫဆဲၩဖၧၩ့နီၪ, ဖ့ၪလၫ့လါ ယအီၩ နးဆံၭဘီၪ. 44 တၭ အဝ့ၫနီၪ မိစံၭယၧၩ, အီၩနဝ့ၫတၭ, ယမိအၪ့ဒုၪ့ထံၫ လၧနကလအူၭ အဂးဆ့တၭ, အဝ့ၫနီၪ မွဲအကဲၪ ၦမုၪ လၧယဟိဝၩ အီၪက့ၪဝဲၩဝ့ၫ လၧယကဆါ အဖိၪခွၫ အဂးနီၪဆံၭ. 45 တၭ ယချဲၩ့ဆၧ လချုၭ လူၬဒံၭဘၪ လၧယၥၭခံဖၧၩ့တၭ, ယိခွါ, နးရဘ့ၭကၫ ဂဲၫထၪ့ အီၪလၧအထံၫဆဲၩ လၧအခိၬထံၭ အလီၩ့, လ့ၩလၩ့ဝ့ၫ လၧထံၫထၪ့ဖျိၭတၭ, အၪ့ဒုၪ့ထံၫ ဂီၩ့, ယစံၭ အဝ့ၫ, ဒုၭအီၩလါယၧၩဆံၭ. 46 မွဲအမၩဝ့ၫ ချဲၫ့ချဲၫ့တၭ, အီၪက့ၪလၩ့ အထံၫဆဲၩ, စံၭဝ့ၫဒၪ, အီၩဘီၪ, တၭ ယမိဒုၭအီၩ နကလအူၭဆ့လီၫ. ယအီၩတၭ, အဝ့ၫနီၪ ဒုၭအီၩ ကလအူၭလဖၪဆ့လီၫ. 47 တၭ ယအၪ့စၪ့ အဝ့ၫနီၪ, ယစံၭ, နမွဲ ပလၫအဖိၪမုၪ လဂၩလဲၪ. အဆၧစံၭဝ့ၫဒၪ, ယမွဲ စနၫဟီၫ အဖိၪခွၫ လၧနးမံလကၫ အီၪဖျဲၪန့အဂး စဘၥူၫအ့လၭနီၪ အဖိၪမုၪလီၫ. တၭ ယအီၪက့ၪ နၫခွၩ့လဘီၩ့နီၪ လၧအမ့ၬလီၩ့, ဒဲထဲၫ့ဎွံၪလဖၪ လၧအစူၪလီၩ့ လီၫ. 48 ယၡီၫ့လၩ့ ယခိၪတၭ, ယဘၩယဟိဝၩတၭ, ယ ဆိၪဂ့ၩ ယဟိဝၩ, ယကဆါ စအၫဘြဟၫ့အယွၩ လၧအၥိၫ့ယၧၩ လၧဖၧၩ့ၥၭအဘၪ, ဘဲၫၥိၭ ယမိမၩန့ ယကဆါ အထၧၫ့ဖုဝဲလဂၩ အဖိၪမုၪ လၧအဖိၪခွၫ အဂး လီၫ. 49 တၭ ဘိၩ့နဲၪ့ယီၩ နၥံၪ အ့ၪမၩခိးမၩတၩ, မၩမွဲမၩတီၩ ကယဆါတၭ, ဒုၭနဲၪယၧၩ; အ့ၪလမွဲဘၪတၭ, ဒုၭနဲၪယၧၩ, ဘဲၫၥိၭ လၧစူၪထွ့ၪမွဲဂ့ၩ, လၧစူၪစ့ၪမွဲဂ့ၩ, ယမိကၠၪကဒၩ ယၥၭဆ့လီၫ. 50 စလၫဘၫ့ ဒဲစဘၥူၫအ့လၭ စံၭဆၧၫ့ဆၧတၭ, စံၭဝ့ၫဒၪ, ဆၧယီၩလမံၩ့ ဂဲၫလၩ့ဝ့ၫ လၧယဟိဝၩ လီၫ. အၧၩ့ မွဲဂ့ၩ, ဂ့ၩမွဲဂ့ၩ, ပစံၭဒၪပဝ့ၫ ၥ့ၪအ့ၬ. 51 ယိခွါ, နးရဘ့ၭကၫ အီၪဝ့ၫ လၧနမ့ၬယၫလီၫ. မၩန့တၭ ထဲၩ့ထဲၩ့ဆံၭ; တၭမွဲ အကဲၪထၪ့ နကဆါအဖိၪခွၫ အမၫ, ဘဲၫယဟိဝၩ စံၭဆၧ အၥိၭနီၪဆံၭ. 52 ထီးစအၫဘြဟၫ့ အခ့ၫအၡၩ နါဂၧၫ့ အဝ့ၫၥံၪ အဆၧချဲၩ့တၭ, ဆၧမၩအၥၭ လၧအထွံၩလၩ့ ဘၩထၪ့ ယဟိဝၩ လီၫ. 53 တၭ ဆၧအဎီးအၡၩ နီၪ, ထုၭထၪ့ ကယၧၩ့စ့ၩ, ဒဲကယၧၩ့ထီၫ့, ဒဲဆၧအကီၩ့အၥိၭလဖၪတၭ, ဖ့ၪလၫ့ဝ့ၫ လၧနးရဘ့ၭကၫလီၫ. တၭ အဝ့ၫ ဖ့ၪလၫ့ ဆၧလူဒိၪဎွ့ၩဒိၪလဖၪ လၧအထၧၫ့ဖုဝဲခွၫ, ဒဲအမိလီၫ. 54 အဝ့ၫၥံၪ အၪ့ဆၧ ဒဲအီၩဆၧတၭ, အဝ့ၫနီၪ, ဒဲၦၡၩ အီၪလၧအၥိၭ အီၪဝ့ၫ ၥၫ့နၩချီၩ့လီၫ. ဆၧဖၩ့ထၪ့နီၪ အဝ့ၫၥံၪ ဂဲထုၪ့တၭ; အဝ့ၫလဂၩ စံၭ, အၪ့မၧၫ့ ယထဲၩ့ထဲၩ့ လၧယကဆါ အအီၪဆံၭ. 55 တၭ အထၧၫ့ဖုဝဲခွၫ, ဒဲအမိ စံၭဝ့ၫဒၪ, မွဲၦမုၪနၩ့နီၪ အီၪလၧပၥိၭ အနံၩအၥၫ့လဖၪ, ဆံၫၥၫ့ဆံၭ. ဆၧလဖၪနီၪ အလးခဲၫ့ မိလ့ၩဘၪဝ့ၫလီၫ. 56 အဝ့ၫဒၪ စံၭအဝ့ၫၥံၪ, မွဲလၧယဟိဝၩ မၩဘီၪထၪ့ယီၫထၪ့ ယဖၧၩ့ၥၭ အကၠီၩ့တၭ, ထီးပဒၩ့ယၧၩ လဂ့ၩ, ဖ့ၪလၫ့ ယထဲၩ့ထဲၩ့ ဘဲၫၥိၭ ယမိထဲၩ့ ထီၩ့လၧယကဆါ အအီၪဘီၪ. 57 အဝ့ၫၥံၪ စံၭ, ပမိကိၭန့ ၦမုၪနၩ့နီၪတၭ, အၪ့စၪ့ဆၧ လၧအနိၭလီၫ. 58 အဝ့ၫၥံၪ ကိၭန့ နးရဘ့ၭကၫတၭ, စံၭဝ့ၫ, မွဲနမိလ့ၩဖိၬ ၦလဂၩယီၩ အခဲၫ့ဆ့ဧၪ. အဆၧစံၭ, ယမိလ့ၩလီၫ. 59 တၭ အဝ့ၫၥံၪ အၪ့မၧၫ့ အထၧၫ့ဖုဝဲမုၪ နးရဘ့ၭကၫ လ့ၩဆၧ, ဒဲၦယိဝ့ၫလဂၩ, ဒဲစအၫဘြဟၫ့ အဎီးအၡၩ ဒဲအဝ့ၫဒၪ အၡၩလဖၪ ထဲၩ့ထဲၩ့ဝ့ၫလီၫ. 60 တၭ အဝ့ၫၥံၪ ဆိၪဂ့ၩ နးရဘ့ၭကၫ စံၭဝ့ၫ, နဝ့ၫဒၪ, ပထၧၫ့ဖုဝဲမုၪဧ့; မွဲနကဲၪထၪ့ ၦအလၬၥံၪ အဘျၩ့လထီၫ့ဆံၭ. မွဲနချံၫနၥၪ န့ဘၪ ၦလၧအၥၭဂဲၫ့နၧၩ အတရၫ့နီၪဆံၭ. 61 နးရဘ့ၭကၫ ဒဲအဖိၪၥၪမုၪလဖၪ ဂဲထုၪ့တၭ, ထူၬကလအူၭတၭ, ဖိၬၦလဂၩနီၪ အခဲၫ့လီၫ. ဆၧအဎီးအၡၩ လဂၩနီၪ, မၩန့ နးရဘ့ၭကၫတၭ, ထဲၩ့ထဲၩ့ဝ့ၫလီၫ. 62 တၭ စအံစၭ အီၪဝ့ၫ လၧမုခံၫ့လခီၫနီၪ ဂဲၫထဲၩ့ဝ့ၫ လၧဘံအၧၫ လဟ့ရီၫအံၫ အထံၫဖၧၩ့ အဖၧၩ့ၥၭလီၫ. 63 စအံစၭ လ့ၩထၪ့ဝ့ၫ လၧဂၪ့ခိၪ အဝၩ့ဖၧၩ့ ဘဲၫၥိၭ အမိဆီၫ့မီၪ့လၩ့အၥၭ လၧမုဂၪလၩ့နီၪလီၫ. ကျဲၪ့ထၪ့ အမ့ၬတၭ, ယိဆၧ တၭ, ယိခွါ, ကလအူၭလဖၪနီၪ ဂဲၫထဲၩ့ထဲၩ့ဝ့ၫလီၫ. 64 နးရဘ့ၭကၫ ကျဲၪ့ထၪ့ အမ့ၬတၭ, ထီးအဒၪဘၪ စအံစၭ နီၪ, စဲၪ့လၩ့ဝ့ၫ လၧကလအူၭ အလီၩ့လီၫ. 65 အဂဲးဘဲၫယီၩ စံၭဝဲၩ ဆၧအခ့ၫအၡၩ, ၦလၧအဂဲၫအၪ့ဂၬပၧၩ လၧဂၪ့ခိၪလဝၩ့ အဖၧၩ့ လဂၩနီၪ, မွဲပလၫလဂၩလဲၪနီၪတၭ, ဆၧအခ့ၫအၡၩလဂၩ, စံၭဝ့ၫဒၪ, မွဲယကဆါလီၫ. တၭ မၩန့ ဆၧချုၬဘံၭတၭ, မၩဘံၭ အမ့ၬလီၫ. 66 တၭ ဆၧအခ့ၫအၡၩ လီၩဘၪ စအံစၭ လၧကယဲ ဆၧလၧအမၩဝ့ၫ ထီးအလူၬလီၫ. 67 စအံစၭ ၥိၫ့ဝ့ၫ လၧအမိ နးစၫရၫ အတဲၩဖၧၩ့တၭ, မၩန့ နးရဘ့ၭကၫတၭ, အဝ့ၫနီၪ ကဲၪထၪ့ အမၫတၭ, အဲၪဝ့ၫကွံၩဝ့ၫလီၫ. တၭ စအံစၭ ဘၪ ဆၧမၩမုၬမၩၡူၪဝ့ၫ လၧအမိၥံၫဝ့ၫ အလးခဲၫ့နီၪလီၫ. 

၁ မိစ့ၭ Genesis 25 

1 စအၫဘြဟၫ့ န့အမၫ နးဖၧၫ့ဒီၭတၭ, အမံၩ့မွဲ နးကတုရၫလီၫ. 2 တၭ အနီၪ အီၪဖျဲၪန့ဝ့ၫ လၧအဂး စဇံမရၫ့, ဒဲစယီၭၡၫ့, ဒဲစမံဒၫ့, ဒဲစမံဒအၫ့, ဒဲစအံၡဘၭ, ဒဲစရှုအၧၫ လီၫ. 3 တၭ စယီၭၡၫ့နီၪ ထၪ့ဖိၪ စၡံဘၫ, ဒဲစဒံဒၫ့လီၫ. တၭ စဒံဒၫ့ အဖိၪခွၫၥံၪ မွဲစအရှုရံၫ့, ဒဲစလတုၡံၫ့, ဒဲစလအၧမံၫ့လီၫ. 4 တၭ စမံဒအၫ့ အဖိၪခွၫၥံၪ မွဲစအံဖၫ, ဒဲစအံဖၧၫ, ဒဲစတၫနီၭ, ဒဲစအဘဲဒၫ, ဒဲစအ့ၫလဒၫအၫလီၫ. ၦလဖၪ ထီးအလူၬနီၪ, မွဲနးကတုရၫ အဖိၪခွၫလီၫ. 5 တၭ စအၫဘြဟၫ့ ဖ့ၪလၫ့ ကယဲ အဆၧအီၪ ထီးအလူၬ လၧစအံစၭ အစူၪဖၧၩ့လီၫ. 6 အ့ၪမွဲ အၥံၪမၫလဖၪ အဖိၪခွၫၥံၪ, လၧစအၫဘြဟၫ့ န့ဘၪနီၪ, စအၫဘြဟၫ့ မၧၫ့ဒံၭ အဘိၩ့ဘၭတၭ, ဖ့ၪလၫ့ဝ့ၫ, လၧဆၧဖ့ၪလၫ့လဖၪတၭ, အၪ့မၧၫ့ အစဲၪ့ထၪ့ခွံၬ လၧအဖိၪခွၫ စအံစၭ အအီၪ, လၧမုထၪ့လခီၫ လၧခးမုထၪ့နီၪလီၫ. 7 တၭ အယီၩမွဲ စအၫဘြဟၫ့ အနံၪ့လဖၪ အနံၩၥံၪ လၧအမၧၫ့ဝ့ၫနီၪ, အနံၪ့ လယၩနွ့ၫဆံၫယဲနံၪ့လီၫ. 8 တၭ စအၫဘြဟၫ့ အၥၭလူၬတၭ, ၥံၫဝ့ၫ လၧအခိၪဘွၩဂ့ၩ ၥၭၡါက့ၭယူၭတၭ, ဘျဲၩအီၪတၭ, ဆၧအီၪက့ၪကီၪ့ဝ့ၫ လၧအဆၨၩဒၪဝ့ၫနီၪလီၫ. 9 တၭ အဖိၪခွၫ စအံစၭ, ဒဲစအံၡမၫအ့လၭလဖၪ ခုၪ့လၩ့ဘၧၩ့ခွံၬ လၧဆၧအိၩဖၧၩ့ မၭကပံလၫ အီၪလၧၦဟ့ၥၭဖိၪ စဇိၫဟၫ အဖိၪခွၫ စအံဖြၧၫ့ အဂၪ့ခိၪ လဝၩ့ဖၧၩ့, လၧအအီၪလၧမၫမရံၫ အမ့ၬယၫနီၪလီၫ. 10 အနီၪမွဲ ဂၪ့ခိၪလဝၩ့ လၧစအၫဘြဟၫ့ ဎွ့ၩဝ့ၫ လၧစဟ့ၥၭ အဖိၪခွၫလဖၪလီၫ. စအၫဘြဟၫ့ ဘၪ ဆၧခုၪ့လၩ့ဘၧၩ့ခွံၬဝ့ၫ ထီးနီၪ ဒဲအမၫ နးစၫရၫဆ့လီၫ. 11 လၧစအၫဘြဟၫ့ ၥံၫဝ့ၫ အလးခဲၫ့နီၪ, ဆၧမၩအၥၭ လၧယွၩ ဆိၪဂ့ၩ အဖိၪခွၫ စအံစၭတၭ, စအံစၭ အီၪလၧဘံအၧၫလဟ့ရီၫအံၫ အနဲၩ့ထံၭနီၪလီၫ. 12 တၭ အယီၩမွဲ စအၫဘြဟၫ့ အဖိၪခွၫ, လၧၦအံဇံၭဖိၪ နးစၫရၫ အဎီးမုၪ နးဟၫဂၫ အီၪဖျဲၪန့ လၧအဂး, စအံၡမၫအ့လၭ အဆိၩၥံၪလီၫ. 13 တၭ အယီၩမွဲ စအံၡမၫအ့လၭ အဖိၪခွၫလဖၪ အမံၩ့, ဘဲၫအမံၩ့ အီၪလၧလဆိၩဘၪလဆိၩ အၥိၭနီၪလီၫ. စအံၡမၫအ့လၭ အဖိၪခွၫဝဲၡါ, စနဘ့ယီၭ, ဒဲစကံဒၧၫ, ဒဲစအၭဘဒံၫအ့လၭ, ဒဲစမံဘစၫ့, 14 ဒဲစမံၡၫမၫ, ဒဲစဒုမၫ, ဒဲစမၫစၫ, 15 စဟၫဒၭ, ဒဲစတံမၫ, ဒဲစယံတၧၫ, ဒဲစနံဖံၭ, ဒဲစက့ဒမၫလီၫ. 16 အဝ့ၫၥံၪနီၪ မွဲစအံၡမၫအ့လၭ အဖိၪခွၫလဖၪတၭ, အဝ့ၫၥံၪနီၪ မွဲအမံၩ့ လၧအတဝၫ့ဖၧၩ့, လၧအဂံၪ့ အဝၩ့ဖၧၩ့ ၦဒိၪ လဆံၫနံၫဂၩ ဘဲၫအဆၨၩအၥိၭနီၪလီၫ. 17 အယီၩမွဲ စအံၡမၫအ့လၭ မၧၫ့ဝ့ၫ အနံၪ့အလၩ အီၪဝ့ၫ အနံၪ့လယၩ ၥၧၫ့ဆံၫနွ့ၫနံၪ့တၭ, အၥၭလူၬဝ့ၫတၭ, ၥံၫဝ့ၫနီၪ ဆၧအီၪက့ၪကီၪ့ အဝ့ၫ လၧအဆၨၩဒၪဝ့ၫနီၪလီၫ. 18 တၭ အဝ့ၫၥံၪ အီၪလၧဟၭ၀လၫ ထီၩ့လၧၡၧၫအီၪ လၧခးအံဇံၭ အမ့ၬယၫ, ထီးနလ့ၩဆၧ လၧခးအစံရအၫလီၫ. တၭ အီၪလၧအထၧၫ့ဖုဝဲ ထီးအလူၬ အမ့ၬယၫလီၫ. 19 တၭ အယီၩမွဲ စအၫဘြဟၫ့ အဖိၪခွၫ စအံစၭ အဆိၩလဖၪလီၫ. 20 စအၫဘြဟၫ့ ထၪ့ဖိၪ စအံစၭလီၫ. တၭ လၧစအံစၭ န့အမၫ လၧနးရဘ့ၭကၫ ၦအၫရၫ့ဖိၪ စဘၥူၫအ့လၭ, အီၪလၧပၫဒၫ့အၫရၫ့ အဖၧၩ့ လဂၩ အဖိၪမုၪ လၧအထၧၫ့ဖုဝဲမုၪ လၧၦအၫရၫ့ဖိၪ စလၫဘၫ့နီၪ, မွဲအၥၭၡါ အနံၪ့လံဆံၫလီၫ. 21 တၭ စအံစၭ အၪ့ကံၩ့အၪ့ယၫ ယဟိဝၩ လၧအမၫအဂး လၧအထူၬဖိၪ အကၠီၩ့လီၫ. ယဟိဝၩ ဒိၭဆၧအၪ့ကံၩ့အၪ့ယၫ လၧအဝ့ၫတၭ, အမၫ နးရဘ့ၭကၫ ဒၧၩ့ထၪ့ဝ့ၫဒၪလီၫ. 22 တၭ အဖိၪလဖၪ ဘၪဂဲၩလိၬအၥၭ လၧအအီၩ့ဖၧၩ့ တၭ, အနီၪ စံၭဝ့ၫဒၪ, အ့ၪမွဲဘဲၫနီၪတၭ, မွဲဘၪနီၫလၫ ယအီၪ ဘဲၫယီၩလဲၪ. တၭ လ့ၩအၪ့စၪ့ ယဟိဝၩ လီၫ. 23 ယဟိဝၩ စံၭဝ့ၫ, ၦနံၫဆၨၩ အီၪလၧနဒၧၩ့လးအဖၧၩ့ တၭ, ၦခမျၧးနံၫဆၨၩ မိလၩ့ဖၭ လၧနအီၩ့ဖၧၩ့လီၫ. တၭ အလဆၨၩ မိဆီၪ့နဲၪ့ အဝ့ၫလဆၨၩလီၫ. တၭ အဒိၪ မိမၩ အဆံၭ အဆၧမၩလီၫ. 24 ထီးအနံၩအၥၫ့ လၧအမိအီၪဖျဲၪနီၪ ဎွ့ၩထၪ့ဝ့ၫတၭ, ယိခွါ, ၦအဎဲၩ့ အီၪလၧအဒၧၩ့လးဖၧၩ့လီၫ. 25 တၭ ၦလၧအဂဲၫဆိၫလဂၩ ဝီၩဝ့ၫ မၩအၥၭ ဘဲၫဆဲၫ့အီၪလၧအဆီၪ့ အၥိၭ ထၧၫ့ဂၩယၫလီၫ. တၭ အဝ့ၫၥံၪ ကိၭဝ့ၫအမံၩ့ လၧစအံစီၫလီၫ. 26 လၧအလးခဲၫ့နီၪ အဖု ဂဲၫဝ့ၫတၭ, ဖီၪ့ထၬ စအံစီၫ အခၪ့နိးခဲၫ့ လၧအစူၪလီၫ. တၭ ဆၧကိၭဝ့ၫ အမံၩ့ လၧစယၫကူၭလီၫ. တၭ လၧအအီၪဖျဲၪန့ဝ့ၫနီၪ, စအံစၭ အၥၭၡါ အနံၪ့ ဎူၫဆံၫလီၫ. 27 ဖိၪၥၪလဖၪ ဒိၪထၪ့တၭ, စအံစီၫမွဲ ၦခၭဆၧၥ့ၪ, ၦမံၩ့လၬကျၩဖိၪလီၫ. တၭ စယၫကူၭနီၪ, မွဲၦအီၪလၧအၥၭဂုးတၭ, အီၪဝ့ၫ လၧတဲၩဖၧၩ့လီၫ. 28 တၭ စအံစၭ အဲၪ စအံစီၫလီၫ. အဂဲးဘဲၫယီၩ ဆၧအမံၩ့ၥံၪ အယၪနီၪ, အဝ့ၫ အၪ့အွံၪဒၪအဆၧလီၫ. အ့ၪမွဲ နးရဘ့ၭကၫလဂၩ အဲၪ စယၫကူၭလီၫ. 29 စယၫကူၭ အၪ့ဖီၫ့ ၥၧၫ့တၭ, စအံစီၫ ဂဲၫထဲၩ့ လၧမံၩ့လၬကျၩတၭ, အၥၭ လၩ့ဘဲၩဝ့ၫဒၪလီၫ. 30 တၭ စအံစီၫ စံၭစယၫကူၭနီၪ ဒုၭအၪ့လါယၧၩ လၧဆၧအဝီၩ, ဆၧအဝီၩနီၪဆံၭ. အဂဲးဘဲၫယီၩ ယၥၭလၩ့ဘဲၩလီၫ. မၩအၥၭဘဲၫနီၪတၭ, ၦကိၭအမံၩ့ လၧအံဒၧၫ့လီၫ. 31 တၭ စယၫကူၭ စံၭ, အၪ့ဆၫခွံၬန့ယၧၩ လၧနဝဲၡါအလး လၧမုဆၫလနံၩယီၩဘီၪ. 32 တၭ စအံစီၫ စံၭဝ့ၫဒၪ, ယိခွါ, ယမိၥံၫလီၫ. တၭ ဆၧလၧဝဲၡါအလးယီၩ, မိကဲၪထၪ့ လၧယဂး လၧဆၧနီၪလမံၩ့လဲၪ. 33 တၭ စယၫကူၭစံၭ, ဆိၪလၩ့နၥၭ လၧယၧၩ လၧမုဆၫလနံၩယီၩဆံၭ; တၭ အဆၧဆိၪလၩ့အၥၭ လၧအဝ့ၫနီၪ, အၪ့ဆၫခွံၬ အဝဲၡါအလး လၧစယၫကူၭလီၫ. 34 တၭ စယၫကူၭ ဖ့ၪလၫ့ စအံစီၫ လၧကိၪ, ဒဲၥၧၫ့ အီၪလၧပထိၭၥၪလီၫ. အဝ့ၫဒၪ အၪ့ဆၧ ဒဲအီၩဆၧတၭ, ဂဲထုၪ့လ့ၩဆၧလီၫ. တၭ စအံစီၫ အီၪက့ၪ အဆၧဝဲၡါအလးနီၪ ဘဲၫဆၧၥၭလိၪ အၥိၭလီၫ. 

၁ မိစ့ၭ Genesis 26 

1 တၭ ဆၧၥၭဝံလၩ့ဒိၩ အခၪ့ထံၭ လၧအအီၪလၧစအၫဘြဟၫ့ အမုနံၩလဖၪ အလးခဲၫ့နီၪ, ဆၧၥၭဝံလၩ့ဒိၩ အီၪထၪ့ဒီၭ လၧခးဖၧၩ့လီၫ. တၭ စအံစၭ လ့ၩဝ့ၫ လၧၦဖလံၡၫဖိၪ အစဎွၩ အဘံမလ့ၭ အီၪလၧဂံရၫအဖၧၩ့ နီၪလီၫ. 2 ယဟိဝၩ မၩဖျီၪထၪ့ အၥၭတၭ, စံၭဝ့ၫဒၪ, ထီးလ့ၩ လၧအံဇံၭ အဖၧၩ့ လဂ့ၩ, အီၪလၧခး လၧယမိဒုၭနဲၪနၧၩ အဖၧၩ့နီၪဆံၭ. 3 အီၪလၧခးလဘံၪ့ယီၩဆံၭ. တၭ ယမိအီၪလၧနၥိၭတၭ, ယမိဆိၪဂ့ၩနၧၩလီၫ. အဂဲးဘဲၫယီၩ, ဆၧလၧခးလဖၪ ထီးအလူၬယီၩ, ယမိဖ့ၪလၫ့နၧၩ ဒဲနချံၫနၥၪတၭ, ယမိမၩဂုးမၩခၧၫ့ဆၧ လၧယဆိၪလၩ့ယၥၭ လၧနဖါ စအၫဘြဟၫ့, 4 တၭ ယမိမၩအၪထၪ့ နချံၫနၥၪ ဘဲၫၡၪၥံၪ လၧမူၭခိၪ အၥိၭတၭ, ယမိဖ့ၪလၫ့ ခးလဖၪယီၩ ထီးအလူၬ လၧနချံၫနၥၪလီၫ. တၭ ကယဲ ၦၡၩ လၧဂၪ့ခိၪချိၫ့ လဆၨၩလါလါနီၪ, မိန့ဘၪ ဆၧဆိၪဂ့ၩ လၧနချံၫနၥၪ အဖၧၩ့လီၫ. 5 မွဲလၧစအၫဘြဟၫ့ ခိၭနၪ ယလူ, ဒဲထီးန့ ယထူၫယရူၫ, ယဆၧမၪလူၬလဖၪ, ယဆၧစ့ၩရၫ့လဖၪ, ဒဲယ၁နိၫလဖၪ အကၠီၩ့နီၪလီၫ. 6 တၭ စအံစၭ အီၪဝ့ၫ လၧဂံရၫ အဖၧၩ့နီၪလီၫ. 7 တၭ ၦၡၩထီးနီၪ အၪ့စၪ့ဝ့ၫ လၧအမၫ အဂဲးအကၠီၪ့လီၫ. အဝ့ၫနီၪ စံၭ, မွဲယထၧၫ့ဖုဝဲမုၪလီၫ. အဂဲးဘဲၫယီၩ ဘဲၫၥိၭ အမိစံၭ, မွဲယမၫနီၪ, ၥၭမဲၪဝ့ၫတၭ; စံၭဝ့ၫဒၪ, ၦ လၧအလးထီးယီၩ မိမၩၥံၫ ဘၪခိၬယၧၩ လၧနးရဘ့ၭကၫ အကၠီၩ့လီၫ. အဂဲးဘဲၫယီၩ အခံးအဂၩ့ ဂ့ၩဝ့ၫဒၪလီၫ. 8 ထီးအအီၪဝ့ၫ ထီးနီၪယံၬတၭ, ဆၧမၩအၥၭ လၧဖလံၡၩဖိၪ အစဎွၩ အဘံမလ့ၭ ယိဆၧ လၧဆၧဖိးအဖၧၩ့ တၭ, ဒၪဆၧတၭ, ယိခွါ, စအံစၭ လိၬကွ့ၩ လၧအမၫ နးရဘ့ၭကၫလီၫ. 9 စအဘံမလ့ၭ ကိၭန့ စအံစၭတၭ, စံၭဝ့ၫဒၪ, ယိခွါ, အဝ့ၫဒၪနီၪ, မွဲမၬနမၫလီၫ. တၭ နစံၭလၧ အမွဲ ယထၧၫ့ဖုဝဲမုၪနီၪ ဘဲၫၥ့ၪလဲၪ. တၭ စအံစၭ စံၭဆၧၫ့ဝ့ၫ, အဂဲးဘဲၫယီၩ ယစံၭ ယမိၥံၫ ဘၪခိၬ လၧအကၠီၩ့လီၫ. 10 တၭ စအဘံမလ့ၭစံၭ, နမၩပၧၩ ဘဲၫၥ့ၪလဲၪ; ၦလဂၩ ဘူၭလၧအမိမံၫဎုၬ လၧနမၫလီၫ. တၭ နမိဒုၭဘၪပၧၩ လၧဆၧဒဲၩဘၭလီၫ. 11 စအဘံမလ့ၭ မၪလူၬ ၦခမျၧး ထီးအလူၬတၭ, စံၭဝ့ၫဒၪ, ၦၡၩလဂၩယီၩ မွဲဂ့ၩ, အမၫမွဲဂ့ၩ, ၦလၧအထိၭဘၪဝ့ၫနီၪ မိဘၪၥံၫတၡါလီၫ. 12 စအံစၭ ဎွံၪဆၧ လၧခးလဘံၪ့နီၪ အဖၧၩ့တၭ, ဆၧလၧနံၪ့လနံၪ့နီၪ, ဒိၭန့ဆၧ အၪနဲၪ့အလး, အဘျၩ့လယၩ တၭ, ယဟိဝၩ ဆိၪဂ့ၩ အဝ့ၫလီၫ. 13 ၦလဂၩယီၩ ဒိၪထၪ့ တၭ, ဒံၩ့ယံၬဒံၩ့ဒိၪထၪ့တၭ, ဒိၪထၪ့ ထီးအဒိၪထၪ့ ဒိၪမၬလီၫ. 14 အဂဲးဘဲၫယီၩ မွဲအအီၪလၧၥိၪ, ဒဲဘ့ၪအဒီၪ့လဖၪ, ဒဲချီၥံၪ, ဒဲအဎီးအၡၩ အၪဂၩလီၫ. တၭ ၦဖလံၡၫဖိၪ ၥၭခ့ၬ အဝ့ၫလီၫ. 15 တၭ ကယဲ ထံၫဖၧၩ့ လၧအဖါ အဎီးအၡၩ ခုၪ့လၩ့ဝ့ၫ လၧအဖါ စအၫဘြဟၫ့ အမုနံၩလဖၪ ထီးအလူၬနီၪ, ၦဖလံၡၫဖိၪ ခွံၬလၩ့ ဂၪ့ခိၪ လၧအဖၧၩ့ တၭ, မၩဎွ့ၩထၪ့ဝ့ၫဒၪလီၫ. 16 တၭ စအဘံမလ့ၭ စံၭ စအံစၭနီၪ, စဲၪ့ထၪ့ခွံၬ လၧပအီၪဆံၭ. အဂဲးဘဲၫယီၩ နဆီၪ့နဲၪ့မၬပၧၩဆ့လီၫ. 17 စအံစၭ စဲၪ့ထၪ့ခွံၬ ထီးနီၪတၭ, ၥုၪ့ထၪ့ အတဲၩ လၧဂံရၫ အခိၪလီၩ့ဆူၭဖၧၩ့တၭ, အီၪဝ့ၫ ထီးနီၪလီၫ. 18 တၭ စအံစၭ ဖုးထၪ့ထဲၩ့ဒီၭ ထံၫဖၧၩ့ လၧၦခုၪ့လၩ့ဝ့ၫ လၧအဖါ စအၫဘြဟၫ့ အမုနံၩလဖၪနီၪလီၫ. အဂဲးဘဲၫယီၩ လၧစအၫဘြဟၫ့ ၥံၫဝ့ၫ အလးခဲၫ့နီၪ, ၦဖလံၡၫဖိၪၥံၪ ဘံၭခွံၬဝ့ၫလီၫ. အဝ့ၫနီၪ ကိၭအမံၩ့ ဘဲၫအမံၩ့ လၧအဖါ ကိၭဝ့ၫအၥိၭနီၪလီၫ. 19 စအံစၭ အဎီးအၡၩ ခုၪ့ဝ့ၫ လၧခိၪလီၩ့ဆူၭဖၧၩ့တၭ, ဒၪန့ ထံၫမၧၫ့လဖၪလီၫ. 20 တၭ ဂံရၫ အၡၩယိဆၧဖိၪလဖၪ အဲၪ့လိၬဆိၭချဲၩ့လိၬအၥၭ လၧစအံစၭ အၡၩယိဆၧဖိၪတၭ, စံၭဝ့ၫဒၪ, ထံၫယီၩ မွဲပဆၧလီၫ. အဝ့ၫၥံၪ အဲၪ့လိၬဆိၭချဲၩ့လိၬအၥၭ အကၠီၩ့တၭ, ကိၭထံၫဖၧၩ့ အမံၩ့ လၧအံဇ့ၬလီၫ. 21 တၭ အဝ့ၫၥံၪ ခုၪ့ဒီၭ ထံၫဖၧၩ့ အဂူၫဂၩ လဖၧၩ့တၭ, ၦလဖၪ အဲၪ့လိၬဆိၭချဲၩ့လိၬအၥၭ လၧအဝ့ၫနီၪ အဂဲးအကၠီၪ့ဆ့လီၫ. တၭ အဝ့ၫဒၪ ကိၭဝ့ၫအမံၩ့ လၧစံတနၫလီၫ. 22 အဝ့ၫနီၪ စဲၪ့ထၪ့ခွံၬ ထီးနီၪတၭ, ခုၪ့ထံၫဖၧၩ့ အဂူၫဂၩ လဖၧၩ့ဒီၭတၭ, အဝ့ၫၥံၪ အဲၪ့လိၬဆိၭချဲၩ့လိၬအၥၭ လၧအဝ့ၫနီၪ အဂဲးအကၠီၪ့အ့ၬ; ကိၭဝ့ၫအမံၩ့ လၧရဟိဘိၭတၭ, စံၭဝ့ၫဒၪ, အဂဲးဘဲၫယီၩ, ဘိၩ့နဲၪ့ယီၩ ယဟိဝၩ မၩယူၭအလး လၧပဂးယူၭတၭ, ပမိၥၪထၪ့ လၧခးဖၧၩ့လီၫ. 23 တၭ အဝ့ၫနီၪ စဲၪ့ထၪ့ခွံၬ ထီးနီၪ လ့ၩထီၩ့လၧဘံအၧၫၡံၫဘၫလီၫ. 24 တၭ ဆၧလၧမုနၩလနၩနီၪ, ယဟိဝၩ မၩဖျီၪထၪ့အၥၭ, လၧအမ့ၬယၫတၭ, စံၭဝ့ၫဒၪ, ယဝ့ၫဒၪယီၩ, ယမွဲ နဖါ စအၫဘြဟၫ့ အယွၩတၭ; ၥၭမဲၪဆၧ လဂ့ၩ; အဂဲးဘဲၫယီၩ ယအီၪလၧနၥိၭတၭ, ယမိဆိၪဂ့ၩနၧၩ, ဒဲမၩအၪထၪ့ နချံၫနၥၪ လၧယခ့ၫယၡၩ စအၫဘြဟၫ့အခိၪ အကၠီၩ့လီၫ. 25 အဝ့ၫဒၪ မၩထၪ့ ဆၧလုအလး ထီးနီၪတၭ, ကိၭထၪ့ ယဟိဝၩအမံၩ့, ၥုၪ့အတဲၩ ထီးနီၪတၭ, စအံစၭ အဎီးအၡၩ ခုၪ့ ထံၫဖၧၩ့ လဖၧၩ့ ထီးနီၪလီၫ. 26 တၭ စအဘံမလ့ၭ ဂဲၫ လၧအအီၪလၧဂံရၫ ဒဲအထံၩအၥိၭ စဟၧဇၭ, ဒဲအၥုၭမုအခိၪ စဖဲကီၫလၭလီၫ. 27 တၭ စအံစၭ စံၭ အဝ့ၫၥံၪ, မွဲဘၪနီၪလၫနၥံၪ ဂဲၫလၧယအီၪလဲၪ; တၭ နၥံၪ ၥၭဂဲၫ့ယၧၩတၭ, နၥံၪ အၪ့မၧၫ့ ယစဲၪ့ထၪ့ခွံၬ လၧနၥံၪအအီၪ မၬလဲၪ. 28 တၭ အဝ့ၫၥံၪစံၭ, ပဒၪဘၪ လၧယဟိဝၩ အီၪတၡါ လၧနၥိၭတၭ, ပစံၭ, မွဲဆၧဆိၪလၩ့လိၬပၥၭ အီၪလၧပၧၩ ဒဲနၧၩဆံၭ; ဒဲမၩၡီၩ့ ဆၧအုၩ့လၩ့လိၬပၥၭ လၧနၧၩ 29 လၧန လမၩအၧၩ့ဘၪ ပၧၩ ဘဲၫ ပလထိၭဘၪနၧၩအၥိၭ, ဘဲၫပမၩနၧၩ ကယဲ ဆၧဂ့ၩ တၭ, အၪ့မၧၫ့ နလ့ၩဆၧမုၬမုၬ အၥိၭနီၪဆံၭ. ဘိၩ့နဲၪ့ယီၩ နဘၪ ဆၧဆိၪဂ့ၩ လၧယဟိဝၩ လီၫ. 30 အဝ့ၫနီၪ မၩ ဆၧအၪ့ဆၧအီၩ လၧအဝ့ၫၥံၪ အဂးတၭ, အဝ့ၫၥံၪ အၪ့ဆၧအီၩဆၧလီၫ. 31 တၭ ဆၧဖၩ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩတၭ, ဆိၪလၩ့လိၬအၥၭ ဆုၬဆုၬတၭ, စအံစၭ ကွဲၪဖျါခွံၬ အဝ့ၫၥံၪတၭ, အဝ့ၫၥံၪ ထဲၩ့ခွံၬဝ့ၫ လၧအအီၪမုၬမုၬလီၫ. 32 တၭ ဆၧမၩအၥၭ လၧမုလနံၩနီၪ, စအံစၭ အဎီးအၡၩ ဂဲၫလီၩဘၪ အဝ့ၫ, လၧထံၫဖၧၩ့လဖၧၩ့ လၧအခုၪ့လၩ့ဝဲၩဝ့ၫ အဂဲးအကၠီၪ့တၭ, လီၩဘၪ အဝ့ၫ, ပဒၪန့ယူၭ ထံၫယူၭ. 33 တၭ ကိၭဝ့ၫအမံၩ့ လၧၡံဘၫလီၫ. မၩအၥၭဘဲၫနီၪတၭ, ဒိၩ့အမံၩ့မွဲ ဘံအၧၫၡံၫဘၫ ထီးမုဆၫလနံၩယီၩလီၫ. 34 စအံစီၫ အၥၭၡါဝ့ၫ အနံၪ့လံဆံၫတၭ, န့အမၫ လၧၦဟ့ၥၭဖိၪ စဘအံရဲၫ အဖိၪမုၪ နးယုဒံၭ, ဒဲၦဟ့ၥၭဖိၪ စအံလၧၫ့ အဖိၪမုၪ နးဘၭၡမၫလီၫ. 35 တၭ အဝ့ၫၥံၪနီၪ မၩဆၫ စအံစၭ ဒဲနးရဘ့ၭကၫ အၥၭလီၫ. 

1 ထီးစအံစၭ အၥၭၡါဝ့ၫတၭ, အမ့ၬခံၭ ထီးအလဒၪဘၪဆၧနီၪတၭ, ဆၧမၩအၥၭ လၧအကိၭန့ အဖိၪခွၫဝဲၡါ စအံစီၫတၭ, စံၭဝ့ၫ, ယဖိၪခွၫဧ့; တၭ အဝ့ၫဒၪ စံၭဝ့ၫ, ယအီၪထီးယီၩလီၫ. 2 အဝ့ၫနီၪ စံၭဝ့ၫဒၪ, ယိခွါ, ဘိၩ့နဲၪ့ယီၩ, ယၥၭၡါယူၭတၭ, မုလနံၩ လၧယမိၥံၫနီၪ ယၥ့ၪယၫအ့ၬ. 3 ဘိၩ့နဲၪ့ယီၩ မၩန့လါ နစူၪဝဲၩ နဖျါဖီၩ့, ဒဲနချံၪ တၭ, လ့ၩ လၧမံၩ့လၬကျၩ, ခိၭခၭန့ယၧၩ လၧဆၧဖိၪဆၧဎါအမံၩ့, 4 မၩန့ ယဆၧအၪ့ လၧအအွံၪဆၧ လၧယအဲၪတၭ, ဂဲၫထဲၩ့ဆိၬ လၧယအီၪဆံၭ. တၭ ယမိအၪ့ဆၧ ဘဲၫၥိၭ ယမိဆိၪဂ့ၩနၧၩ လၧယလချုၭ ၥံၫဒံၭဘၪ လီၫ. 5 တၭ စအံစၭ ချဲၩ့ဆၧ လၧအဖိၪခွၫ စအံစီၫနီၪ, နးရဘ့ၭကၫ နါဂၧၫ့ဝ့ၫလီၫ. တၭ စအံစီၫ လ့ၩဝ့ၫ လၧမံၩ့လၬကျၩ ဘဲၫၥိၭ အမိခိၭခၭန့ ဆၧဖိၪဆၧဎါအမံၩ့တၭ, ဂဲၫထဲၩ့ဆိၬဝ့ၫလီၫ. 6 နးရဘ့ၭကၫ ချဲၩ့ဆၧ လၧအဖိၪ စယၫကူၭတၭ, စံၭဝ့ၫဒၪ, ယိခွါ, ယနါဂၧၫ့ နဖါ ချဲၩ့ဆၧ လၧနဝဲ စအံစီၫတၭ, စံၭဝ့ၫဒၪ, ဂဲၫထဲၩ့ဆိၬယၧၩ လၧဆၧဖိၪဆၧဎါအမံၩ့, 7 တၭ မၩန့ယၧၩ လၧဆၧအၪ့အအွံၪ ဘဲၫၥိၭ ယမိအၪ့ကံၩ့ဆၧ ဆံၭ. တၭ ယမိဆိၪဂ့ၩနၧၩ လၧယဟိဝၩ အမ့ၬယၫ, လၧယလချုၭၥံၫဒံၭဘၪလီၫ. 8 တၭ ဘိၩ့နဲၪ့ယီၩ, ယဖိၪခွၫဧ့, ခိၭနၪယလူ လၧဆၧလၧယမၪလူၬနၧၩ လမံၩ့ယီၩဆံၭ. 9 ဘိၩ့နဲၪ့ယီၩ လ့ၩလၧၥိၪ, ဒဲဘ့ၪလဒီၪ့ အအီၪတၭ, ဂဲၫထဲၩ့ဆိၬန့ယၧၩ လၧဘ့ၪအဖိၪဂ့ၩ နံၫဒုၩ ဆံၭ. တၭ ယမိမၩ ဆၧအၪ့အအွံၪ လၧနဖါအဂး, ဘဲၫ အအဲၪဝ့ၫအၥိၭနီၪလီၫ. 10 တၭ နမိဘၪဆိၬ လၧနဖါအအီၪနီၪ ဘဲၫၥိၭ အမိအၪ့ဆၧ, ဘဲၫၥိၭ အမိဆိၪဂ့ၩနၧၩ လၧအလချုၭၥံၫဒံၭဘၪလီၫ. 11 တၭ စယၫကူၭ စံၭအမိ နးရဘ့ၭကၫ, ယိခွါ, ယဝဲ စအံစီၫမွဲ ၦအီၪလၧအဆီၪ့လီၫ. အ့ၪမွဲ ယၧၩလဂၩယီၩ, ယမွဲ အဖျ့ၫလီၫ. 12 ဘၪလဘၪ ယဖါ မိလုးယၧၩတၭ, ယ မိကဲၪထၪ့ လၧအမ့ၬယၫ, ဘဲၫၦအၪ့လီၫဆၧ အၥိၭတၭ, ယမိဒုၭဂဲၫဘၪယလီၩ့ လၧဆၧဆိၪအၧၩ့တၭ, လမွဲဘၪ ဆၧဆိၪဂ့ၩလီၫ. 13 တၭ အမိ စံၭဝ့ၫ, ယဖိၪခွၫဧ့, ဆၧဆိၪအၧၩ့နီၪ, မွဲအဘၪယၧၩယီၩဆံၭ. ခိၭနၪယလူတၭ, လ့ၩဂဲၫထဲၩ့ဆိၬန့ယၧၩ လၧဆၧနီၪလဖၪဆံၭ. 14 အဆၧလ့ၩဝ့ၫတၭ, မၩန့ဂဲၫထဲၩ့ဆိၬဝ့ၫ လၧအမိ အအီၪတၭ, အမိ မၩ ဆၧအၪ့ လၧအဖါ အဲၪဝ့ၫလီၫ. 15 တၭ နးရဘ့ၭကၫ မၩန့ အဖိၪခွၫဝဲၡါ စအံစီၫ အကီၩ့အၥိၭဂ့ၩ, လၧအအီၪ လၧအစူၪဖၧၩ့ လၧဂံၪ့ဖၧၩ့တၭ, ဒုၭကီၩ့ထၪ့ အဖိၪခွၫဒၪဘၨၩ စယၫကူၭလီၫ. 16 တၭ ဘ့ၪဖိၪအဖံၭနီၪ, ဒုၭၥိၭထၪ့ဝ့ၫ လၧအစူၪ, ဒဲလၧအခိၬဖျ့ၫ အလးနီၪလီၫ. 17 တၭ ဖ့ၪလၫ့ ဆၧအၪ့ လၧအအွံၪ, ဒဲကိၪ လၧအမၩဝ့ၫလဖၪနီၪ လၧအဖိၪခွၫ စယၫကူၭ အစူၪဖၧၩ့လီၫ. 18 အဝ့ၫဒၪ ဂဲၫဝ့ၫ လၧအဖါ အအီၪတၭ, စံၭဝ့ၫဒၪ, ယဖါဧ့, တၭ အဝ့ၫနီၪ စံၭဝ့ၫဒၪ, ယအီၪထီးယီၩလီၫ. ယဖိၪခွၫဧ့, နမွဲပလၫလဂၩလဲၪ. 19 တၭ စယၫကူၭ စံၭအဖါ, ယမွဲ နဖိၪခွၫဝဲၡါ စအံစီၫလီၫ. ယမၩယူၭ ဆၧ, ဘဲၫနမၪလူၬဝ့ၫ အၥိၭနီၪယူၭ; ဂဲထုၪ့လါဆံၭ, တၭ ဆၧၫ့နၩ့ အၪ့ ယဆၧဖိၪဆၧဎါအမံၩ့, ဘဲၫၥိၭ နမိဆိၪဂ့ၩယၧၩဆံၭ. 20 တၭ စအံစၭ စံၭ အဖိၪခွၫ, ယဖိၪခွၫဧ့, နမၩန့ ချဲၫ့ချဲၫ့ ဘဲၫယီၩ ဘဲၫၥ့ၪလဲၪ. တၭ အဝ့ၫနီၪ စံၭဝ့ၫဒၪ; အဂဲးဘဲၫယီၩ ယဟိဝၩ နယွၩ ဒုၭဂဲၫလၧယအီၪလီၫ. 21 တၭ စအံစၭ စံၭစယၫကူၭ, ၥုၭဘူၭနၥၭဆံၭ; နမွဲယဖိၪခွၫ စအံစီၫ လၩ့ထံးလၩ့ဆ့ၭ ဧၪ, နလမွဲဘၪဧၪနီၪ, ယမိလုးနၧၩ လီၫ. 22 စယၫကူၭ ၥုၭဘူၭအၥၭ လၧအဖါ စအံစၭ အအီၪ တၭ, အဆၧလုး အဝ့ၫတၭ, စံၭဝ့ၫဒၪ, ဆၧအလူနီၪ, မွဲစယၫကူၭအလူ, အ့ၪမွဲ အစူၪလမံၩ့ စအံစီၫအစူၪလီၫ. 23 တၭမွဲ အစူၪ အီၪလၧအဆီၪ့ ဘဲၫအဝဲ စအံစီၫအစူၪ အၥိၭတၭ, အဝ့ၫနီၪ လၥ့ၪယၫဘၪဝ့ၫတၭ, ဆိၪဂ့ၩဝ့ၫ လီၫ. 24 တၭ အဝ့ၫနီၪ စံၭ, နမွဲ ယဖိၪခွၫ စအံစီၫ လၩ့ထံးလၩ့ဆ့ၭဆ့ဧၪ. တၭအနီၪ စံၭဆၧၫ့, ယမွဲယူၭ, 25 တၭ အဝ့ၫစံၭ, ဂဲၫဆိၬဘူၭ လၧယၧၩတၭ, ယမိအၪ့ ယဖိၪခွၫ အဆၧဖိၪဆၧဎါ အမံၩ့နီၪ. ဘဲၫၥိၭ ယမိဆိၪဂ့ၩနၧၩ လီၫ. မွဲအဆိၬဘူၭ လၧအအီၪတၭ, အဆၧအၪ့ဝ့ၫ လီၫ. 26 အဝ့ၫ ဂဲၫဆိၬန့ စဘံၭထံၫတၭ, အဆၧအီၩဝ့ၫလီၫ. တၭ အဖါ စအံစၭ စံၭအဝ့ၫ, ၥုၭဘူၭလါနၥၭ လၧယအီၪ တၭ အဲၪဂါယၧၩဆံၭ. ယဖိၪခွၫဧ့, 27 တၭ အဝ့ၫဒၪ ၥုၭဘူၭအၥၭ လၧအအီၪတၭ အဲၪဂါဝ့ၫလီၫ. မွဲအနၧၫ့ဝ့ၫ အကီၩ့အၥိၭ အဆၧနၧၫ့, ဆိၪဂ့ၩဝ့ၫတၭ, စံၭဝ့ၫဒၪ, ယိခွါ, ယဖိၪခွၫ အနၧၫ့မၧၫ့ယီၩ မွဲဘဲၫဂၪ့ခိၪလဝၩ့ လၧယဟိဝၩ ဆိၪဂ့ၩဝ့ၫ အနၧၫ့မၧၫ့ အၥိၭနီၪလီၫ. 28 တၭမွဲယွၩ ဖ့ၪလၫ့နၧၩ လၧမူၭခိၪ အဆၩ့ထံၫ, ဒဲဂၪ့ခိၪအၥိၪ, ဒဲဘုၪၥံၪဂူၫၥံၪ, ဒဲစဘံၭထံၫစဘံၭနီၫ့ အၪလ့ၬဆံၭ. 29 မွဲၦခမျၧးလဖၪ မၩ နဆၧတၭ, ၦအၪဆၨၩလဖၪ ကူၭလၩ့အၥၭ လၧနမ့ၬယၫဆံၭ. မွဲနကဲၪထၪ့ နထၧၫ့ဖုဝဲလဖၪ အကဆါ, ဒဲနမိအဖိၪခွၫလဖၪ ကူၭလၩ့အၥၭ လၧနမ့ၬယၫ ဆံၭ. ၦလၧအဆိၪအၧၩ့နၧၩနီၪ, မွဲအဘၪ ဆၧဆိၪအၧၩ့ ဆံၭ. ဒဲၦလၧအဆိၪဂ့ၩနၧၩနီၪ, မွဲအဘၪ ဆၧဆိၪဂ့ၩ ဆံၭ. စအံစီၫ အၪ့ကံၩ့အၪ့ယၫန့ စအံစၭ အဆၧဆိၪဂ့ၩ. 30 ထီးစအံစၭ ဆိၪဂ့ၩ စယၫကူၭ ဂီၩ့တၭ, စယၫကူၭ စဲၪ့ခွံၬ လၧအဖါ စအံစၭ အအီၪ ဂီၩ့နီၪ, ဆၧမၩအၥၭ လၧအဝဲ စအံစီၫ ဂဲၫထဲၩ့ဝ့ၫ လၧအလ့ၩခိၭခၭဆၧလီၫ. 31 တၭ အဝ့ၫလဂၩနီၪ မၩ ဆၧအၪ့ လၧအအွံၪဆ့တၭ, ဂဲၫထဲၩ့ဆိၬဝ့ၫ လၧအဖါအအီၪတၭ, စံၭအဖါနီၪ, မွဲယဖါ ဂဲထုၪ့တၭ, အၪ့ အဖိၪခွၫ အဆၧဖိၪဆၧဎါအမံၩ့ ဘဲၫၥိၭ နမိဆိၪဂ့ၩယၧၩဆံၭ. 32 တၭ အဖါ စအံစၭ စံၭအဝ့ၫ, နမွဲ ပလၫလဂၩလဲၪ. တၭ အဝ့ၫစံၭ, ယမွဲနဖိၪခွၫ, နဖိၪဝဲၡါ, စအံစီၫလီၫ. 33 စအံစၭ ဝၭထိၬဝ့ၫ နၭနၭလ့ၬတၭ, စံၭဝ့ၫ, မွဲပလၫလဂၩလဲၪ; ၦလၧအခိၭခၭန့ ဆၧဖိၪဆၧဎါအမံၩ့တၭ, ဂဲၫထဲၩ့ဆိၬ လၧယအီၪ, လၧနလချုၭ ဂဲၫဒံၭဘၪနီၪ, ယအၪ့ယူၭ ဆၧထီးအလူၬတၭ, ယဆိၪဂ့ၩယူၭ အဝ့ၫလဂၩနီၪ, မွဲအအီၪခီၫခီၫလဲၪ. မွဲတီၩ အမိဘၪ ဆၧဆိၪဂ့ၩလီၫ. 34 ထီးစအံစီၫ နါဂၧၫ့ အဖါ အဆၧချဲၩ့နီၪ, ကိၭၡၭထၪ့ဖၭဒိၪ နၭနၭလ့ၬတၭ, စံၭအဖါ, ဆိၪဂ့ၩ ယၧၩဆ့ဆံၭ, ယဖါဧ့, 35 အဝ့ၫနီၪ စံၭ, နဖုဂဲၫနီၪ, အၪ့လီၫန့ဆၧတၭ, မၩန့ခွံၬယူၭ နဆၧဆိၪဂ့ၩယူၭ. 36 အဆၧစံၭဝ့ၫဒၪ, အဝ့ၫ အၪ့လီၫန့ယၧၩ နံၫဘျၩ့ယီၩတၭ, ဆၧအမံၩ့ စယၫကူၭနီၪ မွဲအ့ၬဧၪ. မွဲအမၩန့ခွံၬ ယဝဲၡါအလး တၭ, ယိခွါ, ဘိၩ့နဲၪ့ယီၩ, မၩန့ခွံၬဒီၭ အဆၧဆိၪဂ့ၩ ယူၭလီၫ. မွဲန လအီၪက့ၪလၩ့ထးလၧၩ့ဘၪ ဆၧဆိၪဂ့ၩ လမံၩ့မံၩ့ လၧယဂးဧၪ. 37 တၭ စအံစၭ စံၭဆၧၫ့ဆၧတၭ, စံၭစအံစီၫ, ယိခွါ, ယအီၪက့ၪ အဝ့ၫ လၧနကဆါ ဒဲအထၧၫ့ဖုဝဲ ထီးအလူၬလဖၪနီၪ, ယဖ့ၪလၫ့ လၧအဎီးအၡၩတၭ, ယဒုၭအီၪဂုးခၧၫ့ဝ့ၫ လၧဘုၪၥံၪဂူၫၥံၪ, ဒဲစဘံၭထံၫလီၫ. တၭ ဘိၩ့နဲၪ့ယီၩ, ယမိမၩလၧနဂး ဆၧနီၪလမံၩ့လဲၪ. ယဖိၪခွၫဧ့. 38 တၭ စအံစီၫ စံၭအဖါ, နအီၪလၧဆၧဆိၪဂ့ၩ န့ၫလမံၩ့ လီၫဧၪ, ယဖါဧ့. ဆိၪဂ့ၩယၧၩ, ယၧၩဆ့ဆံၭ, ယဖါဧ့, တၭ စအံစီၫ ထုၭထၪ့ အလူတၭ, အမ့ၬထံၫ လၩ့လီၫ. 39 အဖါ စအံစၭ စံၭဆၧၫ့ဆၧတၭ, စံၭအဝ့ၫ, ယိခွါ, နအီၪအလး မိအီၪလၧဂၪ့ခိၪအၥိၪ, ဒဲမူၭခိၪ လၧထၭလခီၫ အဆၩ့ထံၫနီၪလီၫ. 40 တၭ နမိမၧၫ့ လၧနနၭ, ဒဲနမိမၩ နဖုအဆၧ, ထီးနစဲၪ့ဝံၩ့ဝၩ့ဒၪဆၧတၭ, ဆၧမိမၩအၥၭ လၧနမိမၩခါခွံၬ အနိၪယိၭဘီၩ့ လၧနခိၬလီၫ. 41 တၭ စအံစီၫ ၥၭဂဲၫ့ စယၫကူၭ လၧဆၧဆိၪဂ့ၩ လၧအဖါ ဆိၪဂ့ၩဝ့ၫ အကၠီၩ့လီၫ. တၭ စအံစီၫ စံၭ လၧအၥၭခံဖၧၩ့, မုနံၩလဖၪ လၧပဂၪ့ကိၭ လၧပဖါအကၠီၩ့နီၪ အီၪဘူၭဆ့ယူၭ; ထီးနီၪလဖၧၫ့တၭ ယမိမၩၥံၫ ယဖု စယၫကူၭလီၫ. 42 တၭ အဖိၪခွၫဝဲၡါ အဆၧချဲၩ့နီၪ, ၦလီၩဘၪ နးရဘ့ၭကၫလီၫ. အဝ့ၫဒၪ အၪ့မၧၫ့ ၦလ့ၩကိၭန့ အဖိၪဒၪဘၨၩ စယၫကူၭတၭ, စံၭဝ့ၫ, ယိခွါ, နဝဲ စအံစီၫ စ့ၩရၫ့တီၩန့ အၥၭ လၧနဂဲး, လၧအမိမၩၥံၫနၧၩလီၫ. 43 တၭ ဘိၩ့နဲၪ့ယီၩ, ယဖိၪခွၫဧ့, ခိၭနၪယလူဆံၭ. ဂဲထုၪ့တၭ, စဲၪ့ထီၩ့လၧယထၧၫ့ဖုဝဲခွၫ စလၫဘၫ့ အအီၪ, လၧဟၫရၫ့ အဖၧၩ့, 44 တၭ အီၪလၧအဝ့ၫဒၪအၥိၭ မုနံၩလနၩ့နၩ့, ထီး နဝဲအၥၭခဲၩထၪ့နီၪ မိကၠၪခွံၬအၥၭ, ထီးနဝဲအၥၭထၪ့ မိကၠၪခွံၬအၥၭ လၧနအီၪ, 45 ဒဲမိၥၭနၪ့ဝ့ၫ လၧဆၧလၧနမၩ အဝ့ၫနီၪဆံၭ. တၭ ယမိအၪ့မၧၫ့ ၦလ့ၩလၧဆၧအလးနီၪ ဂဲၫထဲၩ့ၥိၫ့နၧၩလီၫ. နၥံၪ မိလၩ့မါဒၪခွံၬယၧၩ နံၫဂၩလူၬ လနံၩဎးနီၪ, မွဲဘၪလဲၪ. 46 တၭ နးရဘ့ၭကၫ စံၭစအံစၭ, ဆၧပွံၭယၥၭ လၧယၥၭမၧၫ့အကၠီၩ့ လၧၦဟ့ၥၭဖိၪ အဖိၪမုၪ အခိၪအကၠီၩ့လီၫ. စယၫကူၭ အ့ၪန့အမၫ လၧၦဟ့ၥၭဖိၪ အဖိၪမုၪ, ၦဘဲၫယီၩၥိၭ, ၦခးဖိၪယီၩတၭ, ယၥၭမၧၫ့ယီၩ, မွဲအအိၭနီၪလဲၪ. 

1 စအံစၭ ကိၭန့ စယၫကူၭနီၪ, ဆိၪဂ့ၩဝ့ၫတၭ, မၪလူၬဆၧ, စံၭအဝ့ၫ, ထီးမၩန့ နမၫ လၧၦကၫနအၫ့ဖိၪ အဖိၪမုၪ လဂ့ၩ. 2 ဂဲထုၪ့ လ့ၩ လၧခးပၫဒၫ့အၫရၫ့, လၧနမိအဖါ စဘၥူၫအ့လၭ အဂံၪ့ဖၧၩ့တၭ, န့နမၫ လၧနမိအထၧၫ့ဖုဝဲခွၫ စလၫဘၫ့ အဖိၪမုၪအကျၩ ထီးနီၪဆံၭ. 3 ယွၩ လၧအၥ့ၪဆၧလူၬနီၪ, မွဲအဆိၪဂ့ၩနၧၩ, ဒဲဒုၭၥၪထၪ့နၧၩ, ဒဲမၩအၪ့ထၪ့နၧၩ, ဘဲၫၥိၭ နမိကဲၪထၪ့ လၧၦအဆၨၩလဖၪ အီၪကီၪ့လဒီၪ့, 4 ဒဲဖ့ၪလၫ့ ဆၧဆိၪဂ့ၩ ဘၪဆဲၫ့ လၧစအၫဘြဟၫ့ လၧနၧၩ, ဒဲနချံၫနၥၪ လၧနၥိၭဆ့, ဘဲၫၥိၭ နမိန့ၥၫ ခး လၧနအီၪမွံၩ လၧအဖၧၩ့ လၧယွၩ ဖ့ၪလၫ့ စအၫဘြဟၫ့နီၪလီၫ. 5 စအံစၭ အၪ့မၧၫ့ စယၫကူၭ လ့ၩဆၧတၭ, အဝ့ၫဒၪ လ့ၩစိၩဝ့ၫ လၧပၫဒၫ့အၫရၫ့, လၧၦအၫရၫ့ဖိၪ စယၫကူၭ ဒဲစအံစီၫ အမိ နးရဘ့ၭကၫ အထၧၫ့ဖုဝဲ စဘၥူၫအ့လၭ အဖိၪခွၫ စလၫဘၫ့ အအီၪနီၪလီၫ. 6 စအံစီၫ ဒၪဘၪဝ့ၫ လၧစအံစၭ ဆိၪဂ့ၩ စယၫကူၭနီၪ, အၪ့မၧၫ့ အလ့ၩ လၧပၫဒၫ့အၫရၫ့, လၧအမိန့မၫ ထီးနီၪတၭ, ဆိၪဂ့ၩဝ့ၫ အဘိၩ့ဘၭနီၪ မၪလူၬဝ့ၫတၭ, စံၭဝ့ၫဒၪ, ထီးမၩန့နမၫ လၧၦကၫနအၫ့ဖိၪ အဖိၪမုၪ လဂ့ၩ နီၪ, 7 စယၫကူၭ ခိၭနၪ အမိအဖါအလူတၭ, လ့ၩဝ့ၫ လၧပၫဒၫ့အၫရၫ့လီၫ. 8 တၭ စအံစီၫ ဒၪဘၪ လၧၦကၫနအၫ့ဖိၪ အဖိၪမုၪ လဘၪဘၪ အဖါ စအံစၭ အၥၭနီၪ, 9 စအံစီၫ လ့ၩ လၧစအံၡမၫအ့လၭ အအီၪတၭ, မၩန့အၪထၪ့ အမၫ လၧအအီၪဝဲၩလဖၪ လၧစအၫဘြဟၫ့ အဖိၪခွၫ စအံၡမၫအ့လၭ အဖိၪမုၪ, စနဘ့ယီၭ အထၧၫ့ဖုဝဲမုၪ, နးမဟၫလၫလီၫ. 10 စယၫကူၭ စဲၪ့ထၪ့ခွံၬ လၧဘံအၧၫၡံၫဘၫတၭ, လ့ၩစိၩဝ့ၫ လၧဟၫရၫ့လီၫ. 11 ဘၪ လၧဆၧအလးလစီၪ့တၭ, အီၪဝ့ၫထီးနီၪ ၥၫ့နၩချီၩ့လီၫ. အဂဲးဘဲၫယီၩ မုလၩ့နုၬဝ့ၫယူၭ, မၩန့ လိးလဖျိၪ့ လၧအလးလစီၪ့နီၪတၭ, မၩ အခိၪခုၪ့တၭ, မံၫနၩ့ လၧဆၧအလး လစီၪ့နီၪလီၫ. 12 အဝ့ၫနီၪ မံၫမးဆၧတၭ, ယိခွါ, ဎၫ့လဘီၩ့ အီၪဆၧၫ့ထုၪ့ လၧဂၪ့ခိၪချိၫ့တၭ, အခံၫထိၭ ထၪ့ဘၭ လၧမူၭခိၪ လီၫ. တၭ ယိခွါ, ယွၩအၥီၫ့လဖၪ လ့ၩထၪ့ ဂဲၫထဲၩ့လၩ့ လၧအလီၩ့လီၫ. 13 ယိခွါ, ယဟိဝၩ အီၪဆၧၫ့ထုၪ့ လၧအဖၫ့ခိၪနီၪ, စံၭဝ့ၫဒၪ, ယဝ့ၫဒၪယီၩ, ယမွဲယဟိဝၩ, နဖါစအၫဘြဟၫ့အယွၩ, ဒဲစအံစၭ အယွၩလီၫ. ခး လၧနမံၫ လၧအဖၧၩ့လဘံၪ့ယီၩ, ယမိဖ့ၪလၫ့နၧၩ ဒဲနချံၫနၥၪ လီၫ. 14 နချံၫနၥၪလဖၪနီၪ မိမၩအၥၭ ဘဲၫဂၪ့ခိၪမုၬအၥိၭနီၪတၭ, နမိလၩ့မုလၩ့ဖၭ လၧမုနုၬ, ဒဲလၧမုထၪ့, ဒဲလၧမုဖၩ, ဒဲလၧမုခံၫ့တၭ, ကယဲ ၦဂၪ့ခိၪအဂံၪ့ဒီၪ့လဖၪ မိဘၪ ဆၧဆိၪဂ့ၩ လၧနၧၩ, ဒဲလၧနချံၫနၥၪ အဖၧၩ့ ထီးအလူၬလီၫ. 15 တၭ ယိခွါ, ယအီၪလၧနၥိၭ, ထီးဒၪ နလ့ၩဆၧ လစီၪ့လါလါနီၪ, ယမိယိထဲၩ့ခွါထဲၩ့နၧၩတၭ, ယ မိဒုၭဂဲၫထဲၩ့ထဲၩ့နၧၩ လၧခးလဘံၪ့ယီၩလီၫ. အဂဲးဘဲၫယီၩ ဆၧလၧယလီၩဘၪနၧၩနီၪ, ထီးယ အ့ၪလမၩဂီၩ့ဒံၭဘၪတၭ, ယစဲၪ့ဒၪနၧၩ နးစီၪ့အ့ၬ. 16 စယၫကူၭ နၪ့ထၪ့အၥၭတၭ, စံၭဝ့ၫဒၪ, မွဲမၬ ယဟိဝၩ အီၪဝ့ၫ လၧဆၧအလး လစီၪ့ယီၩတၭ, ယၥ့ၪယၫဘၪ ယဝ့ၫဆ့အ့ၬ. 17 ၥၭမဲၪဆၧတၭ, စံၭဝ့ၫဒၪ, ဆၧအလးလစီၪ့ယီၩ, မွဲဆၧၥၭမဲၪအလး ဆံၭဒိၪလဲၪ! အယီၩ လမွဲဘၪ ဆၧဂူၫဂၩလမံၩ့နီၪ, မွဲယွၩအဂံၪ့တၭ, အယီၩမွဲ မူၭခိၪ အတရၫ့လီၫ. 18 ဆၧဖၩ့ထၪ့နီၪ စယၫကူၭ ဂဲထုၪ့ ဂီၩဂီၩတၭ, မၩန့ လိးလဖျိၪ့ လၧအမၩခိၪခုၪ့နီၪ, ဘဲၫၥိၭ အမိကဲၪထၪ့ ဆၧအထုၪ့နီၪ ဘိၭဆၧၫ့ထုၪ့ဝ့ၫတၭ, လူၫလၩ့ ၥိၪ လၧအလီၩ့လီၫ. 19 ဆၧအလးလစီၪ့နီၪ ကိၭဝ့ၫအမံၩ့ ဘ့ၫ၁လၭလီၫ. မွဲလါနၫ့တၭ, ဒိၩ့လဖျိၪ့နီၪ အမံၩ့ လၧအခၪ့ထံၭ, မွဲလုဇၭလီၫ. 20 စယၫကူၭ ဆိၪလၩ့အၥၭတၭ, စံၭဝ့ၫဒၪ, ယွၩ အ့ၪအီၪ လၧယၥိၭ, ဒဲယိထဲၩ့ခွါထဲၩ့ယၧၩ လၧယဖၧၩ့ၥၭ ယဖိၬလဘီၩ့ယီၩတၭ, အ့ၪဖ့ၪလၫ့ယၧၩ ဆၧအၪ့ လၧယမိအၪ့, ဒဲဆၧကီၩ့ဆၧၥိၭ, လၧယမိကီၩ့နီၪ, 21 ဒဲယဂဲၫထဲၩ့ထဲၩ့မုၬမုၬ ထီၩ့လၧယဖါ အဂံၪ့ဖၧၩ့တၭ, ထီးနီၪလဖၧၫ့ ယဟိဝၩ မိကဲၪထၪ့ ယယွၩလီၫ. 22 တၭ လိးလဖျိၪ့ လၧယမၩထၪ့ ထုၪ့လထုၪ့ယီၩ, မိကဲၪထၪ့ ယွၩအဂံၪ့, ဒဲကယဲ ဆၧလၧနဖ့ၪလၫ့ယၧၩ လမံၩ့လါလါနီၪ, ယမိဖ့ၪလၫ့နၧၩ ဆံၫပိၩ့လပိၩ့ တၡါဆ့လီၫ. 

1 စယၫကူၭ ခၫထၪ့ အခၪ့တၭ, လ့ၩထီၩ့လၧၦမုထၪ့ဖိၪ အခးဖၧၩ့လီၫ. 2 အဝ့ၫနီၪ ယိဆၧတၭ, ယိခွါ ထံၫဖၧၩ့ အီၪဝ့ၫ လၧဂၪ့ခိၪအဝၩ့ဖၧၩ့နီၪ လဖၧၩ့တၭ, ယိခွါ, ထီးနီၪ ၥိၪ ဒဲဘ့ၪ ၥၧၫ့ဒီၪ့ ခိၬလၩ့ လၧအနဲၩ့ထံၭလီၫ. အဂဲးဘဲၫယီၩ ၦဒုၭအီၩ ၥိၪ ဒဲဘ့ၪအထံၫ လၧထံၫဖၧၩ့နီၪလီၫ. တၭ လိးဖၭဒိၪလဖျိၪ့ အီၪလၧထံၫဖၧၩ့ အခိၪထိၭလီၫ. 3 ၥိၪ ဒဲဘ့ၪ အီၪကိၩ့အီၪကီၪ့ ထီးနီၪ ထီးအလူၬတၭ, ၦချံးခွံၬလိးနီၪ လၧထံၫဖၧၩ့ အခိၪထိၭတၭ, ဒုၭအီၩ ၥိၪ ဒဲဘ့ၪ အထံၫ ဂီၩ့, ချံးထဲၩ့ဒီၭ လိး လၧအလးဒၪဝ့ၫ လၧထံၫဖၧၩ့ အခိၪထိၭလီၫ. 4 တၭ စယၫကူၭ စံၭအဝ့ၫၥံၪ, ယထၧၫ့ဖုဝဲၥံၪဧ့, နၥံၪ ဂဲၫအထံၭခီၫခီၫလဲၪ. တၭ အဝ့ၫၥံၪစံၭ, လၧဟၫရၫ့နီၪလီၫ. 5 တၭ အဝ့ၫဒၪ စံၭအဝ့ၫၥံၪ, စနၫဟီၫ အဖိၪခွၫ စလၫဘၫ့နီၪ, မွဲနၥံၪ ၥ့ၪယၫဆ့ဧၪ. တၭ အဝ့ၫၥံၪစံၭ, ပၥ့ၪယၫ မၬကၨ. 6 တၭ အဝ့ၫနီၪ စံၭမွဲအအီၪမုၬ ဆ့ဧၪ. တၭ အဝ့ၫၥံၪစံၭ, အီၪမုၬတၭ, ယိခွါ, အဖိၪမုၪ နးရၫခ့လၭ ဂဲၫဝ့ၫ လၧၥိၪ ဒဲဘ့ၪနီၪလီၫ. 7 အဝ့ၫဒၪစံၭ, ယိခွါ, မုအီၪဒံၭဖၭထီၫ, ဒဲအဆၧၫ့အထီ လၧၦဒုၭအီၪကီၪ့ ဆၧဖိၪဆၧဎါအဒိၩ့ လဘၪဒံၭဘၪတၭ, ဒုၭအီၩ ၥိၪ ဒဲဘ့ၪ အထံၫတၭ, လ့ၩဒုၭအၪ့ အဆၪဆံၭ. 8 အဝ့ၫၥံၪစံၭ, ကယဲ ၥိၪ ဒဲဘ့ၪထီးအလူၬ အဒီၪ့ၥံၪ လချုၭ အီၪကီၪ့ဒံၭဘၪတၭ, အဝ့ၫၥံၪ လချုၭ ချံးခွံၬဒံၭဘၪ လိး လၧထံၫဖၧၩ့ အခိၪထိၭတၭ, ပမၩၥ့ၪအ့ၬ. ထီးနီၪလဖၧၫ့ ပဒုၭအီၩၥိၪ ဒဲဘ့ၪ အထံၫလီၫ. 9 တၭ အဝ့ၫ ချဲၩ့ဆၧ အဘိၩ့ဘၭနီၪ, နးရၫခ့လၭ ဂဲၫဝ့ၫ လၧအဖါ အၥိၪ ဒဲဘ့ၪလီၫ. အဂဲးဘဲၫယီၩ အဝ့ၫဒၪ ယိဝ့ၫလီၫ. 10 ထီးစယၫကူၭ ဒၪဘၪ အမိအထၧၫ့ဖုဝဲခွၫ စလၫဘၫ့ အဖိၪမုၪ နးရၫခ့လၭ ဒဲအမိအထၧၫ့ဖုဝဲခွၫ စလၫဘၫ့ အၥိၪ ဒဲဘ့ၪတၭ, ဆၧမၩအၥၭ လၧစယၫကူၭ ၥုၭဘူၭအၥၭတၭ, ချံးခွံၬ လိး လၧထံၫဖၧၩ့ အခိၪထိၭတၭ, ဒုၭအီၩ အမိအထၧၫ့ဖုဝဲခွၫ စလၫဘၫ့ အၥိၪ ဒဲဘ့ၪ အထံၫနီၪလီၫ. 11 စယၫကူၭ အဲၪဂါ နးရၫခ့လၭတၭ, ထုၭထၪ့ အလူ အမ့ၬထံၫလၩ့ဝ့ၫဒၪလီၫ. 12 တၭ စယၫကူၭ လီၩဘၪ နးရၫခ့လၭ လၧအမွဲ ၦထၧၫ့ဖုဝဲ လၧအဖါတၭ, လၧအမွဲ နးရဘ့ၭကၫ အဖိၪခွၫနီၪလီၫ. အဝ့ၫနီၪ စဲၪ့တလဲး တၭ လီၩဘၪ အဖါလီၫ. 13 ထီးစလၫဘၫ့ နါဂၧၫ့ အထၧၫ့ဖုဝဲမုၪ အဖိၪခွၫ စယၫကူၭ အပရၧၫ့တၭ, ဆၧမၩအၥၭ လၧအစဲၪ့တလဲး အၪ့ဂၬဝ့ၫတၭ, ဖိၭဝ့ၫ ဒဲအဲၪဂါဝ့ၫတၭ ၥိၫ့အဝ့ၫ လၧအဂံၪ့လီၫ. တၭမွဲ အလီၩဘၪ စလၫဘၫ့ လၧဆၧလဖၪနီၪ ထီးအလူၬလီၫ. 14 တၭ စလၫဘၫ့ စံၭ အဝ့ၫ, မွဲမၬ နမွဲ ယဎွံၪ ဒဲယယၪလီၫ. တၭ အီၪဝ့ၫ လၧအၥိၭ ဎွ့ၩထၪ့ လၩလဘံၪ့လီၫ. 15 စလၫဘၫ့ စံၭစယၫကူၭ, နမွဲ ယထၧၫ့ဖုဝဲတၭ, နဂ့ၩမၩ ယဆၧပျီၩပျီၩဆ့ဧၪ. နလံၩ့နလဲၫ, မွဲဆံၭအၪလဲၪ နီၪ, လီၩဘၪယၧၩဆံၭ. 16 တၭ စလၫဘၫ့ အဖိၪမုၪ အီၪ နံၫဂၩလီၫ. အဒိၪလဂၩအမံၩ့ မွဲနးလံအၫတၭ, အဆံၭလဂၩအမံၩ့မွဲ နးရၫခ့လၭလီၫ. 17 တၭ နးလံအၫနီၪ အမ့ၬ ဆၫဝ့ၫလီၫ. အ့ၪမွဲ နးရၫခ့လၭလဂၩနီၪ, အီၪလၧအဎံၫအလၩ, ဒဲအခံးဂ့ၩအဂၩ့ဘၪလီၫ. 18 စယၫကူၭ အဲၪ နးရၫခ့လၭတၭ, စံၭဝ့ၫဒၪ, ယမိမၩ နဆၧ နွ့ၫနံၪ့ လၧနးရၫခ့လၭ နဖိၪမုၪ အဆံၭလဂၩ အဂးလီၫ. 19 တၭ စလၫဘၫ့ စံၭဝ့ၫဒၪ, ယဖ့ၪလၫ့နၧၩနီၪ, မွဲအဂ့ၩနဲၪ့ ယဖ့ၪလၫ့ လၧၦဂူၫဂၩဒံၭလီၫ. အီၪလၧယၥိၭဆံၭ. 20 စယၫကူၭ မၩဆၧ နွ့ၫနံၪ့ လၧနးရၫခ့လၭ အဂးတၭ, အီၪဝ့ၫ လၧအမ့ၬယၫ ဘဲၫၡၩနံၩၡၩၥၫ့ အၥိၭ, လၧအအဲၪဝ့ၫ အကၠီၩ့လီၫ. 21 တၭ စယၫကူၭ စံၭ စလၫဘၫ့နီၪ, ဖ့ၪလၫ့ ယမၫဘီၪ; အဂဲးဘဲၫယီၩ ယမုနံၩလဖၪ လၧၫ့ထၪ့ဎွ့ၩထၪ့ယူၭတၭ, ယမိလ့ၩနုၬ လၧအအီၪလီၫ. 22 စလၫဘၫ့ ဒုၭအီၪကိၩ့အီၪကီၪ့ ၦၡၩ အီၪဝ့ၫ လၧအလးလစီၪ့နီၪ ထီးအလူၬတၭ, မၩ ဆၧအၪ့ဆၧအီၩ လီၫ. 23 တၭ ဆၧမၩအၥၭ လၧမုနၩနီၪ, လၧအမၩန့ အဖိၪမုၪ နးလံအၫနီၪ, ၥိၫ့ဝ့ၫ လၧအအီၪတၭ, အဝ့ၫ လ့ၩနုၬ လၧအအီၪလီၫ. 24 တၭ စလၫဘၫ့ ဖ့ၪလၫ့ အဎီးမုၪ နးဇံလပၫ လၧအဖိၪမုၪ နးလံအၫ လၧအဎီးမုၪ အဂးလီၫ. 25 ဆၧမၩအၥၭ လၧဆၧဖၩ့ထၪ့နီၪ, ယိခွါ, မွဲနးလံအၫ တၭ, အဝ့ၫဒၪ စံၭစလၫဘၫ့, ဆၧလၧနမၩယၧၩ မွဲဆၧနီၪလမံၩ့လဲၪ. ယမၩ နဆၧ လၧနးရၫခ့လၭ အဂး လမွဲဘၪဧၪ. တၭမွဲဘၪနီၫ နအၪ့လီၫန့ယၧၩလဲၪ. 26 တၭ စလၫဘၫ့ စံၭဝ့ၫဒၪ, ပဖ့ၪလၫ့ဆိၫ ၦအဆံၭ လၧအဝဲၡါ အမ့ၬယၫနီၪ, ဆၧလမၩဘၪ လၧအလး လစီၪ့ယီၩလီၫ. 27 မၩဎွ့ၩထၪ့ အဝ့ၫလဂၩနီၪ အဆၧ နွ့ၫနံၪ့ဆံၭ. တၭ ပမိဖ့ၪလၫ့ အဝ့ၫယီၩ လၧနၧၩဆ့, လၧနမၩဆၧ လၧနမိမၩ လၧယဂး နွ့ၫနံၪ့ဒီၭ အကၠီၩ့လီၫ. 28 စယၫကူၭ မၩဝ့ၫ ဘဲၫနီၪတၭ, မၩဎွ့ၩထၪ့ အဝ့ၫလဂၩနီၪ အဆၧနွ့ၫတၭ, မွဲအဖ့ၪလၫ့ အဝ့ၫ လၧအဖိၪမုၪ နးရၫခ့လၭ လၧအမၫဆ့လီၫ. 29 တၭ စလၫဘၫ့ ဖ့ၪလၫ့ အဎီးမုၪ နးဘံလဟၫ လၧအဖိၪမုၪ နးရၫခ့လၭ အဎီးမုၪ အဂးလီၫ. 30 အဝ့ၫဒၪ လ့ၩနုၬ လၧနးရၫခ့လၭ အအီၪဆ့တၭ, အဲၪ နးရၫခ့လၭ အၪနဲၪ့ နးလံအၫဆ့လီၫ. တၭ မၩဒံၭ အဆၧ အနံၪ့ဂူၫဂၩ နွ့ၫနံၪ့နီၪလီၫ. 31 ယဟိဝၩ ဒၪဘၪဝ့ၫ လၧနးလံအၫ ဘၪ ဆၧၥၭဂဲၫ့ဝ့ၫ တၭ, ဝဲထၪ့ အဒၧၩ့လးလီၫ. အ့ၪမွဲ နးရၫခ့လၭမွဲ ၦထူၬဖိၪလီၫ. 32 နးလံအၫ ဒၧၩ့ထၪ့တၭ, အီၪဖျဲၪန့ အဖိၪခွၫ လီၫ. တၭ ကိၭအမံၩ့ စရုဘံၫ့လီၫ. အဂဲးဘဲၫယီၩ စံၭဝ့ၫဒၪ ယဟိဝၩ ယိထဲၩ့ ယဆၧနၭဆၧၡၪ့လီၫ. အခိးမွဲ ဘိၩ့နဲၪ့ယီၩ ယဝၩ မိအဲၪယၧၩလီၫ. 33 အဝ့ၫ ဒၧၩ့ထၪ့ဒီၭ လဖၧၫ့ အီၪဖျဲၪန့ အဖိၪခွၫတၭ, စံၭဝ့ၫဒၪ, မွဲယဟိဝၩ နါဂၧၫ့ လၧယဘၪ ဆၧၥၭဂဲၫ့ယၧၩတၭ, ဖ့ၪလၫ့ယၧၩ လၧအယီၩဆ့လီၫ. တၭ ကိၭဝ့ၫအမံၩ့ စစံမအၧၫ့လီၫ. 34 အဝ့ၫ ဒၧၩ့ထၪ့ဒီၭ လဖၧၫ့, အီၪဖျဲၪန့ အဖိၪခွၫတၭ, စံၭဝ့ၫဒၪ, ဘိၩ့နဲၪ့ယီၩ လဖၧၫ့ ယဝၩ မိၥုၭဘူၭအၥၭ လၧယၧၩ လၧယအီၪဖျဲၪန့ အဖိၪခွၫ ၥၧၫ့ဂၩ အကၠီၩ့လီၫ. မၩအၥၭဘဲၫနီၪတၭ, ကိၭဝ့ၫအမံၩ့ စလံဝဲၫလီၫ. 35 အဝ့ၫ ဒၧၩ့ထၪ့ဒီၭ လဖၧၫ့ အီၪဖျဲၪန့ အဖိၪခွၫတၭ, စံၭဝ့ၫဒၪ, ဘိၩ့နဲၪ့ယီၩ ယမိစံၭထၪ့အၪ့အူၭ ယဟိဝၩ လီၫ. မၩအၥၭဘဲၫနီၪတၭ, ကိၭဝ့ၫအမံၩ့ စယုဒၫလီၫ. တၭ အီၪဖျဲၪန့ဆၧနီၪ အီၪပထုၬဝ့ၫလီၫ. 

1 နးရၫခ့လၭ ဒၪဘၪဝ့ၫ လၧအလအီၪဖျဲၪန့ဘၪ အဖိၪ လၧစယၫကူၭ အဂးတၭ, နးရၫခ့လၭနီၪ ၥၭခ့ၬ အထၧၫ့ဖုဝဲတၭ, စံၭစယၫကူၭ, ဖ့ၪလၫ့ယၧၩ လၧဖိၪလဖၪဆံၭ. အ့ၪလမွဲဘၪတၭ ယၥံၫလီၫ. 2 စယၫကူၭ ၥၭထၪ့ နးရၫခ့လၭတၭ, စံၭဝ့ၫဒၪ, ယဝ့ၫဒၪယီၩ, မွဲယအီၪလၧယွၩအလး, လၧအပဒၩ့ထၬ ဒၧၩ့လး အဆၧၥၪ လၧနၧၩဆ့ဧၪ. 3 တၭ အဝ့ၫနီၪ စံၭဝ့ၫဒၪ, ယိခွါ, ယဎီးမုၪ နးဘံလဟၫ လဂၩယီၩ, လ့ၩနုၬ လၧအဝ့ၫနီၪ အအီၪဆံၭ. မိဘၪအီၪဖျဲၪန့ လၧယခၪ့လုးခိၪ အဖၫ့ခိၪတၭ, ယမိန့ဘၪ ယဖိၪဆ့ လၧအဝ့ၫနီၪလီၫ. 4 အဆၧဖ့ၪလၫ့ဝ့ၫ လၧအဎီးမုၪ နးဘံလဟၫ လၧအမၫ အဂးတၭ, စယၫကူၭ လ့ၩနုၬ လၧအအီၪလီၫ. 5 နးဘံလဟၫနီၪ ဒၧၩ့ထၪ့တၭ, အီၪဖျဲၪန့ အဖိၪခွၫ လၧစယၫကူၭ အဂးလီၫ. 6 နးရၫခ့လၭ စံၭဝ့ၫဒၪ, ယွၩ စ့ၩရၫ့ယၧၩတၭ, ခိၭနၪ ယလူဆ့တၭ, ဖ့ၪလၫ့ယၧၩ လၧယဖိၪခွၫလီၫ. မၩအၥၭဘဲၫနီၪတၭ ကိၭဝ့ၫအမံၩ့ စဒၫ့လီၫ. 7 နးရၫခ့လၭ အဎီးမုၪ နးဘံလဟၫနီၪ ဒၧၩ့ထၪ့ဒီၭ လဖၧၫ့တၭ, အီၪဖျဲၪန့ အဖိၪခွၫ နံၫဂၩလဂၩ လၧစယၫကူၭ အဂးလီၫ. 8 တၭ နးရၫခ့လၭ စံၭဝ့ၫဒၪ, ယနီၫလိၬ ယၥၭ လၧယထၧၫ့ဖုဝဲမုၪ လၧယွၩ အဆၧနီၫတၭ, ယ မၩနၧၩ့ဆၧလီၫ. တၭ ကိၭဝ့ၫအမံၩ့ စနၭ၁လဲၫလီၫ. 9 နးလံအၫနီၪ ဒၪဘၪဝ့ၫ လၧအအီၪဖျဲၪန့ ဆၧနီၪ အီၪပထုၬဝ့ၫတၭ, မၩန့ အဎီးမုၪ နးဇံလဖၫတၭ, ဖ့ၪလၫ့ အဝ့ၫ လၧစယၫကူၭ အမၫ အဂးလီၫ. 10 တၭ နးလံအၫ အဎီးမုၪ နးဇံလဖၫနီၪ, အီၪဖျဲၪန့ အဖိၪခွၫ လၧစယၫကူၭ အဂး လီၫ. 11 တၭ နးလံအၫ စံၭဝ့ၫဒၪ, ယလၩ ဂ့ၩတၭ, ကိၭအမံၩ့ လၧစဂၭလီၫ. 12 တၭ နးလံအၫ အဎီးမုၪ နးဇံလဖၫ အီၪဖျဲၪန့ အဖိၪခွၫ လၧစယၫကူၭ အဂး နံၩဂၩလဂၩ နီၪလီၫ. 13 တၭ နးလံအၫ စံၭဝ့ၫဒၪ, မုၬယၥၭဖီ! အဂဲးဘဲၫယီၩ ၦအဖိၪမုၪလဖၪ မိကိၭယၧၩ လၧၦဘၪ ဆၧအမုၬလီၫ. တၭ ကိၭဝ့ၫအမံၩ့ လၧစအၭၡၧၫလီၫ. 14 ကူၭဘုၪကၠိၩ့ အမုနံၩလဖၪနီၪ, စရုဘံၫ့ လ့ၩဆၧ တၭ, ဒၪန့ ဒူဒၭၥၪ လၧဂၪ့ခိၪ အဝၩ့ဖၧၩ့တၭ ဂဲၫထဲၩ့ဆိၬဝ့ၫ လၧအမိ နးလံအၫ အအီၪလီၫ. တၭ နးရၫခ့လၭ စံၭ နးလံအၫ ဖ့ၪလၫ့လါယၧၩ လၧနဖိၪခွၫ အဒူဒၭၥၪနီၪ လနၩ့ဆံၭ. 15 အဝ့ၫဒၪ စံၭအဝ့ၫ, နမၩန့ခွံၬ ယဝၩနီၪ, မွဲဆၧအဆံၭဧၪ. တၭ နမိမၩန့ခွံၬ ယဖိၪခွၫ အဒူဒၭၥၪဆ့ဧၪ. နးရၫခ့လၭ စံၭဝ့ၫဒၪ, အခိးမွဲဘဲၫနီၪတၭ, မွဲအမိဘၪမံၫဎုၬ လၧနၧၩ ကဲမုနၩယီၩ, လၧနဖိၪခွၫ အဒူဒၭၥၪ အကၠီၩ့ လီၫ. 16 လၧမုဂၪလၩ့နီၪ, စယၫကူၭ ဂဲၫထဲၩ့ လၧဂၪ့ခိၪ အဝၩ့ဖၧၩ့တၭ, နးလံအၫ လ့ၩထၪ့ အၪ့ဂၬ အဝ့ၫနီၪ, စံၭဝ့ၫဒၪ, နဘၪဂဲၫနုၬ လၧယအီၪလီၫ. အဂဲးဘဲၫယီၩ ယအၪ့လံၩ့န့နၧၩ လၧယဖိၪခွၫ အဒူဒၭၥၪလီၫ. တၭ အဆၧမံၫဎုၬ အဝ့ၫဒၪ လၧမုနၩနီၪလီၫ. 17 ယွၩ ခိၭနၪ နးလံအၫ အလူတၭ, ဒၧၩ့ထၪ့ဝ့ၫ, အီၪဖျဲၪန့ အဖိၪခွၫ လၧစယၫကူၭ အဂး ယဲဂၩလဂၩလီၫ. 18 တၭ နးလံအၫ စံၭဝ့ၫဒၪ, ယွၩ ဖ့ၪလၫ့ယၧၩ လၧယလံၩ့ယလဲၫ လၧယဖ့ၪလၫ့ ယဎီးမုၪ လၧယဝၩ အကၠီၩ့လီၫ. တၭ ကိၭဝ့ၫအမံၩ့ လၧစအံစခၫလီၫ. 19 နးလံအၫ ဒၧၩ့ထၪ့ဒီၭ လဖၧၫ့တၭ, အီၪဖျဲၪန့ အဖိၪခွၫ လၧစယၫကူၭ အဂး ဎူၫဂၩလဂၩလီၫ. 20 တၭ နးလံအၫ စံၭဝ့ၫဒၪ, ယွၩနီၪ ဖ့ၪလၫ့ ယၧၩ လၧဆၧနၩ့ဖၭ ဖ့ၪလၫ့ အဂ့ၩလီၫ. ဘိၩ့နဲၪ့ယီၩ, ယဝၩ မိအီၪဎုၬ လၧယၧၩ လၧယအီၪဖျဲၪန့ အဖိၪခွၫ ဎူၫဂၩ အကၠီၩ့လီၫ. တၭ ကိၭဝ့ၫအမံၩ့ စဇ့ၭဘလၧၫ့လီၫ. 21 လၧခဲၫ့ထဲၩ့တၭ အီၪဖျဲၪန့ အဖိၪမုၪလဂၩတၭ, ကိၭဝ့ၫ အမံၩ့ နးဒံနၫလီၫ. 22 ယွၩ နၪ့ထၪ့ထဲၩ့ နးရၫခ့လၭတၭ, ယွၩ ခိၭနၪအလူ ဝဲထၪ့ အဒၧၩ့လးနီၪလီၫ. 23 အဝ့ၫ ဒၧၩ့ထၪ့တၭ, အီၪဖျဲၪန့ အဖိၪခွၫ, စံၭဝ့ၫဒၪ, ယွၩ မၩဖီၩ့ဖျ့ၭယၧၩ လၧဆၧဒုၪဒွ့ၪ လီၫ. 24 တၭ ကိၭဝ့ၫအမံၩ့ လၧစယိၥၭတၭ, စံၭဝ့ၫဒၪ, မွဲယဟိဝၩ ဖ့ၪလၫ့ဒံၭယၧၩ လၧဖိၪခွၫ အဂူၫဂၩလဂၩ ဒံၭဆံၭ. 25 နးရၫခ့လၭ အီၪဖျဲၪန့ စယိၥၭ ဂီၩ့တၭ, ဆၧမၩအၥၭ လၧစယၫကူၭ စံၭစလၫဘၫ့နီၪ, ဖျါခွံၬယၧၩ ဘဲၫၥိၭ ယမိထဲၩ့ထဲၩ့ လၧယလးဒၪယဝ့ၫ, ဒဲလၧယခးဒၪယဝ့ၫနီၪ ဆံၭ. 26 ဖ့ၪလၫ့ယၧၩ လၧယမၫၥံၪ, ဒဲယဖိၪၥံၪ လၧယမၩ နဆၧ အကၠီၩ့တၭ, ဒုၭစဲၪ့ထၪ့ယၧၩဆံၭ. အဂဲးဘဲၫယီၩ နၥ့ၪယၫ ယဆၧမၩ လၧယမၩ လၧနဂးလီၫ. 27 တၭ စလၫဘၫ့ စံၭအဝ့ၫ, ယဘၪခိးဘၪတၩ လၧနမ့ၬယၫ; ဘဲၫယဖၭဆၧ အၥိၭနီၪ, ယဟိဝၩ ဆိၪဂ့ၩယၧၩ လၧနကၠီၩ့လီၫ. 28 တၭ စံၭဝ့ၫဒၪ, လီၩဘၪယၧၩ လၧနလံၩ့နလဲၫဘီၪ; တၭ ယမိဖ့ၪလၫ့ ယဝ့ၫလီၫ. 29 အဝ့ၫနီၪ စံၭ, ယမၩ နဆၧတၭ, နဆၧဖိၪဆၧဎါအဒိၩ့ အီၪလၧယၧၩ ဘဲၫၥ့ၪလဲၪ ဘဲၫၥ့ၪလဲၪနီၪ နၥ့ၪယၫလီၫ. 30 အဂဲးဘဲၫယီၩ လၧယလချုၭ အီၪဒံၭဘၪနီၪ နဆၧအီၪ ၡၩခိၬလီၫ. ဘိၩ့နဲၪ့ယီၩ အၪထၪ့ယူၭ အၪအၪလ့ၬယူၭ တၭ, ယဟိဝၩ ဆိၪဂ့ၩနၧၩ လၧယဂဲၫ အီၪဝ့ၫအကၠီၩ့ လီၫ. တၭ ဘိၩ့နဲၪ့ယီၩ, ယမိမၩ လၧယဂံၪ့ဒၪယဝ့ၫ အဂး အထီ ဆံၭယံၬလဲၪ. 31 တၭ အဆၧစံၭဝ့ၫဒၪ, ယမိဘၪဖ့ၪလၫ့နၧၩ လၧဆၧနီၪလမံၩ့လဲၪ. တၭ စယၫကူၭစံၭ, နဘၪဖ့ၪလၫ့ ယၧၩ လၧဆၧနးမံၩ့အ့ၬ. န အ့ၪမၩ ဆၧယီၩ လမံၩ့လၧယဂး တၭ, ယမိယိ, ဒဲပၧၩ့ဘၪဒီၭ နၥိၪ ဒဲဘ့ၪလီၫ. 32 ဆၧလၧမုဆၫလနံၩယီၩ, ယမိလ့ၩ လၧနၥိၪ ဒဲဘ့ၪ ထီးအလူၬ အကျၩတၭ, မၩန့ထၪ့ခွံၬ ထီးနီၪ, ကယဲ ဆၧဖိၪဆၧဎါ လၧအစံၫဖီး, ဒဲကံၪကဲၩ့ ထီးအလူၬ လဒုၩလါလါ, ဒဲကယဲ ဆၧအပၠူၭ လၧၥိၪလဖၪ အကျၩ လဒုၩလါလါ, ဒဲလၧအစံၫဖီး, ဒဲကံၪကဲၩ့ လၧဘ့ၪအကျၩနီၪ, မွဲယလံၩ့ယလဲၫ လီၫ. 33 ထီးနဂဲၫလၩ့ ဒၪဘၪ ယလံၩ့ယလဲၫတၭ, ယဆၧတီၩဆၧလီၩ့ မိထိးအၥၭ လၧယဂး လၧမုလနံၩကဲခိၬ နီၪလီၫ. ကယဲ ဆၧလၧအလကံၪကဲၩ့ဘၪ ဒဲလကံၪကဲၩ့စံၫဖီးဘၪ လၧဘ့ၪအကျၩ, ဒဲလပၠူၭဘၪ လၧၥိၪအကျၩ နီၪ, မိကဲၪထၪ့ဆၧ လၧယအၪ့ဂူၪန့နီၪလီၫ. 34 စလၫဘၫ့ စံၭဝ့ၫဒၪ, ယိခွါ, မွဲဆၧမၩအၥၭ ဘဲၫနလူ အၥိၭနီၪဆံၭ. 35 တၭ ဆၧလၧမုနံၩနီၪ အဝ့ၫ မၩန့ထၪ့ခွံၬ ဘ့ၪအဖၫ လၧအကံၪကဲၩ့ ဒဲအဘွၩ, ဒဲကံၪစံၫဖီး, ဒဲကယဲ ဘ့ၪမိ လၧအကံၪကဲၩ့, ဒဲစံၫဖီး, ဒဲကယဲ ဆၧအဘွၩ အီၪလၧအလီၩ့, ဒဲကယဲ ဆၧလၧအပၠူၭ လၧၥိၪအကျၩ ထီးအလူၬတၭ, ဖ့ၪလၫ့ဝ့ၫ လၧအဖိၪခွၫလဖၪ အစူၪဖၧၩ့လီၫ. 36 တၭ အဝ့ၫဒၪ အီၪက့ၪ ၥၧၫ့ၥၫ့ဖၧၩ့ၥၭ လၧအနၫ့ဆါဒၪဝ့ၫ, ဒဲစယၫကူၭ အဘိၩ့ဆၧၩ့လီၫ. တၭ စယၫကူၭ ယိစလၫဘၫ့ အၥိၪ ဒဲဘ့ၪ လၧအအီၪလၩ့ထးလဖၪနီၪလီၫ. 37 တၭ စယၫကူၭ မၩန့ နိၪထိၭဘီၩ့ လၧၥံၪ့လံၫဘန့အၥံၫ့, ဒဲလၧၥံၪ့လူစၭ, ဒဲလၧဖံစလီၫ့တၭ; ကူၭပလူၬ ဒဲကူၭကံၪကဲၩ့ဝ့ၫ အလီၩ့လီၫ. 38 တၭ ထီး ၥိၪ ဒဲဘ့ၪလဖၪ ဂဲၫအီၩထံၫနီၪ, မွဲအအီၪက့ၪ နိၪထိၭဘီၩ့ လၧအကူၭလၩ့ဝ့ၫလဖၪ လၧအအီၩထံၫအဖၧၩ့ လၧချိၬအဖၧၩ့, လၧၥိၪ ဒဲဘ့ၪလဖၪ အမ့ၬယၫ, ဘဲၫၥိၭ ထီးအဂဲၫအီၩ ထံၫတၭ, အဝ့ၫၥံၪ မိဒၧၩ့ထၪ့ဝ့ၫလီၫ. 39 ၥိၪ ဒဲဘ့ၪလဖၪ ဒၧၩ့ထၪ့ လၧနိၪထိၭဘီၩ့လဖၪ အမ့ၬယၫတၭ, ဖိၪဆါ ၥိၪ ဒဲဘ့ၪလဖၪ အကံၪဘွၩ, ဒဲကံၪစံၫဖီး, ဒဲကံၪကဲၩ့လီၫ. 40 စယၫကူၭ အၪ့နၩ့ဖၭ ၥိၪဖိၪလဖၪတၭ, အီၪက့ၪ ၥိၪ ဒဲဘ့ၪၥံၪ အမ့ၬတီၩ လၧဆၧလၧအကံၪပလူၬပလူၬ, ဒဲကယဲ အပၠူၭ လၧစလၫဘၫ့ အၥိၪ ဒဲဘ့ၪအကျၩလီၫ. တၭ အီၪက့ၪ အဆၧဖိၪဆၧဎါ အဒီၪ့ဒၪဝ့ၫလဖၪ, လၧဆၧလစီၪ့ဒၪ, ဒဲလအီၪက့ၪဘၪ လစီၪ့ဎး လၧစလၫဘၫ့ အၥိၪ ဒဲဘ့ၪလဖၪလီၫ. 41 ကယဲ ဆၧအဂဲးဆီၪ့ အဘၭဆီၪ့လဖၪ ဒၧၩ့ထၪ့ဝ့ၫ လဘျၩ့လါလါနီၪ, ဆၧမၩအၥၭ လၧစယၫကူၭ အီၪက့ၪ နိၪထိၭဘီၩ့လဖၪ လၧချိၬၥံၪအဖၧၩ့, လၧၥိၪ ဒဲဘ့ၪအမ့ၬယၫ, ဘဲၫၥိၭ အမိဒၧၩ့ထၪ့ လၧနိၪထိၭဘီၩ့လဖၪ အကျၩ လီၫ. 42 တၭ ထီးအဒီၪ့ၥံၪ အဂဲးဆါဘၭဆါနီၪ, လအီၪက့ၪဘၪဝ့ၫ လၧအဖၧၩ့နီၪလီၫ. မၩအၥၭဘဲၫနီၪတၭ, ဆၧလၧအဂဲးဆါ အဘၭဆါလဖၪနီၪ, မွဲစလၫဘၫ့ အဆၧ, ဒဲဆၧလၧအဂဲးဆီၪ့ အဘၭဆီၪ့နီၪ, မွဲစယၫကူၭ အဆၧလီၫ. 43 တၭ ၦလဂၩနီၪ ဖျိၭထၪ့ အၪအၪလ့ၬတၭ, အီၪလၧၥိၪ ဒဲဘ့ၪ အၪဒီၪ့, ဒဲဎီးမုၪၥံၪ, ဒဲဎီးခွၫၥံၪ, ဒဲကလအူၭၥံၪ, ဒဲကၥ့ၪယီၩ့ၥံၪလီၫ. 

၁ မိစ့ၭ Genesis 31 

1 တၭ အဝ့ၫနီၪ နါဂၧၫ့ စလၫဘၫ့ အဖိၪခွၫလဖၪ အဆၧချဲၩ့, လၧအစံၭဝ့ၫ စယၫကူၭ မၩန့ခွံၬ ကယဲ ဆၧလၧအအီၪလၧပဖါတၭ, လၧဆၧလၧအအီၪလၧပဖါနီၪ, မွဲအဘၪ ဆၧထူၭဆၧလၧၫ့ယီၩ ထီးအလူၬလီၫ. 2 စယၫကူၭ ယိစလၫဘၫ့ အမ့ၬတၭ, ဒၪဘၪဝ့ၫ လၧအလကဲၪလၧၩ့ဘၪ အမ့ၬ ဘဲၫ လၧမုဂၪတဂၪ အၥိၭနီၪလီၫ. 3 တၭ ယဟိဝၩ စံၭစယၫကူၭနီၪ ထဲၩ့ထဲၩ့ လၧနဖါလဖၪ အခး, ဒဲလၧနဘူၭနထံး အအီၪနီၪဆံၭ, တၭ ယမိအီၪလၧနၥိၭလီၫ. 4 တၭ စယၫကူၭ အၪ့မၧၫ့ ၦလ့ၩကိၭန့ နးရၫခ့လၭ, ဒဲနးလံအၫ လၧဆၧပျၩ့ဖၧၩ့ လၧအၥိၪ ဒဲဘ့ၪအဒီၪ့အီၪ, 5 စံၭ အဝ့ၫၥံၪ, ယယိ နၥံၪအဖါအမ့ၬ လၧအလကဲၪလၧၩ့ဘၪ ဒဲယၧၩ ဘဲၫလၧမုဂၪတဂၪ အၥိၭနီၪ လါနၫ့တၭ, ယဖါအယွၩနီၪ အီၪလၧယၥိၭလီၫ. 6 တၭ နၥံၪ ၥ့ၪယၫ နၥံၪအနၫ့ဆါဒၪ နၥံၪဝ့ၫ လၧယမၩ နၥံၪအဖါ အဆၧ လၧယဂဲးယဘၭ ထီးအလူၬလီၫ. 7 နၥံၪအဖါ အၪ့လီၫန့ယၧၩတၭ, အၪ့လဲၩထဲၩ့ယူၭ ယလံၩ့ယလဲၫ ဆံၫဘျၩ့ လါနၫ့တၭ, ယွၩ ဖ့ၪလၫ့ အမၩအၧၩ့ယၧၩ နးမံၩ့အ့ၬ. 8 အဝ့ၫဒၪ အ့ၪစံၭဘဲၫယီၩ, ဆၧကံၪစံၫဖီး မိကဲၪထၪ့ နလံၩ့နလဲၫနီၪတၭ, ၥိၪ ဒဲဘ့ၪလဖၪ ဖိၪဆါဆၧ ကံၪစံၫဖီး ထၧၫ့ဒီၪ့ယၫလီၫ. အ့ၪစံၭဘဲၫယီၩ, ဆၧကံၪ ပလူၬပလူၬ မိကဲၪထၪ့ နလံၩ့နလဲၫနီၪတၭ, ၥိၪ ဒဲဘ့ၪလဖၪ ဖိၪဆါ ဆၧကံၪပလူၬပလူၬ ထၧၫ့ဒီၪ့ယၫလီၫ. 9 ယွၩ ထုၭထၪ့ခွံၬ နၥံၪအဖါ အဆၧဖိၪဆၧဎါအဒိၩ့တၭ, ဖ့ၪလၫ့ယၧၩလီၫ. 10 ဆၧအဆၧၫ့အထီ လၧၥိၪ ဒဲဘ့ၪလဖၪ ဒၧၩ့ထၪ့တၭ, ဆၧမၩအၥၭ လၧယကျဲၪ့ထၪ့ယမ့ၬတၭ ယဒၪဆၧ လၧဆၧမံၫမး အဖၧၩ့နီၪ, ယိခွါ, ဘ့ၪအဖၫလဖၪ လၧအဖုၫထၪ့ လၧဘ့ၪလဖၪ အလီၩ့နီၪ, မွဲအကံၪ ပလူၬပလူၬ, ကံၪကဲၩ့, ဒဲကံၪစံၫဖီးလီၫ. 11 ယွၩအၥီၫ့နီၪ စံၭယၧၩ လၧဆၧမံၫမး အဖၧၩ့တၭ, စံၭဝ့ၫဒၪ, စယၫကူၭဧ့, တၭ ယစံၭ ယအီၪ ထီးယီၩလီၫ. 12 မွဲအစံၭဝ့ၫဒၪ, ကျဲၪ့ထၪ့ နမ့ၬတၭ, ယိခွါ, ကယဲ ဘ့ၪအဖၫ လၧအဖုၫထၪ့ လၧဘ့ၪ အလီၩ့နီၪ, မွဲအကံၪပလူၬပလူၬ, ဒဲကံၪကဲၩ့ ဒဲကံၪစံၫဖီး ထီးအလူၬလီၫ. အဂဲးဘဲၫယီၩ ဆၧလၧစလၫဘၫ့ မၩနၧၩနီၪ, ယဒၪဘၪ ထီးအလူၬယူၭ. 13 ယမွဲ ဘ့ၫ၁လၭအယွၩ ထီးအလး လၧနဂုၪဆၧ အထုၪ့လထုၪ့, ထီးနဆိၪလၩ့နၥၭ လၧယၧၩအလးနီၪလီၫ. ဘိၩ့နဲၪ့ယီၩ ဂဲထုၪ့ စဲၪ့ထၪ့ခွံၬ လၧခးဖၧၩ့ယီၩတၭ, ထဲၩ့ထဲၩ့ လၧနဘူၭနထံး အခးဖၧၩ့ဆံၭ. 14 နးရၫခ့လၭ ဒဲနးလံအၫ စံၭဆၧၫ့ဆၧတၭ, စံၭအဝ့ၫ, ဆၧလၧပဂး ဒဲဆၧလၧပမိန့ၥၫနီၪ, မွဲအအီၪဒံၭ လၧပဖါ အဂံၪ့ဖၧၩ့ဆ့ဧၪ. 15 အဝ့ၫဒၪ အီၪက့ၪပၧၩ ဘဲၫၦလခီၫဘၩ့မုးဖိၪအၥိၭနီၪ, လမွဲဘၪဧၪ. မွဲအအၪ့ဆၫခွံၬပၧၩ ဒဲအၪ့ခွံၬ ပစ့ၩ လူၬထူၬဆံၫ့ဘၩ့ အဂဲးလီၫ. 16 အဂဲးဘဲၫယီၩ ကယဲ ဆၧလၧအစူၪလးအခၪ့ခိၪ လၧယွၩ ထုၭထၪ့ခွံၬ လၧပဖါနီၪ, မွဲပဆၧ ဒဲပဖိၪပလံၩ အဆၧလီၫ. တၭ ဘိၩ့နဲၪ့ယီၩ ကယဲ ဆၧလၧယွၩစံၭနၧၩ ထီးအလူၬနီၪ, မၩဆံၭ. 17 စယၫကူၭ ဂဲထုၪ့တၭ, အီၪက့ၪထၪ့ အဖိၪခွၫလဖၪ ဒဲအမၫၥံၪ လၧကလအူၭ အလီၩ့, 18 တၭ ၥိၫ့ထၪ့ခွံၬ အဆၧဖိၪဆၧဎါအဒိၩ့ ထီးအလူၬ, ဒဲကယဲ အဆၧဖိၪဆၧလံၩ လၧအန့ဘၪဝ့ၫ, ဆၧဖိၪဆၧဎါအဒိၩ့ လၧအမၩန့ လၧအန့ဘၪဝ့ၫ လၧပၫဒၫ့အၫရၫ့ အဖၧၩ့, ဘဲၫၥိၭ အမိလ့ၩ လၧအဖါ စအံစၭ အအီၪလၧခးကၫနအၫ့ အဖၧၩ့ နီၪလီၫ. 19 စလၫဘၫ့ လ့ၩထံၬ ၥိၪအဆီၪ့တၭ, နးရၫခ့လၭ အၪ့ဂူၪန့ အဖါ အဆၧဂၩ့ တ့ၫရဖံၫ့လီၫ. 20 တၭ စယၫကူၭ စဲၪ့ထၪ့ၥူၪဝ့ၫ လၧၦအၫရၫ့ဖိၪ စလၫဘၫ့ လၥ့ၪယၫဘၪ နီၪ, အဂဲးဘဲၫယီၩ မွဲအလဒုၭနဲၪဘၪဝ့ၫ လၧအမိစဲၪ့ထၪ့ခွံၬနီၪလီၫ. 21 တၭ အဝ့ၫဒၪ စဲၪ့ထၪ့ခွံၬ, အနၫ့ဆါ ဒဲကယဲ ဆၧလၧအအီၪဝ့ၫတၭ, ဂဲထုၪ့ ခၫ့ဂၬ ထံၫမိၡါတၭ, ဒိၭအမ့ၬ လၧခိၪလီၩ့ ဂံလအၭလီၫ. 22 တၭ ၥၧၫ့နံၩလနံၩနီၪ ၦလီၩဘၪစလၫဘၫ့ လၧစယၫကူၭ စဲၪ့ထၪ့ခွံၬယူၭနီၪလီၫ. 23 အဝ့ၫနီၪ မၩန့ အထၧၫ့ဖုဝဲလဖၪ လၧအၥိၭတၭ, လီၩ့ဆီး အဝ့ၫ နွ့ၫၥၫ့ဖၧၩ့ၥၭတၭ, ချုၭန့ဝ့ၫ လၧခိၪလီၩ့ ဂံလအၭ အလီၩ့နီၪလီၫ. 24 ယွၩ ဂဲၫ လၧၦအၫရၫ့ဖိၪ စလၫဘၫ့ အအီၪ လၧဆၧမံၫမးအဖၧၩ့ လၧမုနၩတၭ, စံၭအဝ့ၫ, ထီးလၩ့နၥၭ လၧဆၧဂ့ၩမွဲဂ့ၩ, ဆၧအၧၩ့မွဲဂ့ၩ, ဘဲၫၥိၭ နထီးချဲၩ့ စယၫကူၭ နးမံၩ့ လဂ့ၩ. 25 တၭ စလၫဘၫ့ ချုၭန့ စယၫကူၭလီၫ. စယၫကူၭ ၥုၪ့ထၪ့ အတဲၩ လၧခိၪလီၩ့နီၪတၭ, စလၫဘၫ့, ဒဲအထၧၫ့ဖုဝဲ ၥုၪ့ထၪ့ဝ့ၫ လၧခိၪလီၩ့ ဂံလအၭ အလီၩ့လီၫ. 26 စလၫဘၫ့ စံၭစယၫကူၭနီၪ, မွဲနမၩ ဘဲၫၥ့ၪလဲၪ, နစဲၪ့ထၪ့ၥူၪဝ့ၫတၭ, မီၩ့ထၪ့ခွံၬ ယဖိၪမုၪလဖၪ ဘဲၫၦလဖၪ လၧၦဖီၪ့န့ဝ့ၫ လၧနၭအၥိၭ မၬလဲၪ. 27 နစဲၪ့ၥူၪဝ့ၫ ဒဲနစဲၪ့ထၪ့ စီၩစီၩတၭ, နလလီၩဘၪယၧၩ ဘဲၫၥိၭ ယမိဖျါခွံၬ နၧၩ လၧဆၧၥၭထိၬ, ဒဲဆၧၥံၫကျံၩ, ဒဲဒိၩ့ၥံၪမီၩ့ၥံၪ, ဒဲနါဒံၩ့, ဒဲၥၫ့ထီးနီၪ, မွဲဘၪလဲၪ. 28 တၭ နလဒုၭအဲၪဂါဘၪ ယၧၩ လၧယဖိၪခွၫ, ဒဲယဖိၪမုၪၥံၪနီၪ, မွဲဘၪလဲၪ. ဘိၩ့နဲၪ့ယီၩ နမၩ ဘဲၫ ၦဂၭဂီၩ့ဖိၪ အဆၧမၩ အၥိၭလီၫ. 29 ဆၧအစီၩ့အမၩ့ အီၪဝ့ၫ လၧယစူၪဖၧၩ့ လၧယမၩအၧၩ့မၩနၭ နၥံၪၥ့ၪ လါနၫ့တၭ, နၥံၪ အဖါယွၩ ချဲၩ့ဆၧ လၧယၧၩ လၧမုနၩလနၩနီၪ, စံၭဝ့ၫဒၪ, ထီးလၩ့နၥၭ လၧဆၧဂ့ၩ မွဲဂ့ၩ, ဆၧအၧၩ့မွဲဂ့ၩ, ဘဲၫၥိၭ နထီးချဲၩ့ စယၫကူၭ နးမံၩ့လဂ့ၩ. 30 ဘိၩ့နဲၪ့ယီၩ, မွဲနၥၭယူ မီၪ့ဘၪ နဖါအဂံၪ့ ဒိၪမၬတၭ, ထဲၩ့တၭ, နမိထဲၩ့ဘၪလီၫ. နအၪ့ဂူၪန့ ယယွၩလဖၪနီၪ, မွဲအဘၪ ဆၧနီၪလမံၩ့လဲၪ. 31 စယၫကူၭ စံၭဆၧၫ့ဆၧတၭ စံၭစလၫဘၫ့နီၪ, မွဲယၥၭမဲၪဆၧ အဂဲးလီၫ. အဂဲးဘဲၫယီၩ ယစံၭ နမိမၩန့ခွံၬဆီၪ့ ဘၪခိၬ နဖိၪမုၪလဖၪ လၧယၧၩလီၫ. 32 ၦလၧအဒၪန့ နယွၩလဖၪ အီၪလၧအဝ့ၫ လဂၩဂၩနီၪ, မွဲအထီးမၧၫ့ လဂ့ၩ. လၧပထၧၫ့ဖုဝဲ အမ့ၬယၫယီၩ, ယိနဲၪ့ဆၧ လၧအမွဲ နဆၧ အီၪဒဲယၧၩတၭ, မၩန့ လၧနဂးဆံၭ. တၭ စယၫကူၭ လၥ့ၪယၫဘၪဝ့ၫ လၧနးရၫခ့လၭ မၩန့ၥူၪဝ့ၫလီၫ. 33 စလၫဘၫ့ လ့ၫနုၬ လၧစယၫကူၭ အတဲၩဖၧၩ့, ဒဲလၧနးလံအၫ အတဲၩဖၧၩ့, ဒဲလၧအဎီးမုၪ နံၫဂၩလဖၪ အတဲၩဖၧၩ့တၭ, လဒၪန့ဘၪဝ့ၫနီၪ, စဲၪ့ထၪ့ လၧနးလံအၫ အတဲၩဖၧၩ့တၭ, လ့ၩနုၬ လၧနးရၫခ့လၭ အတဲၩဖၧၩ့ လီၫ. 34 တၭ နးရၫခ့လၭ မၩန့ဝဲၩ ဆၧဂၩ့ တ့ၫရဖံၫ့လဖၪနီၪတၭ, အီၪက့ၪဝ့ၫ လၧကလအူၭ အခါ အဖၫ့လၬတၭ, ဆၧၫ့နၩ့ဝ့ၫ လၧအဖၫ့ခိၪလီၫ. စလၫဘၫ့ လုးဆၧ လၧတဲၩဖၧၩ့ ထၧၫ့ဖျိၪ့ယၫတၭ, လဒၪန့ဘၪဝ့ၫနီၪ, 35 အဝ့ၫဒၪ စံၭအဖါ, လၧယဂဲထုၪ့ လၧနမ့ၬယၫ လကဲၪဘၪယီၩ, မွဲယကဆါ ထီးၥၭထၪ့ လဂ့ၩ. အဂဲးဘဲၫယီၩ ၦမုၪအထူၫအရူၫ အီၪလၧယလီၩ့လီၫ. မွဲအအၪ့ဎၬဝ့ၫတၭ လဒၪန့ဘၪ ဆၧဂၩ့ တ့ၫရဖံၫ့နီၪလီၫ. 36 စယၫကူၭ ၥုၪ့ထၪ့ၥၭထၪ့တၭ, အဲၪ့လိၬဆိၭချဲၩ့လိၬအၥၭ လၧစလၫဘၫ့တၭ, စယၫကူၭ စံၭဆၧၫ့ဆၧတၭ, စံၭစလၫဘၫ့, လၧနလီၩ့ဆီးယၧၩ အကၠီၩ့နီၪ, ယဆၧမၪမွဲ ဆၧနီၪလမံၩ့လဲၪ. ယဆၧဒဲၩဘၭ, မွဲဆၧနီၪလမံၩ့လဲၪ. 37 အဂဲးဘဲၫယီၩ နလီၩ့လုး ယဆၧဖိၪဆၧလံၩ ထီးအလူၬတၭ, နဒၪန့ ဆၧဘၪဆဲၫ့ လၧနဂံၪ့ အဆၧဖိၪဆၧလံၩ ထီးအလူၬနီၪ, မွဲဆၧနီၪလမံၩ့လဲၪ. အီၪက့ၪလၩ့ ထီးယီၩ လၧယထၧၫ့ဖုဝဲၥံၪ, ဒဲနထၧၫ့ဖုဝဲၥံၪ အမ့ၬယၫ ဘဲၫၥိၭ အမိစ့ၩရၫ့ပၧၩယီၩဆံၭ. 38 ယအီၪလၧနၥိၭ အနံၪ့ နံၫဆံၫယီၩ, နၥိၪအမိ, ဒဲနဘ့ၪအမိ အဂူၭ လဂၭဂီၩ့ ဘၪ, နၥိၪ ဒဲနဘ့ၪအဖၫနီၪ ယအၪ့ဘၪဆ့အ့ၬ. 39 ဆၧလၧအယၬၥံၫခွံၬနီၪ ယလဂဲၫဆိၬဘၪ နအီၪတၭ, ယလိၭထဲၩ့ယဝ့ၫလီၫ. လၧမုဆၫလခီၫ မွဲဂ့ၩ, လၧမုနၩလခီၫ မွဲဂ့ၩ, ဆၧလၧဆၧအၪ့ဂူၪဝ့ၫနီၪ, နအၪ့ဎၬ လၧယစူၪဖၧၩ့လီၫ. 40 ယအီၪလၧမုဆၫလခီၫနီၪ, ဆၧခိအၪ့ယၧၩ, ဒဲလၧမုနၩနီၪ ဆၧဂီးအၪ့ယၧၩတၭ, ယဆၧမံၫ စဲၪ့ထၪ့ခွံၬ လၧယမ့ၬၥၪလီၫ. 41 ဆၧနီၪ ဘၪယၧၩတၭ, ယအီၪ လၧနဂံၪ့ဖၧၩ့ ဘဲၫနီၪ အနံၪ့နံၫဆံၫလီၫ. ယမၩ နဆၧ လဆံၫလံနံၪ့ လၧနဖိၪမုၪ နံၫဂၩ အဂး; ဒဲဎူၫနံၪ့ လၧနၥိၪ ဒဲဘ့ၪအဂး, ဒဲနအၪ့လဲၩထဲၩ့ ယလံၩ့ယလဲၫ ဆံၫဘျၩ့ လီၫ. 42 ယဖါအယွၩ, စအၫဘြဟၫ့အယွၩ, ဒဲစအံစၭ အဆၧၥၭမဲၪနီၪ, အ့ၪလအီၪဘၪ လၧယဂးတၭ, မွဲမၬ ဘိၩ့နဲၪ့ယီၩ နမိဖျါခွံၬယၧၩ ပျီၩပျီၩလီၫ. ယွၩယိ ယဆၧနၭဆၧၡၪ့, ဒဲယမၩဆၧ လၧယစူၪတၭ အၪ့ၥီၪ့ထဲၩ့ဆၧ လၧမုနၩ လၧနၧၩနီၪလီၫ. 43 စလၫဘၫ့ စံၭဆၧၫ့ဆၧတၭ, စံၭစယၫကူၭနီၪ, ဖိၪမုၪလဖၪယီၩ မွဲယဖိၪမုၪ, ဒဲဖိၪၥၪလဖၪယီၩ မွဲယဖိၪၥၪ, ဒဲၥိၪ ဒဲဘ့ၪလဖၪယီၩ, မွဲယၥိၪ ဒဲဘ့ၪလဖၪတၭ, ကယဲ ဆၧလၧနဒၪဘၪလဖၪနီၪ, မွဲယဆၧ ထီးအလူၬလီၫ. တၭ ဆၧလၧမုဆၫလနံၩယီၩ, ယမၩဆၧ လၧယဖိၪမုၪ ဒဲအဝ့ၫၥံၪ အဖိၪခွၫလဖၪ လၧအအီၪဖျဲၪန့ဝ့ၫ အဂးနီၪ မိၥ့ၪ လမံၩ့မံၩ့ဆ့ဧၪ. 44 ဘိၩ့နဲၪ့ယီၩ, ဂဲၫဘီၪ, မွဲပမၩ ဆၧအုၩ့လၩ့လိၬပၥၭ လၧယၧၩ ဒဲနၧၩတၭ, မွဲအကဲၪထၪ့ ဆၧထိးအၥၭ လၧယၧၩ ဒဲနၧၩ အဂးနီၪဆံၭ. 45 စယၫကူၭ မၩန့ လိးလဖျိၪ့တၭ, အီၪက့ၪထၪ့ဝ့ၫ လၧထုၪ့လထုၪ့ အဂးလီၫ. 46 စယၫကူၭ စံၭအထၧၫ့ဖုဝဲလဖၪ အၪ့ထုၫ့န့ လိးလဖၪနီၪဆံၭ. အဝ့ၫၥံၪ မၩန့ လိးလဖၪနီၪတၭ, မၩပိၩ့ထၪ့ဝ့ၫ လပိၩ့တၭ, အၪ့ဆၧ ထီးနီၪ လၧဆၧလပိၩ့ အဖၫ့ခိၪလီၫ. 47 တၭ စလၫဘၫ့ ကိၭဝ့ၫအမံၩ့ လၧယံဂၫစံၫဟဒုၥၫလီၫ. အ့ၪမွဲ စယၫကူၭ ကိၭဝ့ၫအမံၩ့ လၧဂၫလအ့ၭလီၫ. 48 တၭ စလၫဘၫ့ စံၭဝ့ၫဒၪ, ဆၧလၧဆၧပိၩ့ယီၩ, မွဲဆၧထိးအၥၭ လၧယၧၩ ဒဲနၧၩ အဘိၩ့ဆၧၩ့ လၧမုဆၫလနံၩယီၩလီၫ. မၩအၥၭဘဲၫနီၪတၭ, ၦကိၭအမံၩ့ လၧဂၫလအ့ၭ 49 ဒဲမံဇပၫလီၫ. အဂဲးဘဲၫယီၩ စံၭဝ့ၫဒၪ, ထီးပအီၪလၩ့ဖၭလိၬပၥၭတၭ, မွဲယဟိဝၩ ယိဆၧ လၧယၧၩ ဒဲနၧၩ အဘိၩ့ဆၧၩ့နီၪဆံၭ. 50 န အ့ၪမၩနၭမၩၡၪ့ ယဖိၪမုၪလဖၪတၭ, န အ့ၪမၩန့ နမၫ လၧအလမွဲဘၪ ယဖိၪမုၪလဖၪတၭ, ၦၡၩ လအီၪဘၪ လၧပၥိၭ နးဂၩ လါနၫ့တၭ, ယိခွါ, ယွၩမွဲ ဆၧထိးအၥၭ အီၪလၧယၧၩ ဒဲနၧၩ အဘိၩ့ဆၧၩ့နီၪလီၫ. 51 စလၫဘၫ့ စံၭစယၫကူၭ, ယိခွါ ဆၧပိၩ့လပိၩ့ယီၩ, ဒဲယိ ဆၧထုၪ့လထုၪ့ယီၩ, လၧယအီၪက့ၪဆၧ လၧယၧၩ ဒဲနၧၩ အဘိၩ့ဆၧၩ့ယီၩဘီၪ, 52 မွဲဆၧပိၩ့လပိၩ့ယီၩ ကဲၪထၪ့ ဆၧထိးအၥၭ, ဒဲဆၧထုၪ့ယီၩ ကဲၪထၪ့ ဆၧထိးအၥၭ လၧယလခၫ့ဖၬဘၪ ဆၧပိၩ့လပိၩ့ယီၩ လၧနအီၪ, ဒဲနလခၫ့ဖၬ ဘၪ ဆၧပိၩ့လပိၩ့ယီၩ, ဒဲဆၧထုၪ့လထုၪ့ယီၩ လၧယအီၪလၧဆၧအၧၩ့ဆၧနၭ အဂးနီၪဆံၭ. 53 တၭမွဲ စအၫဘြဟၫ့ အယွၩ, ဒဲစနၫဟီၫ အယွၩ, အဝ့ၫၥံၪ အဖါအယွၩနီၪ, စ့ၩရၫ့ဆၧ လၧပဘိၩ့ဆၧၩ့ယီၩဆံၭ. တၭ စယၫကူၭ ဆိၪလၩ့အၥၭ လၧအဖါစအံစၭ အဆၧၥၭမဲၪ အမ့ၬယၫလီၫ. 54 စယၫကူၭ လုထၪ့ဆၧ လၧခိၪလီၩ့ခိၪတၭ, ကိၭန့ အထၧၫ့ဖုဝဲၥံၪ လၧအမိအၪ့ ကိၪအဂဲးလီၫ. အဝ့ၫၥံၪ အၪ့ကိၪနီၪတၭ, အီၪဝ့ၫ ၥၫ့နၩချီၩ့ လၧခိၪလီၩ့ခိၪလီၫ. 55 ဆၧဖၩ့ထၪ့နီၪ စလၫဘၫ့ ဂဲထုၪ့ ဂီၩဂီၩတၭ, အဲၪဂါ အဖိၪခွၫၥံၪ ဒဲအဖိၪမုၪၥံၪတၭ, ဆိၪဂ့ၩ အဝ့ၫၥံၪလီၫ. စလၫဘၫ့ စဲၪ့ထၪ့တၭ ထဲၩ့ထဲၩ့ လၧအလးလီၫ. 

1 စယၫကူၭ လ့ၩဖိၬ အဖၧၩ့ၥၭတၭ, ယွၩအၥီၫ့လဖၪ ဂဲၫမၩဖျီၪထၪ့အၥၭ လၧအဝ့ၫလီၫ. 2 တၭ ထီးစယၫကူၭ ဒၪဘၪ အဝ့ၫၥံၪ, စံၭဝ့ၫဒၪ, အယီၩမွဲ ယွၩအၡၩၥုၭမုခမျၧးလီၫ. တၭ ဆၧလၧအလးလစီၪ့နီၪ ကိၭဝ့ၫအမံၩ့ လၧမၫဟနၫအံၫ့လီၫ. 3 တၭ စယၫကူၭ အၪ့မၧၫ့ အၥီၫ့လဖၪ လ့ၩလၧအမ့ၬယၫ လၧအဝဲ စအံစီၫ အအီၪ လၧခးစံအၫ အံဒၧၫ့ အဂၪ့ခိၪ အဝၩ့ဖၧၩ့လီၫ. 4 တၭ မၪလူၬ အဝ့ၫၥံၪ, စံၭဝ့ၫဒၪ, နၥံၪ ဘၪစံၭယကဆါ, စအံစီၫဘဲၫယီၩ, နဎီးနၡၩ စယၫကူၭ စံၭဘဲၫယီၩ, ယအီၪမွံၩ လၧစလၫဘၫ့ အၥိၭတၭ, အီၪ ထီးနီၪ ခီးဘိၩ့နဲၪ့ယီၩ လီၫ. 5 ယ အီၪလၧချီ, ဒဲကၥ့ၪယီၩ့, ဒဲၥိၪ, ဒဲဘ့ၪ ဒဲဎီးခွၫ, ဒဲဎီးမုၪၥံၪတၭ, ယအၪ့မၧၫ့ ၦလ့ၩလီၩဘၪ ယကဆါ ဘဲၫယမိဘၪခိးဘၪတၩ လၧနမ့ၬယၫလီၫ. 6 အၥီၫ့ၥံၪနီၪ ဂဲၫထဲၩ့ထဲၩ့ ထီၩ့လၧစယၫကူၭ အအီၪနီၪတၭ, စံၭဝ့ၫဒၪ, ပလ့ၩလၧနဝဲ စအံစီၫ အအီၪနီၪ, အဝ့ၫဒၪ ဂဲၫအၪ့ဂၬ ဆၧၫ့နၧၩတၭ, ၦၡၩ အီၪလၧအၥိၭ လံယၩလီၫ. 7 စယၫကူၭ ၥၭမဲၪဆၧ ဒိၪမၬတၭ, အၥုၪ့ခိအၥၭဝီၩ လီၫ. တၭ အဝ့ၫဒၪ အၪ့နၩ့ဖၭ ၦၡၩ လၧအအီၪလၧအၥိၭ ဒဲၥိၪ ဒဲဘ့ၪ, ဒဲချီ, ဒဲကလအူၭၥံၪ လၧဆၧနံၫဒီၪ့လီၫ. 8 တၭ စံၭဝ့ၫဒၪ စအံစီၫ အ့ၪဂဲၫထီၩ့လၧအဝ့ၫလဒီၪ့ ဒဲဖ့ၬခွံၬ အဝ့ၫၥံၪတၭ, အဝ့ၫလဒီၪ့ လၧအအီၪလၩ့ထးနီၪ, မိဘၪစဲၪ့ဖျိၭဝ့ၫလီၫ. 9 တၭ စယၫကူၭ စံၭဝ့ၫဒၪ, ယဖါ စအၫဘြဟၫ့အယွၩ, ဒဲယဖါ စအံစၭအယွၩ, ယဟိဝၩ လၧအစံၭယၧၩ, ထဲၩ့ထဲၩ့လၧနခးဖၧၩ့, ဒဲလၧနဘူၭနထံး အအီၪတၭ, ယမိမၩဂ့ၩနၧၩနီၪ, လဂၩဧ့, 10 ကယဲ နခိးနတၩ ထီးအလူၬ အဆံၭထုၬနီၪ, ဒဲနဆၧမွဲဆၧတီၩ ထီးအလူၬ လၧနဒုၭနဲၪ နခ့ၫနၡၩတၭ ယကြၨၭယဝ့ၫအ့ၬ. အဂဲးဘဲၫယီၩ ယခၫ့ဂၬ ထံၫယီၫဒၫ့ယီၩ, အီၪလၧယနိၪထိၭဘီၩ့တၭ, ဘိၩ့နဲၪ့ယီၩ ယမွဲဆၧနံၫဒီၪ့လီၫ. 11 မၩဖီၩ့မၩဖျ့ၭလါ ယၧၩ လၧယဝဲ အစူၪဖၧၩ့ လၧစအံစီၫ အစူၪဖၧၩ့နီၪ ဆံၭ. အဂဲးဘဲၫယီၩ ယၥၭမဲၪယဝ့ၫလီၫ. မိဂဲၫကျီၪ့ၥံၫခွံၬ ဘၪခိၬယၧၩ, ဒဲဖိၪၥၪၥံၪ ဒဲအမိနီၪဆ့လီၫ. 12 တၭ နနၫ့ဆါဒၪနဝ့ၫနစံၭ, ယမိမၩဂ့ၩနၧၩ လၩ့ထံးလၩ့ဆ့ၭ ဒဲယမိမၩ နချံၫနၥၪ ဘဲၫမ့ၭ လၧမၫဆမံၭနဲၩ့ အၥိၭ, လၧၦလဝံလနၬဘၪ လၧအအၪဝ့ၫ အကၠီၩ့လီၫ. 13 ဆၧလၧမုလနၩနီၪ အဝ့ၫဒၪ အီၪထီးနီၪတၭ, မၩန့ ဆၧလၧအအီၪ လၧအစူၪဖၧၩ့ လနၩ့နၩ့, မွဲလၬဆီၪ့ လၧအဝဲ စအံစီၫ အဂး, 14 ဘ့ၪအမိနံၫယၩ, ဒဲဘ့ၪအဖၫနံၫဆံၫ, ၥိၪအမိနံၫယၩ, ဒဲၥိၪအဖၫနံၫဆံၫ, 15 ကလအူၭအမိ အီၪလၧအနူထံၫ ဒဲအဖိၪၥၧၫ့ဆံၫ, ဒဲချီအမိလံဆံၫ, ဒဲချီအဖၫလဆံၫ, ကၥ့ၪယီၩ့အမိ နံၫဆံၫ, ဒဲအဖိၪလဆံၫ လီၫ. 16 တၭ အဝ့ၫ ဖ့ၪလၫ့ဝ့ၫ လၧအဎီးအၡၩလဖၪ အစူၪဖၧၩ့ လဒီၪ့လၧလစီၪ့, လဒီၪ့လၧလစီၪ့ဒၪ ဆုၬဆုၬတၭ, စံၭအဎီးအၡၩ လ့ၩခၫ့ဂၬဆၧ လၧယမ့ၬယၫတၭ, အီၪက့ၪ ဆၧအလး လၧလဒီၪ့လဒီၪ့ အဘိၩ့ဆၧၩ့နီၪဆံၭ. 17 တၭ အဝ့ၫမၪလူၬ ၦလၧယၫလဂၩနီၪ, စံၭဝ့ၫဒၪ, ထီး ယဝဲ စအံစီၫ ဂဲၫဒၪခီၩ့နၧၩတၭ, စံၭဝ့ၫ, နမွဲပလၫလဂၩလဲၪ; တၭ နမိလ့ၩ ခီၫခီၫလဲၪနီၪ, ဆၧအီၪလၧနမ့ၬယၫလဖၪမွဲ ပလၫအဆၧလဲၪနီၪ, 18 နမိဘၪစံၭ, မွဲနဎီးနၡၩ စယၫကူၭ အဆၧတၭ, မွဲလၬဆီၪ့ ဖ့ၪယူ လၧယကဆါ စအံစီၫ အဂးလီၫ. တၭယိခွါ, အနၫ့ဆါဒၪဝ့ၫ အီၪဝ့ၫ လၧပလးခဲၫ့ဆ့လီၫ. 19 တၭ အဝ့ၫဒၪ မၪလူၬဆ့ ၦနံၫဂၩလဂၩ, ဒဲၥၧၫ့ဂၩလဂၩနီၪ, ကယဲ ၦလၧအဖိၬဆၧ အဒီၪ့ၥံၪ အခဲၫ့ ကိၭဂၩဒ့ၭနီၪ, စံၭဝ့ၫဒၪ, ထီးနၥံၪ ဒၪဘၪ စအံစီၫတၭ, နၥံၪ ဘၪချဲၩ့ဆၧ လၧအဝ့ၫနီၪ လၧဆၧချဲၩ့လဖၪနီၪလီၫ. 20 တၭ စံၭအဝ့ၫ, ယိခွါ, နဎီးနၡၩ စယၫကူၭ အီၪဝ့ၫ လၧပလးခဲၫ့နီၪဘီၪ. အဂဲးဘဲၫယီၩ မွဲအစံၭဝ့ၫဒၪ, ယမိမၩၡူၪလၩ့အၥၭ လၧလၬဆီၪ့ လၧအလ့ၩ လၧယၫအကၠီၩ့တၭ, ယမိဒၪဘၪ အမ့ၬ လၧခဲၫ့လီၫ. ဘၪလဘၪ မိထိးဆၧၫ့ယၧၩလီၫ. 21 တၭ လၬဆီၪ့နီၪ လ့ၩခၫ့ဂၬဆၧ လၧအမ့ၬယၫလီၫ. အ့ၪမွဲ အနၫ့ဆါဒၪဝ့ၫ အီၪၥၫ့နၩချီၩ့ လၧမုနၩနီၪ လၧဆၧလဒီၪ့ အကျၩလီၫ. 22 တၭ အဝ့ၫ ဂဲထုၪ့ လၧမုနၩနီၪ, မၩန့ အမၫနံၫဂၩ, ဒဲအဎီးမုၪ နံၫဂၩ, ဒဲအဖိၪခွၫ လဆံၫလဂၩတၭ, လ့ၩခၫ့ဂၬ ဆၧခၫ့ဂၬချိၬ အလးယါဘီၭလီၫ. 23 မၩန့ အဝ့ၫၥံၪတၭ, အၪ့မၧၫ့ အလ့ၩခၫ့ဂၬ ထံၫချိၬတၭ, မွဲအအၪ့မၧၫ့ ကယဲ အဆၧအီၪ လ့ၩခၫ့ဂၬဆၧလီၫ. 24 တၭ စယၫကူၭ အီၪထး လဂၩဎးလီၫ. ၦၡၩလဂၩ နီၫလိၬအၥၭ လၧအဝ့ၫ ထီးမုဆဲၪ့ဘွၩထၪ့လီၫ. 25 ထီးအဒၪဘၪ လၧအမၩနၧၩ့ အဝ့ၫဒၪ လၥ့ၪဘၪတၭ, ထိၭ စယၫကူၭ အကံၪဒူၪဆၧၫ့တၭ, နီၫလိၬအၥၭ အဘိၩ့ဘၭနီၪ, စယၫကူၭ အကံၪဒူၪဆၧၫ့ပျံၩ့ခွံၬ, 26 တၭ အဝ့ၫဒၪစံၭ, ဖျါခွံၬယၧၩဆံၭ; အဂဲးဘဲၫယီၩ မုဆဲၪ့ဘွၩထၪ့ယူၭလီၫ. အဝ့ၫဒၪစံၭ န အ့ၪလဆိၪဂ့ၩဘၪယၧၩတၭ, ယဖျါခွံၬ နၧၩအ့ၬ. 27 တၭ အဝ့ၫဒၪစံၭ, နမံၩ့နီၪ မွဲဘဲၫၥ့ၪလဲၪ, တၭ အဝ့ၫစံၭ, စယၫကူၭလီၫ. 28 အဝ့ၫလဂၩစံၭ, ဆၧလကိၭလၧၩ့ဘၪ နမံၩ့ လၧစယၫကူၭတၭ, မွဲစအံၫစရ့လၭ လခီၫလီၫ. အဂဲးဘဲၫယီၩ ဘဲၫၦဒိၪအၥိၭ နအီၪလၧဆၧစီၩ့ဆၧမၩ့ လၧယွၩ ဒဲၦၡၩတၭ, နမၩနၧၩ့ဆၧလီၫ. 29 စယၫကူၭ အၪ့စၪ့ဝ့ၫတၭ, စံၭဝ့ၫဒၪ, လီၩဘၪလါ ယၧၩ လၧနမံၩ့ဘီၪ. တၭ အဝ့ၫဒၪစံၭ, ဆၧယီၩ လၧနအၪ့စၪ့ယမံၩ့ မွဲဘၪလဲၪ; တၭ အဆၧဆိၪဂ့ၩ အဝ့ၫ ထီးနီၪလီၫ. 30 တၭ စယၫကူၭ ကိၭအလးနီၪ အမံၩ့ ပနံအလၭ လီၫ. အဂဲးဘဲၫယီၩ ယယိဆၧၫ့ယၫ လၧယွၩတၭ, ယၥၭ ဖီၩ့ဖျ့ၭဆၧလီၫ. 31 အဝ့ၫ လ့ၩခၫ့ဂၬ ပနံအလၭ အဘိၩ့ဘၭတၭ, မုထၪ့ န့ အဝ့ၫတၭ, လ့ၩဆၧ စ့ၭထိၬစ့ၭထိၬ လၧအကံၪဒူၪဆၫ အကၠီၩ့လီၫ. 32 မၩအၥၭဘဲၫနီၪတၭ, ၦအံၫစရ့လၭဖိၪ လအၪ့ဘၪ ထီၪ့လၧအအီၪလၧကံၪဒူၪဆၧၫ့ အလီၩ့ လဘီၩ့နီၪ, ထီးမုဆၫလနံၩယီၩလီၫ. အဂဲးဘဲၫယီၩ ဆၧထိၭဘၪ စယၫကူၭ အကံၪဒူၪဆၧၫ့ လၧအမွဲကံၪဒူၪဆၧၫ့ အထီၪ့နီၪလီၫ. 

1 စယၫကူၭ ကျဲၪ့ထၪ့ အမ့ၬတၭ, ယိဆၧနီၪ, ယိခွါ, စအံစီၫ ဂဲၫတၭ, ၦၡၩဂဲၫဖိၬအခဲၫ့ အီၪ လံယၩလီၫ. တၭ အဆၧအၪ့နၩ့ဖၭ ဖ့ၪ ဖိၪၥၪလဖၪ လၧနးလံအၫ, ဒဲနးရၫခ့လၭ, ဒဲလၧအဎီးမုၪ နံၫဂၩလီၫ. 2 တၭ အီၪက့ၪ အဎီးမုၪၥံၪ ဒဲအဖိၪလဖၪ လၧအမ့ၬယၫ, နးလံအၫ ဒဲအဖိၪလဖၪ လၧအလးခဲၫ့, ဒဲနးရၫခ့လၭ ဒဲစယိၥၭ လၧခဲၫ့ထုၬ လီၫ. 3 တၭ အနၫ့ဆါဒၪဝ့ၫ လ့ၩခၫ့ဂၬဆၧ လၧအမ့ၬယၫ ထွံၩလၩ့ဝ့ၫ နွ့ၫဘျၩ့ ထီးအလၩ့ဘူၭ လၧအဝဲလီၫ. 4 စအံစီၫ စဲၪ့အၪ့ဂၬ အဝ့ၫ ဒဲဖိၭဝ့ၫတၭ, ထိၪလၩ့ထံၩဖါအၥၭ လၧအခိၬထံၭတၭ, အဲၪဂါဝ့ၫတၭ, အဝ့ၫၥံၪ အမ့ၬထံၫ လၩ့ဝ့ၫဒၪလီၫ. 5 အဝ့ၫနီၪ ကျဲၪ့ထၪ့ အမ့ၬတၭ, ဒၪဘၪ ၦမုၪ ဒဲအဖိၪလဖၪနီၪ, စံၭဝ့ၫဒၪ, ၦလဖၪယီၩ ဘၪဆဲၫ့ လၧနၧၩ ဘဲၫၥ့ၪလဲၪ. အဝ့ၫဒၪစံၭ, မွဲဖိၪၥၪလဖၪ လၧယွၩဖ့ၪလၫ့ ယၫ့ၥၭ နဎီးနၡၩလီၫ. 6 အဎီးအၡၩမုၪ, အဝ့ၫၥံၪ ဒဲအဖိၪလဖၪ ဂဲၫဘူၭတၭ, ကူၭလၩ့အၥၭလီၫ. 7 နးလံအၫ ဒဲအဖိၪလဖၪ ဂဲၫဘူၭဆ့တၭ, ကူၭလၩ့အၥၭ လီၫ. လၧခဲၫ့နီၪ စယိၥၭ ဂဲၫဘူၭ ဒဲနးရၫခ့လၭတၭ, ကူၭလၩ့အၥၭလီၫ. 8 တၭ အဝ့ၫဒၪစံၭ, ဆၧလဒီၪ့ ထၧၫ့ဒီၪ့ယၫ, လၧယဒၪခီၩ့ယီၩ မွဲနမိမၩ ဘဲၫၥ့ၪလဲၪ. အဝ့ၫဒၪစံၭ, မွဲဘဲၫၥိၭ ယမိဘၪခိးဘၪတၩ လၧယကဆါ အမ့ၬယၫလီၫ. 9 တၭ စအံစီၫ စံၭဝ့ၫဒၪ, ယဆၧအီၪ အၪလ့ၬ, ယဖုဧ့, ကယဲ နဆၧ လမံၩ့လါလါနီၪ, မွဲအအီၪလၧနဂးဒၪနဝ့ၫဘီၪ. 10 စယၫကူၭ စံၭဝ့ၫဒၪ, မွဲအ့ၬ, ယ အ့ၪဘၪခိးဘၪတၩ လၧနမ့ၬယၫတၭ, ဒိၭန့လါ ယလၬဆီၪ့ လၧယစူၪဖၧၩ့ယီၩ ဘီၪ. မွဲအဂဲး ဘဲၫၥ့ၪလဲၪ, ယဒၪဘၪယူၭ နမ့ၬ မၩအၥၭ ဘဲၫယဒၪဘၪ ယွၩအမ့ၬ အၥိၭတၭ, နဒုၭခိးဒုၭတၩ ယၧၩလီၫ. 11 ဒိၭန့လါ ယဆၧဆိၪဂ့ၩ လၧၦဂဲၫဆိၬ လၧနအီၪနီၪဆံၭ. မွဲလၧယွၩဖ့ၪလၫ့ ယၫ့ၥၭယၧၩ အဂဲး တၭ, မွဲလၧယဆၧအီၪ ထီးအလူၬ အဂဲးလီၫ. အၪ့ယၫဝ့ၫတၭ, အဆၧဒိၭန့ဝ့ၫဒၪလီၫ. 12 အဝ့ၫဒၪစံၭ, မွဲပစဲၪ့ထၪ့ၡီၩ့တၭ လ့ၩၡီၩ့ဘီၪ, ယမိလ့ၩ လၧနမ့ၬယၫလီၫ. 13 အဆၧစံၭအဝ့ၫဒၪ, ယကဆါ ၥ့ၪယၫ လၧဖိၪၥၪလဖၪ အဂဲးဆါအဘၭဆါ, ဒဲၥိၪ ဒဲဘ့ၪအဒီၪ့လဖၪ, ဒဲချီအဒီၪ့လဖၪ လၧအဖိၪဆံၭလဖၪ အီၪလၧယၥိၭတၭ, ၦအ့ၪလ့ၩနၫ့ဆီၪ့ဝ့ၫ လနံၩတၭ, မိၥံၫ ထၧၫ့ဒီၪ့ယၫလီၫ. 14 မွဲယကဆါ လ့ၩဝဲၩ လၧနဎီးနၡၩ အမ့ၬယၫဆံၭ. တၭ ယမိလ့ၩၥိၫ့ ဆၧဖိၪဆၧဎါ, ဒဲဖိၪဒံၩဖိၪၥၪ ၡီၫၡီၪ ဘဲၫအလ့ၩ မိကဲၪအၥိၭ, ထီးယထီၩ့လၧယကဆါ အအီၪ လၧစံအၫနီၪလီၫ. 15 တၭ စအံစီၫ စံၭဝ့ၫဒၪ, ယမိဒုၭအီၪလၩ့ထး ၦခမျၧး လၧအဖိၬယခဲၫ့ လၧနၥိၭ လနၩ့နၩ့ဘီၪ. တၭ အဆၧစံၭဝ့ၫဒၪ, ဆၧနီၪ မွဲအဘၪနီၪလဲၪ. မွဲယဘၪခိးဘၪတၩ လၧယကဆါ အမ့ၬယၫဆံၭ. 16 တၭ ဆၧလၧမုလနံၩနီၪ, စအံစီၫ ထဲၩ့ထဲၩ့ဝ့ၫ လၧအဖၧၩ့ၥၭ လၧစံအၫလီၫ. 17 တၭ စယၫကူၭ လ့ၩဆၧ လၧစၧကီၭတၭ, ၥုၪ့ဂံၪ့ လၧအဂး လဖျိၪ့, ဒဲမၩ ရိးလဖၪ လၧအဆၧဖိၪဆၧဎါအဒိၩ့ အဂးလီၫ. မၩအၥၭဘဲၫနီၪတၭ, ဆၧအလးနီၪ ၦကိၭဝ့ၫအမံၩ့ လၧစၧကီၭလီၫ. 18 တၭ စယၫကူၭ ဂဲၫမုၬမုၬ ထီၩ့လၧၡံခံၫ့အဒိၩ့လဖျိၪ့ အီၪဝ့ၫ လၧခးကၫနအၫ့ အဖၧၩ့ လၧအဂဲၫထၪ့ လၧပၫဒၫ့အၫရၫ့လီၫ. တၭ အဝ့ၫဒၪ, ၥုၪ့ အတဲၩ လၧဒိၩ့ အမ့ၬယၫလီၫ. 19 တၭ ထီးအမိမၩထၪ့ တဲၩအလးနီၪ, ဎွ့ၩ ဂၪ့ခိၪအဝၩ့ လကဲၩ့, လၧစၡံခံၫ့အဖါ စဟၫမီၫ အဖိၪၥံၪ အစူၪဖၧၩ့ လၧစ့ၩ ကစံတၫ လယၩအဂးလီၫ. 20 တၭ အဝ့ၫ မၩထၪ့ ဆၧလုအလး ထီးနီၪလီၫ. 

၁ မိစ့ၭ Genesis 34 

1 တၭ နးလံအၫ အဖိၪမုၪ နးဒံနၫ လၧအအီၪဖျဲၪန့ စယၫကူၭ အဂး လဂၩနီၪ, လ့ၩအီၪၡီၩ့ ၦခးဖိၪ အဖိၪမုၪလဖၪ လီၫ. 2 တၭ ၦဟံဝဲၭဖိၪ ခးအၦဒိၪ စဟၫမီၫ အဖိၪခွၫ စၡံခံၫ့ ဒၪဘၪဝ့ၫနီၪ, မၩန့ဝ့ၫတၭ, မံၫဎုၬဝ့ၫတၭ, မၩဂၭဂီၩ့ အလၩအဖၩ့လီၫ. 3 အၥၭ ဘုၭထၬ လၧစယၫကူၭ အဖိၪမုၪ နးဒံနၫတၭ, အဲၪဖိၪမုၪနီၪတၭ, ချဲၩ့မုၬဆၧ လၧဖိၪမုၪနီၪ လၧအဘၪအၥၭလီၫ. 4 တၭ စၡံခံၫ့ ချဲၩ့ဆၧ လၧအဖါ စဟၫမီၫတၭ, စံၭဝ့ၫဒၪ, မၩန့ ၦမုၪယီၩ လၧယမၫ အဂးဘီၪ. 5 တၭ စယၫကူၭ နါဂၧၫ့ဝ့ၫ လၧအမၩဘၪၥၭလိၪ အဖိၪမုၪ နးဒံနၫလီၫ. အဖိၪခွၫလဖၪ အီၪဝ့ၫ ဒဲအဆၧဖိၪဆၧဎါအဒိၩ့ လၧမံၩ့လၬကျၩတၭ, စယၫကူၭ အီၪလၩ့မါပံၭ ထီးအဝ့ၫၥံၪ ဂဲၫထဲၩ့ဝ့ၫလီၫ. 6 တၭ စၡံခံၫ့ အဖါ စဟၫမီၫ လ့ၩထၪ့ဝ့ၫ လၧစယၫကူၭ အအီၪ, ဘဲၫၥိၭ အမိချဲၩ့ဆၧ လၧအဝ့ၫဒၪလီၫ. 7 ထီး စယၫကူၭ အဖိၪခွၫလဖၪ နါဂၧၫ့ဝ့ၫနီၪ, ဂဲၫထဲၩ့ လၧမံၩ့လၬကျၩတၭ, အၥၭဆၫ ဒဲအၥၭထၪ့ နၭမၬလီၫ. အဂဲးဘဲၫယီၩ မွဲအမံၫဎုၬ စယၫကူၭ အဖိၪမုၪတၭ, မၩ ၦဂၭဂီၩ့ဖိၪ အဆၧမၩ လၧအံၫစရ့လၭ အကျၩလီၫ. တၭ မၩ လဂ့ၩဘၪ ဘဲၫနီၪၥိၭလီၫ. 8 တၭ စဟၫမီၫ ချဲၩ့ဆၧ လၧအဝ့ၫၥံၪ, စံၭဝ့ၫဒၪ, ယဖိၪခွၫ စၡံခံၫ့အၥၭ ဘုၭထၬ လၧနၥံၪအဖိၪမုၪလီၫ. တၭ ယအၪ့ကံၩ့ နၥံၪ ဖ့ၪလၫ့ အဝ့ၫ လၧအမၫ အဂးဆံၭ. 9 တၭ န့မၫန့ဝၩ လၧပကျၩဆံၭ. ဖ့ၪလၫ့ပၧၩ လၧနၥံၪ အဖိၪမုၪလဖၪတၭ, မၩန့ ပဖိၪမုၪ လၧနၥံၪ အဂးဆံၭ. 10 နၥံၪ မိအီၪလၧပၥိၭတၭ, ခးယီၩ မိအီၪလၧနၥံၪ အမ့ၬယၫလီၫ. အီၪဂုးဝ့ၫ အၪ့ခၩဆၧ လၧအဖၧၩ့ယီၩ, ဒဲမၩန့ အလးလဖၪ လၧနၥံၪ မိအီၪဂုးခၧၫ့ဝ့ၫဆ့လီၫ. 11 တၭ စၡံခံၫ့ စံၭၦမုၪ အဖါ ဒဲအထၧၫ့ဖုဝဲလဖၪ, မွဲအဘၪခိးဘၪတၩ လၧနၥံၪ အမ့ၬၥၪဖၧၩ့ဆံၭ, တၭ ဆၧလၧနၥံၪစံၭ ယမိဖ့ၪလၫ့ လီၫ. 12 ဆၧအဎွ့ၩ ဒဲဆၧဖ့ၪလၫ့နီၪ, နၥံၪ အ့ၪအၪ့ကံၩ့ လၧယၧၩ အၪ လါနၫ့တၭ, ယမိဖ့ၪလၫ့ ထီးဒၪ နၥံၪ စံၭဆၧ လီၫ. တၭ ဖ့ၪလၫ့ ဖိၪမုၪနီၪ လၧယမၫ အဂးဆံၭ. 13 စယၫကူၭ အဖိၪခွၫလဖၪ စံၭဆၧၫ့ စၡံခံၫ့ ဒဲအဖါ စဟၫမီၫ လၧဆၧအၪ့လီၫ အဖၧၩ့တၭ, အဝ့ၫဒၪ မၩစံၪစၪ ဘၪၥၭလိၪ အဝ့ၫၥံၪ အထၧၫ့ဖုဝဲမုၪ နးဒံနၫ အကၠီၩ့နီၪ, အဝ့ၫၥံၪ ချဲၩ့ဆၧတၭ, 14 စံၭၦလဖၪနီၪ, ဖ့ၪလၫ့ ပထၧၫ့ဖုဝဲမုၪ လၧၦလၧအလဒိၭဘၪ ဆၧကူၭတရံၭနီၪ, ပမၩၥ့ၪအ့ၬ, အဂဲးဘဲၫယီၩ ဆၧနီၪမွဲ ဆၧဒုၪဒွ့ၪပၧၩ အလးလီၫ. 15 မွဲလါနၫ့တၭ, ပမိအုၩ့လၩ့ နၥံၪ ဘဲၫယီၩ; နၥံၪ အ့ၪကဲၪထၪ့ ဘဲၫပဝ့ၫအၥိၭ, ကယဲ ၦခွၫ ဒိၭဆၧကူၭတရံၭ ကိၭအဂၩဒ့ၭနီၪ, 16 ပမိဖ့ၪလၫ့ ပဖိၪမုၪ လၧနၥံၪအဂးတၭ, ပမိမၩန့ နၥံၪ အဖိၪမုၪ လၧပဂးတၭ, ပမိအီၪလၧနၥံၪ အၥိၭ, ဒဲပမိကဲၪထၪ့ ၦလဆၨၩဎးလီၫ. 17 အ့ၪမွဲ နၥံၪ အ့ၪလခိၭနၪဘၪ ပလူ လၧနၥံၪ မိဒိၭဘၪ ဆၧကူၭတရံၭတၭ, ပမိမၩန့ခွံၬ ပထၧၫ့ဖုဝဲမုၪတၭ, ပမိလ့ၩဆၧလီၫ. 18 တၭ အဝ့ၫၥံၪ အဆၧချဲၩ့နီၪ ဂ့ၩဝ့ၫ လၧစဟၫမီၫ, ဒဲစဟၫမီၫ အဖိၪခွၫ စၡံခံၫ့ အမ့ၬယၫလီၫ. 19 ဖိၪၥၪခွၫနီၪ ဘဲၫၥိၭ အမိမၩ ဆၧလမံၩ့နီၪတၭ, လၥုၭနံၩၥုၭၥၫ့ဘၪတၭ, ဘၪအၥၭ လၧစယၫကူၭ အဖိၪမုၪ အဂဲးလီၫ. တၭ အဝ့ၫဒၪနီၪ အီၪလၧအလၩအဖၩ့ အၪနဲၪ့ ကယဲ အဖါအဂံၪ့ဖိၪ ထီးအလူၬဆ့လီၫ. 20 စဟၫမီၫ ဒဲအဖိၪခွၫ စၡံခံၫ့ လ့ၩဝ့ၫ လၧအဒိၩ့တရၫ့တၭ, ချဲၩ့ဆၧ လၧၦဒိၩ့ဖိၪလဖၪတၭ, စံၭဝ့ၫဒၪ, 21 ၦလဖၪနီၪ အီၪလၧပကျၩမုၬတၭ, မွဲအအီၪလၧခးဖၧၩ့, ဒဲအၪ့ခၩဆၧ လၧအဖၧၩ့ဆံၭ; ယိခွါ, ခးယီၩ လဲဝ့ၫ လၧအမ့ၬယၫလီၫ. မွဲပန့မၫ လၧအဝ့ၫၥံၪ အဖိၪမုၪ တၭ, ဖ့ၪလၫ့ အဝ့ၫၥံၪ လၧပဖိၪမုၪဆံၭ. 22 မွဲလါနၫ့တၭ, ၦလဖၪနီၪ မိအုၩ့လၩ့ လၧအမိအီၪလၧပၥိၭ ကဲၪထၪ့ ၦလဆၨၩဎး, မွဲန့ၫ လၧဆၧလမံၩ့ယီၩ အကၠီၩ့, ကယဲ ၦခွၫ လၧပကျၩ ဒိၭဆၧကူၭတရံၭ ဘဲၫအဝ့ၫၥံၪ ဒိၭဆၧကူၭတရံၭ အၥိၭနီၪလီၫ. 23 တၭ အဆၧဖိၪဆၧလံၩ ဒဲအစူၪလး အခၪ့ခိၪ, ဒဲအဆၧဖိၪဆၧဎါအဒိၩ့ ထီးအလူၬနီၪ မိကဲၪထၪ့ ပဆၧ, မွဲအ့ၬဧၪ. န့ၫ ပအုၩ့လၩ့ လၧအဝ့ၫၥံၪနီၪတၭ, အဝ့ၫၥံၪ မိအီၪလၧပၥိၭလီၫ. 24 ကယဲ ၦလၧအစဲၪ့ထၪ့ လၧအဒိၩ့ အတရၫ့နီၪ, ခိၭနၪ စဟၫမီၫ, ဒဲအဖိၪခွၫ စၡံခံၫ့အလူတၭ, ကယဲ ၦခွၫဒိၭဆၧကူၭတရံၭ ကိၭဂၩဒ့ၭ, ၦလၧအစဲၪ့ထၪ့ လၧဒိၩ့အတရၫ့ ထီးအလူၬလီၫ. 25 တၭ ထီးၦဆၫထၪ့ လၧမုၥၧၫ့နံၩလနံၩနီၪ ဆၧမၩအၥၭ လၧစယၫကူၭ အဖိၪခွၫ ထၧၫ့ဖုဝဲ လၧနးဒံနၫ စစံမအၧၫ့ ဒဲစလံဝဲၫ နံၫဂၩနီၪ, မၩန့ နၭ လဂၩလဘံၪ့ လဂၩလဘံၪ့တၭ, လ့ၩနုၬ လၧဒိၩ့ဖၧၩ့ အီၪလၧအၥၭဒူၩတၭ, မၩၥံၫ ၦခွၫ ထီးအလူၬလီၫ. 26 တၭ မၩၥံၫ စဟၫမီၫ ဒဲအဖိၪခွၫ စၡံခံၫ့ လၧနၭအနါတၭ, မၩန့ခွံၬ နးဒံနၫ လၧစၡံခံၫ့ အဂံၪ့ဖၧၩ့တၭ, စဲၪ့ထၪ့ခွံၬဝ့ၫလီၫ. 27 စယၫကူၭ အဖိၪခွၫလဖၪ ဂဲၫဘၪ လၧၦဘၪ ဆၧမၩၥံၫဝ့ၫတၭ, မၩန့ အဆၧ, လၧၦမၩဘၪၥၭလိၪ အထၧၫ့ဖုဝဲမုၪ အကၠီၩ့လီၫ. 28 တၭ မၩန့ အဝ့ၫၥံၪ အၥိၪ ဒဲဘ့ၪ, ဒဲချီ, ဒဲအကၥ့ၪယီၩ့, ဒဲဆၧအီၪ လၧဒိၩ့ဖၧၩ့, ဒဲဆၧအီၪ လၧဆၧပျၩ့ဖၧၩ့. 29 ဒဲအဆၧဖိၪဆၧလံၩ ထီးအလူၬ, ဒဲကယဲ အဖိၪဒံၩဖိၪၥၪတၭ, ဖီၪ့န့ အမၫၥံၪ, ဒဲအၪ့ဂူၬန့ အဆၧအီၪ လၧဂံၪ့ဖၧၩ့ ထီးအလူၬလီၫ. 30 တၭ စယၫကူၭ စံၭစစံမအၧၫ့ ဒဲစလံဝဲၫနီၪ, မွဲနၥံၪ မၩခိမၩဝီၩယၧၩ ထီးယမိနၧၫ့အုၪ လၧၦခးဖိၪ အကျၩ, လၧၦကၫနအၫ့ဖိၪ, ဒဲၦပံရစဲၭဖိၪ အကျၩလီၫ. တၭ ဆၧလၧယၧၩယီၩ, ယမွဲၡၩဂၩတၭ, အဝ့ၫၥံၪ မိအီၪကိၩ့အီၪကီၪ့ဝ့ၫ ထၫ့ဒုၪထၫ့ဒၩယၧၩ ဒဲကျီၪ့ၥံၫ ယၧၩတၭ, ယမိ ထီၩ့လၧဆၧဂၭဂီၩ့ဂၭစၪ, ယၧၩ ဒဲယဂံၪ့ဖိၪလီၫ. 31 တၭ အဝ့ၫၥံၪ စံၭဆၧၫ့, မွဲအမိမၩဘၪ ပထၧၫ့ဖုဝဲမုၪ ဘဲၫၦမဲၩဎွဲၩမုၪ အၥိၭနီၪဆ့ဧၪ. 

၁ မိစ့ၭ Genesis 35 

1 ယွၩ စံၭစယၫကူၭ, ဂဲထုၪ့ လ့ၩ လၧဘ့ၫ၁လၭတၭ, အီၪထီးနီၪ မၩထၪ့ ဆၧလုအလး လၧယွၩ, လၧအမၩဖျီၪထၪ့အၥၭ လၧနမ့ၬယၫ လၧနစဲၪ့ထၪ့ လၧနဝဲ စအံစီၫ အမ့ၬယၫ လဂၩ အဂးနီၪဆံၭ. 2 တၭ စယၫကူၭ စံၭအဂံၪ့ဖိၪလဖၪ ဒဲကယဲ ၦအီၪလၧအစူၪဖၧၩ့ ထီးအလူၬလဖၪနီၪ, ၦလခီၫဘၩ့လခီၫမုးဖိၪ အယွၩလဖၪ လၧအအီၪလၧနၥံၪအကျၩနီၪ, ခွံၬၡိၭခွံၬ အဝ့ၫၥံၪဆံၭ. မၩဆံၫ့ နၥံၪ အၥၭတၭ, လုထၪ့ နၥံၪအၥၭဆံၭ. 3 ဂဲထုၪ့တၭ လ့ၩထၪ့ၡီၩ့ လၧဘ့ၫ၁လၭဆံၭ. တၭ ယမိမၩထၪ့ ဆၧလုအလး ထီးနီၪ လၧယွၩ လၧအစံၭဆၧၫ့ယၧၩ ထီးမုလနံၩ လၧယဘၪ ဆၧခိဆၧဝီၩ, ဒဲအအီၪလၧယၥိၭ လၧဖၧၩ့ၥၭ လၧယဖိၬဝ့ၫ အဖၧၩ့နီၪ လဂၩအဂးလီၫ. 4 တၭ အဝ့ၫၥံၪ ဖ့ၪလၫ့ စယၫကူၭ လၧကယဲ ၦလခီၫဘၩ့လခီၫမုးဖိၪ အယွၩ လၧအအီၪ လၧအစူၪဖၧၩ့ ထီးအလူၬ, ဒဲဆၧခွၩ့ လၩ့ဆဲၩ လၧအနါလဖၪနီၪလီၫ. တၭ စယၫကူၭ အီၪက့ၪၥူၪဝ့ၫ လၧၥံၪ့ထိၭဖၫလထံၭ လၧအအီၪလၧၡံခံၫ့ အနဲၩ့ထံၭ အဖၫ့လၬလီၫ. 5 အဝ့ၫၥံၪ စဲၪ့တၭ, ဆၧၥၭမဲၪယွၩ အီၪဝ့ၫ လၧၦဒိၩ့ဖိၪ လၧအအီၪဝၬဖီၩ့ အဝ့ၫၥံၪ အလီၩ့တၭ, လလီၩ့ဆီးဘၪ စယၫကူၭနီၪလီၫ. 6 တၭ စယၫကူၭ ဂဲၫထီၩ့လၧလုဇၭ လၧခးကၫနအၫ့ အဖၧၩ့ (အဝ့ၫနီၪ မွဲဘ့ၫ၁လၭ) အဝ့ၫဒၪ ဒဲၦအီၪလၧအၥိၭ ထီးအလူၬလီၫ. 7 တၭ မၩထၪ့ ဆၧလုအလး ထီးနီၪ, ကိၭဆၧအလးနီၪ လၧအ့လၭဘ့ၫ၁လၭလီၫ. အဂဲးဘဲၫယီၩ လၧအစဲၪ့ထၪ့ခွံၬ လၧအဝဲ အမ့ၬယၫနီၪ, ယွၩ ဒုၭနဲၪအၥၭ လၧအမ့ၬယၫ ထီးနီၪလီၫ. 8 နးဒ့ဘိၫရၫ ၦလၧအယိ နးရဘ့ၭကၫနီၪ, ၥံၫဝ့ၫတၭ, ဘၪ ဆၧခုၪ့လၩ့ဘၧၩ့ လၧဘ့ၫ၁လၭ လၧလၬ လၧၥံၪ့ထိၭဖၫ လထံၭ အဖၫ့လၬတၭ, ၦကိၭအမံၩ့ လၧအၭလိၫ့ဘၫကူၭလီၫ. 9 ထီး စယၫကူၭ ဂဲၫထဲၩ့ထဲၩ့ဝ့ၫ လၧပၫဒၫ့အၫရၫ့နီၪ, ယွၩ နဲၪဖျီၪထၪ့ဒီၭ အၥၭလဖၧၫ့ လၧအမ့ၬယၫတၭ, ဆိၪဂ့ၩ အဝ့ၫလီၫ. 10 တၭ ယွၩ စံၭဝ့ၫ, နမံၩ့မွဲ စယၫကူၭလီၫ. ဆၧလကိၭလၧၩ့ဘၪနမံၩ့ လၧစယၫကူၭနီၪ, အ့ၪမွဲ အံၫစရ့လၭမွဲ နမံၩ့လီၫ. ဆၧကိၭဝ့ၫအမံၩ့ လၧအံၫစရ့လၭလီၫ. 11 ယွၩ စံၭအဝ့ၫ, ဆၧလၧယၧၩယီၩ, ယမွဲယွၩ လၧအၥ့ၪဆၧလူၬလီၫ. ၥၪထၪ့ အၪထၪ့ဆံၭ. ၦလဆၨၩ ဒဲၦအဆၨၩလဖၪ အီၪကီၪ့ မိကဲၪထၪ့ လၧနၧၩ, ဒဲစဎွၩလဖၪ မိဂဲၫလၩ့ လၧနယးဒံၩ့ အဖၧၩ့လီၫ. 12 တၭ ခးလၧယဖ့ၪလၫ့ စအၫဘြဟၫ့ ဒဲစအံစၭလဘံၪ့နီၪ ယမိဖ့ၪလၫ့နၧၩ, ဒဲယမိဖ့ၪလၫ့ခးနီၪ လၧနချံၫနၥၪ လၧနလးခဲၫ့လီၫ. 13 တၭ ယွၩ စဲၪ့ထၪ့ခွံၬ လၧအအီၪ ထီးဆၧအလး လၧအချဲၩ့ဆၧ လၧအဝ့ၫလီၫ. 14 တၭ စယၫကူၭ ၥုၪ့လၩ့ ဆၧအထုၪ့လထုၪ့ ထီးအလး လၧအချဲၩ့ဒုၪ့ဝ့ၫ, လိး အထုၪ့လထုၪ့လီၫ. တၭမွဲ အလူၫလၩ့ ဆၧလုအီၩ လၧအဖၫ့ခိၪ, ဒဲလူၫလၩ့ ၥိၪ လၧအဖၫ့ခိၪလီၫ. 15 တၭ ဆၧအလး လၧယွၩ ချဲၩ့ဒုၪ့ဝ့ၫ လစီၪ့နီၪ, စယၫကူၭ ကိၭအမံၩ့ လၧဘ့ၫ၁လၭလီၫ. 16 အဝ့ၫၥံၪ စဲၪ့ထၪ့ခွံၬ လၧဘ့ၫ၁လၭတၭ, လၩ့ဘူၭ လၧဒိၩ့ အ့ဖြၭနီၪ, နးရၫခ့လၭ အဂူၭ ဆၫထၪ့တၭ, အဂူၭဆၫ အဘိၩ့ဘၭနီၪ, ဘၪ ဆၧကၪဆၧဂဲၩလီၫ. 17 တၭ ဆၧမၩအၥၭ လၧအဂူၭဆၫ ဒဲဆၧကၪဆၧဂဲၩ အဘိၩ့ဘၭနီၪ, ၦယိၦဂူၭလဂၩ စံၭဝ့ၫ, ထီးအၪ့ယိၪဆၧ လဂ့ၩ; အဂဲးဘဲၫယီၩ အယီၩမွဲ ဖိၪခွၫ လၧနဂးဆ့လီၫ. 18 တၭ ဆၧမၩအၥၭ လၧအၥၭစဲၪ့ထၪ့ အဘိၩ့ဘၭနီၪ, (အဂဲးဘဲၫယီၩ ၥံၫဝ့ၫ) ကိၭဝ့ၫအမံၩ့ လၧဘံၫ့အိနံၫလီၫ. အ့ၪမွဲ အဖါလဂၩနီၪ ကိၭအမံၩ့ လၧစဘံၪ့ယမံၫ့လီၫ. 19 တၭ နးရၫခ့လၭ ၥံၫဝ့ၫနီၪ, ဘၪ ဆၧခုၪ့လၩ့ဘၧၩ့ခွံၬဝ့ၫ လၧအ့ဖြၭၥၭ အဖၧၩ့ၥၭလီၫ. အဝ့ၫနီၪ မွဲ ဘ့ၫ၁လံၫဟံၫ့လီၫ. 20 တၭ စယၫကူၭ ၥုၪ့လၩ့ ထုၪ့လထုၪ့ လၧအၥွၪခိၪဖၧၩ့လီၫ. အဝ့ၫနီၪ မွဲနးရၫခ့လၭ အၥွၪခိၪ ထုၪ့လထုၪ့ ထီးမုဆၫလနံၩယီၩလီၫ. 21 စအံၫစရ့လၭ စဲၪ့ထၪ့တၭ, မၩထၪ့ အတဲၩ လၧမံဂဒၪ အံၫဒၧၫ လၧယၫလခီၫလီၫ. 22 ဆၧမၩအၥၭ လၧစအံၫစရ့လၭ အီၪဝ့ၫ လၧခးနီၪ အဘိၩ့ဘၭတၭ, စရုဘံၫ့လ့ၩ မံၫဎုၬ လၧအဖါ အၥံၪမၫ နးဘံလဟၫတၭ, စအံၫစရ့လၭ နါဂၧၫ့ဝ့ၫလီၫ. 23 တၭ စယၫကူၭ အဖိၪခွၫ အီၪ လဆံၫနံၫဂၩလီၫ. နးလံအၫ အဖိၪခွၫၥံၪ, စယၫကူၭ အဖိၪဝဲၡါ, မွဲစရုဘံၫ့, ဒဲစစံမအၧၫ့, ဒဲစလံဝဲၫ, ဒဲစယုဒၭ, ဒဲစအံစခၫ, ဒဲစဇ့ၭဘလၧၫ့လီၫ. 24 တၭ နးရၫခ့လၭ အဖိၪခွၫၥံၪနီၪ, မွဲစယိၥၭ, ဒဲစဘံၪ့ယမံၫ့လီၫ. 25 တၭ နးရၫခ့လၭ အဎီးမုၪ နးဘံလဟၫ အဖိၪခွၫၥံၪနီၪ, မွဲစဒၫ့ ဒဲစနၭ၁လဲၫလီၫ. 26 တၭ နးလံအၫ အဎီးမုၪ နးဇံလဖၫ အဖိၪခွၫၥံၪနီၪ, မွဲစဂၭ ဒဲစအၭၡၧၫလီၫ. အဝ့ၫၥံၪ, မွဲစယၫကူၭ အဖိၪခွၫလဖၪ လၧၦဆီၫ့အီၪန့ဝ့ၫ လၧအဂး လၧပၫဒၫ့အၫရၫ့ အဖၧၩ့နီၪလီၫ. 27 တၭ စယၫကူၭ ဂဲၫလၧအဖါ စအံစၭ အအီၪလၧမၫမရံၫ လၧဒိၩ့ကၧၫယၭအၫဘၫ, အဝ့ၫနီၪ, (မွဲဟံဘြၧၫ့) ထီး စအၫဘြဟၫ့, ဒဲစအံစၭ အီၪမွံၩအလးလီၫ. 28 တၭ စအံစၭ အမုနံၩလဖၪနီၪ မွဲအနံၪ့ လယၩဎိၭဆံၫလီၫ. 29 တၭ စအံစၭ အၥၭလူၬတၭ, ၥံၫဝ့ၫနီၪ; ဆၧအီၪက့ၪကီၪ့ အဝ့ၫဒၪ လၧအဆၨၩဒၪဝ့ၫလီၫ. အၥၭၡါဆ့ ဒဲအနံၩအၥၫ့ ဎွ့ၩထၪ့ဝ့ၫတၭ; အဖိၪခွၫ စအံစီၫ ဒဲစယၫကူၭၥံၪ ခုၪ့လၩ့ဘၧၩ့ခွံၬဝ့ၫလီၫ. 

၁ မိစ့ၭ Genesis 36 

1 အယီၩမွဲ စအံစီၫ အဆၨၩအဆၬတၭ; အဝ့ၫမွဲ အံဒၧၫ့ လီၫ. 2 စအံစီၫ န့ အမၫၥံၪ လၧခးကၫနအၫ့ အဖိၪမုၪ အကျၩနီၪ ၦဟ့ၥၭဖိၪ စအံလၧၫ့ အဖိၪမုၪ နးအၫနၫလဂၩ, ဒဲၦဟ့ဝဲၭဖိၪ စဇံဘအၧၫ့ အဖိၪမုၪ နးအၫနၫနီၪ အဖိၪမုၪ နးအဟိၫလံဘမၫ လဂၩ, 3 ဒဲစအံၡမၫအ့လၭ အဖိၪမုၪ နးဘၫယီၭ အထၧၫ့ဖုဝဲမုၪ နးဘၭၡမၭ လဂၩလီၫ. 4 တၭ နးအၫဒၫနီၪ ဆီၫ့အီၪန့ စအံၫလဲဖၭ လၧစအံစီၫ အဂး, တၭ နးဘၭၡမၭ ဆီၫ့အီၪန့ စရယုၫအ့လၭ. 5 တၭ နးအဟိၫလံဘမၫနီၪ ဆီၫ့အီၪန့ စဇံအၧၭ, ဒဲစယၫအလၫ့, ဒဲစကိရၫလီၫ. အဝ့ၫၥံၪနီၪ, မွဲစအံစီၫ အဖိၪခွၫၥံၪ လၧဆၧအီၪဖျဲၪန့အဂး လၧခးကၫနအၫ့ အဖၧၩ့လီၫ. 6 တၭ စအံစီၫ မၩန့ အမၫလဖၪ ဒဲအဖိၪခွၫၥံၪ, ဒဲအဖိၪမုၪၥံၪ, ဒဲကယဲ ၦၡၩ လၧဂံၪ့ဖၧၩ့ ထီးအလူၬလဖၪနီၪ ဒဲအၥိၪ ဒဲအဘ့ၪ, ဒဲအဆၧဖိၪဆၧဎါ အဒိၩ့ ထီးအလူၬ တၭ, ကယဲ အစူၪလးအခၪ့ခိၪ, လၧအန့ဘၪ လၧခးကၫနအၫ့ အဖၧၩ့နီၪ, လ့ၩထၪ့ခွံၬ လၧအထၧၫ့ဖုဝဲ စယၫကူၭ အမ့ၬယၫ, ထီၩ့လၧခးယဲၩ့လဘံၪ့ အဖၧၩ့လီၫ. 7 အဂဲးဘဲၫယီၩ အဆၧဖိၪဆၧလံၩ အၪနီၪ, ထီးအဝ့ၫၥံၪ အီၪအလး လစီၪ့ဎး ၥ့ၪအ့ၬ. တၭ ခးလၧအဝ့ၫၥံၪ အီၪမွံၩ လၧအဖၧၩ့ လဘံၪ့နီၪ, လၧအဆၧဖိၪဆၧဎါအဒိၩ့ အကၠီၩ့ တၭ ထီဝါအ့ၬ. 8 တၭ စအံစီၫ အီၪဝ့ၫ လၧခိၪလီၩ့ စံအၫ အလီၩ့လီၫ. စအံစီၫနီၪ မွဲအံဒၧၫ့လီၫ. 9 တၭ အယီၩမွဲ ၦအံဒၧၫ့ဖိၪလဖၪ အဖါ, လၧခိၪလီၩ့ စံအၫ အလီၩ့ စအံစီၫ အဆၨၩအဆၬလီၫ. 10 အယီၩမွဲ စအံစီၫ အဖိၪခွၫၥံၪ အမံၩ့; စအံစီၫ အမၫ နးအၫဒၫ အဖိၪခွၫ စအံလဲဖၭ လဂၩ, ဒဲစအံစီၫ အမၫ နးဘၭၡမၭ အဖိၪခွၫ စရယုၫအ့လၭ လဂၩလီၫ. 11 တၭ စအံလဲဖၭ အဖိၪခွၫၥံၪ, မွဲစတံမၫ့, စအိမၫ, ဒဲစဇံဖိၫ ဒဲစဂၫတၫ့, ဒဲစကံနၭလီၫ. 12 တၭ နးတံမနၫမွဲ စအံစီၫ အဖိၪခွၫ စအံၫလဲဖၭ အၥံၪမၫ လီၫ. တၭ ဆီၫ့အီၪန့ စအၫမလ့ၭ လၧစအံၫလဲဖၭ အဂး လီၫ. အဝ့ၫၥံၪမွဲ စအံစီၫ အမၫ နးအၫဒၫ အဖိၪခွၫၥံၪ လီၫ. 13 တၭ အယီၩမွဲ စရယုၫအ့လၭ အဖိၪခွၫၥံၪ, စနၫဟၭ, ဒဲစဇံရၫ ဒဲစၡၫ့မၫ, ဒဲစမံဇၫလီၫ. အဝ့ၫၥံၪနီၪ, မွဲ စအံစီၫ အမၫ နးဘၭၡမၭ အဖိၪခွၫလဖၪလီၫ. 14 တၭ အယီၩမွဲ စဇံဘအၧၫ့ အဖိၪမုၪ နးအၫနၫ အဖိၪမုၪ စအံစီၫ အမၫ နးအဟိၫလံဘမၫ အဖိၪခွၫၥံၪ, အဝ့ၫဒၪ အီၪဖျဲၪန့ စဇံအၧၭ, ဒဲစယၫအလၫ့, ဒဲစကိရၫ လၧစအံစီၫ အဂး လီၫ. 15 တၭ အယီၩမွဲ စအံစီၫ အဖိၪခွၫ အစခၩ့လဖၪ, လၧစအံစီၫ အဖိၪဝဲၡါ စအံၫလဲဖၭ အဖိၪခွၫလဖၪအကျၩ; စခၩ့ တံမၫ့, စခၩ့ အိမၫ, စခၩ့ ဇံဖိၫ, စခၩ့ ကံနၭ. 16 စခၩ့ ကိရၫ, စခၩ့ ဂၫတၫ့, စခၩ့ အၫမလ့ၭလီၫ. အဝ့ၫၥံၪမွဲ စအံၫလဲဖၭ အစခၩ့ၥံၪ အီၪလၧခးအံဒၧၫ့ အဖၧၩ့လီၫ. အဝ့ၫၥံၪမွဲ နးအၫဒၫ အဖိၪခွၫၥံၪလီၫ. 17 တၭ အယီၩမွဲ စအံစီၫ အဖိၪခွၫ စရယုၫအ့လၭ အဖိၪခွၫၥံၪ; စခၩ့ နၫဟၭ, စခၩ့ ဇံရၫ, စခၩ့ ၡၫ့မၫ စခၩ့ မံဇၫလီၫ. အဝ့ၫၥံၪမွဲ စရယုၫအ့လၭ အစခၩ့လဖၪ လၧခးအံဒၧၫ့ အဖၧၩ့လီၫ. အဝ့ၫၥံၪမွဲ စအံစီၫ အမၫ နးဘၭၡမၭ အဖိၪခွၫလဖၪလီၫ. 18 တၭ အယီၩမွဲ စအံစီၫ အမၫ နးအဟိၫလံဘမၫ အဖိၪခွၫၥံၪ, စခၩ့ ဇံအၧၭ, စခၩ့ယၫ အလၫ့ စခၩ့ ကိရၫလီၫ. အဝ့ၫၥံၪနီၪ, မွဲစအၫနၫ အဖိၪမုၪ စအံစီၫ အမၫ နးအဟိၫလံဘမၫ အစခၩ့လဖၪနီၪလီၫ. 19 အဝ့ၫၥံၪနီၪမွဲ စအံစီၫ အဖိၪခွၫၥံၪ, အဝ့ၫဒၪမွဲ အံဒၧၫ့ ဒဲအဝ့ၫၥံၪနီၪမွဲ အစခၩ့လဖၪလီၫ. 20 တၭ အယီၩမွဲ ၦဟီရၫဖိၪ စစံအၫ အဖိၪခွၫလဖၪ, လၧအအီၪဝ့ၫ လၧခးဖၧၩ့; စလိတၫ့, ဒဲစၡိဘလၭ, ဒဲစဇံဘအၧၫ့, ဒဲစအၫနၫ, 21 ဒဲစဒဲၫၡိၫ့, ဒဲစအံဇၧၫ, ဒဲစဒဲၫၡၫ့လီၫ. အဝ့ၫၥံၪမွဲ စခၩ့လဖၪ လၧၦဟီရၫဖိၪအကျၩ စစံအၫ အဖိၪခွၫၥံၪ လၧခးအံဒၧၫ့ အဖၧၩ့လီၫ. 22 တၭ စလိတၫ့ အဖိၪခွၫၥံၪမွဲ စဟိရဲၫ, ဒဲစဟ့မၫ့, ဒဲစလူတၫ့ အထၧၫ့ဖုဝဲမုၪမွဲ နးတံမနၫလီၫ. 23 တၭ အယီၩမွဲ စၡိဘလၭ အဖိၪခွၫၥံၪ, စအၫလဝၫ့, ဒဲစမၪ့အဟၭ ဒဲစအံဘလၭ, ဒဲစၡံဖိၫ, ဒဲစအိနၫ့လီၫ. 24 တၭ အယီၩမွဲ စဇံဘအၧၫ့ အဖိၪခွၫ, စအ့ယၫ, ဒဲစအၫနၫလီၫ. ဆၧလၧစအၫနၫနီၪ, မွဲၦလဂၩ လၧအယိ အဖါ စဇံဘအၧၫ့ အကၥ့ၪယီၩ့ အဘိၩ့ဘၭနီၪ, ဒၪန့ ထံၫထၪ့ဖျိၭ လၧၩ့အလး လၧမံၩ့လၬကျၩလီၫ. 25 တၭ အယီၩမွဲ စအၫနၫ အဖိၪၥံၪ, စဒဲၡိၫ့, ဒဲစအၫနၫ အဖိၪမုၪ နးအဟိၫလံဘမၫလီၫ. 26 တၭ အယီၩမွဲ စဒဲၡိၫ့ အဖိၪခွၫၥံၪ, စဟံၫ့ဒၫ့, ဒဲစအ့ၭၡဘၫ့, ဒဲစအံၥြၫ့ ဒဲစခံရၫ့လီၫ. 27 တၭ အယီၩမွဲ စအံဇၧၫ အဖိၪခွၫၥံၪ; စဘံလယၫ့, ဒဲစဇၫအဝၫ့, ဒဲစအၫကၫ့လီၫ. 28 တၭ အယီၩမွဲ စဒဲၫၡၫ့ အဖိၪခွၫ စအၧဇၭ, ဒဲစအၫရၫ့လီၫ. 29 တၭ အယီၩမွဲ စခၩ့လဖၪ လၧၦဟီရၫဖိၪအကျၩ စခၩ့ လိတၫ့, စခၩ့ ၡိဘလၭ, စခၩ့ ဇံဘအၧၫ့, စခၩ့ အၫနၫ, 30 စခၩ့ ဒဲၡိၫ့, စခၩ့ အံဇၧၫ့, စခၩ့ ဒဲၫၡၫ့လီၫ. အဝ့ၫၥံၪနီၪမွဲ ၦဟီရၫဖိၪ အစခၩ့ လၧအစခၩ့လဖၪ အကျၩ လၧခးစံအၫ အဖၧၩ့လီၫ. 31 တၭ အယီၩမွဲ စဎွၩၥံၪ လၧအပၧၩ့ဆၧ လၧခးအံဒၧၫ့ အဖၧၩ့ လၧအံၫစရ့လၭဖိၪၥံၪ အစဎွၩ လချုၭ ပၧၩ့ဒံၭဘၪနီၪ, 32 မွဲစဘံအီၫ အဖိၪခွၫ စဘံလၫ ကဲၪစဎွၩ လၧခးအံဒၧၩ့ အဖၧၩ့တၭ, အဒိၩ့အမံၩ့မွဲ ဒံၫ့ဟၫဘၫလီၫ. 33 စဘံလၫ ၥံၫဝ့ၫတၭ, စစံရၫ အဖိၪခွၫ ဘၪဆဲၫ့ လၧဒိၩ့ဘီဇရၫ စယိဘၭ ကဲၪစဎွၩ လၧအလးလီၫ. 34 စယိဘၭနီၪ ၥံၫဝ့ၫတၭ, စယုၡၫ့ ဘၪဆဲၫ့ လၧခးတံမၫ့ ကဲၪစဎွၩ လၧအလးလီၫ. 35 စဟုၡၫ့နီၪ ၥံၫဝ့ၫတၭ စဘံဒၭ အဖိၪခွၫ, (ၦလၧအကျီၪ့ၥံၫခွံၬ မံဒအၫ့ လၧခးမိအၭ အဖၧၩ့) စဟၫဒၭ ကဲၪစဎွၩ လၧအလးလီၫ. အဒိၩ့အမံၩ့မွဲ အၫဝ့ၭလီၫ. 36 စဟၫဒၭနီၪ ၥံၫဝ့ၫတၭ, စစၫ့မျၫ ဘၪဆဲၫ့ လၧမၭစြံကၫ ကဲၪ စဎွၩ လၧအလးလီၫ. 37 စစၫ့မျၫနီၪ ၥံၫဝ့ၫတၭ, စစီလူၫ ဘၪဆဲၫ့ လၧဒိၩ့ရဟိဘိၭ လၧထံၫမိၡါ အနဲၩ့နီၪ, ကဲၪ စဎွၩ လၧအလးလီၫ. 38 စစီလူၫနီၪ ၥံၫဝ့ၫတၭ, စအၭဘီၫ အဖိၪခွၫ စဘၫအလၭဟၫနၫ့ ကဲၪစဎွၩ လၧအလးလီၫ. 39 စအၭဘီၫ အဖိၪခွၫ စဘၫအလၭဟၫနၫ့ ၥံၫဝ့ၫတၭ, စဟၫဒၫ ကဲၪစဎွၩ လၧအလးလီၫ. အဒိၩ့ အမံၩ့မွဲ ပၫယုၫ; တၭ အမၫအမံၩ့ နးမဟ့တဘ့ၫလၭ, နးမၫတြ့ၭ အဖိၪမုၪ စမံဇဟၭ အဖိၪမုၪလီၫ. 40 တၭ အယီၩမွဲ စအံစီၫ အစခၩ့လဖၪ အမံၩ့ ဘဲၫအဒီၪ့လဖၪအၥိၭ, ဘဲၫအလးလဖၪ အၥိၭ လၧအမံၩ့လဖၪနီၪ, စခၩ့ တုမနၫ, စခၩ့ ယံၥ့ၭ, 41 စခၩ့ အဟိၫလံဘမၫ, စခၩ့ အံလၫ, စခၩ့ ပဲနၫ့. 42 စခၩ့ ကံနၭ, စခၩ့ တ့မၫ့, စခၩ့ မံဘဇၫ, စခၩ့ မၭဒံၫအ့လၭ, စခၩ့ အဲရၫ့လီၫ. 43 အဝ့ၫၥံၪနီၪ မွဲအံဒၧၫ့ အစခၩ့လဖၪ ဘဲၫအအီၪဝ့ၫအလး အၥိၭ လၧအဆၧဖီၪ့ထၬ အခးဖၧၩ့လီၫ. အဝ့ၫဒၪနီၪ မွဲၦအံဒၧၫ့ဖိၪ အဖါ စအံစီၫလီၫ. 

1 တၭ စယၫကူၭ အီၪဝ့ၫ လၧခးနီၪ အဖၧၩ့, ထီးအဖါ အီၪမွံၩ လၧခးကၫနအၫ့ အဖၧၩ့လီၫ. 2 အယီၩမွဲ စယၫကူၭ အဆၨၩအဆၬလီၫ. စယိၥၭ အၥၭဎွ့ၩထၪ့ လဆံၫနွ့ၫနံၪ့နီၪတၭ, ယူၬၥိၪ ဒဲဘ့ၪလဖၪ လၧအထၧၫ့ဖုဝဲ အၥိၭတၭ, ဖိၪၥၪခွၫနီၪ အီၪလၧအဖါ အမၫလဖၪ နးဘံလဟၫ အဖိၪခွၫၥံၪ, ဒဲနးဇံလဖၫ အဖိၪခွၫၥံၪ, အၥိၭတၭ, စယိၥၭ ဂဲၫဆိၬ အဝ့ၫၥံၪ အပရၧၫ့ အအၧၩ့ လၧအဖါ အအီၪနီၪလီၫ. 3 တၭ စအံၫစရ့လၭ အဲၪ စယိၥၭ အၪနဲၪ့ အဖိၪခွၫ ထီးအလူၬဒံၭလီၫ. အဂဲးဘဲၫယီၩ မွဲအၥၭၡါ အဖိၪခွၫလီၫ. တၭ မၩဆဲၫ့ဖၭထီၫ လဘံၪ့ လၧအဂးလီၫ. 4 အထၧၫ့ဖုဝဲလဖၪနီၪ ဒၪဘၪ လၧအဖါ အဲၪ အဝ့ၫဒၪ အၪနဲၪ့ အအဲၪ အထၧၫ့ဖုဝဲ ထီးအလူၬ ဒံၭတၭ, အဝ့ၫၥံၪ ၥၭဂဲၫ့ အဝ့ၫနီၪတၭ, ချဲၩ့ဆၧ မုၬမုၬ လၧအဝ့ၫဒၪ ကဲၪအ့ၬ. 5 စယိၥၭ မံၫမး ဆၧမံၫမးတၭ လီၩဘၪ အထၧၫ့ဖုဝဲနီၪ, အဝ့ၫၥံၪ ၥၭဂဲၫ့ဝ့ၫ အၪနဲၪ့ဒံၭ လၧအခၪ့ထံၭဒံၭလီၫ. 6 တၭ အဝ့ၫဒၪ စံၭအဝ့ၫၥံၪ ခိၭနၪလါ ယဆၧမံၫမးယီၩ ဘီၪ. 7 တၭ ယိခွါ, ပ ကၭထံၬ ဘုၪ လၧဆံၬဖၧၩ့တၭ, ယိခွါ, ယဘုၪထူ ဂဲထုၪ့တၭ, အီၪဆၧၫ့ထုၪ့လီၫ. တၭ ယိခွါ, နၥံၪအဘုၪထူ အီၪဝၬဖီၩ့ဝ့ၫတၭ, ကူၭလၩ့အၥၭ လၧယဘုၪထူ အမ့ၬယၫလီၫ. 8 တၭ အထၧၫ့ဖုဝဲၥံၪ စံၭအဝ့ၫဒၪ, မွဲနမိကဲၪစဎွၩ လၧပဖၫ့ခိၪ တၡါဆ့ဧၪ; တၭ လၧအဆၧမံၫမး အကၠီၩ့, ဒဲလၧအဆၧချဲၩ့ အကၠီၩ့နီၪ, အဝ့ၫၥံၪ ၥၭဂဲၫ့ဒံၭ အဝ့ၫဒၪ အၪနဲၪ့ အလးဒံၭလီၫ. 9 တၭ အဝ့ၫ မံၫမးဒံၭ ဆၧမံၫမး လၧအဂူၫဂၩ လမံၩ့နီၪ, လီၩဘၪ အထၧၫ့ဖုဝဲၥံၪတၭ စံၭဝ့ၫဒၪ, ယိခွါ, ယမံၫမးဒံၭ ဆၧမံၫမး လမံၩ့ဒံၭတၭ, ယိခွါ, မု ဒဲလၩ ဒဲၡၪၥံၪ လဆံၫလဖျိၪ့ ကူၭလၩ့အၥၭ လၧယမ့ၬယၫလီၫ. 10 တၭ အဝ့ၫ လီၩဘၪ အဖါ ဒဲအထၧၫ့ဖုဝဲၥံၪ, အဖါ အၪ့ၥီၪ့ဝ့ၫတၭ, စံၭ, ဆၧမံၫမး လၧနမံၫမးယီၩ, မွဲဘဲၫၥ့ၪလဲၪ; ယၧၩ, ဒဲနမိ, ဒဲနထၧၫ့ဖုဝဲၥံၪ မိဂဲၫထွံၩလၩ့ လၧနမ့ၬယၫ တၡါဆ့ဧၪ. 11 တၭ အထၧၫ့ဖုဝဲလဖၪနီၪ ၥၭခ့ၬဝ့ၫလီၫ. အ့ၪမွဲ အဖါလဂၩနီၪ, ထီးန့ ဆၧချဲၩ့လထံၪနီၪလီၫ. 12 တၭ အထၧၫ့ဖုဝဲလဖၪ လ့ၩယူၬ အဖါအၥိၪ ဒဲဘ့ၪလဖၪ လၧၡံခံၫ့နီၪလီၫ. 13 တၭ စအံၫစရ့လၭ စံၭစယိၥၭ, နထၧၫ့ဖုဝဲလဖၪ ယူၬဆၧ လၧၡံခံၫ့အဖၧၩ့, မွဲအ့ၬဧၪ. ဂဲၫဘီၪ, ယမိအၪ့မၧၫ့ နလ့ၩဆၧ လၧအအီၪလီၫ. အဝ့ၫနီၪ စံၭဝ့ၫ ယအီၪ ထီးယီၩလီၫ. 14 တၭ စံၭ အဝ့ၫဒၪ လ့ၩဘီၪ; နထၧၫ့ဖုဝဲ အီၪမုၬဧၪ, ဒဲၥိၪ ဒဲဘ့ၪၥံၪ အီၪ ဂ့ၩဘၪစဲၪဆ့ဧၪနီၪ, လ့ၩယိခွါ, တၭ ဂဲၫထဲၩ့ လီၩဘၪယၧၩဘီၪ. တၭ အၪ့မၧၫ့ အစဲၪ့ထၪ့ခွံၬ လၧဆၧပျၩ့ ဟံဘြၧၫ့တၭ, အဝ့ၫနီၪ ဂဲၫထီၩ့လၧၡံခံၫ့လီၫ. 15 ၦလဂၩ ဒၪဘၪ အဝ့ၫတၭ, ယိခွါ, လ့ၩဝံၩ့ဝၩ့ဆၧ လၧမံၩ့လၬကျၩလီၫ. ၦလဂၩနီၪ အၪ့စၪ့ဝ့ၫတၭ, စံၭ, မွဲနအၪ့ဎၬ ဆၧနီၪလမံၩ့လဲၪ. 16 တၭ အဆၧစံၭဝ့ၫ, ယအၪ့ဎၬ ယထၧၫ့ဖုဝဲၥံၪလီၫ. ဒုၭနဲၪလါယၧၩ ထီးအဝ့ၫၥံၪ ယူၬ ၥိၪအဒီၪ့ၥံၪ အလးနီၪဘီၪ. 17 တၭ ၦလဂၩနီၪ စံၭဆၧၫ့ဆၧ, အဝ့ၫၥံၪ စဲၪ့ထၪ့ခွံၬယူၭ ထီးယီၩယူၭ. အဂဲးဘဲၫယီၩ ယနါဂၧၫ့ အစံၭဝ့ၫ, မွဲပလ့ၩၡီၩ့ လၧဒိၥၫ့နီၪဘီၪ. စယိၥၭ လီၩ့ဝ့ၫတၭ ဒၪဘၪ အဝ့ၫၥံၪ လၧဒိၥၫ့ အဖၧၩ့နီၪလီၫ. 18 အဝ့ၫၥံၪ ဒၪဘၪ အဝ့ၫဒၪ လၧအယဲၩ့တၭ; ဘိၩ့အလချုၭ ဂဲၫဘူၭဒံၭဘၪနီၪ, အဝ့ၫၥံၪ ကိၪ့ထၪ့ ထၫ့ဒုၪဒၩ အဝ့ၫ လၧအမိမၩၥံၫဝ့ၫ အဂဲးလီၫ. 19 ချဲၩ့လိၬအၥၭတၭ, စံၭဝ့ၫဒၪ, ယိခွါ, ၦမံၫမးဆၧ အကဆါ, ဂဲၫဖီ! 20 ဘိၩ့နဲၪ့ယီၩ, ဂဲၫဘီၪ, မွဲပမၩၥံၫၡီၩ့ အဝ့ၫဒၪတၭ, ခွံၬလၩ့ခွံၬ လၧဆၧဖၧၩ့ဆံၭ. တၭ ပမိစံၭ လၧဆၧဖိၪဆၧဎါ အအၧၩ့လဒုၩ အၪ့ခွံၬဝ့ၫတၭ, အဆၧမံၫမးလဖၪ မိကဲၪထၪ့ ဘဲၫၥ့ၪလဲၪ ဘဲၫၥ့ၪလဲၪနီၪ, ပမိဒၪဘၪလီၫ. 21 တၭ စရုဘံၫ့ နါဂၧၫ့ဝ့ၫနီၪ, မၩဖီၩ့မၩဖျ့ၭဝ့ၫ လၧအစူၪဖၧၩ့; တၭ စံၭဝ့ၫဒၪ, မွဲပထီးကျီၪ့ၥံၫ အဝ့ၫ လဂ့ၩ. 22 တၭ စရုဘံၫ့ စံၭအဝ့ၫၥံၪ, ထီးလူၫလၩ့ ဆၧၥွံၪ လဂ့ၩ, ခွံၬလၩ့ခွံၬဝ့ၫ လၧဆၧဖၧၩ့ယီၩ လၧမံၩ့လၬကျၩဆံၭ. နၥံၪ ထီးအီၪက့ၪ နၥံၪအစူၪ လၧအလီၩ့ လဂ့ၩ; ဘဲၫၥိၭ အမိမၩဖီၩ့မၩဖျ့ၭဝ့ၫ လၧအဝ့ၫၥံၪ အစူၪဖၧၩ့, လၧအမိဖ့ၪလၫ့ဒီၭ လၧအဖါအဂဲး လီၫ. 23 ထီးစယိၥၭ ဂဲၫထီၩ့လၧအထၧၫ့ဖုဝဲ အအီၪတၭ, အဝ့ၫၥံၪ ဘဲၪ့လၩ့ခွံၬ အဆဲၫ့နီၪ, အဆဲၫ့ဖၭထီၫ လၧအအီၪဝ့ၫ လၧအလီၩ့လီၫ. 24 မၩန့ အနၫ့ဆါတၭ, ခွံၬလၩ့ဝ့ၫ လၧဆၧဖၧၩ့လီၫ. တၭ ဆၧဖၧၩ့လဖၧၩ့နီၪ အီၪပျီၩလီၫ. ထံၫ အီၪလၧအဖၧၩ့အ့ၬ. 25 တၭ အဝ့ၫၥံၪ ဆၧၫ့နၩ့ အၪ့ဆၧနီၪ ကျဲၪ့ထၪ့ အမ့ၬ ယိဆၧတၭ, ယိခွါ, ၦအံၡမၫအ့လၭဖိၪလဒီၪ့ ဂဲၫလၧခးဂံလအၭ အီၪလၧကလအူၭတၭ, ဆိၬနၪ့ တြူၭနကိၭအဎဲၫ့, ဒဲၥံၪ့စရံၭအထူၭ, ဒဲၥံၪ့လိၭအထူၭတၭ, လ့ၩဆိၬလၩ့ဝ့ၫ လၧအံဇံၭ အဖၧၩ့လီၫ. 26 စယုဒၫ စံၭ အထၧၫ့ဖုဝဲၥံၪ, ပ အ့ၪမၩၥံၫ ပထၧၫ့ဖုဝဲ လဂၩယီၩ, အီၪက့ၪၥူၪ အၥွံၪတၭ, မွဲအန့ကၩ ဆၧနီၪလမံၩ့လဲၪ. 27 ဂဲၫဘီၪ, မွဲပအၪ့ဆၫခွံၬၡီၩ့ လၧၦအံၡမၫအ့လၭဖိၪနီၪ ဆံၭ; တၭမွဲ ပစူၪ ထီးအီၪလၧအလီၩ့ လဂ့ၩ; အဂဲးဘဲၫယီၩ မွဲပထၧၫ့ဖုဝဲ, ပဖံၭပယၪလီၫ. တၭ အထၧၫ့ဖုဝဲလဖၪနီၪ ခိၭနၪဝ့ၫလီၫ. 28 ၦမံဒအၫ့ဖိၪနီၪ အၪ့ခၩဆၧ, လ့ၩဖီၩ့ခွံၬ လၧအအီၪတၭ, အဝ့ၫၥံၪ ထုၭထၪ့တၭ, ဆိၬထၪ့ စယိၥၭ လၧဆၧဖၧၩ့နီၪ, အၪ့ဆၫခွံၬ စယိၥၭ လၧၦအံၡမၫအ့လၭဖိၪ လၧစ့ၩနံၫဆံၫ အဂးလီၫ. တၭ အဝ့ၫၥံၪ ဆိၬ စယိၥၭ လၧအံဇံၭ အဖၧၩ့လီၫ. 29 တၭ စရုဘံၫ့ ထဲၩ့ထဲၩ့ဝ့ၫ လၧဆၧဖၧၩ့နီၪ, ယိခွါ, စယိၥၭ အီၪလၧၩ့ လၧဆၧဖၧၩ့အ့ၬ. အဝ့ၫ ၡၫ့ခွံၬ အဖၬဘဲၩ့, 30 တၭ ထဲၩ့ထဲၩ့ လၧအထၧၫ့ဖုဝဲ အအီၪတၭ, စံၭဝ့ၫဒၪ, ဖိၪၥၪခွၫလဂၩနီၪ အီၪလၧၩ့အ့ၬ. တၭ ယဝ့ၫဒၪယီၩ ယမိလ့ၩယဝ့ၫ ခီၫခီၫလဲၪ. 31 အဝ့ၫၥံၪ မၩန့ စယိၥၭ အဆဲၫ့လဘံၪ့တၭ, မၩၥံၫ ဘ့ၪဖိၪလဒုၩတၭ, စုၪလၩ့ အဆဲၫ့ လဘံၪ့နီၪ လၧအၥွံၪဖၧၩ့လီၫ. 32 အဝ့ၫၥံၪ အၪ့မၧၫ့ ၦထဲၩ့ဆိၬဆဲၫ့ဖၭထီၫ လဘံၪ့နီၪတၭ, လ့ၩဆိၬဝ့ၫ လၧအဖါ အအီၪနီၪ, စံၭဝ့ၫဒၪ, ဆၧယီၩလဘံၪ့ ပဒၪန့လီၫ. မွဲနဖိၪခွၫ အဆဲၫ့ဧၪ, လမွဲဘၪဧၪနီၪ, ယိနဲၪ့ နဝ့ၫဆံၭ. 33 တၭ အဝ့ၫနီၪ ယိနဲၪ့ဆၧတၭ, စံၭဝ့ၫဒၪ, မွဲယဖိၪခွၫ စယိၥၭ အဆဲၫ့ မၬကၨ, ဆၧဖိၪဆၧဎါ အအၧၩ့လဒုၩ အၪ့ခွံၬယူၭ အဝ့ၫယူၭ. တၭ စယိၥၭနီၪ ဘၪ ဆၧအဲၪ့ၥံၫခွံၬယူၭ တၡါယူၭလီၫ. 34 စယၫကူၭ ၡၫ့ခွံၬ အဖၬဘဲၩ့တၭ, ကီၩ့ထၪ့ အဆၧယၬ အကဲၩ့ လၧအယးဒံၩ့တၭ, ၥုၪ့အုၭၥၭအုၭ လၧအကၠီၩ့ အၪနံၩအၪၥၫ့လီၫ. 35 အဖိၪခွၫ ထီးအလူၬ, ဒဲအဖိၪမုၪ ထီးအလူၬ, ဂဲထုၪ့ မၩမုၬထၪ့ထဲၩ့ဝ့ၫတၭ, အဝ့ၫဒၪ ထိးဆၧၫ့ အဆၧမၩမုၬထၪ့ထဲၩ့ဝ့ၫနီၪ ကဲၪအ့ၬ. တၭ စံၭဝ့ၫဒၪ, အဂဲးဘဲၫယီၩ ယမိလ့ၩလၩ့ လၧဆၧဘၪမီၪ့ ဆၧဘၪမၭ လၧယဖိၪခွၫ အအီၪ လၧဖျုဖၧၩ့လီၫ. တၭ အဖါ အမ့ၬထံၫ လၩ့ လၧအကၠီၩ့လီၫ. 36 တၭ ၦမံဒအၫ့ဖိၪနီၪ အၪ့ဆၫခွံၬဝ့ၫ လၧဖၫရိၫ အၦဒိၪ, ၦၡၩမၩၥံၫဆၧလဖၪအခိၪ, စပီတံၫဖၫ လၧအံဇံၭ အဖၧၩ့နီၪလီၫ. 

1 အထီထီးနီၪ ဆၧမၩအၥၭ လၧစယုဒၫ လ့ၩဆၧ စဲၪ့ထၪ့ခွံၬ လၧအထၧၫ့ဖုဝဲ အကျၩတၭ, ကၠၪကဒၩအၥၭ လၧၦလဂၩ, ၦအဒၧလၫ့ဖိၪ အအီၪတၭ, အမံၩ့မွဲ စဟဲရၫလီၫ. 2 တၭ စယုဒၫနီၪ ဒၪဘၪ ၦလဂၩ, ၦကၫနအၫ့ဖိၪ စရှုအၫ အဖိၪမုၪ ထီးနီၪတၭ, မၩန့ဝ့ၫတၭ, လ့ၩနုၬဝ့ၫ လၧအအီၪလီၫ. 3 အဝ့ၫနီၪ ဒၧၩ့ထၪ့တၭ, ဆီၫ့အီၪန့ အဖိၪခွၫတၭ ဖျိၬဝ့ၫအမံၩ့ စအံရၫလီၫ. 4 မွဲအဒၧၩ့ထၪ့ဒီၭ တၭ, ဆီၫ့အီၪန့ အဖိၪခွၫတၭ, ဖျိၬဝ့ၫအမံၩ့ စအိနၫ့လီၫ. 5 ဒၧၩ့ထၪ့ဒီၭဝ့ၫတၭ, ဆီၫ့အီၪန့ အဖိၪခွၫတၭ, ဖျိၬဝ့ၫအမံၩ့ စၡံလၫလီၫ. တၭ လၧအဆီၫ့အီၪန့ အဝ့ၫလဂၩနီၪ, စယုဒၫ အီၪဝ့ၫ လၧဒိၩ့ ခံဇံၭလီၫ. 6 စယုဒၫ မၩန့မၫ လၧအဖိၪခွၫဝဲၡါ စအံရၫ အဂးတၭ, အမံၩ့မွဲ နးတၫမၫလီၫ. 7 စယုဒၫ အဖိၪဝဲၡါ စအံရၫလဂၩနီၪ အၧၩ့ဝ့ၫ လၧယဟိဝၩ အမ့ၬယၫတၭ, ယဟိဝၩ မၩၥံၫ အဝ့ၫဒၪလီၫ. 8 တၭ စယုဒၫ စံၭစအိနၫ့, လ့ၩနုၬ လၧနဝဲ အမၫ အအီၪတၭ, န့မၫ လၧအဝ့ၫတၭ, ဒုၭအီၪထၪ့ ဆၧအချံၫအၥၪ လၧနဝဲ အဂးဆံၭ. 9 တၭ စအိနၫ့နီၪ ၥ့ၪယၫ လၧဆၧအချံၫအၥၪနီၪ မိကဲၪထၪ့ အဆၧဒၪဝ့ၫအ့ၬ; တၭ ဆၧမၩအၥၭ ထီးအလ့ၩနုၬ လၧအဝဲ အမၫ အအီၪတၭ, ဒုၭလၩ့ခွံၬ အဆၧ လၧဂၪ့ခိၪ ဘဲၫၥိၭ အထီးဖ့ၪလၫ့ ဆၧအချံၫအၥၪ လၧအဝဲလဂၩနီၪ လဂ့ၩလီၫ. 10 တၭ ဆၧလၧအမၩဝ့ၫနီၪ, မွဲဆၧအၧၩ့ လၧယဟိဝၩ အမ့ၬယၫတၭ, ဆၧမၩၥံၫခွံၬ အဝ့ၫဆ့လီၫ. 11 တၭ စယုဒၫ စံၭ အဒဲၪ နးတၫမၫနီၪ, အီၪမဲၫ လၧနဖါ အဂံၪ့ဖၧၩ့ ထီးယဖိၪခွၫ စၡံလၫ ဒိၪထၪ့ဆံၭ. အဂဲးဘဲၫယီၩ စံၭဝ့ၫဒၪ, မိၥံၫ ဘၪခိၬ ဘဲၫ အဝဲလဖၪ အၥိၭလီၫ. တၭ နးတၫမၫနီၪ လ့ၩအီၪဝ့ၫ လၧအဖါ အဂံၪ့ဖၧၩ့လီၫ. 12 လၧအၪနံၩအၪၥၫ့ အလးခဲၫ့တၭ, စရှုအၫ အဖိၪမုၪ, စယုဒၫ အမၫၥံၫဝ့ၫဒၪလီၫ. စယုဒၫ ဘၪ ဆၧမၩမုၬဝ့ၫ ဂီၩ့တၭ, လ့ၩဝ့ၫ လၧၦထံၬၥိၪဆီၪ့ အအီၪ လၧတံမနၫ, အဝ့ၫဒၪ ဒဲအထံၩအၥိၭ, ၦအဒၧလၫ့ဖိၪ စဟဲရၫလီၫ. 13 ၦလီၩဘၪ နးတၫမၫနီၪ, စံၭဝ့ၫဒၪ, နမံၩ့ၡါအခွၫ လ့ၩထၪ့ လၧတံမနၫ ဘဲၫၥိၭ အမိထံၬ ၥိၪအဆီၪ့လီၫ. 14 တၭ အဝ့ၫဒၪ ဘဲၪ့လၩ့ခွံၬ အမုၪမဲၫ အကီၩ့အၥိၭတၭ, ချုၬဘံၭထၪ့အၥၭ လၧဆၧချုၬဘံၭနီၪ, ကီၩ့ၥိၭဆၧတၭ, ဆၧၫ့နၩ့ဝ့ၫ လၧထံၫထၪ့ဖျိၭ နံၫဖၧၩ့ အတရၫ့ထံၭ လၧအအီၪဝ့ၫ လၧတံမနၫ အဖၧၩ့ၥၭ အနဲၩ့ထံၭနီၪလီၫ. အဂဲးဘဲၫယီၩ မွဲအဒၪဘၪဝ့ၫ လၧစၡံလၫ ဒိၪထၪ့ဝ့ၫတၭ, ဆၧဖ့ၪလၫ့ဝ့ၫ လၧအဝ့ၫနီၪ အမၫ အဂးအ့ၬ. 15 စယုဒၫ ဒၪဘၪဝ့ၫတၭ, လၧအချုၬဘံၭ အမ့ၬအကၠီၩ့ နီၪ, ဆီၫ့မီၪ့ဝ့ၫ လၧအမွဲ ၦမဲၩဎွဲၩမုၪ လဂၩလီၫ. 16 အဝ့ၫ ကၠၪအၥၭ လၧအအီၪ, လၧဖၧၩ့ၥၭနဲၩ့ထံၭတၭ, စံၭဝ့ၫဒၪ, ဂဲၫဘီၪ, ဒုၭလ့ၩနုၬလါယၧၩ လၧနအီၪဆံၭ. အဂဲးဘဲၫယီၩ လၥ့ၪယၫဘၪ လၧအမွဲ အဒဲၪလီၫ. တၭ အဝ့ၫဒၪစံၭ, ဘဲၫၥိၭ နမိဂဲၫနုၬ လၧယအီၪတၭ, နမိဖ့ၪလၫ့ ယၧၩ လၧဆၧနီၪလမံၩ့လဲၪ. 17 တၭ အဝ့ၫဒၪစံၭ, ယမိအၪ့မၧၫ့ ၦဂဲၫဆိၬန့နၧၩ လၧဘ့ၪလဒုၩ လၧဘ့ၪအကျၩ လီၫ. တၭ အဆၧစံၭဆၧၫ့ဝ့ၫ, နလချုၭ အၪ့မၧၫ့လၩ့ဒံၭဘၪနီၪ မွဲနမိအီၪက့ၪဝဲၩ ပီၩ့လၩ့ဆၧ လၧယစူၪဖၧၩ့ လမံၩ့မံၩ့ဆ့ဧၪ. 18 တၭ အဝ့ၫစံၭ, ယမိဘၪဖ့ၪဝဲၩနၧၩ ပီၩ့လၩ့ဆၧ လၧဆၧနီၪလမံၩ့လဲၪ. တၭ အဝ့ၫနီၪ စံၭ, နဆၧစဲၩနဲၪ့, ဒဲအဖျံၩ, ဒဲနိၪထိၭဘီၩ့, လၧအအီၪလၧနစူၪဖၧၩ့လီၫ. တၭ အဆၧဖ့ၪလၫ့ ဆၧလဖၪနီၪ လၧအဝ့ၫ တၭ, လ့ၩနုၬ လၧအအီၪနီၪ, အဆၧဒၧၩ့ထၪ့ဝ့ၫ လၧအကၠီၩ့လီၫ. 19 တၭ အဝ့ၫ ဂဲထုၪ့ ထဲၩ့ထဲၩ့ဝ့ၫနီၪ, ဘဲၪ့လၩ့ခွံၬ အဆၧချုၬဘံၭ လၧအလီၩ့တၭ, ကီၩ့ၥိၭထၪ့ထဲၩ့ ၦမုၪမဲၫ အကီၩ့အၥိၭလီၫ. 20 တၭ စယုဒၫ အၪ့မၧၫ့ အထံၩအၥိၭ ၦအဒၧလၫ့ဖိၪ လဂၩ လ့ၩဆိၬ ဘ့ၪဖိၪ လဒုၩ ဘဲၫၥိၭ အမိန့ဘၪထဲၩ့ အဆၧပီၩ့လၩ့ လၧၦမုၪ အစူၪဖၧၩ့ လီၫ. မွဲလါနၫ့တၭ ဒၪဘၪ အဝ့ၫနီၪအ့ၬ. 21 တၭ အၪ့စၪ့ ၦအီၪလၧအလးနီၪတၭ, စံၭ, ၦမဲၩဎွဲၩမုၪ လၧအအီၪယူၭ လၧထံၫထၪ့ဖျိၭ နံၫဖၧၩ့ အတရၫ့ထံၭလဂၩနီၪ, မွဲအအီၪ ခီၫခီၫလဲၪ; တၭ အဝ့ၫၥံၪ စံၭဝ့ၫ, ၦမဲၩဎွဲၩမုၪ အီၪထီးယီၩ နးဂၩအ့ၬ. 22 အဝ့ၫဒၪ ထဲၩ့ထဲၩ့ လၧစယုဒၫ အအီၪ တၭ, စံၭဝ့ၫ, ယဒၪဘၪ ၦမုၪ နးဂၩအ့ၬ. တၭ ၦအီၪလၧဆၧအလးနီၪ စံၭဝ့ၫ, ၦမဲၩဎွဲၩမုၪ အီၪနးဂၩအ့ၬ. 23 တၭ စယုဒၫစံၭ, မွဲအမၩန့ဒၪဝ့ၫဆံၭ. ပမ့ၬ မိမဲ ဘၪခိၬလီၫ. ယိခွါ; ယအၪ့မၧၫ့လၩ့ ဘ့ၪဖိၪလဒုၩယီၩတၭ, နဒၪဘၪ အဝ့ၫအ့ၬ. 24 တၭ ဆၧမၩအၥၭ လၧခဲၫ့ လၩၥၧၫ့ဘံၪ့ ကၪယူၭနီၪ ၦလီၩဘၪ စယုဒၫတၭ, စံၭဝ့ၫ, နဒဲၪ နးတၫမၫလဂၩ, မၩမၪဘၪဆၧတၭ, ယိခွါ, ဒၧၩ့ထၪ့ဝ့ၫလီၫ. စယုဒၫ စံၭ, ဂဲၫဆိၬထၪ့န့ အဝ့ၫတၭ, မွဲအဘၪ ဆၧဎူလၩ့ခွံၬဝ့ၫဘီၪ. 25 ထီးၦဂဲၫဆိၬထၪ့ဝ့ၫနီၪ အဝ့ၫ အၪ့မၧၫ့ လၩ့ဆၧ လၧအမံၩ့ၡါ အအီၪတၭ, စံၭဝ့ၫဒၪ, ယဒၧၩ့ထၪ့ လၧဆၧလဖၪနီၪ အကဆါလီၫ. တၭ စံၭဝ့ၫဒၪ, ယိနဲၪ့လါဆံၭ. ဆၧစဲၩနဲၪ့ ဒဲအဖျံၩ, ဒဲနိၪထိၭဘီၩ့လဖၪယီၩ, မွဲပလၫ အဆၧလဲၪ. 26 တၭ စယုဒၫ ယိနဲၪ့ဆၧတၭ, စံၭဝ့ၫဒၪ, အဝ့ၫနီၪ တီၩနဲၪ့လီၩ့နဲၪ့ယၧၩဒံၭလီၫ. အဂဲးဘဲၫယီၩ ယလဖ့ၪလၫ့ဘၪ အဝ့ၫ လၧယဖိၪခွၫ စၡံလၫလီၫ. လၧခဲၫ့ လ့ၩဘူၭလၧၩ့ဝ့ၫအ့ၬ. 27 ဆၧမၩအၥၭ လၧအဂူၭဆၫ အဘိၩ့ဘၭတၭ, ယိခွါ, ၦအဎဲၩ့ အီၪလၧအဒၧၩ့လး အဖၧၩ့လီၫ. 28 တၭ ဆၧမၩအၥၭ လၧအဂူၭဆၫ အဘိၩ့ဘၭနီၪ, ဆၧအစူၪ အီၪဖျီၪထၪ့တၭ, ၦယိၦဂူၭဖီၪ့ဝ့ၫတၭ, ခဲး အစူၪ လၧဖျံၩ အဝီၩတၭ, စံၭဝ့ၫဒၪ အဝ့ၫ လဂၩယီၩ, ဂဲၫဆိၫဝ့ၫဒၪလီၫ. 29 ဆၧမၩအၥၭ လၧအထုၭထၪ့ထဲၩ့ အစူၪတၭ, ယိခွါ, အထၧၫ့ဖုဝဲလဂၩ ဂဲၫထၪ့ခွံၬဝ့ၫလီၫ. တၭ ၦမုၪ စံၭဝ့ၫဒၪ, န ဘုၪ့ဖိးဆၧ ဘဲၫၥ့ၪလဲၪ! မွဲဆၧဘုၪ့ဖျီၫ့ ဆၧယီၩ အီၪလၧနလီၩ့ဆံၭ. တၭ ဖျိၬဝ့ၫအမံၩ့ လၧစဖၫရ့ၭလီၫ. 30 လၧခဲၫ့ထဲၩ့တၭ, အထၧၫ့ဖုဝဲ လၧအအီၪလၧဖျံၩဝီၩ လၧအစူၪလီၩ့ လဂၩနီၪ, ဂဲၫထၪ့ခွံၬဝ့ၫလီၫ. တၭဖျိၬအမံၩ့ လၧစဇၫရၫလီၫ. 

၁ မိစ့ၭ Genesis 39 

1 ၦလ့ၩဆိၬလၩ့ စယိၥၭ, လၧအံဇံၭ အဖၧၩ့တၭ, ၦအံဇံၭဖိၪ, ဖၫရိၫ အၦဒိၪ; ၦမၩၥံၫဆၧလဖၪ အခိၪ, စပီတံၫဖၫနီၪ ဎွ့ၩဝ့ၫ လၧၦအံၡမၫအ့လၭဖိၪ လၧအလ့ၩဆိၬဝ့ၫလဖၪ အစူၪဖၧၩ့လီၫ. 2 ယဟိဝၩ အီၪလၧစယိၥၭ အၥိၭတၭ, အဝ့ၫဒၪမွဲ ၦလၧအဘီၪထၪ့ယီၫထၪ့ လဂၩလီၫ. တၭ အီၪဝ့ၫ လၧအကဆါ ၦအံဇံၭဖိၪ အဂံၪ့ဖၧၩ့လီၫ. 3 တၭ အကဆါနီၪ ဒၪဘၪ လၧယဟိဝၩ အီၪလၧအဝ့ၫဒၪ အၥိၭ, ဒဲကယဲ အမၩဆၧ လမံၩ့လါလါ, ယဟိဝၩ ဒုၭကဲၪထၪ့ဝ့ၫ လၧအစူၪဖၧၩ့ ထီးအလူၬလီၫ. 4 စယိၥၭ ဘၪခိးဘၪတၩ လၧအမ့ၬယၫတၭ, မၩဆၧ အခ့ၫအၡၩအဆၧလီၫ. တၭ အဝ့ၫဒၪ အီၪက့ၪ အဝ့ၫ လၧအဂံၪ့ဖိၪအခိၪတၭ, ကယဲ အဆၧအီၪနီၪ အီၪက့ၪဝ့ၫ လၧအဝ့ၫနီၪ အစူၪဖၧၩ့ ထီးအလူၬလီၫ. 5 ဆၧမၩအၥၭ ထီးအအီၪက့ၪ အဝ့ၫ လၧအဂံၪ့ဖိၪအခိၪ, ဒဲကယဲ အဆၧဖိၪဆၧလံၩ လၧအအီၪဝ့ၫ ထီးအလူၬနီၪတၭ, ယဟိဝၩ ဆိၪဂ့ၩ ၦအံဇံၭဖိၪအဂံၪ့ လၧစယိၥၭ အကၠီၩ့လီၫ. တၭ ယဟိဝၩ အဆၧဆိၪဂ့ၩ ဘၪ ကယဲ ဆၧလၧအအီၪဝ့ၫ လၧဂံၪ့ဖၧၩ့, ဒဲလၧအအီၪလၧခီၫ့ ထီးအလူၬလီၫ. 6 တၭ အဝ့ၫ အီၪက့ၪ ကယဲ အဆၧအီၪ လမံၩ့လါလါ ထီးအလူၬ လၧစယိၥၭ အစူၪဖၧၩ့နီၪ, ၥ့ၪယၫ အဆၧဒၪဝ့ၫ နးမံၩ့အ့ၬ, ၥ့ၪယၫန့ၫ ဆၧအၪ့ လၧအအၪ့ဝ့ၫလီၫ. စယိၥၭနီၪ အခံးအဂၩ့ ဂ့ၩတၭ, ၦယိဝ့ၫနီၪ ဂ့ၩမၬလီၫ. 7 ဆၧမၩအၥၭ လၧဆၧလဖၪနီၪ အလးခဲၫ့, ယိခွါ, အကဆါ အမၫလဂၩ စၪ့ထၪ့ အမ့ၬ လၧစယိၥၭ အအီၪတၭ, စံၭဝ့ၫ, မံၫဎုၬ လၧယၧၩဆံၭ. 8 အဝ့ၫနီၪ လမၩဘၪတၭ, စံၭ အကဆါအမၫ, ယိခွါ, ယကဆါ လၥ့ၪယၫဘၪ ဆၧအီၪလၧဂံၪ့ဖၧၩ့တၭ; အဝ့ၫဒၪ အီၪက့ၪယူၭ ကယဲ အဆၧ လမံၩ့လါလါ လၧယစူၪဖၧၩ့ ထီးအလူၬယူၭ. 9 ဆၧဒိၪနဲၪ့ယၧၩ လၧဂံၪ့ဖၧၩ့ယီၩ အီၪအ့ၬ. တၭ ပဒၩ့ထၬဆၧ လၧယၧၩ နးမံၩ့အ့ၬ, ပဒၩ့ထၬ ကယဲနၧၩ လဂၩဎး လၧနမွဲ အမၫ အကၠီၩ့လီၫ. တၭ ယမိမၩ ဆၧအၧၩ့ဆၧၥၫ့အဒိၪ အယိၬလမံၩ့ယီၩ, ဒဲမၩမၪဘၪ ယွၩနီၪ မိၥ့ၪ ဘဲၫၥ့ၪလဲၪ. 10 တၭ ဆၧမၩအၥၭ ထီးအချဲၩ့ဆၧ လၧစယိၥၭ လနံၩဘၪလနံၩ လနံၩဘၪလနံၩ ဘဲၫၥိၭ အမိမံၫနၩ့ဝ့ၫ လၧအနဲၩ့ထံၭ ဒဲအီၪလၧအၥိၭနီၪ, အဝ့ၫနီၪ, ခိၭနၪအလူအ့ၬ. 11 တၭ ဆၧမၩအၥၭ လၧမုလနံၩနီၪ, စယိၥၭ လ့ၩနုၬ လၧဂံၪ့ဖၧၩ့ ဘဲၫၥိၭ အမိမၩ အဆၧမၩတၭ, ၦဂံၪ့ဖိၪအခွၫလဖၪ အီၪလၧဂံၪ့ဖၧၩ့ နးဂၩအ့ၬ. 12 ၦမုၪနီၪ ဖီၪ့ထၬ အဖၬဘဲၩ့တၭ, စံၭဝ့ၫ, မံၫနၩ့ လၧယၥိၭ ဆံၭ, တၭ စယိၥၭ စဲၪ့ဒၪခွံၬ အဖၬဘဲၩ့ လၧအစူၪဖၧၩ့ နီၪ, စဲၪ့ထၪ့ခွံၬတၭ လ့ၩထၪ့ လၧခီၫ့လီၫ. 13 ဆၧမၩအၥၭ ထီးၦမုၪနီၪ ဒၪဘၪ လၧအဒုၭအီၪလၩ့ထး အဖၬဘဲၩ့ လၧအစူၪဖၧၩ့, စဲၪ့ထၪ့ခွံၬ လၧခီၫ့တၭ, 14 အဝ့ၫဒၪ ကိၭန့ အဂံၪ့ဖိၪ အခွၫလဖၪတၭ, လီၩဘၪ အဝ့ၫၥံၪတၭ, စံၭဝ့ၫ, ယိခွါ, အဝ့ၫနီၪ မၩန့ ၦဟံဘြုၫဖိၪ လၧပကျၩ ဘဲၫၥိၭ အမိမၩကြၩ့ထမးပၧၩလီၫ. အဆၧဂဲၫထၪ့ဝ့ၫ လၧယအီၪ, ဘဲၫၥိၭ အမိမံၫနၩ့ လၧယၥိၭယီၩ, ယကိၭၡၭထၪ့ လၧယလူဖၭဒိၪလီၫ. 15 ဆၧမၩအၥၭ ထီးအနါဂၧၫ့ လၧယထုၭထၪ့ ယလူ, ဒဲကိၭထၪ့ဆၧတၭ, မွဲအစဲၪ့ဒၪခွံၬ အဖၬဘဲၩ့ လၧယနဲၩ့ထံၭတၭ, လ့ၩထၪ့ဝ့ၫ လၧခီၫ့လီၫ. 16 တၭ အဆၧအီၪက့ၪ အဖၬဘဲၩ့ လဘံၪ့နီၪ လၧအနဲၩ့ထံၭ, ထီးအကဆါ ဂဲၫထဲၩ့ ထီၩ့လၧအဂံၪ့လီၫ. 17 တၭ လီၩဘၪဝ့ၫ ဘဲၫဆၧချဲၩ့ယီၩ အၥိၭတၭ, စံၭဝ့ၫဒၪ, ၦဎီးဖိၪဟံဘြုၫဖိၪ, လၧနဂဲၫထဲၩ့ဆိၬ လၧပကျၩ လဂၩနီၪ, ဂဲၫထၪ့ လၧယအီၪ ဘဲၫအမိမၩကြၩ့ထမးယၧၩ အၥိၭလီၫ. 18 ဆၧမၩအၥၭ ထီးယကိၭၡၭထၪ့ဆၧတၭ, အဝ့ၫ စဲၪ့ဒၪခွံၬ အဖၬဘဲၩ့ လၧယနဲၩ့ထံၭတၭ, လ့ၩထၪ့ဝ့ၫ လၧခီၫ့လီၫ. 19 တၭ ဆၧမၩအၥၭ ထီးအကဆါနီၪ နါဂၧၫ့ အမၫ အဆၧချဲၩ့ လၧအလီၩဘၪ အဝ့ၫတၭ, စံၭဝ့ၫ, နဎီးဖိၪလဂၩ မၩ ယၧၩ ဘဲၫဆၧချဲၩ့လဖၪယီၩ အၥိၭနီၪတၭ, အဝ့ၫနီၪ အၥၭခဲၩထၪ့ဝ့ၫဒၪလီၫ. 20 စယိၥၭ အကဆါနီၪ မၩန့ဝ့ၫ တၭ, ဒုၭနုၬဝ့ၫ လၧထီၫ့ဖၧၩ့, ထီးဆၧအလး လၧစဎွၩ အထီၫ့ဖိၪလဖၪ အီၪစၧၩ့ထၬ အၥၭလီၫ. တၭ အဆၧ အီၪလၧထိၬ အဝၩ့ အဂံၪ့ဖၧၩ့လီၫ. 21 တၭ ယဟိဝၩ အီၪလၧစယိၥၭ အၥိၭ, မၩခိးမၩတၩ အဝ့ၫဒၪတၭ, ဒုၭဘၪဝ့ၫ လၧဆၧအခိးအတၩ လၧၦထိၬအဝၩ့အဂံၪ့ အၦဒိၪလဂၩ အမ့ၬယၫလီၫ. 22 တၭ ထိၬ အဝၩ့အဂံၪ့ အၦဒိၪလဂၩနီၪ, အီၪက့ၪ ၦထီၫ့ဖိၪ လၧအအီၪလၧထိၬအဝၩ့ အဂံၪ့ဖၧၩ့ ထီးအလူၬ လၧစယိၥၭ အစူၪဖၧၩ့လီၫ. တၭ ထီးဒၪ ၦမၩဆၧ လမံၩ့လါလါ ထီးနီၪ မွဲအဝ့ၫဒၪ မၩဝ့ၫလီၫ. 23 တၭ ထိၬ အဝၩ့အဂံၪ့ အၦဒိၪ လဂၩနီၪ, ယိ ဆၧအီၪ လၧအစူၪဖၧၩ့ နးမံၩ့အ့ၬ, အဂဲးဘဲၫယီၩ ယဟိဝၩ အီၪလၧစယိၥၭ အၥိၭတၭ, ဆၧလၧအမၩဆၧနီၪ, ယဟိဝၩ ဒုၭကဲၪထၪ့ဝ့ၫဒၪလီၫ. 

၁ မိစ့ၭ Genesis 40 

1 တၭ ဆၧမၩအၥၭ လၧဆၧလဖၪနီၪ အလးခဲၫ့ လၧအံဇံၭ အစဎွၩ အၡၩ ယိ ဆၧအၪ့ဆၧအီၩ လဂၩ, ဒဲအၡၩ မၩ ကိၪလဂၩ, မၩမၪဘၪ အကဆါ အံဇံၭအစဎွၩလီၫ. 2 တၭ ဖၫရိၫ ၥၭထၪ့ ၦဒိၪနံၫဂၩနီၪ, ၦယိဆၧအၪ့ဆၧအီၩလဖၪ အဒိၪလဂၩ, ဒဲၦလၧအမၩကိၪလဖၪ အဒိၪလဂၩ လီၫ. 3 တၭ ဖ့ၪလၫ့ အဝ့ၫၥံၪ လၧၦခိၭထၬဆၧ လၧၦမၩၥံၫဆၧအဒိၪ အဂံၪ့ဖၧၩ့, ထီးစယိၥၭ အီၪစၧၩ့ထၬ အၥၭ အလးလီၫ. 4 ၦမၩဆၧလဖၪအဒိၪနီၪ, အၪ့မၧၫ့ စယိၥၭ ယိထဲၩ့ခွါထဲၩ့ အဝ့ၫၥံၪတၭ, မၩ အဝ့ၫၥံၪ အခ့ၫအၡၩအဆၧ; တၭ အဝ့ၫၥံၪ ဘၪ ဆၧအီၪခိၭထၬဝ့ၫဒၪ မုနံၩလနၩ့လီၫ. 5 အဝ့ၫၥံၪ မံၫမး ဆၧမံၫမး နံၫဂၩလူၬ, လဂၩအဆၧမံၫမး, လဂၩအဆၧမံၫမး လၧမုလနၩဎးတၭ, လဂၩ ဘဲၫအဆၧမံၫမး ဖၭဝ့ၫ အၥိၭ, လဂၩ ဘဲၫအဆၧမံၫမး ဖၭဝ့ၫ အၥိၭ, အံဇံၭစဎွၩ အၡၩယိအဆၧအၪ့ဆၧအီၩ လဂၩ, ဒဲအၡၩမၩကိၪလဂၩ, လၧအအီၪစၧၩ့ထၬအၥၭ လၧထီၫ့ဖၧၩ့နီၪလီၫ. 6 ဆၧဖၩ့ထၪ့ လၧဂီၩလခီၫနီၪ စယိၥၭ ဂဲၫလၧအအီၪတၭ, ယိ အဝ့ၫၥံၪတၭ, ယိခွါ, အၥုၪ့ခိ အၥၭဝီၩဝ့ၫလီၫ. 7 တၭ အဝ့ၫဒၪ အၪ့စၪ့ ဖၫရိၫ အၡၩၦဒိၪလၧအအီၪလၧအၥိၭလဖၪ, လၧအဘၪ ဆၧခိၭထၬဝ့ၫ လၧအကဆါ အဂံၪ့ဖၧၩ့တၭ, စံၭဝ့ၫဒၪ, ဆၧလၧမုဆၫလနံၩယီၩ, နၥံၪအမ့ၬ လၩ့ၡါ မွဲဘၪလဲၪ. 8 အဝ့ၫၥံၪ စံၭအဝ့ၫဒၪ, ပမံၫမး ဆၧမံၫမးတၭ, ၦဖၭဆၧမံၫမးယီၩ အီၪအ့ၬ. တၭ စယိၥၭစံၭဝ့ၫ, ဖၭဆၧလဖၪ အီၪလၧယွၩနီၪ မွဲအ့ၬဧၪ, လီၩဘၪလါယၧၩဆံၭ. 9 တၭ ၦယိဆၧအၪ့ဆၧအီၩလဖၪ အဒိၪလဂၩနီၪ, လီၩဘၪ အဆၧမံၫမး လၧစယိၥၭတၭ, စံၭအဝ့ၫ, ယမံၫမးဆၧ အဘိၩ့ဘၭတၭ, ယိခွါ, စဘံၭမု အီၪလၧယမ့ၬယၫ လီၫ. 10 တၭ စဘံၭမုနီၪ, အီၪလၧအထဲၩ့ ၥၧၫ့ဘီၩ့လီၫ. မၩအၥၭ ဘဲၫအထိထၪ့အၥိၭတၭ, ဖၭထၪ့ဝ့ၫတၭ, 11 အၥၪဆူၬလဖၪ မံၫ့ထၪ့ဝ့ၫလီၫ. ဖၫရိၫအလိၫ့ အီၪလၧယစူၪဖၧၩ့တၭ, ယအၪ့မၩန့ စဘံၭအၥၪနီၪတၭ, ယ ဘံၭနုၬအထံၫ လၧဖၫရိၫ အလိၫ့ဖၧၩ့တၭ ယအီၪက့ၪ လိၫ့နီၪ လၧဖၫရိၫ အစူၪဖၧၩ့လီၫ. 12 တၭ စယိၥၭ စံၭအဝ့ၫ, အယီၩမွဲ အဆၧဖၭန့, ဆၧလၧအထဲၩ့ ၥၧၫ့ဘီၩ့နီၪ, မွဲမုၥၧၫ့နံၩလီၫ. 13 လၧၥၧၫ့နံၩ အထးဖၧၩ့နီၪ, ဖၫရိၫ မိဘိၭထၪ့ နခိၪတၭ, မိအီၪက့ၪထဲၩ့နၧၩ လၧနလးတၭ, နမိဖ့ၪထဲၩ့ လိၫ့နီၪ လၧဖၫရိၫ အစူၪဖၧၩ့ ဘဲၫအထူၫအရူၫ လၧအခၪ့ထံၭ အၥိၭ, လၧနမွဲ အၡၩယိအဆၧအၪ့ဆၧအီၩ အၥိၭနီၪလီၫ. 14 အနီၪတၭ ထီးနဘၪထဲၩ့ ဆၧမုၬဆၧဂ့ၩ တၭ, နၪ့ထၪ့ထဲၩ့ယၧၩတၭ, မၩယၧၩ လၧဆၧအခိးအတၩတၭ, လီၩဘၪ ဖၫရိၫ လၧယဂဲးယကၠီၪ့တၭ, ဒုၭစဲၪ့ထၪ့ခွံၬယၧၩ လၧဂံၪ့လဖျိၪ့ အဖၧၩ့ယီၩဆံၭ. 15 အဂဲးဘဲၫယီၩ ဆၧအၪ့ဂူၪန့ယၧၩ လၧၦဟံဘြုၫဖိၪ အခးဖၧၩ့ တၡါတၭ, ထီးယီၩ ဒၪလ့ၬ ဘဲၫၥိၭ ၦမိဒုၭနုၬယၧၩ လၧဆၧဖၧၩ့ယီၩတၭ, ယမၩမၪဘၪဆၧ နးမံၩ့အ့ၬ. 16 တၭ ၦၡၩမၩကိၪလဖၪ အဒိၪလဂၩနီၪ, ဒၪဘၪဝ့ၫ လၧအဖၭဆၧမွဲ အဂ့ၩတၭ, စံၭစယိၥၭ, ဆၧလၧယၧၩယီၩ, ယအီၪလၧဆၧမံၫမးဆ့လီၫ. ယိခွါ, ကိၪဘွၩ အဒၩ့ၥၧၫ့ဖျိၪ့ အီၪလၧယခိၪ အဖၫ့ခိၪလီၫ. 17 တၭ ဒၩ့အထီၫထုၬလဖျိၪ့နီၪ, အီၪလၧဖၫရိၫ အဆၧအၪ့ ကိၭအမံၩ့ဒ့ၭ လၧၦမၩကိၪနီၪ မၩဝ့ၫလီၫ. တၭ ထိၪၥံၪလံၪၥံၪ အၪ့ထုၫ့ထၪ့ခွံၬဝ့ၫ လၧဒၩ့ဖၧၩ့ လၧအအီၪလၧယခိၪ အဖၫ့ခိၪနီၪလီၫ. 18 စယိၥၭ စံၭဆၧၫ့ဆၧတၭ, စံၭဝ့ၫဒၪ, အယီၩမွဲ ဆၧဖၭဝ့ၫ, ဆၧလၧဒၩ့ၥၧၫ့ဖျိၪ့နီၪ မွဲမုၥၧၫ့နံၩနီၪလီၫ. 19 လၧၥၧၫ့နံၩ အထးဖၧၩ့နီၪ, ဖၫရိၫ မိဒၪ့ထ့ၬခွံၬ နခိၪ လၧနလီၩ့တၭ, မိဘျၭလၩ့ဆဲၩနၧၩ လၧၥံၪ့လထံၭ အလီၩ့ တၭ, ထိၪၥံၪလံၪၥံၪ မိအၪ့ခွံၬ နဖံၭနယၪ လၧနလီၩ့လီၫ. 20 ဆၧမၩအၥၭ လၧမုၥၧၫ့နံၩလနံၩ, ဘၪ လၧဖၫရိၫ အီၪဖျဲၪအနံၩ ဆၧၫ့ထဲၩ့ အလးတၭ, မၩ ဆၧအၪ့ဆၧအီၩ လၧအခ့ၫအၡၩ ထီးအလူၬ အဂးတၭ, ဘိၭထၪ့ ၦယိဆၧအၪ့ဆၧအီၩလဖၪ အဒိၪလဂၩအခိၪ, ဒဲၦမၩကိၪလဖၪအဒိၪလဂၩ လၧအခ့ၫအၡၩ အကျၩလီၫ. 21 တၭ အဝ့ၫ အီၪက့ၪထဲၩ့ ၦယိဆၧအၪ့ဆၧအီၩလဖၪ အဒိၪ လၧအယိဆၧအလးတၭ, အဝ့ၫဒၪ အီၪက့ၪ ထဲၫ့လိၫ့နီၪ လၧဖၫရိၫ အစူၪဖၧၩ့လီၫ. 22 အ့ၪမွဲ ၦလၧအမၩကိၪလဖၪ အဒိၪလဂၩနီၪ, ဘျၭလၩ့ဆဲၩ့ဝ့ၫ, ဘဲၫ စယိၥၭ ဖၭဝ့ၫ လၧအဂး အၥိၭ နီၪလီၫ. 23 မွဲလါနၫ့တၭ, ၦယိဆၧအၪ့ဆၧအီၩလဖၪ အဒိၪနီၪ နၪ့ထၪ့ထဲၩ့ စယိၥၭအ့ၬ; ၥၭနၪ့ခွံၬဝ့ၫလီၫ. 

၁ မိစ့ၭ Genesis 41 

1 ဆၧမၩအၥၭ လၧနံၫနံၪ့ အမုနံၩလဖၪ အထုၬနီၪ ဖၫရိၫ မံၫမးဆၧတၭ, ယိခွါ, ဆၧၫ့ထုၪ့ဝ့ၫ လၧထံၫမိၡါ အနဲၩ့ထံၭလီၫ. 2 တၭ ယိခွါ, ချီမိ လၧၦယိဂ့ၩ, လၧအဖံၭအယၪ ဘီၪ့ဝ့ၫ နွ့ၫဒုၩ ဂဲၫထၪ့ လၧထံၫမိၡါအဖၧၩ့ အၪ့ အဆၪ လၧနၪ့အကျၩလီၫ. 3 တၭ ယိခွါ, ချီမိ အလၬအၧၩ့, ဒဲအဖံၭအယၪ ဎွ့လၩ့ဝ့ၫ နွ့ၫဒုၩ ဂဲၫထၪ့ လၧထံၫမိၡါ အဖၧၩ့တၭ, ဆၧၫ့ထုၪ့ လၧချီလဖၪနီၪ အနဲၩ့ထံၭ လၧထံၫနဲၩ့လဖၪနီၪလီၫ. 4 တၭ ချီမိ အလၬအၧၩ့, ဒဲအဖံၭအယၪ ဎွ့လၩ့လဖၪနီၪ အၪ့ခွံၬ ချီ လၧၦယိဂ့ၩ, ဒဲလၧအဖံၭအယၪ ဘီၪ့လဖၪနီၪလီၫ. တၭ ဖၫရိၫ နၪ့ထၪ့အၥၭ လီၫ. 5 တၭ အဆၧမံၫမၪဒီၭဝ့ၫနီၪ, မံၫမးဒီၭ နံၫဘျၩ့လဘျၩ့တၭ, ယိခွါ, ဘုၪအဆဲၩ နွ့ၫဆဲၩ မဲၪထၪ့ဝ့ၫ လၧလဘီၩ့ အလီၩ့တၭ, အဖျိၪ့ဆၭ ဒဲဂ့ၩလီၫ. 6 တၭ ယိခွါ, ဘုၪအဆဲၩ နွ့ၫဆဲၩ လၧအဖျိၪ့ၥွံၬ, ဒဲဎဲၫ့ထၬဝ့ၫ လၧလံၩမုထၪ့နီၪ မဲၪထၪ့ဝ့ၫ လၧခဲၫ့နီၪလီၫ. 7 တၭ ဘုၪဆဲၩ လၧအဖျိၪ့ဎဲၫ့ထၬဝ့ၫ နွ့ၫဆဲၩနီၪ, အၪ့ယုလၩ့ခွံၬ ဘုၪအဆဲၩ လၧအဖျိၪ့ဆၭ, ဒဲဂ့ၩ နွ့ၫဆဲၩနီၪလီၫ. တၭ ဖၫရိၫ နၪ့ထၪ့ အၥၭတၭ, ယိခွါ, မွဲဆၧမံၫမးလီၫ. 8 ဆၧဖၩ့ထၪ့နီၪ ဆၧမၩအၥၭ လၧအၥုၪ့ခိအၥၭဝီၩ တၭ, အၪ့မၧၫ့လၩ့ ဆၧ ကိၭန့ ကယဲ ၦအံဇံၭအၡၩကွ့ၭလံၬ, ဒဲၦကိၪ့ဆၧၥ့ၪ ထီးအလူၬတၭ, ဖၫရိၫ လီၩလၩ့ အဝ့ၫၥံၪ လၧအဆၧမံၫမးလဖၪလီၫ. တၭ ၦဖၭန့ လၧဖၫရိၫအဂး အီၪနးဂၩအ့ၬ. 9 ၦယိဆၧအၪ့ဆၧအီၩလဖၪ အဒိၪလဂၩနီၪ, ချဲၩ့ထၪ့ဆၧ လၧဖၫရိၫတၭ, စံၭဝ့ၫဒၪ, ဆၧလၧမုဆၫလနံၩယီၩ, ယနၪ့ထၪ့ထဲၩ့ ယဆၧဒဲၩဘၭ လီၫ. 10 ဖၫရိၫ ၥၭထၪ့ အဎီးအၡၩတၭ, ဖ့ၪလၫ့ ဆၧအီၪခိၭယၧၩ လၧၦမၩၥံၫဆၧလဖၪအဒိၪ အဂံၪ့ဖၧၩ့, ယၧၩ ဒဲၦမၩကိၪလဖၪ အဒိၪလဂၩလီၫ. 11 တၭ ပမံၫမး ဆၧမံၫမး လၧမုလနၩဎး, ယၧၩ ဒဲအဝ့ၫဒၪ လဂၩ ဘဲၫအဆၧမံၫမး ဖၭဝ့ၫ အၥိၭ, လဂၩ ဘဲၫအဆၧမံၫမး ဖၭဝ့ၫအၥိၭနီၪ, ပမံၫမးဆၧလီၫ. 12 တၭ ၦမၩၥံၫဆၧ အဒိၪလဂၩ အဎီးအၡၩ အဖိၪၥၪခွၫ, ၦဟံêဘၫဖိၪလဂၩ အီၪဝ့ၫ လၧပၥိၭ ထီးနီၪတၭ, ပလီၩဘၪ အဝ့ၫတၭ, အဝ့ၫဒၪ ဖၭန့ ဆၧမံၫမး လၧပဂး, လဂၩဘဲၫအဆၧမံၫမးအၥိၭ, လဂၩဘဲၫအဆၧမံၫမးအၥိၭနီၪ ဖၭဝ့ၫဒၪလီၫ. 13 တၭ ဘဲၫအဖၭန့ လၧပဂး အၥိၭနီၪ, ဆၧမၩအၥၭလီၫ. အဂဲးဘဲၫယီၩ, ယၧၩလဂၩ, မွဲအအီၪက့ၪထဲၩ့ယၧၩ လၧယလးတၭ, အဝ့ၫလဂၩနီၪ ဘျၭလၩ့ဆဲၩဝ့ၫဒၪလီၫ. 14 တၭ ဖၫရိၫ အၪ့မၧၫ့လၩ့ ၦကိၭန့ စယိၥၭတၭ, အဝ့ၫၥံၪ ဒုၭစဲၪ့ထၪ့ခွံၬဝ့ၫ လၧထီၫ့ဖၧၩ့ ချဲၩ့မၬလီၫ. တၭ အဝ့ၫဒၪ လိၩ့ခွံၬ အနိၭဆီၪ့, ဒဲလုထၪ့အၥၭတၭ, ဂဲၫထၪ့ လၧဖၫရိၫအအီၪလီၫ. 15 တၭ ဖၫရိၫ စံၭစယိၥၭနီၪ, ယမံၫမး ဆၧမံၫမးယီၩ, ၦလၧအဖၭၥ့ၪနီၪ, အီၪနးဂၩအ့ၬ; တၭ ယနါဂၧၫ့ လၧနဂဲး ၦၡၩစံၭဝ့ၫ, နနၪၥ့ၪ ဒဲန အ့ၪနါဂၧၫ့ ဆၧမံၫမးနီၪ, နဖၭနဝ့ၫဒၪၥ့ၪဆ့လီၫ. 16 စယိၥၭ စံၭဆၧၫ့ ဖၫရိၫတၭ, စံၭဝ့ၫဒၪ, မွဲအအီၪလၧယၧၩအ့ၬ, ယွၩမိစံၭ ဖၫရိၫ မုၬမုၬလီၫ. 17 တၭ ဖၫရိၫ စံၭစယိၥၭနီၪ, ယမံၫမးဆၧတၭ, ယိခွါ, ယဆၧၫ့ထုၪ့ လၧထံၫမိၡါ အနဲၩ့ထံၭ, 18 ယိခွါ, ချီမိ လၧအဖံၭအယၪ ဘီၪ့ ဒဲၦယိဂ့ၩ နွ့ၫဒုၩ ဂဲၫထၪ့ လၧထံၫမိၡါ အဖၧၩ့တၭ, အၪ့အဆၪ လၧနၪ့ကျၩလီၫ. 19 တၭ ယိခွါ, ချီမိ လၧအလဂ့ၩဘၪနီၪ, ဆၧယိ အဝ့ၫၥံၪ လၬအၧၩ့ နၭမၬတၭ, အဖံၭအယၪ ဎွ့လၩ့ ဘဲၫဆၧလဖၪယီၩ အၥိၭ ယဒၪဘၪ လၧအံဇံၭ အဖၧၩ့ နးဆိၭအ့ၬ. 20 တၭ ချီအဎွ့ ဒဲလၬအၧၩ့လဖၪနီၪ, အၪ့ခွံၬ ချီအဘီၪ့ လၧအအီၪထၪ့ဆိၫဝ့ၫ နွ့ၫဒုၩနီၪလီၫ. 21 တၭ နုၬဝ့ၫ လၧအဖၧၩ့ ဂီၩ့တၭ, ၦၥ့ၪယၫ လၧအနုၬ လၧအဖၧၩ့အ့ၬ, မွဲဆၧလၬအၧၩ့ ဘဲၫလၧအၥၫ့ အၥိၭလီၫ. ထီးနီၪလဖၧၫ့ ယနၪ့ထၪ့ယၥၭလီၫ. 22 ယဒၪဘၪ လၧယမံၫမးဆၧ အဖၧၩ့တၭ, ယိခွါ, ဘုၪဆဲၩနွ့ၫဆဲၩ မဲၪထၪ့ဝ့ၫ လၧလဘီၩ့ အလီၩ့တၭ, အၥၪနီၪ ဎွ့ၩဝ့ၫ ဂ့ၩမၬလီၫ. 23 တၭ ယိခွါ, ဘုၪအဂူၫဂၩ နွ့ၫဆဲၩ လၧအဖျိၪ့ၥွံၬ, ဒဲဎဲၫ့ထၬ လၧလံၩမုထၪ့နီၪ, မဲၪထၪ့ လၧအဝ့ၫၥံၪ အလးခဲၫ့လီၫ. 24 တၭ ဘုၪဆဲၩ လၧအဖျိၪ့ၥွံၬနီၪ, အၪ့ယုလၩ့ခွံၬ ဘုၪဆဲၩ လၧအဖျိၪ့ဂ့ၩ နွ့ၫဆဲၩနီၪလီၫ. တၭ ယလီၩဘၪ ၦကွ့ၭလံၬလဖၪတၭ, ဆၧဒုၭနဲၪ လီၩဘၪယၧၩနီၪ အီၪနးဂၩအ့ၬ. 25 တၭ စယိၥၭ စံၭဖၫရိၫ, ဖၫရိၫ အဆၧမံၫမး မွဲဆၧလမံၩ့ဎးလီၫ. ဆၧလၧယွၩမိမၩနီၪ ဒုၭနဲၪဝ့ၫ လၧဖၫရိၫ လီၫ. 26 ချီမိဂ့ၩ နွ့ၫဒုၩနီၪ မွဲနွ့ၫနံၪ့လီၫ. တၭ ဘုၪဆဲၩဂ့ၩ နွ့ၫဆဲၩနီၪ, မွဲနွ့ၫနံၪ့ဆ့လီၫ. ဆၧမံၫမးနီၪမွဲ ဆၧလမံၩ့ဎးလီၫ. 27 ချီမိ လၧအဎွ့ ဒဲလၬအၧၩ့, လၧအဂဲၫထၪ့ လၧအလးခဲၫ့ နွ့ၫဒုၩနီၪ, မွဲနွ့ၫနံၪ့လီၫ. တၭ ဘုၪဆဲၩ လၧအဖျိၪ့ၥွံၬ ဒဲဎဲၫ့ထၬ လၧလံၩမုထၪ့ နွ့ၫဆဲၩနီၪ, မွဲနွ့ၫနံၪ့ လၧအအီၪလၧဆၧၥၭဝံလၩ့ဒိၩလီၫ. 28 အနီၪမွဲ ဆၧချဲၩ့ လၧယလီၩဘၪယူၭ ဖၫရိၫလီၫ. ဆၧလၧယွၩမိမၩနီၪ, မွဲအဒုၭဒၪဘၪဝ့ၫ လၧဖၫရိၫလီၫ. 29 ယိခွါ, နွ့ၫနံၪ့ မိဂဲၫ အီၪလၧၫ့အီၪဎွ့ၩ ဖၭဒိၪ လၧခးအံဇံၭ ထၧၫ့ခးယၫ အဖၧၩ့ လီၫ. 30 ဆၧၥၭဝံလၩ့ဒိၩ နွ့ၫနံၪ့ မိအီၪထၪ့ လၧအလးခဲၫ့နီၪတၭ, ၦမိၥၭနၪ့ ဆၧလၧၫ့ဆၧဎွ့ၩ လၧခးအံဇံၭနီၪတၭ, ဆၧၥၭဝံလၩ့ဒိၩ မိမၩလူၬခွံၬ ထံၫၥံၪခးၥံၪနီၪလီၫ. 31 တၭ လၧဆၧၥၭဝံလၩ့ဒိၩ လၧခဲၫ့အကၠီၩ့နီၪ, ၦၥ့ၪယၫဆၧ လၧၫ့ဎွ့ၩအ့ၬ. အဂဲးဘဲၫယီၩ ဆၧနီၪ မိအီၪ နၭနၭလ့ၬလီၫ. 32 တၭ ဆၧမံၫမး အီၪလၧဖၫရိၫ နံၫမံၩ့နံၫဖၧၫ့ နီၪ, အဂဲးဘဲၫယီၩ မွဲယွၩ တဲၩ့ဝဲၩ ဆၧလမံၩ့နီၪ ဂုးဂုးခၧၫ့ခၧၫ့ အဂဲးလီၫ. တၭ ယွၩ မိဒုၭမၩအၥၭနီၪ ချဲၫ့မၬလီၫ. 33 အခိးမွဲဘိၩ့နဲၪ့ယီၩ, မွဲဖၫရိၫ အၪ့ဎၬ ၦအၥုၪ့ဖၭအၥၭဖၭ ဒဲကိၪ့ၥ့ၪကိၪ့ဘၪ နးဂၩတၭ, အီၪက့ၪ အဝ့ၫဒၪ လၧခးအံဇံၭ အဖၫ့ခိၪနီၪဆံၭ. 34 မွဲဖၫရိၫ မၩဝ့ၫတၭ, အီၪက့ၪ ၦယိထဲၩ့ခွါထဲၩ့ဆၧလဖၪ လၧထံၫဖိၪခးဖိၪ အဖၫ့ခိၪတၭ, ဆၧလၧၫ့ဆၧဎွ့ၩ နွ့ၫနံၪ့နီၪ အၪ့မၩန့ ခးအံဇံၭနီၪ ယဲပိၩ့လပိၩ့ဆံၭ. 35 တၭမွဲ အအၪ့ထုၫ့ကီၪ့ ဆၧအၪ့ဆၧအီၩ လၧနံၪ့အဂ့ၩ လၧအမိဂဲၫဝ့ၫ ထီးအလူၬ, ဒဲအီၪက့ၪကီၪ့ ဘုၪၥံၪဂူၫၥံၪ လၧဖၫရိၫ အစူၪဖၫ့လၬ ဒဲအီၪခိၭ ပၧၩ့ဘၪ ဆၧအၪ့ဆၧအီၩ လၧဒိၩ့လဖၪ အဖၧၩ့နီၪဆံၭ. 36 တၭ ဆၧလၧဆၧအၪ့ဆၧအီၩနီၪ, မိအီၪကီၪ့ဝဲၩဝ့ၫ လၧခးအဂး, ထီၩ့လၩ့ လၧဆၧၥၭဝံလၩ့ဒိၩ နွ့ၫနံၪ့ လၧအမိအီၪထၪ့ လၧခးအံဇံၭ အဖၧၩ့နီၪ, ဘဲၫၥိၭ ထံၫဖိၪခးဖိၪ ထီးဂၭဂီၩ့ လၧဆၧၥၭဝံလၩ့ဒိၩနီၪ လဂ့ၩလီၫ. 37 တၭ ဆၧလမံၩ့နီၪ ဂ့ၩဝ့ၫ လၧဖၫရိၫ အမ့ၬၥၪဖၧၩ့, ဒဲလၧအခ့ၫအၡၩ အမ့ၬၥၪ ထီးအလူၬ အဖၧၩ့လီၫ. 38 တၭ ဖၫရိၫ စံၭအခ့ၫအၡၩနီၪ, ပဒၪန့ ၦဘဲၫယီၩၥိၭ, ၦလၧယွၩအၥၭ အီၪလၧအဖၧၩ့ မိၥ့ၪဆ့ဧၪ. 39 ဖၫရိၫ စံၭစယိၥၭ, မွဲယွၩ ဒုၭၥ့ၪယၫနၧၩ လၧဆၧလဖၪနီၪ ထီးအလူၬတၭ, ၦအၥုၪ့ဖၭၥၭဖၭ, ဒဲကိၪ့ၥ့ၪကိၪ့ဘၪ န့ၫနၧၩ ၥိၭယီၩ အီၪနးဂၩအ့ၬ. 40 နမိအီၪလၧယနီး အဖၫ့ခိၪတၭ, ယၡၩခမျၧး ထီးအလူၬလဖၪ ဘၪဒူၩထၪ့ယၪ့ထၪ့နၧၩလီၫ. မွဲန့ၫ လၧယလးဆီၩ့ဆီ အဖၫ့ခိၪနီၪ ယမိဒိၪနဲၪ့ နၧၩ လီၫ. 41 တၭ ဖၫရိၫ စံၭစယိၥၭ, ယိခွါ, ယအီၪက့ၪယူၭ နၧၩ လၧခးအံဇံၭ ထၧၫ့ခးယၫ အဖၫ့ခိၪယူၭလီၫ. 42 ဖၫရိၫ ဘဲၪ့လၩ့ခွံၬ အစူၪၥံၭလဘီၩ့ လၧအစူၪတၭ, ဖျၪ့ထၪ့ဝ့ၫ လၧစယိၥၭ အစူၪတၭ, ဒုၭၥိၭဝ့ၫ အဆဲၫ့ဘွၩ ဖျ့ၫလံၬကံၭ, ဒဲဒုၭလံၬဝ့ၫ လၧၥွ့ၫထီၫ့လဝၫ့ လၧအခိၬလီၩ့နီၪလီၫ. 43 တၭ ဒုၭထူၬဝ့ၫ အလဲၪ့ နံၫဖျိၪ့လဖျိၪ့တၭ, ၦကိၭၡၭဝ့ၫ လၧအမ့ၬယၫ, ချံၭလၩ့ခၪ့ဆံၭ. တၭ ဆၧအီၪက့ၪဝ့ၫ လၧခးအံဇံၭ ထၧၫ့ခးယၫ အဖၫ့ခိၪလီၫ. 44 တၭ ဖၫရိၫ စံၭစယိၥၭ, ယမွဲ ဖၫရိၫလီၫ. နလအီၪဘၪတၭ, ၦယူၬထၪ့ဘၪ အစူၪအခၪ့ လၧခးအံဇံၭ ထၧၫ့ခးယၫ အဖၧၩ့ နးဂၩအ့ၬ. 45 တၭ ဖၫရိၫ ကိၭထဲၩ့ စယိၥၭ အမံၩ့ လၧစဇၭဖနၭပ့ၫအနံအၫနီၪလီၫ. တၭ ဖ့ၪလၫ့ ဒိၩ့အၫ့ အၡၩလုဆၧ စပီတဖံရၫ အဖိၪမုၪ နးအၭစနၭ လၧအမၫအဂး လီၫ. တၭ စယိၥၭ လ့ၩဝံၩ့ဝၩ့ဆၧ လၧခးအံဇံၭ အဖၧၩ့ လီၫ. 46 လၧစယိၥၭ ဆၧၫ့ထုၪ့ လၧအံဇံၭအစဎွၩ ဖၫရိၫ အမ့ၬယၫနီၪ, အၥၭၡါ အနံၪ့ၥၧၫ့ဆံၫတၭ, စယိၥၭ စဲၪ့ထၪ့ခွံၬဝ့ၫ လၧဖၫရိၫ အမ့ၬယၫတၭ, လ့ၩဆၧ လၧခးအံဇံၭ ထၧၫ့ခးယၫလီၫ. 47 တၭ ဆၧလၧၫ့ဆၧဎွ့ၩ နွ့ၫနံၪ့နီၪ, ဂၪ့ခိၪ ဒုၭမဲၪထၪ့ဆၧ အၪအၪလ့ၬလီၫ. 48 တၭ လၧနွ့ၫနံၪ့ နီၪ, အဝ့ၫ အၪ့ထုၫ့ကီၪ့န့ ဆၧအၪ့ဆၧအီၩ လၧအအီၪလၧခးအံဇံၭ အဖၧၩ့ ထီးအလူၬ, ဒဲအီၪက့ၪကီၪ့ဝ့ၫ လၧဒိၩ့လဖၪ အဖၧၩ့လီၫ. ဆၧအၪ့ဆၧအီၩ လၧအအီၪဝ့ၫ လၧခီၫ့ဝၬဖီၩ့ ဒိၩ့လဖျိၪ့ ဒဲလဖျိၪ့နီၪ, အီၪက့ၪဝ့ၫ လၧအဖၧၩ့နီၪလီၫ. 49 တၭ စယိၥၭ လူၫကီၪ့ ဘုၪၥံၪဂူၫၥံၪ ဘဲၫမ့ၭ လၧမၫဆၧမံၭနဲၩ့ အၥိၭ အၪအၪလ့ၬ, ထီးၦဝံဆၧနၬဆၧနီၪ ပထုၬဝ့ၫဒၪလီၫ. အဂဲးဘဲၫယီၩ ဝံထၪ့နၬထၪ့ ၥ့ၪလၧၩ့အ့ၬ. 50 ဆၧၥၭဝံလၩ့ဒိၩ အနံၪ့လဖၪ လချုၭ ဘၪဒံၭဘၪတၭ, အဖိၪခွၫနံၫဂၩ အီၪဖျဲၪ လၧစယိၥၭ အဂး, လၧဒိၩ့အၫ့ အၡၩလုဆၧ စပီတဖံရၫ အဖိၪမုၪ နးအၭစနၭနီၪ, ဆီၫ့အီၪန့ လၧအဂးလီၫ. 51 တၭ စယိၥၭ ဖျိၬ အဖိၪဝဲၡါအမံၩ့ စမနၭစ့ၫလီၫ. အဂဲးဘဲၫယီၩ ယွၩ ဒုၭၥၭနၪ့ခွံၬယၧၩ လၧယဆၧခိဆၧဝီၩ ထီးအလူၬ ဒဲယဖါ အၡၩဂံၪ့ဖိၪ ထီးအလူၬလီၫ. 52 တၭ ဖိၪခွၫ နံၫဂၩလဂၩနီၪ ဖျိၬဝ့ၫအမံၩ့ လၧစအံဖြံၫ့လီၫ. အဂဲးဘဲၫယီၩ ယွၩ ဒုၭၥၪထၪ့ ယၧၩ လၧဆၧၡၪ့ဆၧနၭ အခးဖၧၩ့လီၫ. 53 တၭ ဆၧလၧၫ့ဆၧဎွ့ၩ နွ့ၫနံၪ့ လၧအအီၪဝ့ၫ လၧခးအံဇံၭ အဖၧၩ့နီၪ ထုၬဝ့ၫဒၪလီၫ. 54 တၭ ဆၧၥၭဝံလၩ့ဒိၩ နွ့ၫနံၪ့ အီၪထၪ့အၥၫ့ ဘဲၫစယိၥၭ စံၭဝ့ၫ အၥိၭနီၪတၭ, ဆၧၥၭဝံလၩ့ဒိၩ အီၪဝ့ၫ လၧခး ကိၭအဘံၪ့ဒ့ၭလီၫ. အ့ၪမွဲ လၧခးအံဇံၭ ထၧၫ့ခးယၫ အဖၧၩ့နီၪ ဆၧအၪ့ အီၪဝ့ၫဒၪလီၫ. 55 ထီးၦအံဇံၭဖိၪ ထီးအလူၬ အီၪဝံတၭ, ၦခမျၧး ကိၭထၪ့ ဖၫရိၫ လၧဆၧအၪ့ အဂးတၭ, ဖၫရိၫ စံၭၦအံဇံၭဖိၪ ထီးအလူၬနီၪ, လ့ၩလၧစယိၥၭ အအီၪတၭ, ထီးဒၪ အဝ့ၫ လီၩဘၪ နၥံၪ ဆၧလမံၩ့မံၩ့နီၪ, မၩဘီၪ. 56 ဆၧၥၭဝံလၩ့ဒိၩ အီၪထၪ့ဝ့ၫ လၧထံၫၥံၪခးၥံၪ ဎံၩ့ဎံၩ့လ့ၬ တၭ, စယိၥၭ ဝဲထၪ့ ကယဲ ဆၧအလး လၧဆၧအၪ့ အီၪလၧအဖၧၩ့ ထီးအလူၬတၭ, အၪ့ဆၫဝ့ၫ လၧၦအံဇံၭဖိၪ လီၫ. တၭ ဆၧၥၭဝံလၩ့ဒိၩနီၪ နၭမၬဝ့ၫ လၧခးအံဇံၭ အဖၧၩ့လီၫ. 57 တၭ ကယဲ ၦခးဖိၪလဖၪ ဂဲၫ လၧခးအံဇံၭ အဖၧၩ့ လၧစယိၥၭ အအီၪ, ဘဲၫၥိၭ အမိဎွ့ၩန့ ဆၧအၪ့လီၫ. အဂဲးဘဲၫယီၩ ဆၧၥၭဝံလၩ့ဒိၩနီၪ, နၭမၬဝ့ၫ လၧခး ကိၭဘံၪ့ဒ့ၭ အဖၧၩ့လီၫ. 

1 တၭ စယၫကူၭ ဒၪဘၪ လၧဘုၪၥံၪဂူၫၥံၪ, အီၪလၧအံဇံၭ အဖၧၩ့; တၭ စယၫကူၭ စံၭ အဖိၪခွၫလဖၪ, နၥံၪ ယိလိၬ နၥံၪအၥၭ မွဲဘၪလဲၪ. 2 ယိခွါ, ယနါဂၧၫ့ယူၭ လၧဘုၪၥံၪဂူၫၥံၪ အီၪလၧခးအံဇံၭ အဖၧၩ့လီၫ. လ့ၩလၩ့ ထီးနီၪတၭ, ဎွ့ၩဆၧ လၧပဂး ထီးနီၪ, ဘဲၫၥိၭ ပမိမၧၫ့ တၭ, မွဲပထီးၥံၫ လဂ့ၩနီၪဆံၭ. 3 တၭ စယိၥၭ အထၧၫ့ဖုဝဲ ဆံၫဂၩ လ့ၩလၩ့ဝ့ၫ, ဘဲၫၥိၭ အမိဎွ့ၩန့ ဘုၪၥံၪဂူၫၥံၪ လၧအံဇံၭ အဖၧၩ့နီၪလီၫ. 4 အ့ၪမွဲ စယိၥၭ အဖု စဘံၪ့ယမံၫ့လဂၩနီၪ, စယၫကူၭ အၪ့မၧၫ့ အလ့ၩဆၧ လၧအထၧၫ့ဖုဝဲ အၥိၭအ့ၬ. အဂဲးဘဲၫယီၩ စံၭဝ့ၫဒၪ, မိဘၪ ဘၪခိၬ ဆၧၡၪ့ဆၧနၭလီၫ. 5 တၭ အံၫစရ့လၭ အဖိၪခွၫလဖၪ လ့ၩဎွ့ၩဆၧ လၧၦလၧအဂဲၫလဖၪ အကျၩလီၫ. အဂဲးဘဲၫယီၩ ဆၧၥၭဝံလၩ့ဒိၩနီၪ အီၪလၧခးကၫနအၫ့ အဖၧၩ့လီၫ. 6 တၭ စယိၥၭမွဲ ဆၧအခိၪ လၧခးအဖၫ့ခိၪလီၫ. အဝ့ၫဒၪ အၪ့ဆၫဆၧ လၧၦခးဖိၪ ထီးအလူၬတၭ, စယိၥၭ အထၧၫ့ဖုဝဲ ဂဲၫဝ့ၫတၭ, ကျၭလၩ့ အမ့ၬ လၧဂၪ့ခိၪ လၧအမ့ၬယၫလီၫ. 7 တၭ စယိၥၭ ဒၪဘၪ အထၧၫ့ဖုဝဲနီၪ, ၥ့ၪယၫဝ့ၫလီၫ. မွဲလါနၫ့တၭ အီၪက့ၪအၥၭ လၧၦလခီၫဘၫ့မုးဖိၪ လၧအဝ့ၫၥံၪ အမ့ၬယၫတၭ, ချဲၩ့ဆၧ ဆီၪ့ဆီၪ့ လၧအဝ့ၫၥံၪတၭ, စံၭဝ့ၫ, နၥံၪ ဂဲၫလၧအထံၭ ခီၫခီၫလဲၪ. တၭ အဝ့ၫၥံၪစံၭ, ပ ဂဲၫ လၧခးကၫနအၫ့ ဘဲၫၥိၭ ပမိဎွ့ၩ ဆၧအၪ့ဆၧအီၩ အၥိၭနီၪလီၫ. 8 တၭ စယိၥၭ ၥ့ၪယၫနဲၪ့ အထၧၫ့ဖုဝဲလီၫ. အ့ၪမွဲ အဝ့ၫၥံၪ ၥ့ၪယၫထဲၩ့ အဝ့ၫအ့ၬ. 9 တၭ စယိၥၭ နၪ့ထၪ့ထဲၩ့ ဆၧမံၫမးလဖၪ, လၧအမံၫမးဝ့ၫ လၧအဂဲးအကၠီၪ့တၭ, စံၭဝ့ၫ, နၥံၪမွဲ ၦလၧအစဲၪ့ယိၥူၪဆၧတၭ ဘဲၫၥိၭ နၥံၪ မိဒၪဘၪ ခးအအီၪဘိၪ့တၭ, နၥံၪ ဂဲၫနၥံၪဝ့ၫ လီၫ. 10 တၭ အဝ့ၫၥံၪစံၭ, မွဲအ့ၬ, ယကဆါဧ့, မွဲဘဲၫၥိၭ ပမိဎွ့ၩ ဆၧအၪ့ဆၧအီၩတၭ, နဎီးနၡၩ ဂဲၫဝ့ၫလီၫ. 11 ပဝ့ၫဒၪ ထီးအလူၬယီၩ, ပမွဲ ၦလဂၩဎး အဖိၪခွၫလီၫ. ပမွဲ ၦအတီၩလီၫ. နဎီးနၡၩမွဲ ၦလၧအစဲၪ့ယိၥူၪဆၧအ့ၬ. 12 တၭ အဝ့ၫစံၭ, မွဲအ့ၬ, မွဲဘဲၫၥိၭ နၥံၪ မိဒၪဘၪ ခးအအီၪဘိၪ့တၭ နၥံၪ ဂဲၫနၥံၪဝ့ၫလီၫ. 13 တၭ အဝ့ၫၥံၪစံၭ, နဎီးနၡၩမွဲ ၦထၧၫ့ဖုဝဲ လဆံၫနံၫဂၩ, ၦလဂၩဎး အီၪလၧခးကၫနအၫ့ လဂၩ အဖိၪခွၫ လဖၪလီၫ. တၭ ယိခွါ, အဆံၭလဂၩ အီၪလၧပဖါအၥိၭ လၧမုဆၫလနံၩယီၩလီၫ. တၭ အလဂၩ အီၪလၧၩ့အ့ၬ. 14 တၭ စယိၥၭ စံၭအဝ့ၫၥံၪ, ဆၧနီၪမွဲ ဆၧလၧယစံၭနၥံၪလီၫ. ယစံၭ နၥံၪမွဲ ၦလၧအစဲၪ့ယိၥူၪဆၧလီၫ. 15 ဆၧမိမၩခွါ နၥံၪ ဘဲၫယီၩ, လၧဖၫရိၫ အၥၭမၧၫ့ အမ့ၬယၫနီၪ, နၥံၪ အဖုဒၪဘၨၩ အ့ၪလဂဲၫဘၪ ထီးယီၩတၭ, နၥံၪ စဲၪ့ထၪ့ဘၪ ထီးယီၩအ့ၬ. 16 တၭ အၪ့မၧၫ့ ၦလၧနၥံၪအကျၩလဂၩ လ့ၩဂဲၫထဲၩ့ဆိၬ နၥံၪ အဖုဒၪဘၨၩနီၪဆံၭ. တၭ နၥံၪ မိအီၪစၧၩ့ထၬ နၥံၪအၥၭ, ဘဲၫၥိၭ ဆၧတီၩ အီၪလၧနၥံၪ အဖၧၩ့ဧၪနီၪ, နၥံၪအဆၧချဲၩ့ မိဘၪ ဆၧမၩခွါဝ့ၫလီၫ. အ့ၪလမွဲဘၪ ဘဲၫနီၪတၭ, လၧဖၫရိၫ အၥၭမၧၫ့ အမ့ၬယၫနီၪ, နၥံၪမွဲ ၦစဲၪ့ယိၥူၪဆၧလီၫ. 17 တၭ စယိၥၭ အီၪက့ၪ အဝ့ၫၥံၪ ထီးအလူၬ လၧၦခိၭထၬဆၧ အလး မုၥၧၫ့နံၩလီၫ. 18 ၥၧၫ့နံၩလနံၩနီၪ, စယိၥၭ စံၭအဝ့ၫၥံၪ, မၩ ဆၧယီၩတၭ, မၧၫ့ဆံၭ; ယမွဲ ၦၥၭမဲၪယွၩလီၫ. 19 နၥံၪ အ့ၪမွဲ ၦအတီၩတၭ; မွဲၦလၧနၥံၪ အထၧၫ့ဖုဝဲအကျၩ လဂၩ, ဘၪ ဆၧစၧၩ့ထၬဝ့ၫ လၧနၥံၪ အထီၫ့ဖၧၩ့; တၭ ထဲၩ့ဆိၬ နၥံၪဝ့ၫ လၧဘုၪၥံၪဂူၫၥံၪ လၧဆၧၥၭဝံလၩ့ဒိၩ အီၪလၧနၥံၪ အဂံၪ့လဖၪ အဖၧၩ့ အဂးနီၪ, 20 တၭ ဂဲၫထဲၩ့ဆိၬ နၥံၪ အဖုဒၪဘၨၩ လၧယအီၪဆံၭ; တၭ နၥံၪ မိမၩတီၩ နၥံၪအလူတၭ, နၥံၪ လၥံၫဘၪလီၫ. တၭ အဝ့ၫၥံၪ မၩဝ့ၫ ဘဲၫနီၪၥိၭလီၫ. 21 တၭ အဝ့ၫၥံၪ ချဲၩ့လိၬအၥၭ ဆုၬဆုၬ တၭ, စံၭ, ပဆၧဒဲၩဘၭ အီၪမၬ လၧပထၧၫ့ဖုဝဲလဂၩ အကၠီၩ့, လၧပဒၪဘၪ အၥုၪ့ခိအၥၭဝီၩ လၧအအၪ့ကံၩ့အၪ့ယၫပၧၩတၭ, ပခိၭနၪအ့ၬ. မၩအၥၭဘဲၫနီၪတၭ, ဆၧခိဆၧဝီၩယီၩ ဘၪပၧၩလီၫ. 22 စရုဘံၫ့ စံၭဆၧၫ့ အဝ့ၫၥံၪ တၭ, စံၭဝ့ၫဒၪ, ယစံၭနၥံၪ, ထီးမၩမၪဘၪ ဖိၪၥၪ လဂ့ၩ တၭ, နၥံၪ ခိၭနၪအ့ၬ, မွဲအ့ၬဧၪ. မၩအၥၭဘဲၫနီၪတၭ, ဆၧအၪ့ဎၬ အၥွံၪဆ့လီၫ. 23 တၭ စယိၥၭ နၪၥ့ၪဆၧနီၪ အဝ့ၫၥံၪ ၥ့ၪယၫအ့ၬ, အဂဲးဘဲၫယီၩ ၦချဲၩ့ကျိၭထဲၩ့ဆၧ လၧအဘိၩ့ဆၧၩ့ အီၪဝ့ၫလဂၩလီၫ. 24 မွဲအကၠၪဒိၭချိၫ့ခွံၬအၥၭ လၧအဝ့ၫၥံၪနီၪ အမ့ၬထံၫ လၩ့တၭ, ဂဲၫထဲၩ့ထဲၩ့ဒီၭ လၧအအီၪတၭ, ချဲၩ့ဆၧ လၧအဝ့ၫၥံၪတၭ, အၪ့မၩန့ခွံၬ စစံမအၧၫ့ လၧအကျၩတၭ, စၧၩ့ထၬဝ့ၫ လၧအဝ့ၫၥံၪ အမ့ၬယၫလီၫ. 25 တၭ စယိၥၭ မၪလူၬဝ့ၫ လၧၦဘၪမၩဎွ့ၩ အဝ့ၫၥံၪ အထိၪ့လဖၪ လၧဘုၪ, ဒဲဒုၭနုၬ အစ့ၩ လၧအထိၪ့ဖၧၩ့ လဂၩလၧအထိၪ့ဒၪဝ့ၫ, လဂၩလၧအထိၪ့ဒၪဝ့ၫ, ဒဲဖ့ၪလၫ့ အဝ့ၫၥံၪ အဂူၫဆၪမ့ၩဆွံၪလဖၪ လၧဖၧၩ့ၥၭ အဂးလီၫ. တၭ မၩအဝ့ၫၥံၪ ဘဲၫနီၪၥိၭလီၫ. 26 အဝ့ၫၥံၪ ဖဒၨၭထၪ့ ဘုၪၥံၪဂူၫၥံၪ လၧအကၥ့ၪယီၩ့ အခိၪတၭ, စဲၪ့ထၪ့ခွံၬ ထီးနီၪလီၫ. 27 တၭ လၧအဝ့ၫၥံၪ မံၫအလးနီၪ, ၦလဂၩ ဝဲထၪ့ အထိၪ့အခိၪ ဘဲၫၥိၭ အမိဖ့ၪလၫ့ အကၥ့ၪယီၩ့ အဆၪတၭ, ဒၪဘၪ အစ့ၩ, ယိခွါ, အီၪဝ့ၫ လၧအထိၪ့ခိၪလီၫ. 28 တၭ စံၭအထၧၫ့ဖုဝဲ, ဆၧဖ့ၪထဲၩ့ယူၭ ယစ့ၩယူၭတၭ, ယိခွါ, အီၪလၧယထိၪ့ဖၧၩ့ မၬကၨ. တၭ အဝ့ၫၥံၪအၥၭ လၩ့ဘဲၩဝ့ၫတၭ ၥၭမဲၪဆၧနီၪ, စံၭလိၬအၥၭ ဆုၬဆုၬ, ဆၧလၧယွၩ မၩပၧၩယီၩ မွဲဆၧနီၪလမံၩ့လဲၪ. 29 တၭ အဝ့ၫၥံၪ ဂဲၫလၧအဖါ စယၫကူၭ အအီၪ လၧခးကၫနအၫ့ အဖၧၩ့တၭ, လီၩဘၪ အဝ့ၫ လၧကယဲ ဆၧလၧအဘၪဝ့ၫတၭ, စံၭဝ့ၫဒၪ, 30 ခးအကဆါ လဂၩ ချဲၩ့ဒုၪ့ ပၧၩ ဆီၪ့ဆီၪ့လ့ၬတၭ, အီၪက့ၪပၧၩ လၧၦယိၥူၪဆၧ လၧခးဖၧၩ့လီၫ. 31 တၭ ပစံၭအဝ့ၫ, ပဝ့ၫဒၪယီၩ ပမွဲ ၦအတီၩတၭ; ပမွဲ ၦလၧအယိၥူၪဆၧအ့ၬ. 32 ပထၧၫ့ဖုဝဲမွဲ လဆံၫနံၫဂၩ; ပဖါ အဖိၪခွၫလဖၪလီၫ. တၭ အလဂၩ အီၪလၧၩ့အ့ၬ. တၭ အဆံၭလဂၩ အီၪလၧပဖါ လၧခးကၫနအၫ့ အဖၧၩ့ လၧမုဆၫလနံၩယီၩလီၫ. 33 တၭ ၦလဂၩ, ခးအကဆါလဂၩနီၪ, စံၭပၧၩ, ယမိၥ့ၪယၫ လၧနၥံၪမွဲ ၦအတီၩ လၧဆၧယီၩလမံၩ့ အကၠီၩ့, အီၪက့ၪလၩ့ထး နၥံၪ အထၧၫ့ဖုဝဲလဂၩ လၧယၥိၭတၭ, အၪ့မၩန့ဆၧ လၧနၥံၪ အဂံၪ့လဖၪ လၧဆၧၥၭဝံလၩ့ဒိၩအ ဂးတၭ, စဲၪ့ထၪ့ခွံၬ ဘီၪ. 34 တၭ နၥံၪ အဖုဒၪဘၨၩနီၪ ဂဲၫထဲၩ့ဆိၬ လၧယအီၪ ဆံၭ, ထီးနီၪလဖၧၫ့ ယမိၥ့ၪယၫ လၧနၥံၪ လမွဲဘၪ ၦယိၥူၪဆၧ, လၧနၥံၪမွဲ ၦအတီၩလီၫ. ယမိဖ့ၪထဲၩ့ နၥံၪ အထၧၫ့ဖုဝဲတၭ, နၥံၪ မိအၪ့ခၩဆၧ လၧခးဖၧၩ့လီၫ. 35 ထီးအဝ့ၫၥံၪ မၩခီၫ ထိၪ့လဖၪတၭ, ယိခွါ, ဆၧမၩအၥၭ လၧစ့ၩအဘီၪ့နီၪ အီၪလၧအထိၪ့ဖၧၩ့ ကိၭဘီၪ့ဒ့ၭ လီၫ. တၭ ထီးအဝ့ၫၥံၪ ဒဲအဖါ ဒၪဘၪ စ့ၩအဘီၪ့လဖၪ တၭ, အဝ့ၫၥံၪ အၪ့ယိၪ ၥၭမဲၪဆၧလီၫ. 36 တၭ အဖါ စယၫကူၭ စံၭအဝ့ၫၥံၪ, နၥံၪ ဒုၭလၩ့မါဒၪခွံၬ ယဖိၪလီၫ. စယိၥၭ လအီၪဘၪ, စစံမအၧၫ့ လအီၪဘၪတၭ, နၥံၪ မိမၩန့ခွံၬ စဘံၪ့ယမံၫ့ဆ့လီၫ. ဆၧလဖၪနီၪ ထၫ့ဒုၪဒၩယၧၩ ထီးအလူၬလီၫ. 37 စရုဘံၫ့ ချဲၩ့ဒုၪ့ အဖါတၭ, စံၭ, ယ အ့ၪလဂဲၫထဲၩ့ဆိၬဘၪ အဝ့ၫ လၧနအီၪတၭ, မၩၥံၫခွံၬ ယဖိၪခွၫ နံၫဂၩဆံၭ; အီၪက့ၪ အဝ့ၫဒၪ လၧယစူၪဖၧၩ့ဆံၭ, တၭ ယမိဂဲၫထဲၩ့န့ အဝ့ၫဒၪ လၧနအီၪလီၫ. 38 တၭ အဝ့ၫနီၪ စံၭဝ့ၫဒၪ, ယဖိၪခွၫ လ့ၩလၩ့ဘၪ ဒဲနၥံၪအ့ၬ. အဂဲးဘဲၫယီၩ အဝဲလဂၩ ၥံၫယူၭတၭ, အဝ့ၫဒၪနီၪ အီၪဝ့ၫ လဂၩဎးလီၫ. အ့ၪဘၪ ဆၧၡၪ့ဆၧနၭ လၧဖၧၩ့ၥၭ လၧနၥံၪ ဖိၬဝ့ၫနီၪ, နၥံၪ မိဒုၭလ့ၩလၩ့ ယခိၪဘွၩ လၧဖျုဖၧၩ့ အီၪလၧယၥုၪ့အုၭၥၭအုၭလီၫ. 

1 တၭ ဆၧၥၭဝံလၩ့ဒိၩနီၪ အီၪလၧခးဖၧၩ့ နၭမၬလီၫ. 2 ထီး အဝ့ၫၥံၪ အၪ့လူၬခွံၬ ဘုၪၥံၪဂူၫၥံၪ လၧအဂဲၫထဲၩ့ဆိၬဝ့ၫ လၧခးအံဇံၭ အဖၧၩ့နီၪတၭ, ဆၧမၩအၥၭ လၧအဖါ စံၭဝ့ၫ, လ့ၩဒီၭ ဎွ့ၩန့ ပဆၧအၪ့ဆၧအီၩ နးဆံၭဘီၪ. 3 တၭ စယုဒၫ ချဲၩ့ထၪ့ စံၭဝ့ၫ, ၦလဂၩနီၪ ထိးအၥၭ တၡါၡါတၭ, စံၭဝ့ၫဒၪ, နၥံၪ အဖုလဂၩနီၪ အ့ၪလအီၪဘၪ လၧနၥံၪ အၥိၭတၭ, နၥံၪ ဒၪဘၪ ယမ့ၬအ့ၬ. 4 န အ့ၪအၪ့မၧၫ့ ပဖု လ့ၩ လၧပၥိၭတၭ, ပမိလ့ၩ ဎွ့ၩန့ ဆၧအၪ့ဆၧအီၩလီၫ. 5 န အ့ၪလအၪ့မၧၫ့လၩ့ဘၪ အဝ့ၫဒၪတၭ, ပလ့ၩလၩ့အ့ၬ. အဂဲးဘဲၫယီၩ ၦလဂၩနီၪ စံၭပၧၩ, နၥံၪ အဖု အ့ၪလအီၪဘၪ လၧနၥံၪ အၥိၭတၭ, နၥံၪ ဒၪဘၪ ယမ့ၬအ့ၬ. 6 တၭ စအံၫစရ့လၭ စံၭဝ့ၫဒၪ, နၥံၪ လီၩဘၪ ၦလဂၩနီၪ လၧနၥံၪအဖု အီၪဒံၭ လဂၩတၭ, မၩၡၪ့မၩနၭယၧၩ မွဲဘၪလဲၪ. 7 တၭ အဝ့ၫၥံၪစံၭ, ၦလဂၩနီၪ အၪ့စၪ့ပၧၩ လၩ့ထံးလၩ့ဆ့ၭ လၧပဂဲးပကၠီၪ့ ဒဲလၧပဘူၭပထံး အဂဲးအကၠီၪ့တၭ, စံၭဝ့ၫဒၪ, နၥံၪအဖါ အီၪဒံၭဆ့ဧၪ; တၭ နၥံၪ အထၧၫ့ဖုဝဲ အီၪဒံၭ လဂၩဂၩဧၪ. တၭ ထီးဒၪ ဘဲၫ ဆၧချဲၩ့ အီၪဝ့ၫ အၥိၭနီၪ, ပစံၭဆၧၫ့ အဝ့ၫဒၪလီၫ. တၭ အဝ့ၫမိစံၭ, နၥံၪ အထၧၫ့ဖုဝဲလဂၩနီၪ ဂဲၫန့ အဝ့ၫဒၪဆံၭ; မွဲပၥ့ၪယၫဝဲၩ လၩ့ထံးလၩ့ဆ့ၭ မိၥ့ၪဆ့ဧၪ. 8 တၭ စယုဒၫ စံၭအဖါ စအံၫစရ့လၭနီၪ, အၪ့မၧၫ့ ဖိၪၥၪခွၫလဂၩနီၪ လ့ၩဖိၬယခဲၫ့ဆံၭ. တၭ ပမိဂဲထုၪ့ လ့ၩဆၧ; ဘဲၫၥိၭ ပမိမၧၫ့ဒံၭ ဒဲလၥံၫဘၪ ပဝ့ၫ ဒဲနၧၩ, ဒဲပဖိၪဒံၩဖိၪၥၪဆ့လီၫ. 9 တၭ ယမိထိးယၥၭ လၧအဂး, နဘၪ အၪ့ဎၬထဲၩ့ အဝ့ၫဒၪ လၧယစူၪဖၧၩ့လီၫ. ယ အ့ၪလဂဲၫထဲၩ့ဆိၬဘၪ လၧနအီၪ, ဒဲလအီၪက့ၪဘၪ အဝ့ၫဒၪ လၧနမ့ၬယၫတၭ, မွဲဆၧဒဲၩဘၭ အီၪလၧယလီၩ့ လၧနမ့ၬယၫ ကိၭမုနံၩ ကိၭမုနၩဒ့ၭဆံၭ. 10 အဂဲးဘဲၫယီၩ ပ အ့ၪလအီၪထီဘၪတၭ, ဘိၩ့နဲၪ့ယီၩ, ပဂဲၫထဲၩ့ထဲၩ့ယူၭ နံၫဘျၩ့လဘျၩ့ယူၭလီၫ. 11 တၭ အဝ့ၫၥံၪ အဖါ စအံၫစရ့လၭ စံၭဝ့ၫ, အ့ၪမွဲဘဲၫနီၪ, အယီၩလဖၧၫ့ မၩ ဆၧယီၩ, အၪ့မၩန့ ခးအဆၧၥၪအွံၪ လၧနၥံၪ အထိၪ့ဖၧၩ့တၭ, လ့ၩဆိၬန့ ၦလဂၩနီၪ လၧလၬဆီၪ့, ၥံၪ့စရံၭ အထူၭ နးဆံၭ, ဒဲန့ၫစၩ့ နးဆံၭ, နၪ့တြူၭနကိၭ အဎဲၫ့, ဒဲၥံၪ့လိၭ အထူၭ, ၥံၪ့အၪ့ဘိတၪ့ အၥၪ, ဒဲၥံၪ့ၡီၩ့က့ၭ အၥၪ, 12 တၭ မၩန့ စ့ၩ လၧနံၫစၩ လၧနၥံၪ အစူၪဖၧၩ့ ဒဲစ့ၩ လၧနၥံၪ ဂဲၫထဲၩ့ဆိၬထဲၩ့ လၧနၥံၪ အထိၪ့ဖၧၩ့နီၪ ထဲၩ့ဆိၬ လၧနၥံၪ အစူၪဖၧၩ့ဆံၭ. ဘၪလဘၪ ယိဖၬဆၧလီၫ. 13 တၭ မၩန့ နဖုတၭ, ဂဲထုၪ့ ထဲၩ့ထဲၩ့ လၧၦလဂၩ အအီၪနီၪဆံၭ. 14 တၭ ယွၩ လၧအၥ့ၪဆၧလူၬနီၪ, မွဲအဖ့ၪလၫ့ နၥံၪ လၧဆၧယၫ့ၥၭ နၥံၪ လၧၦလဂၩနီၪ အမ့ၬယၫ, ဘဲၫၥိၭ အမိကွဲၪဖျါနၥံၪ အထၧၫ့ဖုဝဲ အဂူၫဂၩလဂၩ, ဒဲစဘံၪ့ယမံၫ့နီၪဆံၭ. ယဝ့ၫဒၪယီၩ, ယ အ့ၪဘၪ ထိးၡၪ့ထိးနၭတၭ, ယထိးယဝ့ၫဒၪလီၫ. 15 တၭ ၦလဖၪနီၪ မၩန့ လၬဆီၪ့, ဒဲစ့ၩနံၫစၩ လၧအစူၪဖၧၩ့, ဒဲစဘံၪ့ယမံၫ့တၭ, ဂဲထုၪ့တၭ, လ့ၩလၩ့ လၧအံဇံၭတၭ, ဆၧၫ့ထုၪ့ လၧစယိၥၭ အမ့ၬယၫလီၫ. 16 တၭ စယိၥၭ ဒၪဘၪ စဘံၪ့ယမံၫ့ အီၪလၧအဝ့ၫၥံၪ အၥိၭ တၭ, စံၭ ၦလၧအဂံၪ့ဖိၪ အဖၫ့ခိၪ လဂၩ, အၪ့မၧၫ့ ၦလဖၪနီၪ ဂဲၫလၧယဂံၪ့, ဒဲမၩၥံၫဆၧတၭ, တဲၩ့ဝဲၩဆၧဆံၭ. အဂဲးဘဲၫယီၩ ၦလဖၪနီၪ မိအၪ့ဆၧ လၧယၥိၭ ထီးမုထုၪ့ နီၪလီၫ. 17 ၦလဂၩနီၪ မၩ ဘဲၫစယိၥၭ မၪလူၬဝ့ၫ အၥိၭ တၭ, ၥိၫ့ထၪ့ ၦလဖၪနီၪ လၧစယိၥၭ အဂံၪ့ဖၧၩ့လီၫ. 18 မွဲၦၥိၫ့ထၪ့ဝ့ၫ လၧစယိၥၭ အဂံၪ့ဖၧၩ့ အကၠီၩ့နီၪ, အဝ့ၫၥံၪ ၥၭမဲၪဆၧတၭ, စံၭဝ့ၫဒၪ, ဆၧဒုၭဂဲၫနုၬပၧၩ လၧစ့ၩ လၧအအီၪထဲၩ့ လၧပထိၪ့ဖၧၩ့ လၧအခၪ့ထံၭလဖၧၫ့ အကၠီၩ့, ဘဲၫၥိၭ အမိဒၪန့ အမူၭ ထၫ့ဒုၪဒၩပၧၩ, ဒဲထိၪလၩ့ထံၩဖါအၥၭ လၧပဖၫ့ခိၪတၭ, မၩန့ပၧၩ လၧဎီးလၧၡၩ, ဒဲပကၥ့ၪယီၩ့လဖၪနီၪဆ့လီၫ. 19 တၭ အဝ့ၫၥံၪ ၥုၭဘူၭအၥၭ လၧစယိၥၭ အၡၩဂံၪ့ဖိၪ အခိၪတၭ, ချဲၩ့ဒုၪ့ဝ့ၫဒၪ လၧဂံၪ့ အတရၫ့ထံၭ, 20 တၭ စံၭအဝ့ၫဒၪ, ပျဲၩဒၪခလူၬ, ကဆါဧ့, ပဂဲၫလၩ့ လၧအခၪ့ထံၭ လဖၧၫ့ ဘဲၫၥိၭ ပမိဎွ့ၩ ဆၧအၪ့ဆၧအီၩ တီၩတီၩလီၫ. 21 ထီးပ ထီၩ့လၧပမံၫ အလးနီၪတၭ, ဆၧမၩအၥၭ လၧပဝဲထၪ့ ပထိၪ့တၭ, ယိခွါ, ၦအစ့ၩ အီၪဝ့ၫ လၧအထိၪ့ခိၪ, လဂၩအစ့ၩလၧအထိၪ့ခိၪ, လဂၩအစ့ၩလၧအထိၪ့ခိၪ, စ့ၩ ဘဲၫအလယၧး အီၪဝ့ၫ အၥိၭနီၪ လၧၫ့ဎွ့ၩတၭ, ပဂဲၫထဲၩ့ဆိၬ လၧပစူၪဖၧၩ့ လီၫ. 22 တၭ ပဂဲၫဆိၬလၩ့ စ့ၩအဂူၫဂၩ လၧပစူၪဖၧၩ့, ဘဲၫၥိၭ ပမိဎွ့ၩ ဆၧအၪ့ဆၧအီၩလီၫ. မွဲပလၫ ဒူၭလၩ့ စ့ၩ လၧပထိၪ့ဖၧၩ့ လဂၩလဲၪနီၪ, ပၥ့ၪယၫပဝ့ၫအ့ၬ. 23 တၭ အဝ့ၫနီၪ စံၭဝ့ၫဒၪ, မွဲနၥံၪ ဘၪအမုၬဆံၭ. ၥၭမဲၪဆၧ လဂ့ၩ; နၥံၪအယွၩ, ဒဲနၥံၪအဖါအယွၩ ဖ့ၪလၫ့နၥံၪ အဆၧလူဒိၪဎွ့ၩဒိၪ အီၪၥူၪဝ့ၫ လၧနၥံၪ အထိၪ့ဖၧၩ့လီၫ. နၥံၪအစ့ၩ အီၪယူၭ လၧယစူၪဖၧၩ့လီၫ. တၭ အဝ့ၫနီၪ ၥိၫ့ထၪ့ စစံမအၧၫ့ လၧအဝ့ၫၥံၪ အအီၪလီၫ. 24 ၦလဂၩနီၪ ၥိၫ့ၦလဖၪ လၧစယိၥၭ အဂံၪ့ဖၧၩ့တၭ, ဖ့ၪလၫ့ ထံၫတၭ, အဝ့ၫၥံၪ ၥူၫဝၭခွံၬ အခၪ့တၭ, ၦလဂၩနီၪ ဖ့ၪလၫ့ဝ့ၫ အကၥ့ၪယီၩ့လဖၪ အဆၪလီၫ. 25 တၭ အဝ့ၫၥံၪ တဲၩ့ဝဲၩ လၬဆီၪ့နီၪ ထီးစယိၥၭ မိဂဲၫဝ့ၫ လၧမုထုၪ့လီၫ. အဂဲးဘဲၫယီၩ မွဲအနါဂၧၫ့ လၧအမိအၪ့ဆၧ ထီးနီၪလီၫ. 26 တၭ စယိၥၭ ဂဲၫလၧအဂံၪ့နီၪ အဝ့ၫၥံၪ ဂဲၫဆိၬ လၬဆီၪ့ လၧအအီၪလၧအဝ့ၫၥံၪ အစူၪဖၧၩ့နီၪ လၧအဝ့ၫဒၪ အအီၪ လၧအဂံၪ့ဖၧၩ့တၭ, ထွံၩလၩ့ဝ့ၫ လၧအမ့ၬယၫလီၫ. 27 တၭ အဝ့ၫဒၪ အၪ့စၪ့ အဝ့ၫၥံၪ, လၧအအီၪမုၬ အဂဲးအကၠီၪ့ တၭ, စံၭဝ့ၫဒၪ, နၥံၪအဖါ, ၦၥၭၡါလဂၩ, လၧနၥံၪ ချဲၩ့ဆၧ လၧအဂဲးအကၠီၪ့, အီၪမုၬဆ့ဧၪ, မွဲအမၧၫ့ဒံၭဆ့ဧၪ. 28 တၭ အဝ့ၫၥံၪ စံၭဆၧၫ့ဝ့ၫဒၪ, နဎီးနၡၩ ပဖါလဂၩ အီၪမုၬဝ့ၫ ဒဲမၧၫ့ဒံၭလီၫ. ၡီၫ့လၩ့ အခိၪတၭ, ကူၭလၩ့အၥၭ လၧအမ့ၬယၫလီၫ. 29 အဝ့ၫဒၪ စၪ့ထၪ့ အမ့ၬ ယိထၪ့ဆၧတၭ, ဒၪဘၪ အဖု, အမိအဖိၪခွၫ စဘံၪ့ယမံၫ့လဂၩ တၭ, စံၭဝ့ၫဒၪ, အဝ့ၫလဂၩယီၩ မွဲနၥံၪ အဖု လၧနၥံၪ လီၩဘၪယၧၩ အဂဲးအကၠီၪ့ဆ့ဧၪ. တၭ စံၭအဝ့ၫဒၪ, မွဲယွၩယၫ့ၥၭ နၧၩဆံၭ, ယဖိၪခွၫဧ့. 30 တၭ စယိၥၭ မၩဝ့ၫ ချဲၫ့ချဲၫ့လီၫ. အဂဲးဘဲၫယီၩ ၥၭအီၪအဖုတၭ, အၪ့ဎၬ အလး ဘဲၫၥိၭ အမိလူၫလၩ့ခွံၬ အမ့ၬထံၫလီၫ. တၭ လ့ၩနုၬ လၧအဒူၭဖၧၩ့တၭ, အမ့ၬထံၫ လၩ့ဝ့ၫ ထီးနီၪလီၫ. 31 ဖျါခွံၬ အမ့ၬနီၪ စဲၪ့ထၪ့တၭ, ထုၭအၥၭတၭ, စံၭဝ့ၫဒၪ, အီၪက့ၪလၩ့ ဆၧအၪ့ဘီၪ. 32 တၭ ၦအီၪက့ၪ လၧအနၫ့ဆါ အဂးလစီၪ့, ဒဲလၧအဝ့ၫၥံၪ အဂးလစီၪ့ဒၪ, ဒဲလၧၦအံဇံၭဖိၪ လၧအအၪ့ဆၧ လၧအဝ့ၫဒၪ အၥိၭ အဂးလစီၪ့ဒၪဆ့လီၫ. အဂဲးဘဲၫယီၩ ၦအံဇံၭဖိၪ အၪ့ဘၪဆၧ လၧၦဟံêဘၫဖိၪ အၥိၭ ၥ့ၪအ့ၬ. အနီၪမွဲ ဆၧဘၪၥၭလိၪ လၧၦအံဇံၭဖိၪ အမ့ၬယၫ အဂဲး လီၫ. 33 တၭ အဝ့ၫၥံၪ ဒုၭဆၧၫ့နၩ့ အဝဲၡါလဂၩ, ဘဲၫအဝဲၡါ အလးအၥိၭ, ဒဲအဆံၭလဂၩ ဘဲၫအဆံၭ အလးအၥိၭ လၧအမ့ၬယၫတၭ, ၦလဖၪနီၪ ထီၫမံၫထီၫမၪလိၬအၥၭ ဆုၬဆုၬလီၫ. 34 တၭ အဝ့ၫဒၪ မၩန့ထၪ့ ဆၧလဖၪ လၧအမ့ၬယၫ လၧအဝ့ၫၥံၪ အဂးတၭ, လၧစဘံၪ့ယမံၫ့အဂးနီၪ အၪနဲၪ့ ၦဂူၫဂၩ အဆၧ ယဲစၩလီၫ. တၭ အဝ့ၫၥံၪ အီၩဆၧတၭ ဘျဲၩအီၩဝ့ၫ မုၬအၥၭ လၧအဝ့ၫဒၪ အၥိၭလီၫ. 

1 အဝ့ၫဒၪ မၪလူၬ ၦလၧအမွဲ အဂံၪ့ဖိၪၥံၪ အခိၪလဂၩ တၭ, စံၭဝ့ၫ, မၩဎွ့ၩထၪ့ ၦလဖၪနီၪ အထိၪ့ဖၧၩ့ ဒဲဆၧအၪ့ဆၧအီၩ ကယဲ အဆိၬထၪ့ဝ့ၫ ၥ့ၪတၭ, ဒုၭနုၬ ၦအစ့ၩ, လဂၩအစ့ၩ လၧအထိၪ့ခိၪ, လဂၩအစ့ၩ လၧအထိၪ့ခိၪ, 2 တၭ ဒုၭနုၬ ယလိၫ့, လိၫ့ စ့ၩလဖျိၪ့ လၧၦအဆံၭ အထိၪ့ခိၪ, ဒဲဘုၪအဎွ့ၩနီၪဆံၭ. အဝ့ၫဒၪ မၩ ဘဲၫစယိၥၭ ချဲၩ့ဆၧ အၥိၭနီၪလီၫ. 3 ထီးမုဆဲၪ့ထၪ့ ဆၧဖၩ့ထၪ့တၭ, ဆၧအၪ့မၧၫ့ ၦလဖၪနီၪ လ့ၩဆၧ, အဝ့ၫၥံၪ ဒဲအကၥ့ၪယီၩ့လီၫ. 4 တၭ အဝ့ၫၥံၪ စဲၪ့ထၪ့ခွံၬ လၧဒိၩ့ဖၧၩ့, လယဲၩ့ဘၪနီၪ စယိၥၭစံၭ, ၦပၧၩ့အဂံၪ့လဂၩ ဂဲထုၪ့ လီၩ့ဆီး ၦလဖၪနီၪဆံၭ; ထီးနချုၭန့ဝ့ၫနီၪ, စံၭအဝ့ၫၥံၪ, နၥံၪ ဖ့ၪဆၧၫ့ထဲၩ့ ဆၧအၧၩ့ လၧဆၧဂ့ၩ အဂး, မွဲဘၪလဲၪ. 5 အယီၩ, မွဲဆၧလၧကဆါ အီၩဝ့ၫ လၧအဖၧၩ့, ဒဲအတွၭန့ ဆၧကိၪ့လဖၪ မွဲအ့ၬဧၪ. နၥံၪ မၩ ဆၧအၧၩ့ လၧနၥံၪ မၩဆၧနီၪလီၫ. 6 တၭ အဝ့ၫဒၪ လ့ၩချုၭန့ဝ့ၫတၭ, ချဲၩ့ အဝ့ၫၥံၪ လၧဆၧချဲၩ့နီၪလီၫ. 7 တၭ အဝ့ၫၥံၪစံၭ, ယကဆါ ချဲၩ့ ဆၧချဲၩ့လဖၪနီၪ, မွဲအဘၪ ဆၧနီၪလဲၪ; ဘဲၫ နဆၧချဲၩ့လဖၪ အၥိၭနီၪ, မွဲနဎီးနၡၩ ထီးမၩ လဂ့ၩ, 8 ယိခွါ, စ့ၩ လၧပဒၪန့ဘၪ လၧပထိၪ့ခိၪနီၪ, ပဂဲၫထဲၩ့ဆိၬ ထီးနအီၪယီၩ, လၧခးကၫနအၫ့ အဖၧၩ့နီၪလီၫ. တၭ ပအၪ့ဂူၪ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, လၧနကဆါ အဂံၪ့ဖၧၩ့ ဘဲၫၥ့ၪလဲၪ. 9 ထီးဒၪ နဎီးနၡၩ လၧဆၧဒၪန့ အဝ့ၫ လၧအစူၪဖၧၩ့ လဂၩဂၩယီၩ, မွဲအၥံၫဆံၭ. တၭ ပဝ့ၫဒၪယီၩ ပမိကဲၪထၪ့ ပကဆါ အဎီးအၡၩဆ့လီၫ. 10 တၭ အဝ့ၫနီၪ စံၭဝ့ၫဒၪ, ဘိၩ့နဲၪ့ယီၩ မွဲအမၩဒၪဝ့ၫအၥၭ ဘဲၫနၥံၪ ချဲၩ့အၥိၭနီၪဆံၭ. ထီးဒၪ ၦလၧဆၧဒၪန့ဝ့ၫ လၧအစူၪဖၧၩ့ လဂၩဂၩနီၪ, မွဲအကဲၪထၪ့ ယဎီးဆံၭ. တၭ နၥံၪဝ့ၫဒၪယီၩ, နၥံၪ အဆၧဒဲၩဘၭ အီၪလၧနၥံၪ အလီၩ့အ့ၬ. 11 အဝ့ၫၥံၪ ဆိၬလၩ့ခွံၬ အထိၪ့ ချဲၫ့ချဲၫ့ လၧဂၪ့ခိၪတၭ ဝဲထၪ့ အထိၪ့, လဂၩအထိၪ့ဒၪဝ့ၫ, လဂၩအထိၪ့ဒၪဝ့ၫ, 12 အၪ့ဎၬဆိၫဝ့ၫ လၧအဝဲၡါလဂၩတၭ, ထုၬဝ့ၫ လၧအဆံၭလဂၩ; တၭ ဒၪန့ လိၫ့လဖျိၪ့နီၪ လၧစဘံၪ့ယမံၫ့ အထိၪ့ဖၧၩ့လီၫ. 13 အဝ့ၫၥံၪ ၡၫ့ယၬ အကီၩ့အၥိၭတၭ, ဖဒၨၭထၪ့ဆၧ လၧကၥ့ၪယီၩ့အခိၪ, လဂၩလၧအကၥ့ၪယီၩ့အခိၪတၭ, လဂၩလၧအကၥ့ၪယီၩ့အခိၪတၭ, ထဲၩ့ထဲၩ့ လၧဒိၩ့ဖၧၩ့လီၫ. 14 စယုဒၫ ဒဲအထၧၫ့ဖုဝဲ, ဂဲၫဝ့ၫ လၧစယိၥၭ အဂံၪ့, အဝ့ၫဒၪ အီၪဒံၭ ထီးနီၪတၭ အဝ့ၫၥံၪ ထိၪလၩ့ထံၩဖါအၥၭ လၧဂၪ့ခိၪ လၧအမ့ၬယၫလီၫ. 15 တၭ စယိၥၭ စံၭအဝ့ၫၥံၪ, ဆၧလၧနၥံၪမၩ ဆၧယီၩ, မွဲဆၧနီၪလမံၩ့လဲၪ, ၦဘဲၫယၧၩအၥိၭ, ဖၭဆၧဘၪနီၪ, မွဲနၥံၪ ၥ့ၪယၫဒံၭအ့ၬဧၪ. 16 တၭ စယုဒၫစံၭ, ပဝ့ၫဒၪ ပမိစံၭပကဆါ ဘဲၫၥ့ၪလဲၪ; ပမိချဲၩ့ဆၧ ဘဲၫၥ့ၪလဲၪ; ပမိအီၪက့ၪတီၩ ပၥၭ ဘဲၫၥ့ၪလဲၪ, ယွၩ ဒၪန့ နဎီးနၡၩ အဆၧအၧၩ့ဆၧၥၫ့လီၫ. ယိခွါ, ပမွဲကဆါ အဎီးအၡၩ, ပဝ့ၫဒၪ ဒဲၦလဂၩ လၧဆၧဒၪန့လိၫ့နီၪ အီၪလၧအစူၪဖၧၩ့လီၫ. 17 တၭ အဝ့ၫဒၪစံၭ, မွဲယထီးမၩဆၧ ဘဲၫနီၪ လါလါလဂ့ၩ; ၦလၧဆၧဒၪန့ လိၫ့လဖျိၪ့ လၧအစူၪဖၧၩ့ လဂၩနီၪ, မိကဲၪထၪ့ ယဎီးလီၫ. အ့ၪမွဲ နၥံၪဝ့ၫဒၪယီၩ, ဂဲထုၪ့ ထဲၩ့ထဲၩ့ မုၬမုၬ လၧနၥံၪ အဖါ အအီၪနီၪဆံၭ. 18 စယုဒၫ ၥုၭဘူၭအၥၭ လၧအအီၪတၭ, စံၭဝ့ၫဒၪ, ဖ့ၪလၫ့ဒၪခလူၬ, ဒုၭချဲၩ့လါ နဎီးနၡၩ လၧဆၧချဲၩ့လထံၪ လၧယကဆါ အနါဖၧၩ့ဘီၪ. မွဲနထီးၥၭထၪ့ခဲၩထၪ့ဘၪ နဎီးနၡၩ လဂ့ၩ, အဂဲးဘဲၫယီၩ နဝ့ၫဒၪ နန့ၫၥိၭ ဒဲဖၫရိၫ လီၫ. 19 ယကဆါ အၪ့စၪ့ အဎီးအၡၩတၭ, စံၭဝ့ၫဒၪ, နၥံၪအဖါမွဲဂ့ၩ, နၥံၪအထၧၫ့ဖုဝဲမွဲဂ့ၩ, မွဲအအီၪဆ့ဧၪ. 20 တၭ ပလီၩဘၪ ယကဆါ, ပအီၪလၧပဖါ ၦၥၭၡါလဂၩ, ဒဲအဖိၪၥၪခွၫ ဘၪဆဲၫ့ လၧအၥုၪ့က့ၭၥၭၡါ, အဆံၭလဂၩ ဒဲအဝဲလဂၩ ၥံၫယူၭတၭ, လၧအမိနီၪ အီၪလၩ့ထး ကယဲ အဝ့ၫလဂၩနီၪလီၫ. တၭ အဖါ အဲၪ အဝ့ၫလီၫ. 21 တၭ နစံၭ နဎီးနၡၩ, ဘဲၫၥိၭ ယမိယိဘၪတၭ, ဂဲၫဆိၬလၩ့ အဝ့ၫ လၧယအီၪဆံၭ. 22 တၭ ပစံၭ ယကဆါ, ဖိၪၥၪခွၫနီၪ, စဲၪ့ဒၪ အဖါ ၥ့ၪအ့ၬ. အ့ၪစဲၪ့ဒၪ အဖါတၭ, အဝ့ၫဒၪ မိၥံၫ လီၫ. 23 တၭ နစံၭ နဎီးနၡၩ, နၥံၪအဖုဒၪဘၨၩ အ့ၪလဂဲၫလၩ့ဘၪ လၧနၥံၪ အၥိၭတၭ, နၥံၪ ဒၪဘၪလၧၩ့ ယမ့ၬ အ့ၬ. 24 တၭ ဆၧမၩအၥၭ ထီးပထဲၩ့ထဲၩ့ လၧနဎီးနၡၩ ပဖါ လဂၩ အအီၪတၭ, ပလီၩဘၪ အဝ့ၫ လၧပကဆါ အဆၧချဲၩ့နီၪလီၫ. 25 တၭ ပဖါစံၭ, လ့ၩဎွ့ၩန့ ဆၧအၪ့ဆၧအီၩ လၧပဂး နးဆံၭဘီၪ. 26 တၭ ပစံၭ ပလ့ၩလၩ့ၥ့ၪအ့ၬ. ပဖုအဆံၭလဂၩ အ့ၪအီၪ လၧပၥိၭတၭ, ပမိလ့ၩလီၫ. အဂဲးဘဲၫယီၩ ပဖုအဆံၭလဂၩ အ့ၪလအီၪဘၪ လၧပၥိၭ တၭ, ပဒၪဘၪ ၦလဂၩနီၪ အမ့ၬၥ့ၪအ့ၬ. 27 တၭ နဎီးနၡၩ ယဖါလဂၩနီၪ စံၭပၧၩ, နၥံၪ ၥ့ၪယၫ လၧယမၫ ဆီၫ့အီၪန့ယၧၩ လၧၦနံၫဂၩလီၫ. 28 တၭ အဝ့ၫလဂၩ စဲၪ့ထၪ့ခွံၬ လၧယအီၪတၭ, ယစံၭ, ဆၧအဲၪ့ၥံၫယူၭဝ့ၫ တၡါယူၭ. တၭ ယလဒၪလၧၩ့ဘၪ အဝ့ၫဒၪ ခီးဘိၩ့နဲၪ့ယီၩ လီၫ. 29 နၥံၪ အ့ၪအၪ့မၩန့ခွံၬ အယီၩလဂၩဆ့ လၧယအီၪတၭ, အ့ၪဘၪ ဆၧၡၪ့ဆၧနၭ, နၥံၪ မိဒုၭဂဲၫလၩ့ ယခိၪဘွၩ လၧဖျုဖၧၩ့ လၧဆၧၡၪ့ဆၧနၭလီၫ. 30 ဘိၩ့နဲၪ့ယီၩ, ယ အ့ၪထီၩ့လၧနဎီးနၡၩ, ယဖါအအီၪ တၭ, ၦဖိၪၥၪခွၫ လဂၩယီၩ လအီၪဘၪ လၧပၥိၭတၭ, မွဲလၧအၥၭမၧၫ့ ဘၪ ဆၧစၧၩ့ထၬဝ့ၫ လၧအဖိၪအၥၭမၧၫ့ အဖၧၩ့တၭ, 31 ထီးအဒၪဘၪ လၧဖိၪၥၪခွၫယီၩ လအီၪဘၪတၭ, ဆၧမိမၩအၥၭ လၧအမိၥံၫဝ့ၫလီၫ. တၭ နဎီးနၡၩ မိဒုၭလ့ၩလၩ့ နဎီးနၡၩ, ပဖါ အခိၪဘွၩ လၧဖျုဖၧၩ့ လၧဆၧၥုၪ့အုၭ ဆၧၥၭအုၭလီၫ. 32 အဂဲးဘဲၫယီၩ နဎီးနၡၩ ကဲၪထၪ့ ၦထိးအၥၭ လၧအဂး လၧပဖါအမ့ၬယၫနီၪ, ယစံၭ, ယ အ့ၪလဂဲၫထဲၩ့ဆိၬဘၪ အဝ့ၫဒၪ လၧနအီၪ တၭ, ယမိဘၪ ဆၧဒဲၩဘၭ လၧယဖါ အမ့ၬယၫ ကိၭမုနံၩမုနၩဒ့ၭလီၫ. 33 တၭ ဘိၩ့နဲၪ့ယီၩ, ဒုၭအီၪလါယၧၩ လၧယကဆါအဎီး လၧဖိၪၥၪခွၫနီၪ အလး, ဒုၭထဲၩ့ထဲၩ့ ဖိၪၥၪခွၫ လၧအထၧၫ့ဖုဝဲၥံၪ အၥိၭဆံၭ. 34 အဂဲးဘဲၫယီၩ ဖိၪၥၪခွၫနီၪ, လအီၪဘၪတၭ, ယမိထဲၩ့ထၪ့ လၧယဖါအအီၪ ဘဲၫၥ့ၪလဲၪ; ယမိဒၪ ဘၪခိၬ ဆၧၡၪ့ဆၧနၭ လၧအမိဘၪ ယဖါနီၪလီၫ. 

1 တၭ စယိၥၭ ထုၭအၥၭ လၧၦလၧအဆၧၫ့ထုၪ့ လၧအနဲၩ့ထံၭ ထီးအလူၬ အမ့ၬယၫ ကဲၪအ့ၬ. တၭ ကိၭထၪ့ဝ့ၫ, ဒုၭစဲၪ့ထၪ့ခွံၬ ကယဲ ၦလၧယအီၪ ကိၭဂၩဒ့ၭဆံၭ. စယိၥၭ နဲၪဖျီၪထၪ့အၥၭ လၧအထၧၫ့ဖုဝဲ အမ့ၬယၫ အဘိၩ့ဘၭနီၪတၭ, ၦဆၧၫ့ထုၪ့ဘၪဝ့ၫ လၧအၥိၭ နးဂၩအ့ၬ. 2 တၭ အဝ့ၫ ဂၪ့ၥီၫထၪ့တၭ အမ့ၬထံၫလၩ့နီၪ, ၦအံဇံၭဖိၪ, ဒဲဖၫရိၫအဂံၪ့ဖိၪၥံၪ နါဂၧၫ့ဝ့ၫလီၫ. 3 တၭ စယိၥၭ စံၭအထၧၫ့ဖုဝဲၥံၪ, ယမွဲ စယိၥၭလီၫ. မွဲယဖါမၧၫ့ဒံၭ ဆ့ဧၪ, တၭ အထၧၫ့ဖုဝဲ ချဲၩ့ဆၧၫ့ဝ့ၫ ကဲၪအ့ၬ. အဂဲးဘဲၫယီၩ အဝ့ၫၥံၪ အၥုၪ့ခိအၥၭဝီၩ လၧအအီၪ လၧအမ့ၬယၫ အကၠီၩ့လီၫ. 4 တၭ စယိၥၭ စံၭအထၧၫ့ဖုဝဲၥံၪ, ၥုၭဘူၭနၥံၪအၥၭ လၧယအီၪဆံၭ. အဝ့ၫၥံၪ ၥုၭဘူၭအၥၭလီၫ. အဝ့ၫနီၪ စံၭအဝ့ၫၥံၪ, ယမွဲနၥံၪအထၧၫ့ဖုဝဲ စယိၥၭ, လၧနၥံၪ အၪ့ဆၫလၩ့ခွံၬ လၧအံဇံၭနီၪလီၫ. 5 တၭ ဘိၩ့နဲၪ့ယီၩ, နၥံၪ ထီးၥၭအုၭ လဂ့ၩ; တၭ နၥံၪ ထီးၥၭထၪ့ဘၪ နၥံၪအၥၭ လၧနၥံၪ အၪ့ဆၫခွံၬယၧၩ ထီးယီၩအကၠီၩ့ လဂ့ၩ. အဂဲးဘဲၫယီၩ ယွၩ အၪ့မၧၫ့ ယဂဲၫလၩ့ လၧနၥံၪ အမ့ၬယၫ ဘဲၫၥိၭ ဆၧမိဒုၭမၧၫ့ဒံၭ နၥံၪလီၫ. 6 ဆၧၥၭဝံလၩ့ဒိၩယီၩ, အီၪယူၭ လၧခးဖၧၩ့ယီၩ နံၫနံၪ့ယူၭ. တၭ အီၪဒံၭ ယဲနံၪ့ လၧအလမိအီၪဘၪ လၧထဲၫဆၧ, ဒဲကူၭဆၧနီၪလီၫ. 7 ယွၩ အၪ့မၧၫ့ ယလ့ၩ လၧနၥံၪ အမ့ၬယၫ, ဘဲၫၥိၭ အမိအီၪက့ၪ ဆၧအီၪလၩ့ထး လၧနၥံၪအဂး လၧဂၪ့ခိၪချိၫ့, ဒဲဒုၭမၧၫ့ဒံၭ နၥံၪ လၧဆၧမၩဖီၩ့မၩဖျ့ၭ ဆၧဖၭဒိၪလီၫ. 8 တၭ ဘိၩ့နဲၪ့ယီၩ နၥံၪ အၪ့မၧၫ့ ယဂဲၫ ထီးယီၩ မွဲအ့ၬ, မွဲ ယွၩလီၫ. တၭ ယွၩ အီၪက့ၪယၧၩ လၧဖၫရိၫအဖါ, ဒဲအဂံၪ့ဖိၪ ထီးအလူၬ အကဆါ, ဒဲၦပၧၩ့ဆၧ လၧခးအံဇံၭ ထၧၫ့ခးယၫလီၫ. 9 ထဲၩ့ထၪ့ နၥံၪဝ့ၫ ချဲၫ့ချဲၫ့ လၧယဖါ အအီၪတၭ, စံၭအဝ့ၫ; နဖိၪခွၫ စယိၥၭ စံၭဘဲၫယီၩ, ယွၩ အီၪက့ၪလၩ့ယၧၩ လၧခးအံဇံၭ ထၧၫ့ခးယၫ အကဆါ လီၫ. ဂဲၫလၩ့ လၧယအီၪတၭ, ထီးၥုၭနံၩၥုၭၥၫ့ လဂ့ၩ ဘီၪ. 10 တၭ နမိအီၪလၧခးဂိၡံၫ့တၭ, နမိအီၪဘူၭ လၧယၧၩ, နဝ့ၫဒၪ, ဒဲနဖိၪခွၫၥံၪ, ဒဲနဖိၪခွၫၥံၪ အဖိၪခွၫလဖၪ, ဒဲနၥိၪ, ဒဲနဘ့ၪလဖၪ ဒဲနချီလဖၪ, ဒဲကယဲ နဆၧအီၪ လမံၩ့လါလါဆ့လီၫ. 11 ယမိလုအၪ့လုအီၩနၧၩ ထီးနီၪ, အဂဲးဘဲၫယီၩ ဆၧၥၭဝံလၩ့ဒိၩ မိအီၪဒံၭ ယဲနံၪ့လီၫ. နဝ့ၫဒၪ, ဒဲနဂံၪ့ဖိၪၥံၪ, ဒဲကယဲ ၦအီၪလၧနစူၪဖၧၩ့နီၪ, ဘဲၫၥိၭ နထီးဘၪၡၪ့ဘၪနၭ လဂ့ၩတၭ, 12 ယိခွါ, နၥံၪအမ့ၬၥၪ ဒဲယဖု စဘံၪ့ယမံၫ့အမ့ၬၥၪ ဒၪဘၪဝ့ၫ, လၧအမွဲ ယနိၭ လၧအချဲၩ့ဆၧ လၧနၥံၪလီၫ. 13 တၭ နၥံၪ မိလီၩဘၪ ယဖါ လၧယလၩယဖၩ့, လၧအံဇံၭ အဖၧၩ့ ထီးအလူၬ အဂဲးအကၠီၪ့, ဒဲကယဲ ဆၧလၧနၥံၪ ဒၪဘၪ ထီးအလူၬလီၫ. နၥံၪဘၪ မၩချဲၫ့ချဲၫ့တၭ, ဂဲၫထဲၩ့ဆိၬလၩ့ ယဖါ ထီးယီၩဘီၪ. 14 အဝ့ၫဒၪ ထိၪလၩ့ထံၩဖါအၥၭ လၧစဘံၪ့ယမံၫ့ အခိၬ အမ့ၬထံၫလၩ့တၭ, စဘံၪ့ယမံၫ့ အမ့ၬထံၫလၩ့ လၧအဝဲ အခိၬနီၪလီၫ. 15 အဝ့ၫ အဲၪဂါ အထၧၫ့ဖုဝဲ ထီးအလူၬတၭ, အမ့ၬထံၫလၩ့ လၧအလီၩ့; တၭ လၧဆၧနီၪလဖၪ အလးခဲၫ့နီၪ အထၧၫ့ဖုဝဲၥံၪ ချဲၩ့ဒုၪ့ အဝ့ၫဒၪလီၫ. 16 ဆၧမၩအၥၭနီၪ အပရၧၫ့ ဂၧၫ့ထၪ့ၥၩလၩ့ လၧဖၫရိၫ အဂံၪ့ဖၧၩ့တၭ, စံၭဝ့ၫဒၪ, စယိၥၭ အထၧၫ့ဖုဝဲလဖၪ ဂဲၫယူၭ; တၭ ဂ့ၩဝ့ၫ လၧဖၫရိၫ အမ့ၬယၫ, ဒဲလၧအခ့ၫအၡၩ အမ့ၬယၫလီၫ. 17 တၭ ဖၫရိၫ စံၭစယိၥၭ, လီၩဘၪ နထၧၫ့ဖုဝဲၥံၪ, မၩ ဆၧယီၩ; ဖဒၨၭထၪ့ဆၧ လၧနၥံၪ အဆၧဖိၪဆၧဎါ အခိၪတၭ, လ့ၩ, ထဲၩ့ထဲၩ့ လၧခးကၫနအၫ့ အဖၧၩ့, 18 တၭ အၪ့မၩန့ နၥံၪအဖါ ဒဲနၥံၪအဂံၪ့ဖိၪတၭ, ဂဲၫ လၧယအီၪဆံၭ. တၭ ယမိဖ့ၪလၫ့နၥံၪ လၧခးအံဇံၭ အဆၧဂ့ၩတၭ, နၥံၪ မိအၪ့ ထံၫၥံၪခးၥံၪ အၥိၪလီၫ. 19 တၭ ဘိၩ့နဲၪ့ယီၩ ဆၧမၪလူၬနၧၩ မၩ ဆၧယီၩ, မၩန့ လဲၪ့ လၧအံဇံၭ အဖၧၩ့ လၧနၥံၪ အဖိၪဒံၩဖိၪၥၪလဖၪ အဂး, ဒဲလၧနၥံၪ အဖိၪအမၫၥံၪ အဂး, ဆိၬထၪ့ နၥံၪအဖါတၭ, ဂဲၫထဲၩ့ဆံၭ. 20 တၭမွဲ နၥံၪအမ့ၬၥၪ ထီးလီၫ့ကီၩ့ နၥံၪ အဆၧဖိၪဆၧလံၩ လဂ့ၩ, အဂဲးဘဲၫယီၩ ခးအံဇံၭ ထၧၫ့ခးယၫ အဆၧဂ့ၩထုၬနီၪ မွဲနၥံၪ အဆၧလီၫ. 21 တၭ အံၫစရ့လၭ အဖိၪခွၫၥံၪ မၩဝ့ၫ ဘဲၫနီၪလီၫ. တၭ စယိၥၭ ဖ့ၪလၫ့ လဲၪ့လဖၪ ဘဲၫဖၫရိၫ မၪလူၬဝ့ၫအၥိၭ တၭ, ဖ့ၪလၫ့ အဝ့ၫၥံၪ အဆၧအၪ့ဆၧအီၩ လၧဖၧၩ့ၥၭ အဂးလီၫ. 22 တၭ အဝ့ၫ ဖ့ၪလၫ့ ၦလဖၪနီၪ ထီးအလူၬ လၧအကီၩ့အၥိၭ, လဂၩ လၧအမိလုထၪ့အၥၭ အဂး, လဂၩ လၧအမိလုထၪ့အၥၭ အဂးလီၫ. အ့ၪမွဲ လၧစဘံၪ့ယမံၫ့ လဂၩနီၪ, ဖ့ၪလၫ့ အဝ့ၫ စ့ၩ ၥၧၫ့ယၩ, ဒဲအကီၩ့အၥိၭ လၧအမိလုထၪ့အၥၭ ယဲဘျၩ့အဂးလီၫ. 23 တၭ အဝ့ၫဒၪ ဖ့ၪယု အဖါ ဘဲၫယီၩ, ကၥ့ၪယီၩ့အဖၫ ဆံၫဒုၩ အဆၧဖဒၨၭ လၧခးအံဇံၭ အဆၧဂ့ၩလဖၪ, ဒဲကၥ့ၪယီၩ့အမိ ဆံၫဒုၩ လၧအဖဒၨၭဘုၪ, ဒဲကိၪ, ဒဲဆၧအၪ့ လၧအဖါ မိအၪ့ လၧဖၧၩ့ၥၭ အဂးလီၫ. 24 တၭ အဝ့ၫ ဖျါခွံၬ အထၧၫ့ဖုဝဲတၭ, အဝ့ၫၥံၪ လ့ၩဝ့ၫလီၫ. တၭ အဝ့ၫနီၪ စံၭအဝ့ၫၥံၪ, မွဲနၥံၪ ထီးၥုၪ့ခိၥၭဝီၩလိၬ နၥံၪအၥၭ လၧဖၧၩ့ၥၭနီၪ လဂ့ၩ, ဧီၪ. 25 တၭ အဝ့ၫၥံၪ စဲၪ့ထၪ့ခွံၬ လၧအံဇံၭတၭ ထီၩ့ဝ့ၫ လၧခးကၫနအၫ့ အဖၧၩ့ လၧအဖါ စယၫကူၭ အအီၪနီၪလီၫ. 26 အဝ့ၫၥံၪ လီၩဘၪ အဝ့ၫတၭ စံၭဝ့ၫဒၪ, စယိၥၭ မၧၫ့ဒံၭ တၭ; ပၧၩ့ဘၪ ခးအံဇံၭ ထၧၫ့ခးယၫလီၫ. တၭ စယၫကူၭ အၥၭချံးဝ့ၫတၭ, အဂဲးဘဲၫယီၩ နဲၩဝ့ၫအ့ၬ. 27 တၭ ဆၧချဲၩ့လဖၪ လၧစယိၥၭ လီၩဘၪဝ့ၫနီၪ အဝ့ၫၥံၪ လီၩထဲၩ့ အဝ့ၫ ထီးအလူၬလီၫ. အဆၧဒၪဘၪ လဲၪ့လဖၪ လၧစယိၥၭ ဖ့ၪယုဝ့ၫတၭ, အဖါ စယၫကူၭ အၥၭမၧၫ့ထၪ့ထဲၩ့ဝ့ၫလီၫ. 28 တၭ အံၫစရ့လၭ စံၭဝ့ၫဒၪ, အၪယူၭ! ယဖိၪခွၫ စယိၥၭ မၧၫ့ဒံၭလီၫ. ဘိၩ့ယလချုၭ ၥံၫဒံၭဘၪ ယမိလ့ၩတၭ, ယမိဒၪဘၪ အဝ့ၫဒၪလီၫ. 

၁ မိစ့ၭ Genesis 46 

1 တၭ အံၫစရ့လၭ စဲၪ့ထၪ့ ဒဲကယဲ အဆၧအီၪ ထီးအလူၬနီၪ ဂဲၫလၧဘံအၧၫၡံၫဘၫတၭ, လုထၪ့ ဆၧလုလဖၪ လၧအဖါ စအံစၭ အယွၩလီၫ. 2 တၭ ယွၩစံၭ စအံၫစရ့လၭ လၧအဒၪဆၧ လၧယၫလခီၫ လၧမုနၩနီၪ စံၭဝ့ၫဒၪ, စယၫကူၭဧ့, စယၫကူၭဧ့, တၭ အဝ့ၫဒၪ စံၭဝ့ၫ, ယအီၪ ထီးယီၩလီၫ. 3 တၭ ၦလဂၩနီၪ စံၭဝ့ၫ, ယဝ့ၫဒၪယီၩ ယမွဲယွၩ, နဖါအယွၩလီၫ. နလ့ၩလၩ့ လၧအံဇံၭ အဖၧၩ့ နီၪ, ထီးၥၭမဲၪ လဂ့ၩ, အဂဲးဘဲၫယီၩ ယမိဒုၭကဲၪထၪ့ နၧၩ လၧၦလဆၨၩဖၭဒိၪ ထီးနီၪလီၫ. 4 ယမိလ့ၩလၩ့ လၧနၥိၭ လၧအံဇံၭ အဖၧၩ့တၭ, ယမိဂဲၫထဲၩ့ဆိၬထဲၩ့ နၧၩတၡါတၭ, စယိၥၭ မိအီၪက့ၪ အစူၪ လၧနမ့ၬၥၪ အလီၩ့လီၫ. 5 စယၫကူၭ ဂဲထုၪ့ဝ့ၫ လၧဘံအၧၫၡံၫဘၫ တၭ, စအံၫစရ့လၭ အဖိၪခွၫလဖၪ, ဒုၭထူၬ အဖါ စယၫကူၭ ဒဲအဖိၪဒံၩဖိၪၥၪလဖၪ, ဒဲအဖိၪအမၫၥံၪ လၧလဲၪ့ဖၧၩ့ လၧဖၫရိၫ အၪ့မၧၫ့လၩ့ဝ့ၫလီၫ. 6 အဝ့ၫၥံၪ မၩန့ ဆၧဖိၪဆၧဎါ, ဒဲအဆၧဖိၪဆၧလံၩ လၧအန့ဘၪဝ့ၫ လၧခးကၫနအၫ့ အဖၧၩ့တၭ, လ့ၩလၩ့ လၧအံဇံၭ အဖၧၩ့တၭ, စယၫကူၭ ဒဲအချံၫအၥၪ အီၪလၧအၥိၭ ထီးအလူၬလီၫ. 7 အဖိၪခွၫၥံၪ, ဒဲအဖိၪခွၫ အဖိၪခွၫၥံၪ အီၪလၧအၥိၭ, ဒဲအဖိၪမုၪၥံၪ, ဒဲအဖိၪခွၫ အဖိၪမုၪၥံၪ, ဒဲအချံၫအၥၪ ထီးအလူၬလဖၪနီၪ, အဝ့ၫနီၪ ဆိၬလၩ့ဝ့ၫ လၧအံဇံၭ အဖၧၩ့ လီၫ. 8 တၭ အယီၩ, မွဲၦအံၫစရ့လၭဖိၪ လၧအဂဲၫ လၧအံဇံၭ အဖၧၩ့, စယၫကူၭ ဒဲအဖိၪခွၫလဖၪ အမံၩ့, 9 စယၫကူၭ အဖိၪဝဲၡါ, စရုဘံၫ့, စရုဘံၫ့ အဖိၪခွၫၥံၪ, စဟၫနီၭ, ဒဲစဖၫလုၫ, ဒဲစဟ့ဇရၧၫ့, ဒဲစကၫမဲၫလီၫ. 10 စစံမအၧၫ့ အဖိၪခွၫ, မွဲစယ့ၫမုၫအ့လၭ, ဒဲစဟၫမံၫ့, ဒဲစအိၫဟၭ, ဒဲစယၫခံၫ့, ဒဲစဇိဟၫ, ဒဲကၫနအၫ့မုၪ အဖိၪခွၫ, စၡၫအၧလၭလီၫ. 11 တၭ စလံဝဲၫ အဖိၪခွၫၥံၪ မွဲစဂၧၫၡၧၫ့, စကိဟၭ, ဒဲစမရၫရဲၫလီၫ. 12 တၭ စယုဒၫ အဖိၪခွၫၥံၪ, စအံၫရၫ, စအိနၫ့, ဒဲစၡ့လၫ, ဒဲစဖၫရ့ၭ, ဒဲစဇၫရၫ လီၫ. အ့ၪမွဲ စအံၫရၫ ဒဲစအိနၫ့နီၪ, ၥံၫဝ့ၫ လၧခးကၫနအၫ့ အဖၧၩ့လီၫ. တၭ စဖၫရ့ၭ အဖိၪခွၫၥံၪ, စဟ့ဇရၧၫ့, ဒဲစဟၫမၧလၭလီၫ. 13 တၭ စအံစခၫ အဖိၪခွၫၥံၪ, စထိလၫ, ဒဲစဖူဝၫ, ဒဲစယိဘၭ, ဒဲစၡံမရၧၫ့လီၫ. 14 တၭ စဇ့ၭဘလၧၫ့ အဖိၪခွၫၥံၪ စစ့ရ့ၭ, ဒဲစအံလၧၫ့, ဒဲစယၫလံလၭ လီၫ. 15 အနီၪလဖၪမွဲ နးလံအၫ အဖိၪခွၫ, ဒဲအဖိၪမုၪ နးဒံနၫ လၧအဆီၫ့အီၪန့ လၧစယၫကူၭ အဂး, လၧပၫဒၫ့အၫရၫ့ အဖၧၩ့နီၪလီၫ. အဖိၪခွၫ ဒဲအဖိၪမုၪ ထီးအလူၬမွဲ ၦၥၧၫ့ဆံၫၥၧၫ့ဂၩလီၫ. 16 တၭ စဂၭ အဖိၪခွၫၥံၪ, စဇံဖအၧၫ့, ဒဲစဟၭဂဲၫ, ဒဲစရှုနဲၫ, ဒဲစအ့ဇဘၫ့, ဒဲစအံရဲၫ, ဒဲစအရိဒံၫ, ဒဲစအရံလံၫလီၫ. 17 တၭ စအၭၡၧၫ အဖိၪခွၫၥံၪ, စယံမနၫ, ဒဲစအံရှုၫအၫ, ဒဲစအံစူၫအဲၫ, ဒဲစဘရဲအၫ, ဒဲအထၧၫ့ဖုဝဲမုၪ နးစံရၫလီၫ. တၭ စဘရဲအၫ အဖိၪခွၫၥံၪ, စဟံဘၧၫ, ဒဲစမၫလခံၫအ့လၭလီၫ. 18 အနီၪမွဲ နးဇံလဖၫ လၧစလၫဘၫ့ ဖ့ၪလၫ့ အဖိၪမုၪ နးလံအၫလဂၩ အဖိၪခွၫၥံၪလီၫ. တၭ ၦမုၪနီၪ ဆီၫ့အီၪန့ အဝ့ၫၥံၪ လၧစယၫကူၭ အဂး ၦလဆံၫဎူၫဂၩလီၫ. 19 တၭ စယၫကူၭအမၫ နးရၫခ့လၭ အဖိၪခွၫၥံၪ, မွဲစယိၥၭ, ဒဲစဘံၪ့ယမံၫ့လီၫ. 20 စမနၭစ့ၫ ဒဲစအံဖြံၫ့ အီၪဖျဲၪဝ့ၫ လၧခးအံဇံၭ အဖၧၩ့ လၧစယိၥၭ အဂးလီၫ. ဒိၩ့အၫ့ အၦလုဆၧ, စပီၭတဖံရၫ အဖိၪမုၪ, နးအၭစနၭ ဆီၫ့အီၪန့ဝ့ၫ လၧအဂးလီၫ. 21 တၭ စဘံၪ့ယမံၫ့ အဖိၪခွၫၥံၪ, စဘံလၫ, ဒဲစဘ့ခၧၫ, ဒဲစအၭၡဘ့လၭ, စဂံရၫဒဲစနၫ အမၫ, ဒဲစအံဟဲၫ, ဒဲစရိၡၫ, စမၧၭပံၫ့, ဒဲစဟၧၭပံၫ့, ဒဲစအၫဒၭလီၫ. 22 အနီၪလဖၪမွဲ နးရၫခ့လၭ အဖိၪခွၫ လၧအအီၪဖျဲၪ လၧစယၫကူၭ အဂး, ၦအၥၭ ထီးအလူၬနီၪ မွဲလဆံၫလံဂၩလီၫ. 23 တၭ စဒၫ့ အဖိၪခွၫ, စဟုၡံၫ့လီၫ. 24 တၭ စနၭ၁လဲၫ အဖိၪခွၫၥံၪ, စယၫဇအ့လၭ, ဒဲစဂုနဲၫ, ဒဲစယံဇၧၫ, ဒဲစၡံလံၫ့လီၫ. 25 အနီၪမွဲ နးဘံလဟၫ, လၧစလၫဘၫ့ ဖ့ၪလၫ့ အဖိၪမုၪ နးရၫခ့လၭ လဂၩ အဖိၪခွၫၥံၪလီၫ. တၭ အနီၪ ဆီၫ့အီၪန့ဝ့ၫ လၧစယၫကူၭ အဂး, ၦအၥၭ ထီးအလူၬနီၪ မွဲနွ့ၫဂၩလီၫ. 26 တၭ လၧစယၫကူၭ အဖိၪခွၫၥံၪ အမၫလဖၪ အဖၫ့ခိၪ, ကယဲ ၦအၥၭ လၧအဂဲၫ လၧစယၫကူၭ အၥိၭ လၧအံဇံၭ အဖၧၩ့, လၧအဂဲၫ လၧအယးဒံၩ့, ၦအၥၭ ထီးအလူၬနီၪ, မွဲဎူၫဆံၫဎူၫဂၩလီၫ. 27 တၭ စယိၥၭ အဖိၪခွၫ လၧဆၧအီၪဖျဲၪန့ လၧအဂး လၧအံဇံၭ အဖၧၩ့နီၪ မွဲၦအၥၭ နံၫဂၩလီၫ. ကယဲ ၦအၥၭ ဘၪဆဲၫ့ လၧစယၫကူၭ အဂံၪ့ဖိၪလဖၪ လၧအဂဲၫ လၧအံဇံၭနီၪ, မွဲနွ့ၫဆံၫလီၫ. 28 တၭ အဝ့ၫ အၪ့မၧၫ့လၩ့ စယုဒၫ လ့ၩ လၧအမ့ၬယၫ လၧစယိၥၭ အအီၪ, ဘဲၫၥိၭ အမိဒုၭနဲၪ ဖၧၩ့ၥၭ လၧအမ့ၬယၫ လၧဂိၡံၫ့တၭ, အဝ့ၫၥံၪ ထီၩ့လၧခးဂိၡံၫ့ အဖၧၩ့ နီၪလီၫ. 29 စယိၥၭ တဲၩ့ဝဲၩ အလဲၪ့ဖၭဒိၪတၭ, လ့ၩအၪ့ဂၬ အဖါ စအံၫစရ့လၭ လၧဂိၡံၫ့နီၪ, အီၪဖျီၪထၪ့ လၧအမ့ၬယၫတၭ, ထိၪလၩ့ထံၩဖါအၥၭ လၧအခိၬအလီၩ့ တၭ, အမ့ၬထံၫလၩ့ လၧအခိၬအလီၩ့ ထံၪဎးလီၫ. 30 စအံၫစရ့လၭ စံၭစယိၥၭ, ယဒၪဘၪ နမ့ၬယီၩ လၧနမၧၫ့ဒံၭ အကၠီၩ့တၭ, ဘိၩ့နဲၪ့ယီၩ, မွဲယၥံၫဒၪ ယဝ့ၫဖီၩ. 31 စယိၥၭ စံၭအထၧၫ့ဖုဝဲ, ဒဲအဖါ အဂံၪ့ဖိၪလဖၪ, ယမိလ့ၩထၪ့ လီၩဘၪ ဖၫရိၫတၭ, စံၭအဝ့ၫဒၪ ယထၧၫ့ဖုဝဲ ဒဲယဖါအဂံၪ့ဖိၪ, လၧအအီၪယူၭ လၧခးကၫနအၫ့ အဖၧၩ့နီၪ ဂဲၫထီၩ့ယူၭ လၧယအီၪယူၭ. 32 တၭ ၦလဖၪနီၪမွဲ ၦယူၬၥိၪ ဒဲဘ့ၪလီၫ. အဂဲးဘဲၫယီၩ မွဲၦဘၪဆဲၫ့ လၧဆၧဖိၪဆၧဎါ အဒိၩ့တၭ, ဂဲၫဆိၬ အၥိၪ ဒဲအဘ့ၪလဖၪ, ဒဲအချီလဖၪ, ဒဲကယဲ အဆၧအီၪ ထီးအလူၬလီၫ. 33 ဆၧမိမၩအၥၭ ထီးဖၫရိၫ မိကိၭန့ နၥံၪတၭ, စံၭ, မွဲနၥံၪ မၩ ဆၧနီၪလမံၩ့လဲၪနီၪတၭ, 34 နၥံၪ မိဘၪစံၭ, နဎီးနၡၩ, ပဝ့ၫဒၪ, ဒဲပဖါလဖၪ လၧအဖိၪၥၪခွၫထၪ့ လံၩလံၩ ခီးဘိၩ့နဲၪ့ယီၩ, ဘၪဆဲၫ့ လၧဆၧဖိၪဆၧဎါ အဒိၩ့နီၪ, ဘဲၫၥိၭ နၥံၪ မိအီၪဘၪ လၧခးဂိၡံၫ့ အဖၧၩ့လီၫ. အဂဲးဘဲၫယီၩ ကယဲ ၦလၧအယူၬၥိၪ ဒဲဘ့ၪ ထီးအလူၬနီၪ, မွဲဆၧဘၪၥၭလိၪ လၧၦအံဇံၭဖိၪ အမ့ၬယၫလီၫ. 

၁ မိစ့ၭ Genesis 47 

1 စယိၥၭ ဂဲၫလီၩဘၪ ဖၫရိၫတၭ စံၭဝ့ၫဒၪ ယဖါ, ဒဲယထၧၫ့ဖုဝဲလဖၪ, ဒဲအၥိၪ ဒဲအဘ့ၪၥံၪ, ဒဲအချီလဖၪ, ဒဲကယဲ အဆၧအီၪ ထီးအလူၬနီၪ ဂဲၫထၪ့ လၧခးကၫနအၫ့ အဖၧၩ့တၭ, ယိခွါ, အဝ့ၫၥံၪ အီၪဝ့ၫ လၧခးဂိၡံၫ့ အဖၧၩ့နီၪလီၫ. 2 တၭ အဝ့ၫ မၩန့ အထၧၫ့ဖုဝဲ လနၩ့, ၦယဲဂၩတၭ, အီၪက့ၪဝ့ၫ လၧဖၫရိၫ အမ့ၬယၫလီၫ. 3 တၭ ဖၫရိၫ စံၭအထၧၫ့ဖုဝဲနီၪ, မွဲနၥံၪ မၩ ဆၧနီၪလမံၩ့လဲၪ, တၭ အဝ့ၫၥံၪ စံၭဖၫရိၫ, နဎီးနၡၩ, မွဲၦယူၬၥိၪ ဒဲဘ့ၪ, ပဝ့ၫဒၪ, ဒဲပဖါလဖၪဆ့လီၫ. 4 တၭ အဝ့ၫၥံၪ စံၭဖၫရိၫ, ဘဲၫၥိၭ ပမိအီၪမွံၩ လၧခးဖၧၩ့ယီၩ အၥိၭတၭ, ပဂဲၫပဝ့ၫလီၫ. အဂဲးဘဲၫယီၩ နဎီးနၡၩ အၥိၪ ဒဲအဘ့ၪလဖၪ အဆၪအီၪအ့ၬ. ဆၧၥၭဝံလၩ့ဒိၩ အီၪဝ့ၫ လၧခးကၫနအၫ့ အဖၧၩ့ နၭမၬ အဂဲးလီၫ. တၭ ဘိၩ့နဲၪ့ယီၩ, ဒုၭအီၪလါ နဎီးနၡၩ, လၧခးဂိၡံၫ့ အဖၧၩ့နီၪဆံၭ. 5 ဖၫရိၫ စံၭစယိၥၭတၭ, စံၭဝ့ၫဒၪ, နဖါ ဒဲနထၧၫ့ဖုဝဲဂဲၫ လၧနအီၪလီၫ. 6 ခးအံဇံၭ အီၪဝ့ၫ လၧနမ့ၬယၫလီၫ. ဒုၭအီၪနဖါ, ဒဲနထၧၫ့ဖုဝဲလဖၪ, လၧအလး အဂ့ၩထုၬ လၧခးဖၧၩ့ ဒုၭအီၪ လၧခးဂိၡံၫ့နီၪဆံၭ. န အ့ၪၥ့ၪယၫ ၦလၧအကျၩနီၪ လၧအမၩဆၧ ၥ့ၪတၭ, အီၪက့ၪ အဝ့ၫၥံၪ လၧယဆၧဖိၪဆၧဎါ အဒီၪ့အဒိၪလဖၪဆံၭ. 7 စယိၥၭ ၥိၫ့ထၪ့ အဖါ စယၫကူၭ, အီၪက့ၪဝ့ၫ လၧဖၫရိၫ အမ့ၬယၫတၭ, စယၫကူၭ ဆိၪဂ့ၩ ဖၫရိၫလီၫ. 8 တၭ ဖၫရိၫ စံၭစယၫကူၭနီၪ, မွဲနၥၭၡါ ဎွ့နံၪ့ယူၭလဲၪ. 9 တၭ စယၫကူၭ စံၭဖၫရိၫ, ယအီၪမွံၩ အနံၪ့အလၩလဖၪနီၪ မွဲအနံၪ့ လယၩၥၧၫ့ဆံၫလီၫ. ယၥၭမၧၫ့ အနံၪ့အလၩလဖၪနီၪ, မွဲၡၩနံၩၡၩၥၫ့တၭ, အၧၩ့ဝ့ၫနၭဝ့ၫလီၫ. တၭ ယဖါလဖၪ အၥၭမၧၫ့ အနံၪ့အလၩ အမုနံၩလဖၪ, လၧအအီၪမွံၩ အမုနံၩအကျၩနီၪ, ယချုၭန့ဒံၭအ့ၬ. 10 စယၫကူၭ ဆိၪဂ့ၩ ဖၫရိၫတၭ, စဲၪ့ထၪ့ခွံၬ လၧအမ့ၬယၫလီၫ. 11 စယိၥၭ အီၪက့ၪ အဖါ, ဒဲအထၧၫ့ဖုဝဲၥံၪ အလးတၭ, ဖ့ၪလၫ့ အဝ့ၫၥံၪ အဆၧဖီၪ့ထၬ လၧခးအံဇံၭ အဖၧၩ့, လၧအလး အဂ့ၩထုၬ လၧခးဖၧၩ့, လၧရၫမစ့ၫ အခးဖၧၩ့ ဘဲၫဖၫရိၫ မၪလူၬဝ့ၫ အၥိၭနီၪလီၫ. 12 တၭ စယိၥၭ လုအၪ့လုအီၩ အဖါ, ဒဲအထၧၩ့ဖုဝဲၥံၪ, ဒဲအဖါအဂံၪ့ဖိၪ ထီးအလူၬ လၧဆၧအၪ့, ဘဲၫဖိၪဒံၩဖိၪၥၪ အနိၭ အီၪဝ့ၫ အၥိၭနီၪလီၫ. 13 တၭ ဆၧအၪ့ လၧထံၫၥံၪခးၥံၪ ထၧၫ့ခးယၫ အဖၧၩ့ နီၪ, အီၪလၧၩ့ဝ့ၫအ့ၬ. အဂဲးဘဲၫယီၩ ဆၧၥၭဝံလၩ့ဒိၩ နၭနၭလ့ၬလီၫ. တၭ ၦအံဇံၭဖိၪ ဒဲၦကၫနအၫ့ဖိၪ အၥၭလၩ့ဆါ လၧဆၧၥၭဝံလၩ့ဒိၩ အကၠီၩ့နီၪလီၫ. 14 တၭ စယိၥၭ အၪ့ထုၫ့ကီၪ့ စ့ၩ လၧကယဲ ဆၧဒၪန့ဝ့ၫ လၧခးအံဇံၭ အဖၧၩ့, ဒဲလၧခးကၫနအၫ့ အဖၧၩ့, လၧၦဎွ့ၩဘုၪၥံၪဂူၫၥံၪ အဂးလီၫ. စယိၥၭ ဂဲၫဆိၬ စ့ၩနီၪ လၧဖၫရိၫ အဂံၪ့ဖၧၩ့လီၫ. 15 စ့ၩလူၬဝ့ၫ လၧခးအံဇံၭ အဖၧၩ့, ဒဲလၧခးကၫနအၫ့ အဖၧၩ့တၭ, ကယဲ ၦအံဇံၭဖိၪ ဂဲၫ လၧစယိၥၭ အအီၪတၭ, စံၭဝ့ၫဒၪ, ဖ့ၪလၫ့ပၧၩ လၧဆၧအၪ့ဆံၭ. မွဲဘၪနီၫ လၧပမိၥံၫ လၧနမ့ၬယၫနီၪလဲၪ. မွဲစ့ၩလူၬယူၭ အဂဲးလီၫ. 16 စယိၥၭ စံၭဝ့ၫဒၪ, စ့ၩ အ့ၪလူၬတၭ, ဖ့ၪလၫ့ ယၧၩ လၧနၥံၪ အဆၧဖိၪဆၧဎါ အဒိၩ့နီၪဆံၭ. တၭ ယမိဖ့ၪနၥံၪ အဆၧ လၧနၥံၪ အဆၧဖိၪဆၧဎါ အဒိၩ့ အဂး လီၫ. 17 အဝ့ၫၥံၪ ဂဲၫဆိၬ ဆၧဖိၪဆၧဎါအဒိၩ့ လၧစယိၥၭ အအီၪတၭ, စယိၥၭ ဖ့ၪလၫ့ အဝ့ၫၥံၪ ဆၧအၪ့ လၧကၥ့ၪ အဂး, လၧၥိၪ ဒဲဘ့ၪအဂး, လၧဆၧဖိၪဆၧဎါ အဒိၩ့ အဂး, ဒဲလၧကၥ့ၪယီၩ့ အဂးလီၫ. တၭ ဆၧလၧနံၪ့လနံၪ့ နီၪ, အဝ့ၫ ဖ့ၪလၫ့ အဝ့ၫၥံၪ ဆၧအၪ့ဆၧအီၩ လၧဆၧဖိၪဆၧဎါ အဒိၩ့ ထီးအလူၬ အဂးလီၫ. 18 ဆၧလၧနံၪ့လနံၪ့နီၪ ဖီၩ့ခွံၬဝ့ၫတၭ, နံၫနံၪ့လနံၪ့နီၪ အဝ့ၫၥံၪ ဂဲၫလၧအအီၪတၭ, စံၭဝ့ၫ, ပလအီၪက့ၪၥူၪခွံၬဘၪ လၧယကဆါ လၧစ့ၩလူၬယူၭတၭ, ယကဆါ အီၪလၧဆၧဖိၪဆၧဎါ အဒိၩ့လဖၪလီၫ. ဆၧအီၪလၩ့ထး လၧယကဆါ အမ့ၬယၫ ကယဲ ပနၫ့ဆါ, ဒဲပဂၪ့ခိၪလီၫ. 19 ပမိၥံၫ လၧနမ့ၬယၫ ပဝ့ၫဒၪ, ဒဲပဂၪ့ခိၪနီၪ မွဲဘၪလဲၪ. ဎွ့ၩန့ပၧၩ ဒဲပဂၪ့ခိၪ လၧဆၧအၪ့ အဂးဆံၭ, တၭ ပဝ့ၫဒၪ, ဒဲပဂၪ့ခိၪနီၪ မိကဲၪထၪ့ ဖၫရိၫ အဎီးၥံၪလီၫ. တၭ ဖ့ၪလၫ့ ဆၧချံၫဆၧၥၪ ဘဲၫၥိၭ ပမိမၧၫ့ဒံၭ, ဘဲၫပထီးၥံၫ လဂ့ၩ, ဒဲဂၪ့ခိၪ ထီးအီၪယူလဂ့ၩနီၪဆံၭ. 20 တၭ စယိၥၭ ဎွ့ၩန့ ဂၪ့ခိၪ လၧခးအံဇံၭ ထၧၫ့ခးယၫအဖၧၩ့ လၧဖၫရိၫ အဂးလီၫ. အဂဲးဘဲၫယီၩ ၦအံဇံၭဖိၪ အၪ့ဆၫခွံၬ လဂၩအဆံၬ လဂၩအဆံၬ ဆုၬဆုၬလီၫ. မွဲဆၧၥၭဝံလၩ့ဒိၩဘၪဝ့ၫ နၭမၬ အဂဲးလီၫ. တၭ ဂၪ့ခိၪ ကဲၪထၪ့ လၧဖၫရိၫ အဆၧလီၫ. 21 တၭ လၧခးအံဇံၭ အနဲၩ့ထံၭထုၬလခီၫ ထီၩ့လၧအထုၬလခီၫဒၪနီၪ, ဒုၭအီၪကီၪ့ ၦခမျၧး လၧဒိၩ့လဖၪ အဖၧၩ့လီၫ. 22 အ့ၪမွဲ ၦလုဆၧလဖၪ အဂၪ့ခိၪနီၪ ဎွ့ၩဘၪဝ့ၫအ့ၬ; အဂဲးဘဲၫယီၩ အဝ့ၫၥံၪ အဆၧ လၧဖၫရိၫ ဖ့ၪလၫ့ဝ့ၫနီၪ အီၪယူၭတၭ, အဝ့ၫၥံၪ အၪ့ အဆၧ လၧဖၫရိၫ ဖ့ၪလၫ့ဝ့ၫနီၪလီၫ. အခိးမွဲဘဲၫနီၪတၭ, အဝ့ၫၥံၪ အၪ့ဆၫခွံၬ အဂၪ့ခိၪအ့ၬ. 23 တၭ စယိၥၭ စံၭၦခမျၧးၥံၪ, ယိခွါ, ဆၧလၧမုလနံၩယီၩ, ယဎွ့ၩယူၭ နၥံၪ ဒဲနၥံၪအဂၪ့ခိၪ လၧဖၫရိၫ အဂးယူၭ, ယိခွါ, ဆၧချံၫဆၧၥၪ အီၪလၧနၥံၪ အဂးတၭ, နၥံၪ မိဎွံၪဆၧ လၧဂၪ့ခိၪလီၫ. 24 တၭ ဆၧမၩအၥၭ လၧဆၧအၪထၪ့နီၪ, နၥံၪ ဘၪဖ့ၪလၫ့ လၧဖၫရိၫ ယဲပိၩ့လပိၩ့တၭ, လံပိၩ့နီၪ မိကဲၪထၪ့ နၥံၪအဆၧဒၪ နၥံၪဝ့ၫလီၫ. လၧဆံၬၥံၪနၩၥံၪ အချံၫအၥၪအဂး, ဒဲလၧနၥံၪ အဆၧအၪ့ဆၧအီၩ အဂး, ဒဲၦလၧနၥံၪ အဂံၪ့ဖိၪ အကျၩအဂး, ဒဲလၧနၥံၪ အဖိၪဒံၩဖိၪၥၪ အဂးလီၫ. 25 တၭ အဝ့ၫၥံၪ စံၭ, နဒုၭမၧၫ့ယူၭ ပၧၩယူၭ, မွဲပဘၪ ဆၧအခိးအတၩ လၧယကဆါ အမ့ၬယၫဆံၭ. တၭ ပမိကဲၪထၪ့ ဖၫရိၫ အဎီးအၡၩလီၫ. 26 တၭ စယိၥၭ မၩအီၪထၪ့ ဆၧအထူၫအရူၫ လၧခးအံဇံၭ အဖၧၩ့ ထၧၫ့ခးယၫ, ထီး မုလနံၩယီၩ ယဲပိၩ့လပိၩ့ မိကဲၪထၪ့ ဖၫရိၫအဆၧလီၫ. အ့ၪမွဲ ၦလုဆၧလဖၪ အဂၪ့ခိၪနီၪ ကဲၪထၪ့ ဖၫရိၫအဆၧ အ့ၬ. 27 စအံၫစရ့လၭ အီၪလၧခးအံဇံၭ လၧခးဂိၡံၫ့ အဖၧၩ့ တၭ, အီၪလၧဆၧဖီၪ့ထၬလဖၪ လၧအဖၧၩ့တၭ, ၥၪထၪ့ ဒဲအၪထၪ့ဝ့ၫဒၪ အၪအၪလ့ၬလီၫ. 28 တၭ စယၫကူၭ အီၪဝ့ၫ လၧခးအံဇံၭ အဖၧၩ့ လဆံၫနွ့ၫနံၪ့တၭ, စယၫကူၭ အမုနံၩလဖၪနီၪ မွဲလယၩလံဆံၫနွ့ၫနံၪ့လီၫ. 29 တၭ မုနံၩ လၧစအံၫစရ့လၭ မိၥံၫနီၪ, ၥုၭဘူၭအၥၭတၭ, အဝ့ၫ ကိၭ အဖိၪခွၫ စယိၥၭတၭ, စံၭဝ့ၫ, ယ အ့ၪဘၪခိးဘၪတၩ လၧနမ့ၬယၫတၭ, အီၪက့ၪလါ နစူၪ လၧယကံၪထံၭ အဖၫ့လၬတၭ, မၩယၧၩ လၧဆၧအခိးတၩ ဒဲလၧဆၧမွဲဆၧတီၩဆံၭ. ထီးခုၪ့လၩ့ဘၧၩ့ခွံၬလါယၧၩ လၧအံဇံၭ အဖၧၩ့ လဂ့ၩ. 30 အ့ၪမွဲ ယမိမံၫ လၧယဖါလဖၪ အၥိၭတၭ, နဘၪဆိၬထၪ့ခွံၬယၧၩ လၧအံဇံၭ အဖၧၩ့တၭ, ခုၪ့လၩ့ဘၧၩ့ယၧၩ လၧအဝ့ၫၥံၪ အၥွၪခိၪဖၧၩ့လီၫ. တၭ အဝ့ၫဒၪစံၭ, ယမိမၩ ဘဲၫနဆၧချဲၩ့ အီၪဝ့ၫ အၥိၭလီၫ. 31 တၭ အဆၧစံၭဝ့ၫဒၪ, ဆိၪလၩ့နၥၭ လၧယၧၩဆံၭ. တၭ အဝ့ၫ ဆိၪလၩ့အၥၭလီၫ. တၭ စအံၫစရ့လၭ ဘၩဆၧ လၧအလးမံၫ အဖၫ့ခိၪလီၫ. 

1 တၭ ဆၧလဖၪနီၪ အလးခဲၫ့ ဆၧမၩအၥၭ လၧၦစံၭ စယိၥၭ, ယိခွါ, နဖါ ဘၪစူၭဘၪဆၫဝ့ၫလီၫ. တၭ အဝ့ၫဒၪ မၩန့ အဖိၪခွၫနံၫဂၩ, စမနၭစ့ၫ, ဒဲစအံဖြံၫ့လီၫ. 2 ၦလီၩဘၪ စယၫကူၭတၭ, စံၭဝ့ၫဒၪ, ယိခွါ, နဖိၪခွၫ စယိၥၭ ဂဲၫလၧနအီၪလီၫ. တၭ စအံၫစရ့လၭ မၩဆီၪ့ထၪ့အၥၭ တၭ, ဂဲထုၪ့ ဆၧၫ့နၩ့ဝ့ၫ လၧအလးမံၫ အဖၫ့ခိၪလီၫ. 3 တၭ စယၫကူၭ စံၭစယိၥၭ, ယွၩ လၧအၥ့ၪဆၧလူၬ နဲၪဖျီၪထၪ့အၥၭ လၧယမ့ၬယၫ ထီးလုဇၭ အီၪလၧခးကၫနအၫ့ အဖၧၩ့နီၪတၭ ဆိၪဂ့ၩယၧၩ, 4 တၭ စံၭယၧၩ, ယိခွါ, ယမိဒုၭၥၪထၪ့နၧၩ ဒဲမၩအၪထၪ့နၧၩတၭ, ယမိဒုၭကဲၪထၪ့နၧၩ လၧၦဆၨၩလဒီၪ့တၭ, ယမိဖ့ၪလၫ့ ခးလဘံၪ့ယီၩ, လၧနချံၫနၥၪ လၧနလးခဲၫ့နီၪ လၧဆၧဖီၪ့ထၬ အဂး အဆိၩအကၠၪလီၫ. 5 တၭ ဘိၩ့နဲၪ့ယီၩ, နဖိၪခွၫနံၫဂၩ, စအံဖြံၫ့ ဒဲစမနၭစ့ၫ, လၧဆၧအီၪဖျဲၪန့ လၧနဂး လၧခးအံဇံၭ အဖၧၩ့, လၧယလချုၭ ဂဲၫဒံၭဘၪ လၧနအီၪ လၧအံဇံၭ အဖၧၩ့နီၪ, မွဲယဆၧလီၫ. ဘဲၫစရုဘံၫ့ ဒဲစစံမအၧၫ့ အၥိၭနီၪ, အဝ့ၫၥံၪ မိကဲၪထၪ့ လၧယဂးလီၫ. 6 နဖိၪနလံၩ လၧနထၪ့ဖိၪ လၧခဲၫ့လဖၪနီၪ, မိကဲၪထၪ့ နဆၧဒၪ နဝ့ၫတၭ, လၧအန့ၥၫဆၧနီၪ ဆၧမိကိၭဝ့ၫ လၧအထၧၫ့ဖုဝဲအမံၩ့လီၫ. 7 တၭ ဆၧလၧယၧၩယီၩ, လၧယဂဲၫထဲၩ့ လၧပၫဒၫ့နီၪ, နးရၫခ့လၭ ၥံၫဝ့ၫ လၧယနဲၩ့ထံၭ လၧခးကၫနအၫ့ ထီးဖၧၩ့ၥၭယဲၩ့ လၧအ့ဖြၭ ဖိၭဖၫ့ ထၩ့လ့ၩ တၭ, ယ ခုၪ့လၩ့ဘၧၩ့ခွံၬဝ့ၫ လၧအ့ဖြၭ အဖၧၩ့ၥၭနီၪလီၫ. အဝ့ၫနီၪ မွဲဘ့ၭ၁လံဟံၫ့လီၫ. 8 စအံၫစရ့လၭ ဒၪဘၪ စယိၥၭ အဖိၪခွၫၥံၪတၭ, စံၭဝ့ၫဒၪ, ၦလဖၪယီၩ, မွဲပလၫလဖၪလဲၪ. 9 တၭ စယိၥၭစံၭ အဖါ, မွဲယဖိၪခွၫ လၧယွၩဖ့ၪလၫ့ယၧၩ ထီးယီၩလီၫ. အဝ့ၫနီၪ စံၭ ဂဲၫဆိၬလါ အဝ့ၫၥံၪ လၧယအီၪဆံၭ. တၭ ယမိဆိၪဂ့ၩ အဝ့ၫၥံၪလီၫ. 10 တၭ စအံၫစရ့လၭ အမ့ၬခံၭယူၭ လၧအၥၭၡါယူၭ အကၠီၩ့တၭ, ဒၪဆၧၥ့ၪအ့ၬ, ဆၧၥုၭဘူၭ အဝ့ၫၥံၪ လၧအအီၪတၭ, အဝ့ၫဒၪ အဲၪဂါဝ့ၫ ဒဲဖိၭဝ့ၫလီၫ. 11 တၭ စအံၫစရ့လၭ စံၭစယိၥၭ, ယဆီၫ့မီၪ့ လၧယမိဒၪဘၪ နမ့ၬအ့ၬ; တၭယိခွါ, ယွၩ ဒုၭဒၪဘၪယၧၩ လၧနချံၫနၥၪဆ့လီၫ. 12 စယိၥၭ မၩန့ခွံၬ အဝ့ၫၥံၪ လၧအကံၪထါဆူၭတၭ, ထွံၩလၩ့ဝ့ၫလီၫ. 13 တၭ စယိၥၭ မၩန့ အဝ့ၫၥံၪ နံၫဂၩလူၬ, စအံဖြံၫ့ လၧအစူၪထွ့ၪလခီၫ လၧစအံၫစရ့လၭ အစူၪစ့ၪတၭ, စမနၭစ့ၫ လၧအစူၪစ့ၪလခီၫ လၧစအံၫစရ့လၭ အစူၪထွ့ၪတၭ, ၥုၭဘူၭ အဝ့ၫၥံၪ လၧအအီၪလီၫ. 14 စအံၫစရ့လၭ ယူၬထၪ့ အစူၪထွ့ၪတၭ, အီၪက့ၪဝ့ၫ လၧစအံဖြံၫ့အခိၪ လၧအမွဲ ၦအဆံၭ, ဒဲအစူၪစ့ၪ လၧစမနၭစ့ၫ အခိၪလီၫ. ဒုၭကိၪ့ဘၪကိၪ့ၥ့ၪ အစူၪလီၫ. အဂဲးဘဲၫယီၩ စမနၭစ့ၫမွဲ အဝဲၡါလီၫ. 15 အဝ့ၫ ဆိၪဂ့ၩ စယိၥၭတၭ, စံၭဝ့ၫဒၪ, ယွၩ လၧယဖါလဖၪ စအၫဘြဟၫ့, ဒဲစအံစၭ လ့ၩဆၧ လၧအမ့ၬယၫ, ယွၩ လၧအယိထဲၩ့ခွါထဲၩ့ ယၧၩ, လၧယကဲၪထၪ့ လံၩလံၩ ထီးမုလနံၩယီၩ, 16 ဆၧအၥီၫ့ လၧအဎွ့ၩထဲၩ့ယၧၩ, လၧကယဲ ဆၧၡၪ့ဆၧနၭ အဖၧၩ့နီၪ, မွဲအဆိၪဂ့ၩ ဖိၪၥၪလဖၪယီၩဆံၭ. တၭမွဲ ဆၧကိၭထဲၩ့ ယမံၩ့ လၧအဝ့ၫၥံၪ, ဒဲယဖါလဖၪ စအၫဘြဟၫ့, ဒဲစအံစၭ အမံၩ့တၭ; မွဲအအၪထၪ့ဂီထၪ့ အၪအၪလ့ၬ လၧဂၪ့ခိၪချိၫ့ဆံၭ. 17 စယိၥၭ ဒၪဘၪဝ့ၫ လၧအဖါ အီၪက့ၪ အစူၪထွ့ၪ လၧစအံဖြံၫ့ အဖၫ့ခိၪတၭ ဒၪဘၪ အမ့ၬအ့ၬ. တၭ ဖီၪ့ အဖါအစူၪ ဘဲၫၥိၭ အမိၥုၭခွံၬဝ့ၫ လၧစအံဖြံၫ့အခိၪ ထီၩ့လၧစမနၭစ့ၫအခိၪလီၫ. 18 တၭ စယိၥၭ စံၭအဖါ, မွဲဘဲၫနီၪအ့ၬ, ယဖါဧ့, အဂဲးဘဲၫယီၩ အဝ့ၫ လဂၩယီၩ, မွဲအဝဲၡါလီၫ. အီၪက့ၪလၩ့ နစူၪထွ့ၪ လၧအလီၩ့ဆံၭ. 19 အဖါ မၩအ့ၬတၭ, စံၭဝ့ၫဒၪ, ယၥ့ၪယၫ ယဖိၪခွၫဧ့, ယၥ့ၪယၫလီၫ. အဝ့ၫဒၪ, မိကဲၪထၪ့ ၦလဆၨၩဆ့တၭ, အဝ့ၫဒၪ မိဒိၪထၪ့ဆ့လီၫ. မွဲလါနၫ့ အဖု မိဒိၪထၪ့ဒိၪနဲၪ့ဒံၭ အဝ့ၫဒၪဒံၭတၭ, အချံၫအၥၪ မိကဲၪထၪ့ ၦအဆၨၩလဖၪ အလၧၫ့အဎွ့ၩလီၫ. 20 ဆၧလၧမုလနံၩနီၪ အဝ့ၫဒၪ ဆိၪဂ့ၩ အဝ့ၫၥံၪတၭ, စံၭဝ့ၫဒၪ, ၦအံၫစရ့လၭဖိၪ မိဆိၪဂ့ၩနၧၩတၭ, မိစံၭဝ့ၫ, မွဲယွၩ အီၪက့ၪ နၧၩ ဘဲၫစအံဖြံၫ့ ဒဲဘဲၫစမနၭစ့ၫ အၥိၭနီၪဆံၭ. တၭမွဲ အအီၪက့ၪ စအံဖြံၫ့ လၧစမနၭစ့ၫ အမ့ၬယၫလီၫ. 21 စအံၫစရ့လၭ စံၭစယိၥၭ, ယိခွါ, ယၥံၫယဝ့ၫလီၫ. မွဲလါနၫ့တၭ, ယွၩ မိအီၪလၧနၥိၭတၭ, မိဒုၭထဲၩ့ထဲၩ့ နၧၩ လၧနဖါလဖၪ အခးဖၧၩ့လီၫ. 22 တၭ ယဝ့ၫဒၪယီၩ, ယဖ့ၪယူၭနၧၩ ဆၧလၧနဂး လမံၩ့ လၧနထၧၫ့ဖုဝဲၥံၪ အဖၫ့ခိၪ, လၧယမၩန့ထၪ့ လၧၦအၫမိၫဖိၪ အစူၪဖၧၩ့ လၧယနၭ ဒဲယချံၪနီၪလီၫ. 

၁ မိစ့ၭ Genesis 49 

1 စယၫကူၭ ကိၭ အဖိၪခွၫလဖၪတၭ, စံၭဝ့ၫဒၪ, အီၪကိၩ့အီၪကီၪ့ဆံၭ. တၭ ဆၧလၧအမိဘၪ နၥံၪ လၧမုနံၩလဖၪ အလးခဲၫ့နီၪ, ယမိဒုၭနဲၪနၥံၪလီၫ. 2 အီၪကိၩ့အီၪကီၪ့တၭ ခိၭနၪဆၧ, စယၫကူၭ အဖိၪခွၫၥံၪဧ့, ခိၭနၪ နၥံၪအဖါ စအံၫစရ့လၭ အလူဆံၭ. 3 စရုဘံၫ့ဧ့, နမွဲ ယဖိၪဝဲၡါ, ယဂဲးယဘၭ ဒဲယဆၧဆီၪ့ထၪ့ အခၪ့ထံၭ, ဆၧလၧအထၪ့ထီၫအထုၬ, ဒဲဆၧအစီၩ့အမၩ့အဒိၪထုၬ, 4 လၬထၪ့လၩ့ခုၭ ဘဲၫထံၫအၥိၭ, နဂ့ၩနဘၪဒံၭအ့ၬ. မွဲနထၪ့ လၧနဖါ အလးမံၫ အဂဲး, တၭ န မၩဘၪၥၭလိၪ စံၪစၪဆၧ, ထၪ့ လၧယလးမံၫဒၩလီၫ. 5 စစံမအၧၫ့, ဒဲစလံဝဲၫမွဲ ထၧၫ့ဖုဝဲ, အဆၧအုၩ့လၩ့မွဲ ဆၧမၩအၧၩ့ အစူၪဝဲၩ, 6 လၧအၡၩလဒီၪ့ အဆၧကိၪ့အဖၧၩ့, ယၥၭဧ့, နုၬလဂ့ၩ. လၧအဆၧအီၪကီၪ့ အဖၧၩ့, ယလၩယဖၩ့ဧ့, အီၪကီၪ့ လဂ့ၩ. မွဲလၧအၥၭထၪ့ အဖၧၩ့နီၪ မၩၥံၫၦၡၩ, တၭ လၧအလီၩ့ အၥၭဒၪဝ့ၫနီၪ ဖ့ၬထ့ၬ ချီအခၪ့ထီၪ့နီၪ အဂဲး, 7 အၥၭထၪ့နီၪ မွဲအဘၪဆိၪအၧၩ့ လၧအဆီၪ့ဝ့ၫအဂဲး, တၭ အၥၭထၪ့ဆီၪ့ လၧအဒူၩဝ့ၫ အဂဲး, ယမိမၩလၩ့မုလၩ့ဖၭဝ့ၫ လၧစယၫကူၭ အဖၧၩ့, တၭ ယမိမၩလၩ့ပြၩဝ့ၫ လၧအံၫစရ့လၭ အဖၧၩ့လီၫ. 8 စယုဒၫဧ့, နဝ့ၫယီၩ နထၧၫ့ဖုဝဲ မိစံၭထၪ့အၪ့အူၭနၧၩ, နစူၪ မိအီၪလၧနဒုၪနဒၩ အခိၬလီၩ့, နဖါအဖိၪလဖၪ မိကူၭလၩ့အၥၭ လၧနမ့ၬယၫလီၫ. 9 စယုဒၫမွဲ ဆၬလၥၧၫ့ အဆံၭလဒုၩ, လၧဆၧအဲၪ့ၥံၫဝ့ၫနီၪ နစဲၪ့ထၪ့ခွံၬယူၭ, ယဖိၪခွၫဧ့, ကူၭလၩ့နၥၭ, ခိၬလၩ့ဝ့ၫ ဘဲၫဆၬလၥၧၫ့အၥိၭ, တၭ ဘဲၫဆၬလၥၧၫ့မိအၥိၭ, မွဲပလၫ မိကိၭဂဲထုၪ့ အဝ့ၫ လဂၩလဲၪ. 10 စဎွၩ အနိၪထိၭဘီၩ့ လစဲၪ့ထၪ့ဘၪ လၧယုဒၫအအီၪ, ၦပၧၩ့ဆၧ အနိၪထိၭဘီၩ့, လစဲၪ့ထၪ့ဘၪ လၧအခၪ့ဆူၭ, ထီးၡဲလိၫ ဂဲၫထီၩ့, တၭ ၦခမျၧး မိအီၪကီၪ့ လၧအအီၪ, 11 စၧၩ့ထၬ ကၥ့ၪယီၩ့အဖိၪ လၧစဘံၭမု, ဒဲကၥ့ၪယီၩ့ဆံၭ လၧစဘံၭမုဂ့ၩထုၬ, အၪ့ဆူၫဝၭ အဆဲၫ့ လၧစဘံၭထံၫ, ဒဲအဖၬဘဲၩ့ လၧစဘံၭအမု အၥွံၪဖၧၩ့, 12 အမ့ၬဝီၩဝ့ၫ လၧစဘံၭထံၫ, တၭ အမဲၪဘွၩဝ့ၫ လၧဆၧနူထံၫလီၫ. 13 စဇ့ၭဘလၧၫ့ မိအီၪ လၧမၫဆမံၭနဲၩ့, တၭ ဆၧမိကဲၪထၪ့ ကဘၩ့၁န့ၫ, တၭ အခဲၫ့ မိအီၪဆဲၫဎၩ့ လၧစဲဒၧၫ့လီၫ. 14 စအံစခၫမွဲ ကၥ့ၪယီၩ့ လၧအဂဲးဆီၪ့ အဘၭဆီၪ့လဒုၩ, ကူၭလၩ့ဝ့ၫ လၧၥိၪအဖီၩ့ နံၫဖီၩ့ အဘိၩ့ဆၧၩ့, 15 မွဲအဒၪဘၪဝ့ၫ လၧဆၧအီၪပွံၭအဂ့ၩ, ဒဲဂၪ့ခိၪမွဲ အမုၬ, တၭ ကူၭလၩ့ အခိၬထံၭခိၪ လၧအမိယိၭဆၧ အဂဲး, တၭ ကဲၪဎီးဝ့ၫ လၧအဖ့ၪ အခီၫ့လီၫ. 16 စဒၫ့ မိစ့ၩရၫ့ အၡၩခမျၧးအခွး, ဘဲၫအံၫစရ့လၭ အၡၩလဒီၪ့အၥိၭ, 17 စဒၫ့မွဲ ဂူ လၧဖၧၩ့ၥၭ အနဲၩ့ထံၭ လဘီၩ့, ဂူပွ့ၭ လၧဖၧၩ့ၥၭ အနဲၩ့ထံၭ လဘီၩ့, ဖျၭဝ့ၫ လၧကၥ့ၪ အခၪ့နိးခဲၫ့, တၭ ၦထူၬဝ့ၫ လၩ့ထ့ၬ လၧအချိၫ့လီၫ. 18 ယယိလါ နထိးထဲၩ့တၩ့ထဲၩ့ဆၧ အဖၧၩ့ၥၭ, ယဟိဝၩဧ့, 19 စဂၭ, ၦလဒီၪ့ မိဆၪ့ထဲၩ့ အဝ့ၫ, အ့ၪမွဲ အဝ့ၫနီၪ မိဆၪ့ထဲး အဝ့ၫၥံၪ အခၪ့နိးခဲၫ့လီၫ. 20 လၧအၭၡၧၫ အဖၧၩ့ အကိၪ မိအွံၪ, တၭ မိဖ့ၪ စဎွၩ အဆၧအွံၪဆၧဆၧၫ့လီၫ. 21 စနၭ၁လဲၫမွဲ ခံၫဘၩ့ အဂၭဖျ့ၭလဒုၩ, မွဲအချဲၩ့ဒိၪ အနိၭလီၫ. 22 စယိၥၭမွဲ ထဲၩ့ၥၪထၪ့အၪတၭ, အထဲၩ့လဖၪ ထၪ့ လၧခိၪဒၧၩ့ အလီၩ့, 23 ဖျါအကဆါၥံၪ မၩဆၫ အဝ့ၫဒၪ အၥၭ, အဝ့ၫၥံၪ ခၭ ဒဲမၩၡၪ့မၩနၭ အဝ့ၫဒၪလီၫ. 24 လါနၫ့ အဝ့ၫနီၪ အချံၪ အီၪခၧၫ့ဒၪဆၧ, တၭ အစူၪ အစူၪဒူၪ အီၪလၧအဂဲးအဘၭ, လၧစယၫကူၭ အဆၧဆီၪ့လဂၩ အစူၪ, လၧၦယိၥိၪလဂၩ, အံၫစရ့လၭအလိး, 25 လၧနဖါအယွၩ လၧအမိမၩဘိၭမၩဆၧၩ့နၧၩ, ဒဲလၧဆၧၥ့ၪဆၧလူၬ လၧအမိဆိၪဂ့ၩနၧၩ လၧမူၭခိၪ လၧထၭလခီၫ အဆၧဆိၪဂ့ၩလဖၪ. ဆၧအယိၬဖၧၩ့ လၧလၬလခီၫ အဆၧဆိၪဂ့ၩ, နူ ဒဲဒၧၩ့လး အဆၧဆိၪဂ့ၩလီၫ. 26 နဖါ အဆၧဆိၪဂ့ၩ ဒိၪနဲၪ့ ခိၪလီၩ့ အဆိၩအကၠၪ အဆၧဆိၪဂ့ၩလဖၪ, ဆၧစီၩ့ခိၪ အဆိၩအကၠၪ အဆၧဂ့ၩဆၧဘွၩ, တၭ မိအီၪလၧစယိၥၭ အခိၪ, ဒဲလၧၦလဂၩ လၩ့ဖၭ လၧအထၧၫ့ဖုဝဲၥံၪ အဒၩ့ခိၪလီၫ. 27 စဘံၪ့ယမံၫ့, ထွံၪမံၩ့လဒုၩ မိအဲၪ့ၡၫ့ခွံၬဆၧ, လၧမုဂီၩနီၪ အၪ့ ဆၧအၪ့ဂူၬန့, ဒဲလၧမုဂၪနီၪ မိအၪ့နၩ့ဖၭ ဆၧအၪ့ဂူၬန့လီၫ. 28 အဝ့ၫၥံၪ ထီးအလူၬနီၪ မွဲအံၫစရ့လၭအဒီၪ့ လဆံၫနံၫဒီၪ့လီၫ. တၭ အနီၪမွဲ ဆၧလၧအဖါ ချဲၩ့ဆၧ လၧအဝ့ၫၥံၪ တၭ, ဆိၪဂ့ၩဝ့ၫ လဂၩ ဘဲၫအဆၧဆိၪဂ့ၩအၥိၭ, လဂၩ ဘဲၫအဆၧဆိၪဂ့ၩအၥိၭနီၪ မွဲအဆိၪဂ့ၩ အဝ့ၫၥံၪလီၫ. 29 တၭ အဝ့ၫ မၪလူၬ အဝ့ၫၥံၪ, စံၭဝ့ၫ, ဆၧမိအီၪက့ၪကီၪ့ ယၧၩ လၧယၡၩခမျၧးလီၫ. ခုၪ့လၩ့ဘၧၩ့ခွံၬယၧၩ လၧယဖါလဖၪ အၥိၭ, လၧဆၧဖၧၩ့ အီၪဝ့ၫ လၧၦဟ့ၥၭဖိၪ, စအံဖြၧၫ့ အဂၪ့ခိၪ အဝၩ့ဖၧၩ့, 30 ဆၧဖၧၩ့ လၧအအီၪဝ့ၫ လၧဂၪ့ခိၪ အဝၩ့, မၭကပံလၫ အဖၧၩ့ လၧအအီၪ လၧမၫမရံၫ အမ့ၬယၫ, လၧခးကၫနအၫ့ အဖၧၩ့ လၧစအၫဘြဟၫ့ ဎွ့ၩန့ဝ့ၫ, ဒဲၦဟ့ၥၭဖိၪ စအံဖြၧၫ့ အဂၪ့ခိၪလဝၩ့နီၪ ဆ့, လၧအဆၧၥွၪခိၪ အဆၧဖီၪ့ထၬ အဂးဆံၭ. 31 ၦခုၪ့လၩ့ဘၧၩ့ခွံၬ စအၫဘြဟၫ့ ထီးနီၪ, ဒဲအမၫ နးစၫရၫ ဆ့လီၫ. ၦခုၪ့လၩ့ဘၧၩ့ခွံၬ စအံစၭ ထီးနီၪ, ဒဲအမၫ နးရဘ့ၭကၫဆ့လီၫ. တၭ ထီးနီၪ ယခုၪ့လၩ့ဘၧၩ့ခွံၬ နးလံအၫဆ့လီၫ. 32 ဆၧဎွ့ၩဂၪ့ခိၪလဝၩ့ အီၪဝ့ၫ လၧဆၧဖၧၩ့ လၧအဖၧၩ့နီၪ လၧစဟ့ၥၭ အဖိၪခွၫလဖၪ အအီၪလီၫ. 33 စယၫကူၭ မၪလူၬ အဖိၪခွၫ ဂီၩ့တၭ, ထုၭထၪ့ အခၪ့ လၧအလးမံၫဖၧၩ့နီၪ, ၥံၫဝ့ၫတၭ, ဆၧအီၪက့ၪကီၪ့ဝ့ၫ လၧအဖါလဖၪ အၥိၭလီၫ. 

၁ မိစ့ၭ Genesis 50 

1 စယိၥၭ ထိၪလၩ့ထံၩဖါအၥၭ လၧအဖါအမ့ၬ အဖၫ့ခိၪတၭ, အမ့ၬထံၫလၩ့ လၧအဖၫ့ခိၪတၭ, အဲၪဂါဝ့ၫ လီၫ. 2 တၭ စယိၥၭ မၪလူၬ အခ့ၫအၡၩ, ၥံၪဆရၫလဖၪ, ဘဲၫၥိၭ အမိအီၪက့ၪ အဖါအစွၪ လၧၥံၪနီၪလီၫ. တၭ ၥံၪဆရၫလဖၪနီၪ အီၪက့ၪ စအံၫစရ့လၭ အစွၪ လၧၥံၪ လီၫ. 3 တၭ အနံၩလံဆံၫ လၧၫ့ထၪ့ဎွ့ၩထၪ့ဝ့ၫ လၧအဂး လီၫ. အဂဲးဘဲၫယီၩ ၦလၧဆၧအီၪက့ၪအစွၪ လၧၥံၪလဖၪနီၪ အနံၩအၥၫ့ လၧၫ့ထၪ့ဎွ့ၩထၪ့ ဘဲၫနီၪလီၫ. တၭ ၦအံဇံၭဖိၪ ဂၪ့ဝ့ၫဒၪ လၧအဂး အနံၩ နွ့ၫဆံၫလီၫ. 4 ဆၧဂၪ့ဆၧယၧၩ့ အမုနံၩနီၪ ဖီၩ့ခွံၬတၭ, စယိၥၭ လီၩဘၪ ဖၫရိၫ အၡၩဂံၪ့ဖိၪတၭ, စံၭဝ့ၫဒၪ, ယ အ့ၪဘၪခိးဘၪတၩ လၧနၥံၪ အမ့ၬယၫတၭ, ချဲၩ့လါဆၧ လၧဖၫရိၫ အနါဖၧၩ့တၭ, စံၭ, 5 ယဖါ အၪ့မၧၫ့ ယဆိၪလၩ့ယၥၭတၭ, စံၭဝ့ၫဒၪ, ယိခွါ, ယၥံၫယဝ့ၫလီၫ. ဆၧဖၧၩ့ လၧယခုၪ့လၩ့ လၧယဂး လၧခးကၫနအၫ့ အဖၧၩ့နီၪ, နမိဘၪခုၪ့လၩ့ဘၧၩ့ခွံၬယၧၩ ထီးနီၪလီၫ. တၭ ဘိၩ့နဲၪ့ယီၩ, ဒုၭလ့ၩထၪ့ယၧၩ, ဘဲၫၥိၭ ယမိခုၪ့လၩ့ဘၧၩ့ခွံၬ ယဖါဆံၭ. တၭ ယမိဂဲၫထဲၩ့ထဲၩ့လီၫ. 6 တၭ ဖၫရိၫ စံၭဝ့ၫဒၪ, လ့ၩထၪ့တၭ, ခုၪ့လၩ့ဘၧၩ့ခွံၬ နဖါ ဘဲၫအဒုၭဆိၪလၩ့နၥၭ အၥိၭဘီၪ. 7 တၭ စယိၥၭ လ့ၩခုၪ့လၩ့ဘၧၩ့ခွံၬ အဖါနီၪ, ဖၫရိၫ အခ့ၫအၡၩ ထီးအလူၬ လ့ၩဖိၬအခဲၫ့, ဒဲအဂံၪ့ဖိၪၥၭၡါလဖၪ, ဒဲကယဲ ခးအံဇံၭ အၥုၪ့က့ၭၥၭၡါၥံၪ, 8 ဒဲစယိၥၭ အဂံၪ့ဖိၪ ထီးအလူၬ, ဒဲအထၧၫ့ဖုဝဲ ဒဲအဖါ အဂံၪ့ဖိၪ လီၫ. အ့ၪမွဲ ဖိၪဒံၩဖိၪၥၪလဖၪ, ဒဲအၥိၪ ဒဲဘ့ၪလဖၪ, ဒဲချီလဖၪနီၪ, အီၪက့ၪလၩ့ထးဝ့ၫ လၧခးဂိၡံၫ့ အဖၧၩ့လီၫ. 9 ၦၡၩၥံၪ လ့ၩထၪ့ဝ့ၫ လၧလဲၪ့လဖၪ, ဒဲၦထူၬကၥ့ၪလဖၪ တၭ, ဆၧလဒီၪ့နီၪ ၦၡၩခမျၧး အီၪအၪမၬဆ့လီၫ. 10 အဝ့ၫၥံၪ လ့ၩထီၩ့လၧအၫတၭ အခရဲးဖၧၩ့ လၧအအီၪဝ့ၫ လၧယီၫဒၫ့ ဝါလခီၫတၭ, ထီးနီၪ အဝ့ၫၥံၪ ဂၪ့ဝ့ၫယၧၩ့ဝ့ၫ လၧဆၧဂၪ့ဆၧယၧၩ့ဖၭဒိၪဆ့လီၫ. တၭ အဝ့ၫနီၪ ဂၪ့ဝ့ၫ လၧအဖါ အကၠီၩ့ နွ့ၫနံၩလီၫ. 11 တၭ ၦထံၫဖိၪခးဖိၪၥံၪ, ၦကၫနအၫ့ဖိၪလဖၪ ဒၪဘၪဝ့ၫ, ၦဂၪ့ကိၭၡၭထၪ့ဆၧ လၧအၫတၭ အခရဲးဖၧၩ့တၭ, စံၭဝ့ၫဒၪ, ဆၧဂၪ့ဆၧယၧၩ့ယီၩ အီၪလၧၦအံဇံၭဖိၪ နၭ မၬကၨ! မၩအၥၭဘဲၫနီၪတၭ, ၦကိၭဝ့ၫအမံၩ့ လၧအၫဘလၭမံၭဇရံၫ့ လၧအအီၪ လၧယီၫဒၫ့ ဝါလခီၫလီၫ. 12 အဖိၪခွၫလဖၪနီၪ မၩဝ့ၫ ဘဲၫအမၪလူၬဝ့ၫ အၥိၭနီၪလီၫ. 13 တၭ အဖိၪခွၫလဖၪ လ့ၩဆိၬထၪ့ထဲၩ့ အဝ့ၫ လၧခးကၫနအၫ့တၭ, ခုၪ့လၩ့ဘၧၩ့ခွံၬဝ့ၫ လၧဂၪ့ခိၪလဝၩ့, လၧမၭကပံလၫအိၩဖၧၩ့, လၧစအၫဘြဟၫ့ ဎွ့ၩန့ဝ့ၫ လၧၦဟ့ၥၭဖိၪ စအံဖြၧၫ့ ဒဲဂၪ့ခိၪလဝၩ့ လၧဆၧၥွၪခိၪ အဆၧဖီၪ့ထၬ အဂး, အီၪဝ့ၫ လၧမၫမရံၫ အမ့ၬယၫလီၫ. 14 တၭ လၧအခုၪ့လၩ့ဘၧၩ့ခွံၬ အဖါ အလးခဲၫ့နီၪ, စယိၥၭ ထဲၩ့ထဲၩ့ လၧအံဇံၭ, အဝ့ၫ ဒဲအထၧၫ့ဖုဝဲလဖၪ, ဒဲကယဲ ၦလၧအလ့ၩဖိၬအခဲၫ့ လၧအဆၧမိခုၪ့လၩ့ဘၧၩ့ခွံၬ အဖါနီၪလီၫ. 15 စယိၥၭ အထၧၫ့ဖုဝဲလဖၪ ဒၪဘၪ လၧအဖါ ၥံၫယူၭ တၭ, စံၭဝ့ၫဒၪ, ဘၪလဘၪ စယိၥၭ မိမၩၡၪ့မၩနၭပၧၩ တၭ, မိမၩအၧၩ့ဆၧၫ့ပၧၩ လၧကယဲ ဆၧအၧၩ့ လၧပမၩအဝ့ၫနီၪ တၡါလီၫ. 16 အဝ့ၫၥံၪ အၪ့မၧၫ့လၩ့ ဆၧ လၧစယိၥၭတၭ, စံၭဝ့ၫဒၪ, နဖါ လချုၭ ၥံၫဒံၭဘၪနီၪ, မၪလူၬဆၧ စံၭဝ့ၫဒၪ, 17 နၥံၪ ဘၪစံၭ စယိၥၭ ဘဲၫယီၩ, ယၫ့ၥၭဖျါခွံၬ နထၧၫ့ဖုဝဲ အဆၧမၪ, ဒဲအဆၧဒဲၩဘၭနီၪဆံၭ. အဂဲးဘဲၫယီၩ အဝ့ၫၥံၪ မၩၡၪ့မၩနၭယူၭ နၧၩလီၫ. တၭ ဘိၩ့နဲၪ့ယီၩ, ကွဲၪဖျါ နဖါအယွၩ အခ့ၫအၡၩ အဆၧမၪ ဆံၭ. ထီးအဝ့ၫၥံၪ ချဲၩ့ဆၧ လၧအဝ့ၫတၭ စယိၥၭ အမ့ၬထံၫ လၩ့ဝ့ၫလီၫ. 18 တၭ အထၧၫ့ဖုဝဲလဖၪ လ့ၩထိၪလၩ့ထံၩဖါအၥၭ လၧအမ့ၬယၫဆ့, စံၭဝ့ၫဒၪ, ယိခွါ, ပမွဲ နဎီးနၡၩလီၫ. 19 တၭ စယိၥၭ စံၭအဝ့ၫၥံၪ ထီးၥၭမဲၪဆၧ လဂ့ၩ, အဂဲးဘဲၫယီၩ မွဲယအီၪလၧယွၩအလးဆ့ဧၪ. 20 နၥံၪဝ့ၫဒၪယီၩ, နၥံၪ ကိၪ့ထၪ့ ဆၧအၧၩ့ လၧယဂးလီၫ. အ့ၪမွဲ ယွၩ ဒုၭကဲၪထၪ့ဝ့ၫ လၧဆၧဂ့ၩ, ဘဲၫၥိၭ အမိမၩဆၧ ဘဲၫလၧမုဆၫလနံၩယီၩ အၥိၭ, လၧအမိဒုၭမၧၫ့ဒံၭ ၦခမျၧး အၪအၪလ့ၬ အဂဲးလီၫ. 21 ဘိၩ့နဲၪ့ယီၩ ထီး ၥၭမဲၪဆၧ လဂ့ၩ. ယမိလုအၪ့လုအီၩ နၥံၪအဖိၪအလံၩလဖၪနီၪလီၫ. အဝ့ၫနီၪ မၩမုၬထၪ့ထဲၩ့ အဝ့ၫၥံၪတၭ ချဲၩ့ ဘၪၥုၪ့ဘၪၥၭဝ့ၫဆ့လီၫ. 22 တၭ စယိၥၭ အီၪဝ့ၫ လၧအံဇံၭ အဖၧၩ့, အဝ့ၫဒၪ, ဒဲအဖါအဂံၪ့ဖိၪလီၫ. တၭ စယိၥၭ မၧၫ့ဝ့ၫ အနံၪ့ လယၩလဆံၫလီၫ. 23 တၭ စယိၥၭ ဒၪဘၪ စအံဖြံၫ့ အဖိၪအလံၩ ၥၧၫ့ဆိၩလဆိၩလီၫ. တၭ စမနၭစ့ၫ အဖိၪခွၫ စမၫခၧၫ အဖိၪအလံၩ အီၪဖျဲၪဝ့ၫ လၧစယိၥၭ အခၪ့လုးခိၪလီၫ. 24 စယိၥၭ စံၭအထၧၫ့ဖုဝဲၥံၪ, ယမိၥံၫယဝ့ၫလီၫ. တၭ ယွၩ မိဂဲၫအီၪၡီၩ့ နၥံၪ တၡါတၭ, မိဒုၭစဲၪ့ထၪ့ခွံၬ နၥံၪ လၧခးယီၩ, ထီၩ့လၧခးလဘံၪ့နီၪ, လၧအဆိၪလၩ့အၥၭ လၧအဂဲးအကၠီၪ့ လၧစအၫဘြဟၫ့, ဒဲစအံစၭ, ဒဲစယၫကူၭနီၪလီၫ. 25 စယိၥၭ ဒုၭဆိၪလၩ့ ၦအံၫစရ့လၭဖိၪ အၥၭတၭ, စံၭဝ့ၫဒၪ, ယွၩ မိဂဲၫအီၪၡီၩ့ နၥံၪတၡါ တၭ, နၥံၪ မိဘၪဆိၬထၪ့ခွံၬ ယဎွံၪလဖၪ ထီးယီၩလီၫ. 26 စယိၥၭ အၥၭၡါ အနံၪ့ လယၩလဆံၫနီၪ ၥံၫဝ့ၫလီၫ. ၦအီၪက့ၪအစွၪ လၧၥံၪတၭ, အီၪက့ၪနုၬဝ့ၫ လၧတလၫ လဖျိၪ့ အဖၧၩ့ လၧအံဇံၭ အဖၧၩ့နီၪလီၫ.